
PRVÁ KAPITOLA
DŽIN, KTORÝ PRIŠIEL Z CHLADU
„Chcem byť bosorka,“ vyhlásila Philippa. „S veľkými bradavicami.“

„A ja upír,“ pridal sa k nej John. „S ozajstnou krvou na zuboch.“

„Obaja dobre viete, že to neprichádza do úvahy,“ povedala im mama rázne.
„Takto sa hádame každý rok,“ vzdychol si John. „Nechápem, čo proti tomu máš. Halloween je iba neškodná zábavka.“

John a Philippa Gauntovci bývali v dome číslo 7 na Východnej 77. ulici v New Yorku, boli dvojčatá a mali radi rovnaké veci ako ostatné deti. Napríklad koledovanie od domu k domu. Boli však aj džinmi s mimoriadnymi schopnosťami a okrem iného dokázali splniť človeku tri želania. Teda aspoň v lete. Džinovia sú totiž stvorení z ohňa a nemajú radi chlad, preto vyhľadávajú horúce púštne krajiny. Mladí džinovia ako John a Philippa sú v chladnom podnebí takmer bezmocní. V New Yorku síce vie byť v lete poriadne horúco, no zimy tam bývajú dlhé a chladné. Často tam už koncom októbra pomaly začína mrznúť. Tohto roku však bolo počasie nezvyčajne teplé, a tak sa pani Gauntová – mama dvojčiat, ktorá bola tiež džinom – rozhodla, že im zákaz koledovania vynahradí niečím iným.
„Mám nápad,“ nadhodila. „Čo keby sme využili pekné počasie a zašli do Central Parku? Mohli by ste si tam vyskúšať prevziať na seba podobu zvieraťa, aby ste sa udržali vo forme. Koniec koncov, je to možno posledná príležitosť na využitie vašich džinovských schopností pred dlhou zimou.“

„Aleja nechcem byť zviera,“ namietla Philippa. „Chcem byť bosorka s veľkými bradavicami.“

„A ja chcem byť Drakula,“ trval na svojom John. „S krvou na zuboch.“

„A ja hovorím nie,“ nedala sa obmäkčiť pani Gauntová. Pred rokmi, krátko po tom, ako sa zoznámila s pánom Gauntom, sa zaviazala, že nebude využívať svoje džinovské schopnosti z dôvodov, ktoré dvojčatám stále neboli celkom jasné. Podľa Johna to mohlo nejako súvisieť s faktom, že ich otec Edward Gaunt je človek a znervózňuje ho predstava, že jeho vlastné deti ho prinajmenšom v letných mesiacoch môžu kedykoľvek premeniť na zviera. Možno práve z tohto dôvodu s nimi mama uzavrela dohodu, že nepoužijú svoje schopnosti bez toho, aby sa s ňou o tom najprv poradili. Takto im okrem iného zabránila spraviť niečo, čo by neskôr trpko ľutovali, lebo aj veľmi mladý džin má moc, ktorá dokáže spôsobiť hrozné veci. Zároveň si však uvedomovala, že tieto schopnosti si musia niekedy precvičovať, aby nechradli a udržali sa vo forme.
Dvojčatá však stále neboli presvedčené, že meniť sa na zvieratá je lepšie ako ísť koledovať.
„Ja to nechápem,“ vyhlásil John. „Prečo neoslavujeme Halloween ako všetci ostatní? Nikdy si nepovedala, čo proti nemu vlastne máš.“

„Naozaj?“

„Naozaj,“ odvetili svorne deti.
Pani Gauntová pokrútila hlavou. „Možno máte pravdu,“ pripustila.
„Tak nám to povedz,“ súril ju John. Ak to vyznelo až príliš skepticky, tak preto, lebo bol presvedčený, že jeho mama tento sviatok jednoducho berie priveľmi vážne.
„Vlastne je to celkom jednoduché, moji drahí,“ spustila pani Gauntová. „Halloween zľahčuje niečo, o čom väčšina ľudí nič nevie, a predstavuje veľmi nepríjemný sviatok pre všetky kmene dobrých džinov, ako je ten náš. Viete, pred dávnymi storočiami sa zlým kmeňom džinov – Gúlom, Šaitanom a Ifritom – podarilo presvedčiť ľudí, aby ich uctievali ako bohov výmenou za to, že im neublížia. Ľudia sa obliekali do kostýmov, ktoré mali reprezentovať týchto zlých džinov, a kládli pred dvere jedlo a víno, aby si ich udobrili a vyhli sa trestu. To je dôvod, prečo náš kmeň Maridov vždy odmietal mať s týmto sviatkom čokoľvek spoločné. Už to chápete? Prekvapuje ma, že sa k tomu staviate tak ľahkomyseľne aj po tom, čo všetko ste v lete zažili s Nimrodom.“

Dvojčatá chvíľu mlčali, premýšľajúc o tom, čo im povedala. Nikdy im nenapadlo, že za všetko, čo je na Halloweene zlé, môžu práve džinovia. Na rozdiel od bežných detí však vedeli, že zlý džin dokáže zotročiť človeka a dokonca aj iného džina tak, aby mu bez premýšľania slúžil. Počas prvého leta, ktoré prežili ako džinovia, sa zblízka stretli so zlom v podobe ducha faraóna Achnatona a džina Iblisa, vodcu najhoršieho kmeňa Ifritov. Ten dokonca v Káhire zavraždil človeka – Husajna Husauta. Ich mama teda mala pravdu. Vo svete naozaj bolo plno zla.
Philippa pokrčila plecami. „Teraz, keď si nám to vysvetlila, to vyzerá celkom logicky.“

„Som rada, že to tak berieš, zlatko.“

„Veru tak,“ podporil sestru John. „Iba sa nás snažíš chrániť, však?“

Pani Gauntová prikývla. „Som matka,“ vyhlásila. „Je to moja práca.“

V Central Parku chceli začať v zoo, rýchlo však došli k záveru, že byť zvieraťom v klietke nie je nijaká zábava. Najmä ľadový medveď vyzeral hrozne zúbožený. Nakoniec radšej odišli do parku, aby tam našli nejaké voľne žijúce zvieratá, ktorých telá by si mohli na pár hodín požičať.
Philippa sa po chvíli rozhodla pre veveričku a vynikajúco sa zabavila pobehovaním zo stromu na strom či naháňaním turistov, ktorí jej včas nedali pár orieškov. Nerátala však s tým, že bude mať blchy, ani s burundukom odhodlaným zúrivo brániť svoj strom. Keď ju napokon začala sledovať jedna hladná mačka, celkom rada sa znova vrátila do svojej pôvodnej podoby.
Johnovi sa zviera vyberalo oveľa ťažšie, lebo v jeho očiach boli veveričky a burunduky priveľmi roztomilé stvorenia, vhodné akurát tak pre dievča. Už takmer rezignoval rozhodnutý vrátiť sa do zoo a predsa len to skúsiť s ľadovým medveďom či niektorým z uškatcov, keď vtom zazrel niečo, čo ho lákalo oveľa viac. Neďaleko klziska akýsi muž predvádzal pred deťmi ukážky sokoliarskeho umenia. Len čo John zazrel na jeho zápästí sedieť modrasto-béžového sokola sťahovavého, dohodol sa s mamou, vyslovil svoje spúšťacie slovo (ABECEDARIAN) a vstúpil do jeho tela. (Spúšťacie slová sú tajné výrazy, ktoré džinovia používajú na sústredenie svojej energie – asi tak, ako keď sa lupa použije na sústredenie slnečného svetla do jediného bodu na papieri, až kým sa nevznieti.)
Sokoly sťahovavé patria medzi najrýchlejšie vtáky a John si parádne užil lietania nad stromami a náletov na tučné holuby aj jedného starca cvičiaceho tai-či, kým sa napokon vrhol na korisť, ktorú mu pripravil sokoliarov pomocník – a to všetko v rýchlosti presahujúcej tristodvadsať kilometrov za hodinu.
Ani jeho skúsenosť so zvieracou podobou sa však nezaobišla bez nepríjemných zážitkov. Ešte aj o niekoľko hodín neskôr sa mu dvíhal žalúdok zakaždým, keď si spomenul, ako chutila myš, ktorú mu sokoliar dal za odmenu.
Aj napriek tomu však dospel k nezvratnému rozhodnutiu, že na Vianoce nechce nič, iba sokola. Zistil si o nich na internete všetko, čo sa dá, a povedal o tom otcovi.
Edward Gaunt bol človek alebo – ako hovoril strýko Nimrod, sám veľmi mocný džin – „mundánec“. Jeho druh nevznikol z ohňa, ale zo zeme, a bol celkom obyčajný. To však neznamenalo, že by pre deti nebol výraznou autoritou, najmä v zime, keď ich špeciálne schopnosti boli takmer nulové. Práve vtedy mal sklon správať sa k nim ako k celkom obyčajným deťom a zakazovať im veci, ktoré sa mu nepáčili. Napríklad chov sokolov sťahovavých.
„Pochopil by som, keby si chcel kanárika,“ povedal spoza novín, keď mu John pri raňajkách porozprával o svojej predstave ideálneho vianočného darčeka. „Dokonca aj papagája. Ale sokol? Nie, nie, to je celkom iná káva, John. Sokoly sú dravce. Čo ak napadne niečieho psa v parku? Čo ak zaútočí na nejakého starého človeka? Mohli by sa so mnou súdiť o milióny dolárov.“

„Ocko,“ bránil sa John, „hovoríme o sokolovi, nie o pterodaktylovi.“

Ani to však jeho otca nepresvedčilo.
„Ak chceš domáce zvieratko, môžeš mať škrečka alebo morské prasa ako každý…“ Chystal sa povedať „ako každý normálny chlapec“ no včas sa zarazil, lebo si spomenul, že jeho syn nie je obyčajný chlapec o nič viac ako jeho dcéra obyčajné dievča. Niekedy poľahky zabudol, čo sú jeho deti zač. Koniec koncov, vyzerali ako celkom bežné decká. Dokonca sa na seba ani nepodobali. John bol vysoký a mal tmavé vlasy, Philippa bola zasa nižšia, ryšavá a nosila okuliare. Zakaždým si však rýchlo pripomenul, že len čo denné teploty v New Yorku vystúpia nad tridsať stupňov, bude si znova musieť dávať veľký pozor na to, čo pred nimi povie. Ak pre nič iné, tak preto, aby sa niektoré z detí nerozhodlo premeniť ho na psa. Nebolo by to prvý raz, čo sa v ich rodine niečo také stalo.
Jeho manželka premenila na psy jeho vlastných bratov Alana a Neila (teraz z nich boli dva rodinné rotvajlery) po tom, čo sa ho rozhodli zavraždiť a rozdeliť si jeho nemalý majetok.
John ani Philippa, pravdaže, nepatrili k džinom, ktorí by čo i len uvažovali o možnosti premeniť svojho otca na psa, nech by im aj akokoľvek liezol na nervy. Boli totiž z kmeňa Maridov – jedného z troch kmeňov dobrých džinov, snažiacich sa nosiť ľuďom šťastie, zatiaľ čo tri zlé kmene im neprestajne spôsobujú smolu. Johna však aj tak poriadne nahnevalo, že otec nemieni ani uvažovať o tom, že mu na Vianoce kúpi sokola. Navyše to nebol jediný problém, ktorému musel v tomto čase čeliť.
Bolo chladné decembrové ráno. V newyorských školách sa začali vianočné prázdniny a práve padal prvý sneh. Dvojčatá sa na to pozerali z okna detskej izby na siedmom poschodí a až ich striasalo. Každá vločka im bolestne pripomínala, ako dlho potrvá, kým znova budú mať schopnosti džinov. John bol na zimu citlivejší ako ktorýkoľvek z ľudí, takže sa podvedome objal rukami ako veľkým šálom a zdesene pozeral na scenériu pod sebou. On a jeho sestra mali iba dvanásť rokov, to však stačilo na to, aby si pamätali zimy, ktoré trvali až do polovice apríla.
„Práve my musíme mať takú smolu!“ zlostil sa. „Práve my musíme žiť v meste, kde zima vydrží aj štyri mesiace.“

„Pripadá mi, akoby od chvíle, keď mi naposledy bolo naozaj teplo, ubehla už celá večnosť.“ Philippa odstúpila od okna, posadila sa na naleštenú drevenú podlahu a oprela sa o obrovský radiátor. „Akoby mi naposledy bolo teplo vtedy v parku, keď som bola veverička a ty sokol.“

„Sokoly ani nespomínaj,“ zamrmlal a sadol si k nej. Už aj predtým ho premáhala skľúčenosť a prvý sneh ju rozhodne nepotlačil.
Tesne pred obedom sa však sneh roztopil a mama sa ich prišla spýtať, či s ňou nechcú ísť na vianočné nákupy. Dvojčatá nadšene vyskočili od radiátora a bežali sa obliecť, lebo u džinov majú na rozdiel od ľudí nakupovanie rady aj deti.
Obuli si tie najhrubšie čižmy, obliekli niekoľko teplých kabátov a vyrazili na Madison Avenue s mamou, ktorá mala na sebe svoj najhrubší kožuch, elegantnú baranicu, čižmy od Tommyho Trindera lemované zajačou kožušinkou a lyžiarske okuliare Blue Max. Hoci bola oblečená ako do fujavice, stále vyzerala lepšie ako ktorákoľvek herečka na odovzdávaní Oscarov.
Nejaký čas sa deti cítili dobre. Otcovi kúpili knihu a strýkovi Nimrodovi peknú červenú kravatu Campbell & Bummer. Boli si isté, že sa mu bude páčiť, lebo inú ako červenú aj tak nikdy nenosil. Keď sa však potom dostali na Rockefeller Plaza, zahľadeli sa na korčuliarov a započúvali do zboru spievajúceho „Želáme vám šťastné a veselé Vianoce“, začalo im byť akosi čudne. Spočiatku sa to prejavovalo iba ako obyčajná nervozita, no po chvíli sa im zrýchlil dych, zalial ich pot a dokonca im prišlo zle od žalúdka, akoby sa mali povracať alebo zamdlieť. Mama okamžite uhádla, čo je toho príčinou.
„Je tu priveľa želaní,“ vysvetlila im a rýchlo zastavila jeden z taxíkov, aby ich odviezol domov. „Ľudia ži želajú raz toto, raz tamto, navzájom si prajú šťastné a veselé, a tak ďalej. Vianoce sú plné želaní. Pre mundáncov je to tak v poriadku, ale mladého džina v chladnom podnebí to vie poriadne zobrať, lebo ani keby chcel, nemôže nijaké z tých želaní splniť. Na vás dvoch to zaúčinkovalo až nečakane silne.“

„Naozaj sa cítim čudne,“ pripustil John, keď už sedeli v taxíku. „Som akýsi zmätený a akoby omámený.“

„To si vždy,“ namietla Philippa chabým hlasom, ktorý prezrádzal, že sama na tom nie je o nič lepšie.
„Mala som si uvedomiť, že sa to môže stať,“ vyhlásila pani Gauntová s previnilým výrazom v tvári. „Pé žé je v tomto čase celkom bežná záležitosť. Sama som to ako dieťa zažila v Londýne.“

„Pé žé?“ šepla Philippa. „A to je čo?“

„Priveľa želaní,“ odvetila mama.
Philippa prikývla. O podprahovom plnení želaní, pri ktorom džin splní želanie mundánca bez toho, aby si to vôbec uvedomoval, už počula. A nielen to, raz ho už dokonca zažila, keď nechtiac splnila želanie ich gazdinej, pani Trumpovej, ktorá vďaka nej vyhrala newyorskú štátnu lotériu. „PZ“ však bolo pre ňu niečo celkom nové.
„O chvíľku budete v poriadku,“ uisťovala ich mama. „Len čo sa zahrejeme. Ale napadlo mi, že by nebolo najhoršie, keby ste navštívili džinovského lekára. Pomôže vám prekonať zimnú strnulosť.“

„A to je čo?“ chcel vedieť John.
„Stagnácia vašich džinovských schopností,“ vysvetlila mu mama. O pár minút taxík zastal pred ich domom a pani Gauntová poslala deti rovno do obývačky, kde vo veľkom kozube vždy horel oheň.
„Posaďte sa čo najbližšie,“ radila im. „Ani sa nenazdáte a bude vám zasa teplo.“

Hneď si však všimla, že kôš na drevo je prázdny a v násypníku ostalo iba niekoľko posledných kusov uhlia, a tak si zavolala na pomoc pani Trumpovú. Tá u nich ostala pracovať aj po tom, čo vyhrala v lotérii tridsaťtri miliónov dolárov, lebo ich mala rada – najmä deti, hoci nevedela, že v skutočnosti sú to džinovia a ona prišla k majetku len preto, lebo jej Philippa nechtiac splnila želanie.
Pani Trumpová vošla do izby so širokým úsmevom odhaľujúcim jej novučký vybielený chrup. Pod pracovnou zásterou mala šaty od Christiana Ribbentropa a na krku náhrdelník s piatimi šnúrami perál. Vlasy jej robil Pierre Petomane z Piatej Avenue, takže vyzerala ako nikdy predtým.
„Pani Trumpová, dvojčatá vonku prechladli,“ vyhlásila pani Gauntová. „Musíme poriadne naložiť na oheň, aby sa zahriali. Doneste, prosím, uhlie. Ja idem po drevo.“

„Áno, pani Gauntová.“

Obe odišli po palivo a deti sa schúlili pri ohni. O pár sekúnd do miestnosti vošli dva obrovské psy. Len čo videli, v čom je problém, zasa kamsi zmizli, a keď sa vrátili, každý niesol v papuli slušné poleno. Pustili ich na žeravé uhlíky a postavili sa po oboch stranách kozuba, akoby ho strážili.
John sa usmial, aj keď mu zuby drkotali od zimy ako kastanety. Ľahšie sa mu verilo tomu, že Alan a Neil boli kedysi ľuďmi, ako tomu, že sa pokúsili zavraždiť jeho otca. Celý život sa totiž starali o dvojčatá, a ak si deti mohli byť niečím isté, tak ich nekonečnou vernosťou. Philippa sa dokonca pýtala mamy, či by ich po toľkých rokoch vernej služby nemohla premeniť naspäť na ľudí, no dozvedela sa, že sa to nedá, lebo ich transmutácia je na doživotie. Okrem toho, mama sa zaviazala, že už nikdy nepoužije svoje džinovské schopnosti.
Nato sa John spýtal, či by ich nemohol premeniť na ľudí on, keď sa mu v lete vráti sila. Mama mu vysvetlila, že to nie je možné, lebo transmutáciu na zviera smie zrušiť iba ten džin, ktorý ju spôsobil. Philippu to priviedlo k otázke, či existuje situácia, v ktorej by mama predsa len použila svoje schopnosti.
„Iba jediná,“ odvetila. „A to tá, že by bol ohrozený váš alebo otcov život.“

Pani Trumpová priniesla uhlie a hneď ho aj naložila do kozuba. Po nej prišla aj Layla s polenami a onedlho už z kozuba sálala horúčava. Dvojčatá zívali ako lenivé mačky, užívajúc si tepla, ktoré im prenikalo až do špiku kostí a podporovalo jemný plameň, čo horí v každom mladom aj starom džinovi.
Nato pani Gauntová siahla po telefóne a začala vykrúcať akési číslo.
„Komu voláš?“ vyzvedala Philippa.
„Džinovskej lekárke.“

„To nebude treba,“ namietol John, ktorý lekárov neznášal takmer rovnako ako zubárov.
Mama však už hovorila s kýmsi na druhom konci linky.
„Máme šťastie,“ vyhlásila, keď dotelefonovala. „Čírou náhodou je v New Yorku Jenny Sachertortová so synom Dybbukom.“

„A to je kto?“ chcel vedieť John.
„Doktorka Sachertortová je džinovská lekárka. Vedie holistické kúpele v Palm Springs, do ktorých chodia ľudia z Hollywoodu, no väčšina jej procedúr je určená pre džinov. Momentálne otvára pobočku v New Yorku, takže sem prišla aj so synom. Vlastne neprišla iba kvôli tomu, ale aj preto, lebo už nežije s Dybbukovým otcom a ten chce so synom stráviť zimné prázdniny. Buďte k nemu milí, dobre? Myslím, že je trocha rozrušený z toho, čo sa v ich rodine stalo. Tak či onak, už by tu mali byť.“

Ani to nedopovedala a ktosi zazvonil.
„To je ale rýchlosť!“ skonštatoval John.
„Doktorka Sachertortová nemá rada obyčajné druhy dopravy,“ vysvetlila mu mama. „Stále cestuje tradičným džinovským spôsobom.“

„A to je ako?“ vyzvedala Philippa, no pani Gauntová už odišla otvoriť návšteve a neodpovedala jej.
„Deti, toto je doktorka Sachertortová – džinovská lekárka, o ktorej som vám hovorila. Jenny, toto je John a Philippa.“

Doktorka Sachertortová si zložila veľké čierne okuliare a milo sa na dvojčatá usmiala. Jej dlhé čierne vlasy sa leskli, akoby boli z rovnakého plastu ako jej okuliare. Na sebe mala modrý nohavicový kostým ozdobený modrými drahokamami a na nohách modré topánky s vysokými opätkami. Vyžarovalo z nej trocha iné fluidum ako z pani Gauntovej – vyzerala, akoby práve zostúpila z niektorého pódia v Las Vegas.
„Teší ma,“ povedala. „Toto je môj syn Dybbuk. Je rovnako starý ako vy dvaja, takže sa od neho nenechajte zavádzať, že je starší. Dybbuk, pozdrav sa s Johnom a Philippou.“

Dybbuk vydal zvuk pripomínajúci pokazený fagot a prevrátil oči až kamsi k dlhým vlasom na čele. Mal na sebe čierne tričko, koženú bundu a motorkárske čižmy, ktoré vyzerali, akoby samy prešli celú diaľnicu do Daytony a naspäť. Philippe pripadal oveľa starší, no nemala čas o tom priveľmi premýšľať. Doktorka Sachertortová ju už totiž chytila za zápästie a pridržala jej nad ním malé kyvadielko. Potom urobila to isté Johnovi, sledujúc, ktorým smerom sa kyvadielko rozhýbe. Nakoniec prikývla.
„Džinovia sú ako jašterice,“ povedala ticho. „Potrebujú pre život teplo. Pripravím im výživový doplnok, ktorý to napraví, ale ten je na dlhodobé užívanie. Momentálne potrebujeme niečo, čo ich prehreje hneď teraz. Pár takých vecí mám pre istotu so sebou. Podaj mi tašku, Dybbuk, dobre?“

Chlapec znova vyvrátil oči a zobral zo zeme tmavomodrú koženú tašku značky Gladstone. Doktorka Sachertortová z jej útrob vytiahla tri kameninové fľaštičky.
„Hovorím tomu džinovské tonikum,“ vysvetlila prítomným. „Je to levitátor – vulkanická voda z horúceho prameňa v mojich kúpeľoch Nikto nie je dokonalý v Palm Springs.“ Nato podala jednu fľaštičku Johnovi, druhú Philippe a tretiu ich mame. „Aj ty si daj, Layla,“ vyhlásila rázne. „Predpokladám, že aj ty ho už potrebuješ.“ Žmurkla na dvojčatá. „Nebojte sa toho slova. Je to iba zložitý doktorský výraz pre životabudič.“

„Na dotyk je horúca,“ okomentovala svoju fľaštičku Philippa. „Akoby sa v nej niečo hýbalo.“ Pevnejšie ju stisla v ruke. „Alebo vrelo ako voda v čajníku.“

„Najmä to vypite, kým to nevychladne,“ povedala lekárka. Keď deti videli, že ich mama svoju fľaštičku bez váhania vyprázdnila, aj ony sa napili. Celkom im ten nápoj chutil, a čo bolo ešte dôležitejšie, hneď sa po ňom cítili lepšie. Doktorka Sachertortová však s nimi ešte neskončila. Znova siahla do tašky, vybrala z nej dva ploché kamene veľké asi ako tanierik pod šálku a podala im ich.
„Je to salamandrí kameň,“ vysvetlila im. „Pochádza zo samého stredu Zeme a nikdy nestratí svoje teplo. Teda aspoň takých šesťdesiat alebo sedemdesiat rokov určite. Môžete ho nosiť vo vrecku, keď idete von, a dávať si ho do postele, keď idete spať. Zahreje vás ako večný termofor. Pomôže vám udržať si energiu a bojovať s letargiou.“

„Ďakujem ti, Jenny,“ povedala pani Gauntová a vďačne ju objala.
„Nemáš za čo, Layla. Rada som ti pomohla.“

Pani Gauntová sa obrátila k dvojčatám. „Deti,“ povedala im, „s pani Sachertortovou si ešte musíme povymieňať kopu noviniek. Čo keby ste zobrali Dybbuka do kuchyne a pani Trumpová vám urobila sendviče?“

Doktorka Sachertortová sa pozrela na syna a náhlivo dodala: „Ale povedzte jej, že Dybbuk nesmie soľ, dobre? Priveľmi ho rozohňuje. Nemám pravdu, synček?“

Dybbuk znova iba zagúľal očami a odišiel za dvojčatami. Pani Trumpovú našli v zlej nálade. Tá ju v poslednom čase kvárila čoraz častejšie a dvojčatá vedeli prečo. Po tom, čo vyhrala v newyorskej štátnej lotérii, minula časť svojho obrovského majetku na byt v slávnom dome Dakota na Sedemdesiatej druhej ulici. Na jeho upratovanie zamestnala istú slečnu Pickingsovú, ktorá vždy urobila veľmi málo práce za veľmi veľa peňazí. Už dávno by ju bola vyhodila, keby nevedela, že slečna Pickingsová sa úspešne súdila hneď s niekoľkými predchádzajúcimi zamestnávateľmi. Úbohá pani Trumpová sa bála, že ak ju prepustí, ocitne sa pre to na súde.
Slečna Pickingsová však nebola jediným problémom, ktorý sa John chystal napraviť, len čo sa mu za teplejšieho počasia vrátia sily. Druhým bol spolužiak Gordon Bradach, ktorý ho neprestajne šikanoval. Veľa premýšľal, čo s ním spraví. Jeho meno mu vnuklo myšlienku premeniť ho na sviňu bradavičnatú, no premáhal ho pocit, že mama s tým asi nebude súhlasiť. V niektorých chvíľach takmer až ľutoval, že patrí do kmeňa dobrých džinov. Keby nebol z kmeňa Maridov, ale trebárs Ifritov, v ktorom sa združovali najhorší džinovia zo všetkých, Bradach by už dávno žral termity a váľal sa v bahne nejakej africkej savany ako sviňa bradavičnatá, ktorou vlastne aj bol.
DRUHÁ KAPITOLA
KONCERT
Keď dojedli, zobrali Dybbuka na poschodie, aby mu ukázali svoje izby. Bol to prvý džin v ich veku, s ktorým sa dvojčatá kedy stretli, a pripadal im oveľa zaujímavejší ako ony jemu. Vlastne im onedlho bolo celkom jasné, že nimi priam pohŕda.
„Tá vaša matka to myslí vážne?“ spýtal sa ich. „Fakt nesmiete využívať svoju moc, lebo vás prinútila dať jej akýsi sprostý sľub?“

„Takto by som to asi nepovedal,“ naježil sa John.
„Ale sľub sme jej dali, to je pravda,“ pripustila Philippa. Dybbuk sa nahlas zasmial. „Neuveriteľní trpáci!“

„Aj keby sme chceli svoju moc využívať, nemohli by sme,“ namietol John. „Pozri sa von. Je tam zima ako v psinci.“

„Kravina,“ odvrkol Dybbuk. „Presne to by dospelí chceli, aby sme si mysleli. Ako všetko v živote, aj toto obmedzenie sa dá obísť, ak vieš ako.“ Ledabolo sa hodil do Johnovho kresla.
„Chceš povedať, že ty môžeš využívať svoje schopnosti?“ spýtala sa ho Philippa. „Aj keď je zima?“

„Nie celkom,“ pripustil. „Matka na mňa použila džinovské puto. Nedovolí mi využívať svoju moc, kým – ako vraví – nebudem zodpovednejší.“

„Prečo ti to urobila?“ vyzvedal John.
Dybbuk vystrúhal bolestnú grimasu. „Hovor mi Buck, dobre? Neznášam to meno. Jeden z chlapcov v škole sa mi preň hnusne posmieval. Vykrikoval, že som zlý, aj kadejaké iné veci. Tak som ho premenil na švába. Bolo to iba na chvíľu, ale matku to rozčertilo. No a potom to, čo som spravil matikárovi…“

„Fíha!“ zvolal John, ktorý ho už teraz naozaj obdivoval. Aj on tajne sníval o veciach, ktoré by spravil ich učiteľke matematiky. „Čo také?“

Dybbuk sa uškrnul, vychutnávajúc si jeho obdiv. „Ten hnusák matikár Stricknin mi liezol na nervy už hrozne dlho. Stále do mňa rýpal, lebo neviem kvadratické rovnice a podobné kraviny. No a tak som si povedal, že mu dám okúsiť, aké to je byť dutý z matiky. Ten idiot si celé dva dni nedokázal zrátať ani dva a dva, nietožeby ešte riešil nejaké rovnice. Myslel si, že mu nadobro preskočilo.“

„Fantastické,“ nadchýnal sa John.
„Lenže potom sa ma matka spýtala, prečo už nedostávam domáce z matiky a ja – chumaj – som jej to prezradil. Bola to somarina. Hneď ho dala do poriadku a na mňa použila puto, aby som nemohol využívať svoju moc.“

„Ako presne také puto funguje?“ spýtala sa ho Philippa.
„Spôsobilo, že som zabudol svoje spúšťacie slovo.“

„Nemôžeš si vymyslieť nejaké iné?“ nechápal John.
Dybbuk pokrútil hlavou a odhrnul si vlasy z očí. „Nie je to také ľahké, zasrani,“ vyhlásil. „Spúšťacie slovo je ako heslo do počítača. Ak si chceš vytvoriť nové, musíš si pamätať to staré.“

„Ako dlho ťa takto bude držať mimo deja?“ vyzvedala Philippa ďalej.
„Až kým sa nevrátime domov. Vieš, kým sme tu, mám byť aj s otcom a matka nechce, aby som niečo spravil jeho novej žene. Volá sa Nadia a nepatrí k nám. Nie je džin a živí sa ako dekoratérka interiérov.“

„A ty by si jej niečo urobil?“ chcel vedieť John. „Myslím, keby si mohol.“

Dybbuk sa znova uškrnul. „Jasné. Vy by ste vari nič nespravili, keby sa váš otec odsťahoval z domu za nejakou cudzou babizňou?“

Philippa sa nad tým zamyslela. „Asi by som ju premenila na netopiera. Neviem si predstaviť nič odpornejšie, ako je netopier. Neznášam ich.“

Dybbuk pokrčil plecami. „No… možno. Ale ak by išlo o niekoho, koho naozaj neznášam, poslal by som naňho elementála. To je oveľa horšie ako nejaký hlúpy netopier.“

Philippa sa pozrela na Johna, ten však iba pokrútil hlavou.
„Vy vari neviete nič o elementáloch?“ čudoval sa Dybbuk. „Čo vás dvoch trubirohov vôbec učia? Elementáli sú miniatúrni démoni žijúci v každom z ôsmich elementov. Veď viete, zem, vzduch, oheň a voda plus ušľachtilé elementy duch, priestor, čas a šťastie. Nadia práve zariaďuje nový byt, takže by som na ňu asi poslal vodného elementála. Nech to tam pekne vyplaví, len tak, pre srandu.“ Položil im ruky na plecia. „Možno by ste mi s tým mohli pomôcť. Chápete, s tým elementálom.“

„Neviem ako,“ povedal mu John. „Už som ti vravel, že je priveľká zima na to, aby sme využívali svoje schopnosti.“

„A ja som zasa vravel, že to by len dospelí chceli, aby sme si mysleli. Veria, že nás tým uchránia pred problémami. Mohol by som vám ukázať, ako sa aj v zime dostať k svojej sile alebo aspoň jej časti. Teda ak sľúbite, že vypustíte na macochu elementála.“

Philippa rázne pokrútila hlavou. „Bohužiaľ, to nemôžeme,“ vyhlásila. „A aj keby sme mohli a chceli, nevieme, ako sa to robí. Nemám pravdu, John?“

„Máš,“ podporil ju brat, hoci si tým nebol vôbec taký istý ako ona. Nemyslel ani tak na Dybbukovu macochu ako na toho sviniara Bradacha a na to, čo by s ním urobil, keby sa dostal k svojim schopnostiam. Pravdaže, tak trocha aj na to, ako by zatočil s gazdinou pani Trumpovej, slečnou Pickingsovou. Vlastne by to mohol vybaviť s oboma naraz. „Naozaj by sme nič také nemohli.“

„Nevadí. Nič sa nedeje.“ Dybbuk vstal z kresla a prešiel k oknu do ulice. Vonku už zasa snežilo a na chodníkoch sa začínali vytvárať záveje. „Teraz už chápem, prečo je to pre vás problém. Viete, v Kalifornii, kde žijeme my, je to samá púšť, takže to mám ľahšie. Myslím ako džin. Som ďaleko pred vami, čo sa týka schopností aj džintuície.“

„Asi áno,“ prikývol John, premýšľajúc o tom, o koľko mu Palm Springs pripadajú lákavejšie ako New York.
„Pozrite sa,“ pokračoval Dybbuk, „ste celkom fajn, takže vám to prezradím aj bez toho elementála. Prezradím vám, ako mať svoju moc aj v tomto príšernom ľadovom podnebí. Nechodí aspoň jeden z vás do nejakého športového klubu? A ak áno, majú tam saunu alebo parný kúpeľ?“

„Saunu máme aj tu doma v suteréne,“ povedal John.
Dybbuk sa usmial od ucha k uchu. „Tak potom je váš problém vyriešený. Stačí si do nej zájsť a poriadne sa vyhriať. Už po chvíli sa budete môcť zabávať ako každý správny džin.“ Pohŕdavo sa zasmial. „Ani sa mi nechce veriť, že ste na to neprišli sami.“

„To preto, lebo tam nikdy nechodíme,“ vysvetlila mu Philippa. „Trpíme tam klaustrofóbiou.“

„Tak si pred saunovaním vezmite tabletu s dreveným uhlím, a je to vyriešené. Také jednoduché a vy to neviete?“

Džinovia užívajú tablety s dreveným uhlím, aby im pomohli prekonať pocit klaustrofóbie v uzavretých priestoroch, najmä v lampách a fľašiach.
„Teraz, keď to hovoríš, mi to odrazu pripadá celkom jednoznačné,“ pripustil John. „V zime sa sauna dokonca sama automaticky zapína, aby do nej mohol ísť otec, hneď ako sa vráti z práce.“

„Chceš povedať, že je zapnutá aj teraz?“

John sa pozrel na hodinky. „Mala by byť,“ odvetil.
„Tak na čo ešte čakáme?“ zvolal Dybbuk. „Požičaj mi plavky a môžeme to hneď aj vyskúšať.“

Prezliekli sa teda do plaviek, užili tabletu s dreveným uhlím a zišli do suterénu.
Sauna pána Gaunta vyzerala ako malá zrubová chatka. Vnútri bolo niekoľko drevených lavíc obklopujúcich pec s hromadou kameňov navrchu. Podľa teplomera na stene v nej mal vzduch teplotu takmer sto stupňov – viac ako dvojnásobok tej, ktorú mohli zažiť na púšti. Už niekoľko minút po tom, čo za sebou zavreli dvere, zacítili, ako sa im vracia sila. John to spočiatku vnímal ako teplo rastúce kdesi v hĺbke, potom sa mu však odrazu začala prečisťovať hlava, akoby sa zotavoval z ťažkého prechladnutia. Philippa mala zasa pocit, akoby sa jej. telo prebúdzalo po veľmi dlhom osviežujúcom spánku.
Keď sa v Egypte učili využívať svoje schopnosti, strýko Nimrod im hovoril o tom, že duch má ovládať hmotu a nie naopak. Obaja trocha vyšli z cviku, no aj tak sa Johnovi onedlho podarilo vytvoriť dve cédéčka, po ktorých už dlho túžil, a Philippe huňatý župan, do ktorého sa chcela zahaliť, keď vyjdú von. Ani jedno z toho im nepripadalo dosť závažné na to, aby sa museli najprv spýtať mamy.
„Mali by sme niečo dať aj Buckovi – za to, že nám ukázal, ako na to,“ povedal John sestre.
„No… Celkom rád by som vyskúšal jednu novú počítačovú hru,“ nadhodil Dybbuk. „Ak to teda naozaj chcete spraviť.“ Povedal im, ako sa volá, John však o nej nikdy predtým nepočul a sám ju nebol schopný vytvoriť. „Viete čo?“ navrhol im Dybbuk. „Chytíme sa za ruky a ja sústredím vašu energiu na hru, po ktorej túžim.“

„Dobrý nápad,“ súhlasila Philippa. „Už sme to robili, však, John? Vtedy v Káhire, keď sme s pánom Rakšasasom vyrobili to ružové ferrari.“

„Na to sa ťažko zabúda,“ pripustil John.
Potom sa chytil jednou rukou sestry a druhou Dybbuka.
Prvý pokus o vytvorenie tej hry im nevyšiel. Navonok ich snaha nemala vôbec nijaký výsledok, aj keď sa Philippe zdalo, že z nej časť energie kamsi odišla. Pri druhom pokuse to však išlo ako po masle a Dybbuk sa z novej hry tak tešil, že ona aj John celkom zabudli na pôvodný nezdar.
Krátko nato doktorka Sachertortová aj so synom odišli. John sa utiahol do svojej izby a nenápadne pokračoval v experimentovaní so svojimi schopnosťami. Zistil, že transsubstanciáciu – proces prechodu do fľaše alebo lampy – zvláda ešte aj tri hodiny po tom, čo bol v otcovej saune. Vnuklo mu to myšlienku, ako by spolu so sestrou mohli pomôcť pani Trumpovej. Keď si však jeho nápad vypočula Philippa, netvárila sa veľmi nadšene.
„Ja ti neviem,“ premýšľala nahlas. „Fakt neviem, či by sme sa do toho mali púšťať, John.“

„Je to len transsubstanciácia,“ presviedčal ju. „Nechystáme sa tú Pickingsovú premeniť na švába ani nič také.“

„Aj tak neviem, či by nám to mama schválila.“

„Ale pani Trumpová potrebuje našu pomoc, nie?“

„Áno,“ odvetila Philippa trocha menej neisto ako predtým.
„Pozri sa, samotnú transsubstanciáciu aj tak vykonám iba ja, takže to bude na mne, nie na tebe.“ John sa odmlčal, aby jej dal čas niečo namietnuť, no keď mlčala, rýchlo pokračoval: „Alebo máš nejaký lepší plán?“

Philippa musela pripustiť, že nemá.
Na druhý deň sa John zohrial v saune a Philippa počkala, kým prišla limuzína s ich gazdinou. Potom si „požičala“ z jej kabelky kľúče od bytu a bežala za bratom. Rozpálený John sa presunul do plochej striebornej fľaše na otcovom stole, Philippa si ju aj s kľúčmi strčila do ruksaka a v najteplejšom zimníku vyšla z domu.
Keďže medzičasom napadlo takmer desať centimetrov snehu, po uliciach chodilo iba veľmi málo taxíkov a ona musela prejsť cez Central Park pešo. Pani Trumpová bývala v exkluzívnom byte na Západnej 72. ulici. Dom Dakota s padacou mrežou, priekopou a strážnou búdkou jej pripadal ako nejaký strašidelný hrad niekde v Nemecku, čo jej rozhodne nezlepšilo náladu, keď sa nechala pustiť dnu a vyšla na šieste poschodie.
Ona aj jej brat už v tom byte niekoľko ráz boli. Nachádzal sa hneď vedľa bytu, v ktorom žil John Lennon, až kým ho v roku 1980 nezastrelil jeden šialenec priamo pred domom. Práve táto skutočnosť v spojení s tým, že pani Trumpová mala doma koncertné krídlo, priviedla Johna na myšlienku, ako jej pomôcť. Chystal sa predstierať, že je John Lennon, či presnejšie jeho duch.
Philippa šla v byte rovno ku klavíru. Plochú fľašu položila na radiátor vedľa neho a odskrutkovala z nej vrchnák. Nemala veľa času. Každú chvíľu sa tam mohla objaviť slečna Pickingsová.
„Ďalej je to už len na tebe, braček,“ povedala do hrdla fľaše. „Dúfam, že všetko dobre dopadne. Daj si pozor.“

„Najmä sa po mňa nezabudni vrátiť,“ zakričal jej znútra John.
Odviezla sa výťahom do vstupnej haly. Práve premýšľala o svojej priateľke Isabel Gettyovej, ktorá žila striedavo v Dakote a Hongkongu, keď sa náhle dvere kabíny otvorili a pred nimi sa objavila vysoká chudá žena so špinavými blond vlasmi a zažltnutými zubami. Philippa sa s ňou stretla iba raz – ešte v čase, keď sa snažila tváriť príjemne a dokonca aj upratovala. Teraz jej už vôbec nepripadala milá, najmä keď prižmúrila oči a schmatla ju za golier.
„Čo tu robíš?“ oborila sa na ňu.
„Bola som za kamarátkou,“ odvetila Philippa.
„Ako sa volá?“ vypočúvala ju gazdiná.
„Isabel Gettyová. A teraz ma pustite. Nemôžete ma takto držať.“

Slečna Pickingsová jej uvoľnila dvere. S modrými očami, vysokými lícnymi kosťami a dlhým krkom vyzerala ako veľmi zlá barmská mačka. „Ty nechutná, drzá sopľaňa! Nikdy som ťa nemala rada, vieš?“

Philippa sa okolo nej rýchlo pretisla von a prešla k dverám haly. Všetky pochybnosti o správnosti Johnovho konania, ktoré v nej ešte mohli ostať, sa dokonale rozplynuli.
Johnovi bolo vo fľaši na rozpálenom radiátore teplo ako v saune. Počkal pätnásť minút od chvíle, keď mala gazdiná prísť do práce, a vyšiel z fľaše do obývačky pani Trumpovej. Bol dosť ďaleko od kuchyne, v ktorej sa slečna Pickingsová vyvaľovala v kresle, sledovala televíziu, pila kávu a vybavovala si medzimestské hovory z telefónu svojej zamestnávateľky.
Chvíľu sa krčil pri klavíri a potom prešiel po špičkách k dverám kuchyne, aby sa pozrel na svoju obeť. Zdalo sa, že gazdiná sa už uvelebila viac než pohodlne, lebo po chvíli odložila šálku, zavrela oči a začala hlasno chrápať. To bola zlá správa pre pani Trumpovú, no dobrá pre Johna. Bez váhania sa vrátil do obývačky a posadil ku klavíru.
Najznámejšou a najobľúbenejšou sólovou Lennonovou skladbou bola pieseň Imagine. Bola to aj jedna z mála vecí, ktoré John dokázal zahrať na klavíri. Mal celkom dobrý hlas, a kým sa na chodbe ozvali kroky, podarilo sa mu zaspievať celú prvú strofu. Potom rýchlo vyslovil svoje spúšťacie slovo ABECEDARIAN a o zlomok sekundy už z neho bola gýčovitá figúrka chlapca v kostýme z osemnásteho storočia hrajúceho na čembalo.
Bolo preňho čudné byť z porcelánu a nemôcť sa hýbať, no z klavíra, na ktorom jeho figúrka stála, mal zasa parádny výhľad na nervózne sa tváriacu gazdinú idúcu k nemu.
Keby sa porcelánové figúrky mohli smiať, asi by spadol zo svojho malého podstavca. Nakoniec bolo aj dobre, že sa premenil na niečo nehybné.
Slečna Pickingsová sa po chvíli vrátila do kuchyne a John zasa do svojej ľudskej podoby. Zahral ešte niekoľko akordov Lennonovej piesne a utiahol sa do fľaše na radiátore, v ktorej už bolo ako vo vyhni. Vravel si, že na jeden deň už riskoval dosť a radšej počká, kým poňho nepríde Philippa. Tá sa tam mohla dostať najskôr o desať hodín, no on našťastie tak dlho čakať nemusel. Keďže vošiel do fľaše proti smeru hodinových ručičiek, čas, ktorý v nej existoval mimo trojrozmerného priestoru, mu plynul oveľa rýchlejšie. Zdalo sa mu, že ani nie po hodine už bol naspäť doma a hovoril sestre, ako to tam vyzeralo.
„Vieš, pani Trumpová má stopercentnú pravdu,“ vyhlásil. „Tá Pickingsová je fakt hrozná. Keď som začal hrať na klavíri, normálne chrápala v kuchyni. Je neskutočne lenivá.“

„A nielen to,“ zdôraznila Philippa. „Pani Trumpová má podozrenie, že okrem toho všetkého ešte aj kradne. Zmizli jej totiž nejaké šperky.“

Na druhý deň ho znova odniesla vo fľaši do Dakoty a nechala na radiátore. Tentoraz sa pri využívaní svojich schopností cítil oveľa sebaistejšie. Po transsubstanciácii celkom opustil svoje telo – nechal ho v skrini a neviditeľný ľudským okom sa posadil ku klavíru, aby na ňom zahral Imagine od začiatku do konca. Bol presvedčený, že pri tej skladbe celkom slušne napodobnil Lennonov hlas. Mýlil sa, to však nevedel, a čo bolo ešte dôležitejšie, nevedela to ani slečna Pickingsová, ktorá s vreskotom ušla do kúpeľne, odkiaľ zavolala svojej zamestnávateľke. Potom vybehla z bytu. Mala tak naponáhlo, že si tam zabudla nielen kľúče, ale aj diamantové náušnice, ktoré ukradla z nočného stolíka pani Trumpovej.
Chlapec zvýskol od radosti, čo ju prinútilo nečakať na výťah, a radšej sa rozbehla po schodoch.
Len čo sa John vrátil do svojho tela, zatelefonoval Philippe a dozvedel sa, že Pickingsová svojej zamestnávateľke oznámila, že u nej straší a ona sa tam už nikdy nevráti. Pani Trumpová vraj vyzerá tak šťastne ako už dávno nie, ibaže sa trocha bojí, či doma naozaj nemá ducha, ale to jej Philippa čoskoro vyhovorí.
„Mám prísť po teba?“ spýtala sa ho nakoniec sestra.
„Teraz sa už nemusím skrývať. Je preč, takže sa domov môžem vrátiť sám.“ John sa pozrel z okna. „Okrem toho, vonku už zasa sneží.“

Zavesil s tým, že ide domov. Ešte stále si gratuloval k perfektnej finte, keď odrazu takmer vyletel z kože, lebo si uvedomil, že tam už nie je sám. V rohu miestnosti stál akýsi muž s dlhou ryšavou bradou a nosom ako orlí zobák. Na sebe mal modrý pásikavý oblek a na prstenníku prsteň s obrovským mesačným kameňom, ktorý akoby nútil chlapca ani sa nepohnúť. Nahnevane vykročil k Johnovi.
„Čo to má znamenať? Ako môžeš vyvádzať takéto nechutné kúsky úbohej mundánke?“ spýtal sa ho. „Vysvetli mi to!“

John sa o to pokúsil, no zakaždým, keď otvoril ústa, mu z nich vyšlo niečo nechutné – najprv zopár lyžíc hrachovej polievky, potom kus brokolice, niekoľko listov špenátu, kúsky artičoky a repy a nakoniec azda pol litra špenátu so smotanou. Neznášal chuť zeleniny a toľko naraz bolo preňho jednoducho priveľa. Prvý raz za svoj krátky život džina stratil vedomie.
TRETIA KAPITOLA
V ZAPEČATENEJ KNIHE
Keď sa prebral, bol už v inom byte. Vedel, že je stále v Dakote, lebo ležal na pohovke pri okne a výhľad mal celkom ako z bytu pani Trumpovej, inak sa tam však líšilo v podstate všetko. Z toho bytu priam vyžarovala staroba. Všetok nábytok bol starožitný a dokonca tam stál egyptský stôl a niekoľko sôch, ktoré mu pripomínali londýnske sídlo strýka Nimroda. Cez hrubé steny neprenikali nijaké zvuky a ešte aj staré stojacie hodiny ako na povel zastali, aby to ticho svojím tikaním nenarušili.
„Je mi ľúto, že som ťa tak vystrašil,“ povedal neznámy muž a pritiahol si k pohovke stoličku. „Dovoľ, aby som sa predstavil. Volám sa Frank Voďanoj a som džin ako ty. V tomto dome žijem už takmer päťdesiat rokov a okrem iného fungujem ako umelecký agent viacerých mundáncov, čo tu bývajú. Vlastne som takmer všetkým takým či onakým spôsobom pomohol urobiť kariéru. Keby nie mojej pomoci, neviem-neviem, ako by to s niektorými dopadlo. Takmer päťdesiat rokov som bol jediný džin v dome, takže včera, keď som tu zacítil džinovskú energiu, som začal mať trocha obavy o to, kto ju využíva. Šiel som ťa hľadať, ale nenašiel som ťa.
Dnes som to zacítil znova a to ma už nahnevalo. Neuvedomil som si, že si až taký mladý. Zachoval som sa k tebe trocha tvrdo, za čo sa ospravedlňujem. Ako som však vravel, títo ľudia sú závislí od mojej pomoci. Nemôžeme si dovoliť mať tu zlého džina.“

„Ja nie som zlý džin,“ bránil sa John. „Som dobrý džin.“

„Nič mi síce nie je do toho, ako tráviš voľný čas, ale zbytočné zlomyseľnosti tu jednoducho nie som ochotný tolerovať. V Dakote pre ne niet miesta.“

„Lenže to nebola nijaká zlomyseľnosť,“ namietol John. „Naozaj.“

Frank Voďanoj sa trpezlivo usmial. „Mne to tak nepripadalo. Zdalo sa mi, že sa pokúšaš niekoho vystrašiť. Neznášam, keď džinovia robia ľuďom také veci.“

„Vy to nechápete, pane. Snažil som sa iba pomôcť pani Trumpovej.“

„Tak mi prezraď ako,“ požiadal ho Voďanoj.
John sa už cítil lepšie, a tak sa posadil a všetko mu porozprával. Keď skončil, Frank Voďanoj sa schuti rozosmial.
„Páči sa mi tvoj štýl, chlapče,“ vyhlásil. „Johna Lennona som poznal osobne. Mal som ho veľmi rád. Myslím, že aj jemu by sa páčilo, čo si spravil. Mal dobrý zmysel pre humor.“

John si pošúchal hlavu a spustil nohy z pohovky. „Čo sa to so mnou vlastne stalo?“

„Bol si pod vplyvom džinovského puta nazývaného quaesitor,“ vysvetlil mu Frank. „Je navrhnuté tak, aby zistilo, čo nemáš rád, a potom ti to vložilo do úst. Vlastne máš šťastie, že neznášaš iba zeleninu. Videl som, ako ľuďom vyskakovali z úst aj oveľa hroznejšie veci – hady, tarantuly, raz dokonca aj živý potkan. Ty tú zeleninu musíš fakt veľmi nenávidieť.“

„Nemôžem ju ani vystáť, pane.“

„Tak či onak, už sa tým nemusíš trápiť. Myslím tou zeleninou. Upratal som ju z koberca tvojej priateľky.“ Voďanoj pokrútil hlavou. „Vieš, John, myslel som si, že poznám všetkých džinov v New Yorku, tak ako je možné, že som ťa ešte nikdy nevidel? Z ktorého si kmeňa? Z ktorej rodiny? A nehovor mi ‚pane‘! Môžeš ma volať Frank alebo ‚pán Voďanoj‘.“
„Volám sa John Gaunt, pane. Teda pán Voďanoj. Môj otec je človek – teda mundánec – a moja mama je Layla Gauntová.“
„Tým sa hneď všetko vysvetľuje. Layla svoje deti nikdy neuviedla do džinovskej spoločnosti. Povráva sa, že sa dokonca vzdala svojej moci.“

„To je pravda.“

„To však okrem iného znamená, že si Nimrodov synovec. Áno, o tebe aj tvojej sestre som už vlastne počul. Parádny výkon, ako sa vám podarilo poraziť toho nechutného Iblisa. Je to sviniar ako všetci Ifritovia. Veru tak, mladý muž, bol to parádny výkon. Ak niekedy existoval džin, ktorý si zaslúži väznenie vo fľaši, tak práve Iblis.“

„Ďakujem.“

„Teraz si však, pravdaže, musíte dať pozor na jeho synov. Vedia robiť strašné veci. Napríklad všetky tie hurikány, čo v poslednom čase ničia Floridu. Minimálne za dvoma z nich stojí Iblisov najmladší syn Rudyard Teer.“

John sa zamračil. Bol si celkom istý, že Nimrod jemu ani Philippe nehovoril nič o tom, že by si mali dať pozor na Iblisových príbuzných. Samozrejme, ešte stále bolo možné, že o tom povedal ich mame, ale načo to bolo dobré, keď sa vzdala svojej džinovskej moci?
„Ja som z kmeňa Janov,“ prezradil mu Frank. „Niektorí z nás sú čestní a iní nie, no celkovo – podobne ako Maridovia – stojíme na strane dobra. Možno nie sme takí vplyvní a mocní ako vy Maridovia, ale nie sme najhorší.“

„O tom nepochybujem.“ John si v duchu vravel, že ten človek je iba prehnane skromný. Puto, ktorým ho ovládol, mu pripadalo mocné až-až.
„Je mi ľúto, že som na teba použil quaesitor, John.“ Voďanoj ukázal na mesačný kameň vo svojom prsteni. „Vďaka kameňu bol oveľa silnejší a o niečo ťažšie sa ovládal. To je večný problém s mesačnými kameňmi. Sú trocha vzpurné. A, pravdaže, veľmi gotické.“

„To nič, pán Voďanoj. Som v poriadku. Nechcel som vás vyrušovať.“

„To je od teba veľmi milé. Si veľmi dobre vychovaný mladý džin. Vždy sa mi páčilo, keď džinovia v tvojom veku vedeli, ako sa správať. Mnoho džiniorov dnes vôbec nemá úctu k staršej džinerácii. Platí to dokonca aj pre tých z dobrých kmeňov.“

John si na moment spomenul na Dybbuka Sachertortu a hneď chápal, o čom ten muž hovorí. Naozaj bolo ťažké predstaviť si Dybbuka, ako sa s ním rozpráva s toľkým rešpektom.
„Mám nápad!“ povedal mu Voďanoj. „Dám ti špeciálny darček. Vieš, čo je diskrétum, John?“

„Nie, pane.“

Starší džin sa zasmial. „Je to len cudzie slovo, ktoré používame pre núdzové želanie. Keď som bol zhruba v tvojom veku, jedno som dostal od svojho otca. Je veľmi užitočné, keď sa nechtiac ocitneš vo veľmi zlej situácii, a práve k takýmto veciam dochádza, kým sa tvoje vlastnosti ešte iba vyvíjajú. Na to, aby si ho použil stačí vysloviť spúšťacie slovo. Je to rovnaké ako s tvojím vlastným, ibaže ho dostaneš od iného džina ako špeciálny darček alebo odmenu či odškodnenie, čo je presne tvoj prípad. Odškodním ťa ním za to, čo som ti urobil.“

„To netreba,“ namietol John. „Myslím odškodňovať ma.“

„Aleja na tom trvám,“ nedal sa Frank. „Slovo, ktoré ti poslúži na použitie diskréta, pochádza z nemčiny. Tá je na spúšťacie slová ako stvorená – samozrejme, pokiaľ nie si Nemec. Nijaký iný jazyk nemá toľko dlhých slov. Nechystáš sa ísť do Nemecka, však?“

John pokrútil hlavou.
„Tak je to dohodnuté. Slovo, ktoré ti dám, znie DONAUDAMPFSCHIFAHRTSGESELLSCHAFTKAPITAEN.“

„To si nikdy nezapamätám,“ vzdychol si John.
„Ale áno, zapamätáš,“ uistil ho Voďanoj. „A to preto, lebo ani nemusíš. Diskrétum sa takpovediac pamätá samo. Keď sa dostaneš do skutočne zlej situácie a budeš ho potrebovať, objaví sa ti na jazyku, ani nebudeš vedieť ako.“

John nechápal, ako by niečo také mohlo fungovať. „Možno keby som vedel, čo znamená…“ nadhodil.
„Ani to nepotrebuješ,“ uistil ho Voďanoj, „no keď sa už na to pýtaš, znamená to ,kapitán dunajskej paroplavebnej spoločnosti‘! Ver mi, na nič prostejšie ako na kapitána dunajskej paroplavebnej spoločnosti nemôžeš v živote naraziť. Viem, o čom hovorím. Jedného som poznal osobne.“

„Dobre,“ rezignoval John. „Som pripravený.“

„Na čo?“

„Na to, aby ste mi dali to diskrétum.“

„To už máš.“

„Aha. Tak teda pekne ďakujem, pán Voďanoj… teda Frank.“

„Nemáš za čo.“ Muž sa pozrel z okna. „Okrem toho ťa musím nejako dostať domov. Kde bývaš?“

„Hneď na druhej strane parku,“ odvetil chlapec. „Na Východnej 77. ulici číslo sedem. Ale nemusíte ma tam nijako dopravovať. Prejdem tam pešo alebo si vezmem taxík.“

„Nič také,“ zasmial sa starší džin. „Len sa pozri, ako to tam vyzerá. Kým si ležal u mňa na pohovke, napadlo dobrých pätnásť centimetrov nového snehu.“

John sa pozrel na park pod oknom. Pre husté sneženie sa takmer ani nedali rozoznať jednotlivé stromy. Ako to, že si to predtým nevšimol? Doprava sa v podstate zastavila a park vyzeral ako prikrytý hrubou bavlnenou dekou.
„To je na quaesitoroch najhoršie,“ povedal mu Voďanoj, keď zbadal, ako ho to zaskočilo. „Nejaký čas trvá, kým sa obeť spamätá. Preto ťa pošlem domov jediným typom dopravy, ktorý je dokonale vodotesný – vzdušným vírom.“

„Nie, počkajte!“

„Ničoho sa neboj. Za dňa, ako je tento, si nikto nič nevšimne. Môžeš mi veriť.“

John sa pokúsil namietnuť, že sa chcel domov vrátiť nenápadne, aby si to nevšimla mama, a vzdušným vírom to jednoducho nejde. Keby ho využil, rozhodne by musel veľa vecí vysvetľovať a neveril, že by sa mu podarilo mamu presvedčiť, že je to iba bežný úkaz newyorskej zimy. Kým však stihol čokoľvek povedať, vzduch pod ním sa začal víriť, vytvárajúc dokonalé malé tornádo, ktoré ho jemne zdvihlo z pohovky. Bál sa, že stratí rovnováhu, takže metal rukami ako klaun na napnutom lane.
„Nesnaž sa na ňom stáť, chlapče,“ radil mu Voďanoj otvárajúc okno na šiestom poschodí. „Sadni si, nech neprepadneš cez okraj. Božemôj, normálne by som povedal, že si sa ešte v živote neviezol vo vzdušnom víre.“

„Je to tak!“ zakričal naňho John a prudko sa posadil. Frank ho však už nepočul. Vzdušný vír, ktorý bol znútra pohodlný ako najlepšia sedačka, ho vyniesol cez otvorené okno nad zasnežený park. Chlapec zavrel oči, pokúsil sa aspoň chvíľu nemyslieť na možné následky tohto typu cestovania a vychutnával si jazdu.
Už o krátku chvíľu po tom, čo opustil okno pána Voďanoja v Dakote, vzdušný vír klesol k dverám ich domu práve vo chvíli, keď ich pani Trumpová otvorila, aby nasypala na schody trocha soli proti námraze. Nahlas skríkla od ľaku, Johna však nevidela, lebo vír jej do tváre vmietol spŕšku snehu. Náraz vetra ju až zhodil z nôh a vír plynulo pokračoval až do Johnovej izby na piatom poschodí, kde ho uložil priamo do koženého kresla.
Inokedy by to Johnovi pripadalo nesmierne príjemné, no teraz ho v izbe čakala mama. Práve dotelefonovala s rozzúrenou doktorkou Sachertortovou, podľa ktorej sa dvojčatá nechali prehovoriť od Dybbuka a vypustili vodného elementála do bytu novej manželky jeho otca. Rozhodne ju potom nepotešilo, keď videla, ako sa jej syn vracia domov spôsobom, ktorý jasne potvrdzoval, že využíva svoje špeciálne schopnosti bez toho, aby sa s ňou o tom najprv poradil.
„Dúfam, že ťa v tom vzdušnom víre nevidela pani Trumpová,“ povedala mu sucho.
„Ehm… nie,“ jachtal John. „Aspoň myslím. Zhodilo ju to z nôh a pre sneh chvíľu nič nevidela.“

„Aspoň to.“

Vo dverách sa objavila Philippa s trocha nahlúplym výrazom v tvári.
„A teraz, keď ste tu obaja,“ povedala im mama, „by ste mi mohli vysvetliť, čo sa to deje. Myslela som, že máme dohodu – sami ste ju navrhli –, podľa ktorej každé použitie špeciálnych schopností najprv prekonzultujete so mnou. Lenže teraz vidím, ako sa John vracia domov na vzdušnom víre tesne po tom, čo mi volala doktorka Sachertortová. Ktosi totiž vypustil vodného elementála na Nadiu, novú ženu jej bývalého manžela. V ich novom byte už dvanásť hodín v kuse prší. Áno, prší. Vyčíňa tam prívalový dážď. Doktorka Sachertortová je presvedčená, že vás na to naviedol Dybbuk.“

„To nie je pravda!“ ohradil sa John. „Nemáme s tým nič spoločné.“

„Dybbuk to spraviť nemohol, tým si je jeho mama istá. Až kým z neho nesníme puto, nemôže využiť svoje džinovské schopnosti ani na to, aby si zaviazal šnúrky na topánkach – teda ak by si ich vôbec chcel niekedy zaviazať. Ten chlapec sa mi vôbec nepáči. Najmä však začínam mať pocit, že budem musieť poprosiť Nimroda, aby na vás použil aspoň nejaké puto.“

„Nemáme s tým nič spoločné. Fakt!“ trval na svojom John.
„Chceš, aby som ti to uverila aj po tom, čo si sem vtrhol na malom tornáde?“

John sa teda priznal, že bol v byte pani Trumpovej v dome Dakota a strašil tam slečnu Pickingsová, čím ju „presvedčil“, aby odišla. Opísal jej aj to, ako sa stretol s Voďanojom a ten ho poslal domov, skôr než mohol niečo namietnuť. „Nevyužil som svoje schopnosti pre seba,“ uzavrel to. „Pomáhal som druhému.“

„To stále nevysvetľuje monzúnové dažde v novom byte Nade Tarantinovej,“ pripomenula mu mama prísne.
Kým John hovoril o tom, čo vyviedli slečne Pickingsovej, Philippa rozmýšľala o Dybbukovi Sachertortovi a o tom, čo sa udialo v saune. „Myslím, že by som mohla mať vysvetlenie, ako sa to stalo,“ povedala a zložila si okuliare ako vždy, keď chcela vyzerať úprimnejšie – aj keď možno klamala. „Dybbuk nám ukázal, ako obísť obmedzenia tejto hroznej zimy tým, že sa nahrejeme v saune. Povedali sme si, že by sme mu na oplátku mali tiež niečo dať. Niečo, čo vytvoríme pomocou našich schopností. Mala to byť počítačová hra, lenže tú, ktorú si želal, sme si nevedeli predstaviť. Preto sme sa chytili za ruky a on nám pomohol sústrediť energiu na to, čo chce.“

„Presne tak,“ podporil ju John. „Ibaže na prvý raz to nevyšlo. Máš pravdu. Celkom som na to zabudol.“

„Ja som však aj pri tom prvom pokuse cítila, ako z nás odchádza trocha energie,“ dodala Philippa a znechutene pokrútila hlavou. „Pravda je aj to, že nás prosil, aby sme na jeho macochu vypustili elementála, ale my sme odmietli. Myslím, že nás podviedol a prinútil nás urobiť to bez toho, aby sme si to vôbec uvedomili.“

„Vari vás Nimrod v lete nič nenaučil?“ vzdychla si mama. „Nikdy sa nechyťte s iným džinom za ruky, inak vám hrozí, že zneužije vašu energiu. Hovorí sa tomu džinkarnácia a práve ona priviedla ľudských spiritualistov na myšlienku držať sa na seansách za ruky. Myslia si, že im to dodá silu celej skupiny. Ak si už s niekým musíte podať ruku, nezabudnite si predtým vždy stiahnuť prostredník k dlani. Zabránite tým spojeniu vašej čiary života s čiarou toho druhého.“ Hneď im aj ukázala, ako to džinovia robia. „Keďže ste však o tom zjavne nevedeli, sotva vám to môžem mať za zlé. Nabudúce si však dajte pozor!“

„Nehneváš sa za to, čo sme spravili slečne Pickingsovej?“ vyzvedal John.
„Je mi celkom jasné, prečo ste chceli pomôcť pani Trumpovej,“ odvetila mama. „Ale dajte na moje slová – táto záležitosť ešte môže mať následky, o akých sa vám ani nesnívalo. Každé využitie džinovskej sily vo svete ľudí má náhodné a nepredvídateľné dopady. Myslela som, že vám to Nimrod jasne vysvetlil.“ Potom sa konečne usmiala. „Ale nie, nehnevám sa. Pre vás je to vlastne veľmi dobre, lebo inak by som vám – hoci nerada – musela zakázať ísť na krst knihy majstra Rakšasasa.“

„Čo je to krst knihy?“ chcel vedieť John.
„Oslava vydania knižky, ty somár,“ povedala mu sestra.
„Starý Rakšasas napísal knižku?“ začudoval sa, ignorujúc jej nelichotivú poznámku.
„Veru tak,“ prikývla mama. „Skrátené bagdadské pravidlá!“
„To neznie ako niečo, čo by vychvaľovali v telke,“ poznamenal John.
„Kedy je tá oslava?“ vyzvedala Philippa. „A kde?“

„Dnes večer, tu v New Yorku – v Zapečatenej knihe na Západnej 57. ulici.“

„Už dnes?“ zvolal John. „Prečo si nám to nepovedala skôr? Bude tam aj strýko Nimrod?“

„Pravdaže. Práve preto som vám to až doteraz neprezradila. Chcel, aby to bolo pre vás milé prekvapenie.“

Kníhkupectvo Zapečatená kniha malo veľmi priliehavý názov, pretože nemalo dvere. Keby nie malého okrúhleho okienka ako na lodi a mosadznej ceduľky s nápisom na tehlovej stene, nik by ani netušil, že tam niečo je.
„Si si istý, že sme tu správne?“ spýtala sa Philippa brata.
„Je to adresa z pozvánky,“ odvetil a ukázal jej kartičku s názvom knihy a mapkou znázorňujúcou Západnú 57. ulicu medzi Broadway a Avenue of the Americas.
„Zrejme tu niekde bude tajný vchod,“ vyhlásila a začítala sa do nápisu na osvetlenej kartičke uprostred čudesného lodného okienka.
„Povedal by som, že nás tu naozaj očakávajú,“ poznamenal John. „A nebude to hocikto. Musí to byť poriadne mocný džin.“

„Prečo?“ spýtala sa ho.
„To je jednoduché. Táto ulica je jediná v celom New Yorku, na ktorej nie je sneh.“

„Máš pravdu,“ pripustila. „Na oboch koncoch ho vidno, ale tu naozaj nie je.“

„Pravdaže mám pravdu!“ vyhlásil. „Cítiš ten vzduch? Je až takmer vlažný. Povedal by som, že rozdiel medzi teplotou na ostatných uliciach a na tejto bude dobrých pätnásť stupňov. Akoby tu panovala mikroklíma, chápeš? Na to treba riadnu moc. Niekto – možno Nimrod alebo Rakšasas – sa rozhodol zútulniť to tu pre teplomilných džinov.“

Philippa ho však už takmer nevnímala. „Je to hádanka,“ povedala napokon a ukázala na kartičku v čudnom okne. „Počúvaj: ‚Začiatok každého konca. Koniec každého účinku a každého podniku. Začiatok aj koniec všetkých krokov.‘“

John nad tým iba pokrčil plecami. „Stále to nechápem.“

„Aleja áno“ vyhlásila Philippa víťazoslávne. „Odpoveďou je písmeno ‚k‘. Je to začiatok konca, koniec každého účinku a každého podniku, začiatok aj koniec všetkých krokov.“

„A čo s tým?“ spýtal sa jej brat.
„Dostane nás to dnu,“ odvetila a stisla písmeno ‚k‘ na mosadznej ceduľke s názvom a adresou obchodu.
Okamžite nato sa tehlová stena s okienkom pohla. Ukázalo sa, že je na pántoch a slúži ako dvere – nie do nejakého temného, pochmúrneho priestoru, ale do svetlej a priestrannej vstupnej haly s klenutým stropom a točitými schodmi kamsi, odkiaľ sa ozýval veselý hovor.
„Paráda, sestrička!“ pochválil ju John a rýchlo vošiel dnu. „Poď, kým sa zasa nezavrú!“

Išla za ním najprv do vstupnej haly a potom na točité schody. Dvere sa za nimi s hlasným zadunením zavreli. Navrchu schodov sa ocitli v priestrannej miestnosti s výhľadom nie na Západnú 57. ulicu, ako by sa dalo čakať v dome na Západnej 57. ulici, ale na more v akejsi oveľa teplejšej krajine. Hneď nato sa z davu ľudí oddelil muž vo výraznom červenom obleku a s otvorenou náručou a širokým úsmevom vykročil k deťom. Bol to ich strýko Nimrod.
„Tu ste!“ zvolal nadšene. „Už sme si o vás začínali robiť starosti.“

„Mali sme trocha problém s tou hádankou na dverách,“ prezradila mu Philippa.
„Naozaj? To ma prekvapuje. Nie je to nič zložité. Len taký malý hlavolam inšpirovaný veľkým anglickým spisovateľom Jonathanom Swiftom a slúžiaci na to, aby sa nám sem nehrnula kadejaká zberba.“

Tesne za Nimrodom prišiel starý muž s bielou bradou v bielom turbane a bielom obleku. Aj on šťastne objal obe deti.
„Nijaký večierok však nie je kompletný kým nepríde aj niekto, kto naň nebol pozvaný,“ doplnil Nimrodove slová. Vyzeral ako indický maharadža, no hovoril ako rodený Ír – to preto, lebo strávil dlhé roky zavretý vo fľaši v írsku a po anglicky sa naučil z írskej televízie.
„Gratulujeme ku knihe!“ zaželali mu dvojčatá.
„A ja sa pripájam,“ povedal Nimrod. „Je to zrejme najdôležitejšia zo všetkých kníh od Grimoára kráľa Šalamúna.“

Majster Rakšasas sa iba jemne usmial. „To je od vás všetkých milé, ale pravda je taká, že moja kniha nepredstavuje viac ako novú sponu na veľmi starej topánke.“

„Čo je to grimoár?“ spýtal sa John.
„Čarodejnícka príručka o tom, ako ovládnuť džina,“ vysvetlil mu strýko. „Jednou z najstarších a najdôležitejších je Testament kráľa Šalamúna. Preto som ju porovnal s dielom majstra Rakšasasa, Skrátenými bagdadskými pravidlami.“

„Ale kdeže,“ ohradil sa starý džin skromne. „Sladkými slovami si kávu nevylepšíš.“

„Aleju ani nepokazíš,“ vyhlásil Nimrod. „Majster Rakšasas strávil písaním tej knihy takmer celý život,“ dodal, obrátiac sa na dvojčatá. „Viete, bagdadské pravidlá sa časom nafúkli do nezvládnuteľných rozmerov s kopou protirečení a rozporov. No a on dokázal do jediného zväzku vložiť nielen všetko dôležité, čo v nich bolo, takže sa naň dá s istotou spoľahnúť, ale dokonca aj všetko, čo je na džinoch zaujímavé. Jednoducho povedané, majster Rakšasas ako pradávny námorník dokázal to, o čom sme my ostatní vždy iba snívali.“

„Neviem sa dočkať, kedy si tú knihu prečítam,“ vyhlásil John. „Neboj sa, prečítaš si ju, a nie raz,“ uistil ho strýko. „Ale teraz dovoľte, aby som vás predstavil spoločnosti newyorských džinov.“

ŠTVRTÁ KAPITOLA
DŽINIORSKÁ ŠAMPIÓNKA
Nimrod hovoril o džinoch na večierku majstra Rakšasasa ako o newyorskej džinovskej spoločnosti, no v skutočnosti tam boli džinovia z celého sveta. Morgan Mbulu pochádzal z Južnej Afriky, Maud Merrow z Írska, Oonagh Ponaturi z Nového Zélandu, Toširo Tengu z Japonska a Stan Bunyip z Austrálie. Niektorí z nich boli slávni aj medzi obyčajnými ľuďmi, napríklad filmová herečka Peri Bannuová, prezidentka hollywoodskeho filmového štúdia Janet Jannová, nórska sochárka Virdžinnia Nissová a nositeľ Nobelovej ceny kanadský entomológ David Kabikaj.
„Pokiaľ viem, s Frankom Voďanojom si sa už stretol,“ povedal Johnovi Nimrod, vedúci deti k skupine džinov okolo stola s niekoľkými výtlačkami Rakšasasovej knihy. „No a, pravdaže, obaja už dobre poznáte našu úžasnú doktorku Jenny Sachertortovú a jej syna Dybbuka.“

Dvojčatá chlapcovi iba mrazivo kývli hlavou a on si ich premeriaval so svojou zvyčajnou zmesou zábavy a pohŕdania. Aspoň teda do chvíle, kým ho mama neštuchla do rebier.
„Dybbuk vám chce obom niečo povedať,“ vyhlásila a sladko sa na nich usmiala. „Nemám pravdu, miláčik?“

Chlapec vyvrátil oči a čosi zahundral. „Pardon,“ povedal nakoniec znechutene.
„Vaša mama mi vysvetlila, čo sa stalo,“ pokračovala doktorka Sachertortová. „To, ako vás podviedol a vďaka tomu mohol urobiť niečo škaredé manželke môjho bývalého muža. V skutočnosti je to však dobrý džin. Sľubuje, že vám už nikdy nič také neurobí. Však, miláčik?“

„Áno,“ zavrčal Dybbuk. „Jasné. Ako chceš.“

„Inak pocíti plnú silu mojej moci. Nemám pravdu, miláčik?“

„Pani doktorka,“ ozval sa Rakšasas, „ja vždy hovorím, že tá moc sa musí nejako prejaviť. Niekedy to jednoducho musí vyjsť von. Mačka pradie pre svoje vlastné dobro, no nie, Nimrod?“

„Dôležité je, že sa to všetko urovnalo,“ vyhlásil Nimrod namiesto odpovede. „Byt novej pani Sachertortovej sa vrátil do normálu a chlapec sa chystá obrátiť list a začať nanovo. Však, Dybbuk?“

„Buck,“ zamrmlal chlapec a opäť vyvrátil oči. Philippe ten jeho zlozvyk začínal poriadne liezť na nervy. „Iba Buck, dobre?“

„John,“ obrátil sa Nimrod k synovcovi, „čo keby ste si tu s… ehm… Bučkom skočili niečo zjesť a ja by som sa zatiaľ porozprával s tvojou sestrou?“

„Dobre,“ súhlasil John a vykročil aj s Dybbukom k stolu, pri ktorom akýsi muž miešal kotol s pálivou zmesou. Rozhodli sa súťažiť, kto z nich zje viac pálivých čili papričiek.
„Tak čo, ako sa ti darí v hre Astaragali?“ spýtal sa Nimrod Philippy.
„No…“ pokrčila plecami, „ťažko povedať. Ide to, ale nie bohvieako.“

„Astaragali“ a „Tesserae“ sú džinovské slová pre hru v kocky. Džinovia však majú vlastnú verziu hry v kocky, ktorá sa nazýva Džinverso alebo, presnejšie, Džinversooktanulár. Používa sa pri nej okrúhla krištáľová škatuľka s vrchnákom a súprava siedmich osemstenných kociek „Astaragali“. Namiesto šiestich stien či plôch, aké nájdeme na bežných kockách, ich tieto majú osem. Jednotlivé steny symbolizujú ducha, priestor, čas, oheň, zem, vzduch, vodu a šťastie. Počas zápasov v džinverse je prísne zakázané používať špeciálne džinovské schopnosti (krištáľová škatuľka má odhaliť každý pokus o nepovolené ovplyvnenie výsledku) a dopad náhody sa prekonáva vďaka schopnosti hráča oblafnúť svojho protivníka.
Na niekoho, kto túto hru pozná iba pár mesiacov, sa Philippa vypracovala na mimoriadne dobrú hráčku. Väčšinou hrala s otcom a jedným z jeho priateľov – Bullom Huxterom, ktorý ako jeden z mála obyčajných ľudí vedel, že ona a jej brat sú v skutočnosti džinovia. Bolo jej jasné, že Nimrod sa jej opýta, či sa chystá prihlásiť na pripravovaný Svetový džinversový turnaj, ktorý sa každoročne konal medzi Vianocami a Novým rokom. Stále sa nevedela rozhodnúť, či to má urobiť. Patrila k tichým, utiahnutým džinom a na rozdiel od svojho brata netrpela túžbou vystatovať sa a niečo sebe či iným dokazovať.
Nimrod si zapálil cigaru. Zjavne dobre odhadol, na čo jeho neter myslí. „Lampa moja, ale do súťaže sa určite zapojíš, nie? Niekto taký šikovný a schopný ako ty jednoducho nemôže takýto dôležitý turnaj len tak vynechať. Nie, nie, do fľaše! To by bolo nemysliteľné. Absolútne neprijateľné, Philippa.“ Vyfúkol dym v podobe veľkého výkričníka. „Ak teda smiem povedať svoj názor.“

Iba nad tým mykla plecom a pokúsila sa zmeniť tému. „Ako vidím, stále máš záľubu vo veľkých cigarách,“ nadhodila.
„Nesnaž sa vyhnúť mojej otázke. Už si sa zapísala do zoznamu súťažiacich?“

„Nie, a ak mám povedať pravdu, neviem, či to vôbec chcem, strýko.“

„Nuž, je to na tebe,“ pripustil Nimrod. „Ale vieš čo?“ ozval sa po chvíľke premýšľania. „Zoznámim ťa s tvojou rovesníčkou z radov džinov, Lilith de Ghulle. Títo de Ghullovci sú dosť podivná família. Patria k zlým džinom, ale snažia sa všetkých presvedčiť, že sú dobrí alebo aspoň nie takí zlí, ako by sa dalo čakať. Práve preto Lilith a jej matka Mimi prišli na krst Rakšasas o vej knihy.“ Zhovievavo sa usmial. „Ktovie, možno sa leopard naozaj dokáže zbaviť svojich škvŕn.“

Mimi de Ghulle mala kožuch, veľké náušnice a drahú koženú kabelku, ktorá na jej pleci vyzerala ako obrovská visacia zámka. Rozprávala sa s Frankom Voďanojom, no hlasno pritom zívala, akoby sa jej vôbec nepáčilo, kde je a čo robí.
Philippu pri pohľade na ňu až striaslo. Čosi sa jej na tej žene nepáčilo, a nešlo iba o to, o čom hovoril Nimrod. Keď sa na ňu Mimi pozrela, cítila z nej takú silnú nenávisť, až podvedome o krok ustúpila.
„Dobrý deň, Mimi,“ oslovil ju Nimrod prívetivým tónom. „Ako sa vám páči na našej oslave?“

„Ujde to,“ odsekla na pol úst. „Nenechala by som si ju za nič na svete ujsť.“

Philippa videla, že tá žena to vôbec nemyslí úprimne. Neušlo jej ani to, že jej pery sú nafúknuté ako duše z bicykla a nos… Ten bol síce sám osebe dokonalý a plastický chirurg, ktorý ho vytvoril, sa ním mohol pýšiť, no zároveň bol primalý na jej tvár a spôsoboval, že vyzerala ako lebka kostlivca.
„A toto musí byť vaša rozkošná dcérka Lilith,“ pokračoval strýko.
Lilith de Ghulle bola vo všetkých ohľadoch ako jej matka. Dokonca aj kabelku mala rovnako otrasnú. Vôbec to však nevyzeralo pekne. Philippa si vravela, že sa podobá na matku asi tak, ako sa psy podobajú na svojich pánov alebo – čo býva rovnako časté – páni na svoje psy.
„Lilith, dovoľ mi predstaviť ti moju neter Philippu Gauntovú.“

„Ahoj,“ pozdravila ju Philippa.
Lilith po nej vrhla nepríjemný sarkastický úsmev a ďalej sa venovala prežúvaniu žuvačky.
„Lilith je momentálne džiniorskou šampiónkou v džinverse,“ dodal Nimrod.
„Veru tak,“ potvrdila to jej matka. „A môžete vziať jed na to, že vyhrá aj tentoraz.“

„Milá moja,“ oslovil Nimrod nadutú slečnu, „možno by si dokázala presvedčiť Philippu, aby sa aj ona prihlásila na turnaj. Veľmi sa jej do toho nechce, ale som si istý, že pár povzbudivých slov od šampiónky tvojho formátujú určite presvedčí.“

Lilith, ktorá bola iba o málo staršia ako Philippa, si ho pobavene premerala. „Robíte si zo mňa srandu? Táto chuderka nemá šancu. Rozhodne nie, kým hrám aj ja.“

Nimrod sa nervózne zasmial, no Philippe sa do tváre nahrnula krv. Lilith sa rozhodla, že jej to ešte viac osladí.
„Daj na moje slová, dievčatko,“ zavrčala na ňu. „Drž sa pekne svojich bábik a kočíkov. Džinverso nie je pre detičky.“

Mimi de Ghulle sa usmiala so zmesou trápnosti a pýchy. „Ona len tak žartuje. No nemám pravdu, zlatko? Veď viete, Nimrod, je teraz v tom čudnom veku…“

„Áno, to vidím,“ vyhlásil strýko. „Naozaj je vo veľmi čudnom veku.“

Nato odviedol Philippu k stolíku s výtlačkami Rakšasasovej knihy.
„A je rozhodnuté,“ vyhlásila rázne. „Prihlásim sa na turnaj. Ak pre nič iné, tak preto, aby som porazila tú hroznú fiflenu.“

„Práve preto som ťa s ňou chcel zoznámiť,“ priznal sa Nimrod so smiechom. „Aby si pochopila, prečo sa jednoducho musíš stať najbližšou džiniorskou šampiónkou.“

„Naozaj si myslíš, že mám na to vyhrať celý turnaj?“

„Keby som si to nemyslel, nevydal by som ťa napospas Lilith de Ghulle.“
„Takže neveríš, že leopard sa dokáže zbaviť svojich škvŕn?“ Usmial sa na ňu. „Nie. Vlastne mám celkom dobrú predstavu o tom, čo má Lilithina matka za lubom. Myslí si, že dokáže niekoho presvedčiť o tom, že stojí nad tradičným rozdelením sveta na dobro a zlo, čiže na našu a ich stranu. Ide jej najmä o jedného konkrétneho džina.“

„O teba?“

„Ale kdeže, lampa moja. Mimi je absolútne jedno, čo si o nej myslím. Nie, nie, snaží sa urobiť dojem na modrého džina babylonského, a najhoršie na tom je, že sa jej to celkom darí. Panuje vážne podozrenie, že by sa z nej mohla stať nasledovníčka modrého džina. Vlastne sa už len čaká, že to Ajiša potvrdí, keď vystúpi na turnaji ako najvyššia porotkyňa. Ajiša je modrý džin a momentálne si hľadá nasledovníčku. No a všetci vedia, že predchádzajúca držiteľka tohto postu si ju vybrala práve na džinversovom turnaji v roku tisícdeväťstodvadsaťosem.“

„Tisícdeväťstodvadsaťosem?“ zvolala Philippa. „To musí byť poriadne stará.“

„Áno. Má viac ako dvesto rokov. Nesmieš však zabúdať, že my džinovia starneme oveľa pomalšie ako ľudia. Keby si mala jej vek odhadovať podľa toho, ako vyzerá, netipovala by si jej viac ako nejakých osemdesiat.“

„Ale čo to vlastne znamená, že je modrý džin?“ vyzvedala Philippa.
„Znamená to, že je symbolická vládkyňa všetkých džinov, dobrých aj zlých. Ajiša stojí nad dobrom a zlom a preto sa dokáže spravodlivo stavať k obom stranám. Okrem toho, že dozerá na blaho džinov ako takých, funguje aj ako najvyšší sudca džinovskej spravodlivosti a rozhoduje o treste pre tých, ktorí porušia bagdadské pravidlá.“
„Aké tresty? Pre koho?“

„Napríklad práve ona rozhodla, že za vraždu úbohého Husajna Husauta v Káhire musí byť fľaša, do ktorej sme uväznili Iblisa, na desať rokov presunutá na miesto, odkiaľ nemôže uniknúť“

Iblis bol vodcom Ifritov, najhoršieho zo všetkých džinovských kmeňov. Nimrod ho s pomocou synovca a netere uväznil vo flakóne na voňavku, ktorý bol nateraz bezpečne uložený v mrazničke jeho káhirského sídla.
„Kam presne ho chce poslať?“ chcela vedieť Philippa.
Nimrod sa zatváril trocha rozpačito. „Posiela ho vesmírnou sondou na Venušu.“

„Na Venušu? To je hrozné!“

„Predpokladám, že tam naozaj nie je príjemná klíma,“ pripustil strýko. „Iblis to však určite prežije. O desať rokov sa tam dostane ďalšia sonda, ktorá prevezie na zem väčšinu vybavenia z tej prvej vrátane fľaše s Iblisom.“

Philippa sa zamračila. „Viem, že zabil Husajna Husauta, aj to, že po Husajnovi ostal syn, ktorý je teraz sirota, ale aj tak mi to pripadá strašne kruté. Poslať ho na desať rokov na Venušu… Nemohli by sme sa zaňho nejako prihovoriť?“

„V skutočnosti som to už skúsil,“ povedal jej Nimrod smutne. „Lenže modrý džin babylonský už rozhodol, a to sa zmeniť nedá.“

„Tá Ajiša musí mať strašne tvrdé srdce.“

„Do fľaše, veď práve o to ide, Philippa! Má ho tvrdé ako skala. Ani nevieš, akú pravdu si práve vyslovila. Modrý džin babylonský má najtvrdšie srdce na svete. Ako inak by mohol stáť nad dobrom aj zlom? Vieš, podobne ako ľudská spravodlivosť, aj tá džinovská dokáže byť niekedy hrozne tvrdá.“ Zobral zo stola výtlačok Skrátených bagdadských pravidiel a začal v nich listovať. „Ak ťa to zaujíma, veľa sa o nej dozvieš práve v tejto knihe.“

Philippu to naozaj zaujímalo, a to spôsobom, ktorý nedokázala celkom dobre vysvetliť ani sama sebe. O to čudesnejšie jej pripadalo, keď sa iba deň po krste Rakšasasovej knihy osobne stretla s modrým džinom babylonským.
Kráčala po Piatej avenue z džinversového zápasu s otcom a jeho priateľom Bullom Huxterom, keď pred hotelom Pierre uvidela ich dva rodinné psy Alana a Neila. Na niekoho tam trpezlivo čakali. Pani Gauntová tam často chodila na čaj s priateľkami, a tak šla za ňou v nádeji, že sa jej ujde nejaký ten koláčik. Tentoraz však mamu našla s akousi veľmi starou ženou, z ktorej už na prvý pohľad sršalo, že to nie je nik iný ako sám modrý džin babylonský.
Mala na sebe dvojdielny azúrovomodrý kostým, tmavomodrá blúzku s veľkou mašľou a na modrastých vlasoch modrý klobúk. Prsty jej zdobili zafírové prstene, ktoré ladili s náušnicami ligotajúcimi sa vo svetle lustrov, keď zlostne krútila hlavou. Zdalo sa, že sa s pani Gauntovou pre čosi háda. Philippa sa rozhodla nejsť priamo k nim, ale namiesto toho sa schovať za jeden z veľkých stĺpov a počúvať, o čom hovoria.
„Nie, nie, nie, nie, nie!“ vravela práve starena s výrazným anglickým prízvukom. Z nekonečne pevného hlasu bez najmenšieho náznaku emócií Philippu až trocha striaslo. Keď k nemu pripočítala tvrdé prižmúrené oči a drobné zvraštené pery, došla k záveru, že tá žena vyzerá skôr ako krutá cisárovná zo starej Číny než ako nejaká anglická starenka. Počúvala by ich aj dlhšie, no Ajiša stlmila hlas, takže sa nedalo rozoznať, čo hovorí, a tak to po chvíli vzdala a odišla bez toho, aby sa s nimi pozdravila.
Modrý džin babylonský – ak práve ním tá žena bola – ju desil natoľko, že sa ho neopovážila len tak rušiť pri debate.
Po večeri sa začala nenápadne mamy vypytovať na to, čo sa tam dialo. „Popoludní som bola hrať džinverso v byte Bulla Huxtera,“ nadhodila.
„Naozaj? To je milé.“

„Keď sme skončili, pred hotelom Pierre som zbadala Alana a Neila. Vravela som si, že si tam na čaji, a tak som šla dnu. Lenže namiesto priateliek tam s tebou bola nejaká starena, celá v modrom. Napadlo mi, či to nie je modrý džin babylonský.“

„Áno, zlatko. Ajiša prišla na džinversový turnaj v hoteli Algonquin. Mala si ju prísť pozdraviť. Určite by sa s tebou rada zoznámila.“

„Aj by som to bola urobila,“ pripustila Philippa, „ale tak trocha mi naháňala strach. Okrem toho sa zdalo, že sa pre niečo hádate.“

Mama pokrútila hlavou. „Nie, zlatko. Mýliš sa. Ide len o to, že Ajiša je stará a myslí si, že musí mať vždy pravdu. Pre svoje postavenie vo svete džinov je zvyknutá stále všetkým rozkazovať. Navyše, byť modrým džinom babylonským znamená ohromnú samotu. No a keď s ňou potom niekto nesúhlasí, je trocha netrpezlivá.“

„A vy ste sa v niečom nezhodli?“

„Naše názory na jednu vec sa trocha líšia, ale nehádali sme sa. To nie.“

„A ty nemusíš spraviť všetko, čo ti povie? Veď vieš, keď je tým modrým džinom…“

„Musela by som, keby išlo o jej rozhodnutie na džinovskom súde. V normálnych veciach mimo súdu však nič také nemusím.“

„Ten súd je v Babylone?“

„Kedysi tam sídlil, ale to bolo pred dávnymi vekmi. Teraz tam už nie je. Modrý džin babylonský momentálne úraduje v Berlíne, čo je pre všetkých oveľa výhodnejšie. Raz do roka sa však musí vrátiť do Babylonu. Hovorí sa, že to robí preto, aby mu znova na celý rok stvrdlo srdce.“

„Ako je to vôbec možné? O tom, že ľuďom tvrdnú cievy, som už počula, ale celé srdce?“

Mama si vzdychla. „Nateraz ti jednoducho musí stačiť, že to tak je, a hotovo. Nezabudni, že my džinovia nie sme ako ľudia. Možno vyzeráme ako oni – alebo možno oni ako my, a to nerátam anjelov –, ale na úrovni atómov a menších častíc sa od nich dosť zásadne líšime.“

„A Ajiša má naozaj také hrozne tvrdé srdce?“

„Veru tak, má.“ Mama sa usmiala, no Philippe jej úsmev pripadal veľmi smutný. Dokonca sa jej zdalo, že po odchode z izby si musela utrieť slzu. Rozhodne to v nej nijako nezmenšilo pocit, že medzi mamou a modrým džinom babylonským sa stalo niečo, čo jej neprezradila. Niečo vážne. Rozhodla sa, že to hneď a zaraz prediskutuje s Johnom.
PIATA KAPITOLA
DŽINVERSO A ZAČAROVANÝ KRUH
John musel zavrhnúť prvotné nutkanie premeniť Gordona Bradacha, ktorý ho v škole šikanoval, na sviňu bradavičnatú a teraz premýšľal, čo také mu urobiť, aby tým priveľmi nenahneval mamu, keby na to náhodou prišla. Premena na zviera či vypustenie elementála zjavne neprichádzali do úvahy, a tak napokon dospel k záveru, že si zvýši vlastnú telesnú silu, aby ho mohol poraziť v bežnej školskej bitke. Problém bol v tom, že aj najľahšie cvičenie s činkami v otcovej posilňovni ho už po piatich minútach dokonale vyčerpalo. Našťastie rýchlo zistil, že zvládne oveľa viac, keď trénuje v rozpálenej saune, kde sa jeho džinovské telo cítilo najlepšie. Netrvalo dlho a začali sa mu črtať parádne svaly, ktorými mohol Bradacha poraziť jeho vlastnými brutálnymi metódami. No len čo na to prišla Philippa – po tom, čo ho nachytala pri posilňovaní v saune –, postavila sa k jeho plánu dosť skepticky.
„Nie je to ten chlapec, čo má strýka v CNN? Taký drsný typ, celý poďobaný od pupákov?“

John prikývol a nalial trocha vody na rozpálené kamene, a zvýšil teplotu v saune. Philippa si urobila na hlave turban z uteráka, lebo ani pocit, že je zasa plnohodnotným džinom, jej nestál za námahu s umývaním a sušením vlasov po každej návšteve tejto najteplejšej miestnosti v dome.
„Určite musí existovať aj ľahší a menej brutálny spôsob, ako sa s ním vyrovnať.“

„Napríklad?“

„Napríklad psychologicky Nerozmýšľal si niekedy prečo ťa vlastne šikanuje?“

„Lebo je to poďobaný sviniar. Preto.“

„Skús sa na to pozrieť inak. Čo sa mu na tebe nepáči?“

John pokrčil plecami. „Nemám dojem, že by na to potreboval nejaký extra dôvod. Rád šikanuje iných, a tak to robí.“

„A kedy s tým začal?“

„Na začiatku roka.“

Philippa sa nad tým na chvíľu zamyslela. „Nemôže to byť preto, lebo ty už nie si poďobaný ako mesačná krajina?“ Hneď si aj sama prikývla. Ten nápad sa jej páčil. „Áno, bude to práve tým. Určite. Na sto percent.“

„Ja ti stále nerozumiem,“ povedal jej brat.
„Pamätáš sa, ako si aj ty mal tvár plnú pupákov, a po tom, ako ti narástli zuby múdrosti, ti všetky zo dňa na deň zmizli?“

„Ako by som na to mohol zabudnúť? Bol to jeden z najlepších dní môjho života. Konečne som sa mohol pozrieť do zrkadla bez toho, aby som túžil skočiť pod vlak.“

„A nenapadlo ti, že ten chlapec ťa šikanuje, lebo ti jednoducho závidí? Veď vieš, tebe pupáky zmizli a jemu nie.“

„Možné to je,“ pripustil John. „Ale čo s tým? Nehodlám byť znova poďobaný, ani keby ma to malo zbaviť toho sviniara.“

„To ani nemusíš,“ uistila ho sestra. „Nič nám nebráni spôsobiť, aby vyrážky zmizli aj jemu.“

„Akože pomocou džinovských schopností?“

„Rozhodne som nemala v úmysle poslať mu krém na akné.“

„Aj keby mama súhlasila, že ho z nich vyliečim, neviem-neviem, či by som mu dokázal niekedy želať niečo lepšie ako zlomenú nohu.“

„Ani nemusíš,“ vyhlásila. „Urobím to za teba.“

John videl, že to myslí vážne, a keďže boli v saune, chápal, že to môže hneď aj vykonať. „Nechceš sa najprv predsa len spýtať mamy?“

„Myslím, že momentálne má iné starosti ako pupáky na tvári Gordona Bradacha.“ Pani Gauntová bola v poslednom čase naozaj dosť zádumčivá a jej sa zdalo, že to súvisí so stretnutím s modrým džinom.
Začala si sústreďovať myšlienky na využitie džinovských schopností. „Okrem toho si neviem predstaviť, prečo by čosi namietala proti niečomu, čo pomôže aj jemu, aj tebe. Rozhodne je to lepšie, ako keby ste sa mali v škole pobiť.“

Predstavila si Gordona Bradacha, uhry na jeho tvári, potom to, ako mu z nej miznú a ako sa vďaka tomu stáva lepším človekom. Potom vyslovila svoje spúšťacie slovo.
„FABULÓZFANTASTIKUSFAJNOVOSTNÝ!“

John zo zdvorilosti chvíľu počkal a potom sa spýtal: „Urobila si to?“

Philippa prikývla. „Veď uvidíš sám. Všetko bude v poriadku.“

Vďačne ju potľapkal po pleci. „Ďakujem, Phil.“ Nežne sa na ňu usmial. Zvonka sa na seba vôbec nepodobali – on bol vysoký a tmavý ako ich mama a Philippa po otcovi drobná, navyše s okuliarmi –, no znútra boli ako dve strany tej istej mince. Neexistovalo nič, čo by John nebol ochotný pre sestru urobiť, a teraz ho premáhal pocit, že by jej to mal povedať. Ibaže ona to vycítila už vo chvíli, keď si to pomyslel.
„Viem,“ uistila ho. „Viem to.“

Posledné dni pred Vianocami strávila Philippa hraním džinversa s Nimrodom, Rakšasasom, otcom a Bullom Huxterom.
Bull Huxter bol právnik, reklamný agent a profesionálny hráč pokeru, ktorý sa nakoniec zapojil do európskeho vesmírneho programu, a vedúci marketingu a komunikácie. Bol to Kanaďan z Toronta a tvrdil, že v živote už robil všetko a zoznámil sa s každým, kto niečo znamená. Philippe pripadalo čudné, že práve on by mal byť súčasťou vesmírneho programu, hoci aj európskeho. Zakaždým, keď to pred ním spomenula (v nádeji, že sa dozvie niečo o Iblisovi a jeho krutom treste, lebo raketa so sondou na Venušu mala čo nevidieť vyštartovať), zmenil tému a ona rýchlo dospela k názoru, že keby bola vo vedení otcovej banky, tomuto človeku by nepožičala ani päť dolárov. Na druhej strane sa však nedalo poprieť, že to bol vynikajúci hráč džinversa. Podľa Nimroda nijaký iný človek nedokázal blufovať lepšie ako on, a aj keď bol trocha nahluchlý (tvrdil, že preto, lebo sa zúčastnil priveľa štartov vesmírnych rakiet), veľa sa od neho naučila.
Na rozdiel od sestry sa John o džinverso vôbec nezaujímal. Nechápal, čo je na tej hre také dôležité, a oveľa radšej trávil čas nad Skrátenými bagdadskými pravidlami majstra Rakšasasa. V skutočnosti ho nezaujímali ani tak samotné pravidlá, ale skôr veci týkajúce sa džinov. Mama tvrdila, že fakty v tej knihe sú dosť triviálne, a možno aj mala pravdu, no jemu to neprekážalo. Počas celých zimných prázdnin mu nič nepripadalo dôležitejšie ako hrubá Rakšasasova kniha.
Napríklad sa z nej dozvedel, prečo neznáša chuť soli a pach dechtu. Obyčajní ľudia tieto dve veci kedysi dokonca využívali na to, aby od seba odohnali zlých džinov. Podľa knihy mali mať džinovia odpor aj k hlasným zvukom (u Philippy to platilo stopercentne) a nemali mať radi dotyk železa či ocele, čo zasa vysvetľovalo, prečo mama aj strýko neznášajú dotyk akéhokoľvek kovu okrem zlata.
Aj Philippa sa do tej knihy začítala a veľmi ju potešilo, keď v nej našla informácie o kmeni Gúlov, do ktorého patrila Lilith.
Ženy z tohto kmeňa sa nazývali Silatky a údajne boli rovnako ohyzdné na pohľad aj v duši. Kapitola o tom, ako sa Gúlovia živia ľudským mäsom, ju znechutila, no vravela si, že dnes to už určite nerobia. Veď načo by inak existovali reštaurácie McDonald’s? Písalo sa tam aj o tom, že Gúla možno zabiť jediným úderom do tváre, no – napodiv – druhý úder ho privedie naspäť k životu. „Ak raz vlepím Lilith facku,“ povedala bratovi, „daj pozor, aby som to už druhý raz nezopakovala.“

Pevná väzba SBP, ako knihe už teraz hovorili takmer všetci, bola z ručne maľovanej ťavej kože so zasadeným strieborným medailónom, z ktorého po pošúchaní vyskočila miniatúrna trojrozmerná figúrka majstra Rakšasasa. Bola prepracovaná do posledného detailu a fungovala ako umelý džin, ktorý po vyvolaní poskytne čitateľovi užitočnú radu na čítanie knihy alebo to, čomu hovoril „džinovský fakt na tento deň“. Pre Johna bolo najzaujímavejšie, keď začal rozprávať o modrom džinovi babylonskom.
„Na počiatku,“ vysvetlil umelý majster Rakšasas, ktorého írsky prízvuk neznel o nič menej čudesne ako jeho živej predlohy, „bola modrým džinom Ištar, oslavovaná ako kráľovná nebies a nasledovníčka Belily. Symbolizoval ju lev a modrá farba, ktorá je zároveň symbolom Mesiaca a noci. Ako modrý džin nikdy nemusela podstúpiť veľké rozhodovanie, či sa pridá na stranu dobra, alebo zla. Nie je celkom jasné, prečo to tak bolo, no ako bežali stáročia, ona a ďalšie inkarnácie modrého džina sa stali niečím, čo si všetci džinovia ctia a rešpektujú. Pre obe strany – dobrých aj zlých – je užitočné mať niekoho, kto ostáva neutrálny a stojí nad večným zápasom o šťastie vo svete. Vďaka tomu nakoniec vznikli aj zákony platiace pre všetkých šesť džinovských kmeňov.
Približne v tom istom čase kráľ Nabukadnesar Druhý postavil na jej pamiatku slávnu Ištarinu bránu do svojho nového mesta Babylon. Sebe dal zasa vystavať veľkolepý palác so slávnymi visutými záhradami, ktoré sa stali jedným z divov vtedajšieho sveta. Ištar však nahnevalo, že najprv postavil palác pre seba a až potom začal pomýšľať aj na ňu. Vlastná brána je síce pekná vec, ale keď takmer nikam nevedie, nestojí za nič. Celé sa to ešte zhoršilo, keď sa Nabukadnesar rozhodol poraziť najväčšieho starovekého mága, kráľa Šalamúna. Vyplienil pritom Jeruzalem, ukradol preslávený Šalamúnov grimoár a všetko jeruzalemské zlato previezol do Babylonu. Bolo mu jasné, že si musí Ištar nejako udobriť, a tak nalúpené zlato využil na stavbu ešte úžasnejšieho paláca – takzvaného visutého paláca v Babylone, ktorého poloha ostáva dodnes prísne stráženým tajomstvom. Ištar mu odpustila predchádzajúce urážky a poníženia, no iba do chvíle, keď potreboval financovať ďalšiu zo svojich vojen a použil na to všetko zlato z jej paláca. To mu už neodpustila. Premenila ho na barana. Potom ho už nikdy nikto nevidel.“

John pozorne počúval. Zatiaľ ešte netušil, aké nesmierne dôležité budú tieto informácie onedlho aj preňho osobne.
„Keď Babylon prestal byť jedným z najdôležitejších miest na svete, úrad modrého džina sa presťahoval do Švajčiarska, čo je chladnejšia a politicky neutrálna krajina. Malo to aj symbolickú hodnotu, lebo to dokazovalo, že modrý džin sa nezaujíma o využívanie špeciálnych schopností pre seba a chce fungovať iba ako poradca, sudca a zákonodarca. Takmer všetky z bagdadských pravidiel sú vlastne súdne rozhodnutia predchádzajúcich sedemdesiatich piatich inkarnácií modrého džina. Po rekonštrukcii Ištarinej brány v berlínskom múzeu Pergamon sa rozhodlo, že sedemdesiata piata inkarnácia modrého džina sa aj so súdnym dvorom presťahuje do Berlína. S výnimkou rokov tisícdeväťstoštyridsať až tisícdeväťstoštyridsaťštyri, keď bola Ajiša dočasne v Ženeve, úraduje práve v tomto meste.“

Toto vysvetlenie umelého majstra Rakšasasa zanechalo v Johnovi množstvo nezodpovedaných otázok, no keď sa na modrého džina spýtal mamy, odmietla sa s ním o tom rozprávať. Keďže už od Philippy vedel ojej stretnutí s Ajišou v hoteli Pierre, pripadalo mu to prinajmenšom čudné. Na odpovede od skutočného majstra Rakšasasa však musel čakať až do prvého dňa džinversového turnaja v slávnom newyorskom hoteli Algonquin.
„Modrý džin je vždy žena?“ spýtal sa ho tam.
„Presne tak,“ odvetil starý džin. „Hovorí sa, že u džinov sú ženy múdrejšie ako muži.“

„Ako sa volí?“

„Vyberá si ju jej predchodkyňa na základe istých znakov, ktoré pozná iba ona sama.“

„A kto to bude tentoraz? Už sa to vie?“

„Povráva sa, že to má byť Mimi de Ghulle.“ Majster Rakšasas sa zasmial. „Možno sa to dozvieme už počas turnaja, ale pravda je taká, že zatiaľ to nevie nik okrem samotnej Ajiše. Tá svoju nasledovníčku hľadá už dobrých desať rokov. Ono rozhodnúť sa medzi dvoma slepými kozami totiž nikdy nie je ľahké. Ako sa vraví, tá, ktorá stojí o titul modrého džina, si ho nezaslúži, a tá, ktorá si ho zaslúži, oň zasa nestojí.“

„Prečo by niektorá nechcela byť novým modrým džinom?“ nechápal John.
Rakšasas si zamyslene pohladil dlhú bielu bradu. „To je ťažká otázka,“ vyhlásil. „Možno iba tí s dobrým srdcom dokážu odhadnúť, aké ťažké je nechať si ho celkom zatvrdnúť.“ Na moment sa odmlčal a potom dodal: „Pre Mimi by to, pravdaže, problém nebol.“

John pokrčil plecami, lebo si vôbec nebol istý, či to správne pochopil. „Niekoho vhodného skôr či neskôr nájde,“ skonštatoval.
„Dovolím si tvrdiť, že keby jej na to ostávalo dosť času, určite by mala oveľa pokojnejší spánok. Keď máme seno pod strechou, víchrice sa báť nemusíme. Ak je však ešte stále vonku…“ Starý džin pokrútil hlavou. „No a, pravdaže, čím je staršia, čím menej času jej ostáva, tým tvrdšie má srdce. To spôsobuje, že jej rozsudky sú čoraz krutejšie, čo ohrozuje nás všetkých, dobrých aj zlých. Chudák Iblis to onedlho pocíti na vlastnej koži.“

„Chápem,“ prikývol chlapec.
„To si nemyslím,“ namietol majster Rakšasas. „Podobne ako ľudia, aj my džinovia vieme, že nás čaká smrť. Práve to nás odlišuje od zvierat. To a reč. A skutočnosť, že nosíme šaty. A možno zopár ďalších vecí. Všetci však vieme, že raz zomrieme, iba nevieme kedy, čo je pre nás nemalým požehnaním. S modrým džinom je to iné. Ajiša presne vie, kedy sa jej život skončí. Je to jeden z dôvodov, prečo má tak neuveriteľne tvrdé srdce. Teda aspoň sa tak všeobecne predpokladá. Veľa z toho, čo sa deje v jej tajnom paláci v Babylone, ostáva zahalené rúškom tajomstva pre všetkých, dokonca aj pre mňa.“

„To je hrozné,“ vzdychol si John. „Myslím vedieť, kedy presne zomrieš.“

„Pravdaže, a keď spadne obloha, všetci budeme chytať škovránky.“

„Svätá pravda,“ prikývol John, hoci v skutočnosti netušil, čo to má znamenať.
Pokus o zorganizovanie turnaja v Chicagu rýchlo odvolali, lebo sa ukázalo, že zimné teploty v tomto meste síce vyhovujú súťaži ako takej, lebo bránia v nepovolenom využívaní džinovskej moci, no pre väčšinu teplomilných džinov sú prakticky neznesiteľné. Preto sa nakoniec turnaj uskutočnil na svojom tradičnom mieste – v slávnej Dubovej sále hotela Algonquin. Súťaž mala trvať tri dni a bola otvorená pre všetky dobré aj zlé kmene. Akékoľvek použitie džinovských schopností v nej znamenalo okamžitú diskvalifikáciu, no v súlade s tradíciami tohto hotela presláveného svojou klientelou pozostávajúcou zo známych spisovateľov a duchaplných hercov bolo dovolené – dokonca priam žiaduce – štýlovo urážať ostatných.
A tak keď sa pred dverami Dubovej sály Lízač nôh Palis, jeden z neslávne známych členov kmeňa Ifritov, stretol s Nimrodom, okamžite sa naňho zazubil a hanlivo utrúsil: „Aha, Nimrod, najlepší priateľ človeka! Haf, haf, haf!“ Nato sa okamžite obaja pustili do výmeny vzájomných nadávok, urážok a osočovaní.
„Ako zvyčajne, Palis,“ povedal Nimrod, „vyzeráš celkom ako zimomriavka, čo sa chystá prebehnúť po chrbte chorého potkana.“

Palis bol vysoký, chudý, celý v čiernom a pohyboval sa ticho ako pár litrov motorového oleja. Pleť mal smrteľne bledú a oči ako voda v nesmierne hlbokej studni. Z času na čas mu z úst vystrelil jazyk veľký ako napuchnutý úhor. Vetril ním pred sebou. John vedel, že je čosi ako upír medzi džinmi a snaží sa zaňuchať ľudskú krv. Fascinovane sa naňho zahľadel, no Palis to vycítil, otočil k nemu svoje mŕtvolné oči a spýtal sa: „Na čo to zízaš, ty hnusné zakrsnuté šteňa?“

John mu to bez váhania oplatil. „Vždy budem radšej škaredé šteňa ako starý besný pes, a navyše taký, čo sa doteraz nenaučil, kde vykonávať potrebu.“

Nimrod sa schuti zasmial. „Bravo, John! Bravo!“

„Takže John…“ uškrnul sa Palis. „Podľa pachu by som skôr tipoval, že ti vravia Pisoár.“

„Prekvapuje ma, že vôbec niečo cítiš, keď máš do pol nosa napchatého toho svojho hada,“ odsekol John. Začínalo sa mu to páčiť. Ako každý dvanásťročný školák mal bohaté skúsenosti s urážaním iných, najmä svojich spolužiakov. „S takým jazykom by ťa mali zamestnať na pošte, aby si im tam olizoval známky“

„Touché!“ zamrmlal Nimrod.
„Svoju ďalšiu poznámku vyberaj lepšie, zasran,“ zavrčal Palis. „Mohla by byť tvojou poslednou.“

Nimrod rázne pokrútil hlavou. „Ako zvyčajne, Palis, aj teraz mentálne nedosahuješ ani úroveň plesne na špinavej stene. Obávam sa, že tvoja posledná poznámka predstavuje hrozbu, čo je v priamom rozpore s pravidlami slovných súbojov na tomto turnaji. Urážky sú povolené, hrozby však nie. Buď to okamžite vezmeš späť a chlapcovi sa ospravedlníš, alebo ihneď opustíš hotel.“

Palis mlčal.
„Pravdaže, ešte vždy môžem požiadať o rozhodnutie modrého džina,“ dodal Nimrod.
Lízač nôh si hlasno oblizol vlastné pery a prinútil sa vystrúhať kyslý úsmev. „To nebude treba,“ vyhlásil. „Ospravedlňujem sa, mladý džin. Je pôsobivé, ako sa ti darí hovoriť takmer až dôvtipne, keď v tvojom kmeni dôvtip nikto nepozná.“

Kým na to John stihol odpovedať nejakou podobne ostrou poznámkou, Palis sa uklonil a zmizol.
„Do fľaše, to bola paráda!“ potešil sa Nimrod. „Totálne si ho dostal. Gratulujem.“

Pri hre Džinversooktoanulár sa hádže siedmimi kockami Astaragali, ktoré sa ponúknu protivníkovi v zavretej krištáľovej škatuľke spolu s hlásením výsledku, ktoré musí byť lepšie ako to predchádzajúce. Ak chce hráč hlásenie napadnúť, vysloví slovo „mendax“ a otvorí vrchnák škatuľky. Nato on alebo protivník stratí jedno zo svojich „želaní“ – podľa toho, či bol výsledný stav v hlásení lepší alebo horší ako skutočný výsledok.
Philippa v prvom kole čelila trom hráčom vrátane Marka Qutruba, jedovatého džina s dychom páchnucim po surovom mäse, a Rudyarda Teera – najmladšieho Iblisovho syna z kmeňa Ifritov.
Na úvod úspešne napadla Qutrubovo hlásenie, čím ho pripravila o jedno zo želaní, a hodila kocky Padla jej Archa – po štyri a tri zhodné symboly Zavrela škatuľku, podala ju Teerovi a ohlásila pravdivý výsledok. Teer jej zjavne neveril, lebo Archa je na prvý hod priveľmi dobrý výsledok. Zároveň s ňou však odmietal hovoriť, lebo ju považoval za spoluzodpovednú za osud jeho otca, a tak to, že hlásenie napadá, oznámil iba porotcovi. No a keďže to bol pravý Ifrit, neodpustil si hlasnú nadávku vo chvíli, keď otvoril škatuľku a zistil, že Philippa neblufovala. Bola dosť vulgárna na to, aby si ňou vyslúžil oficiálnu výstrahu za nevhodné správanie.
„Fuj!“ zhnusil sa štvrtý hráč – Zadie Eloko, ktorý bol okrem Philippy jediný dobrý džin v hre, lebo patril k jamajskej odnoži kmeňa Janov. „Z tých tvojich nadávok mi až skrúca chrbticu.“

Rudyard Teer mu znechutene strčil do rúk škatuľku. „Čo už ty môžeš vedieť o chrbtici? Keby ste vo vašom kmeni mali aspoň jednu jedinú, nenechali by ste zo seba spraviť mundánskych sluhov.“

Tá poznámka ho stála ďalšie želanie, lebo urážať sa môžu iba diváci, nie hráči. Philippa prvé kolo vyhrala bez straty želania, čo mnohých veľmi prekvapilo, lebo všeobecne sa predpokladalo, že hlavným súperom Lilith de Ghulle bude Marek Qutrub.
„Poď,“ povedal jej Nimrod po prvom kole. „Chce sa s tebou stretnúť.“

„Kto?“ spýtala sa ho.
„No predsa Ajiša. Tá, ktorú musia všetci poslúchať. Modrý džin babylonský.“

ŠIESTA KAPITOLA
BADROULBADOUROVO PRAVIDLO
Ajiša sedela za veľkým okrúhlym stolom v kúte Dubovej sály. Vedľa nej bola usadená akási drobná ženuška, ktorá pôsobila dojmom, akoby bola celá zaprášená. Keď sa k stolu dostala Philippa, Ajiša tú ženu poslala preč a chladne sa usmiala. „Posaď sa, dieťa,“ prikázala jej. „Nemusíš sa báť. Neuhryznem ťa.“

Philippa sa jej skutočne trocha bála, no poslúchla ju a pevne si chytila ruky, akoby sa potrebovala niečoho pridržať.
Ajiša príkro zagánila na Nimroda. „Nemáš na práci niečo lepšie?“ spýtala sa ho.
„Ale isteže,“ prikývol. „Môžem sa ísť porozprávať s bludným džinom. Je milé vidieť, že Hedviga sa vrátila do džinovskej spoločnosti.“

Ajiša sa opovržlivo zasmiala. „Nijaká džinovská spoločnosť neexistuje,“ vyhlásila. „Len sa pozri okolo seba, Philippa. Vidíš tu živý obraz zložený zo zlých a dobrých džinov. Množstvo šťastia vo svete závisí iba od toho, nakoľko sme pripravení prevziať zodpovednosť za svoje činy.“

Nimrod sa zdvorilo usmial, naznačujúc, že s ňou celkom nesúhlasí, a šiel hľadať Hedvigu.
„Prečo sa jej hovorí bludný džin?“ vyzvedala Philippa.
„Hedvige? Preto, lebo putuje po celom svete v márnej snahe pomôcť mundáncom poraziť kasína, ktoré vymysleli Ifritovia, aby ľudstvu priniesli viac smoly.“

„A prečo je to márne?“

„Lebo tam, kde ide o hazardné hry, si mundánci jednoducho nedajú od nikoho pomôcť. Je celkom logické, že šťastie môže vyzerať šťastne iba vtedy, ak existuje aj jeho protipól – smola. Práve v tom spočíva príťažlivosť hazardu. Nezavolala som ťa sem však preto, aby sme filozofovali o hazardných hrách. Ukáž, nech si ťa prezriem, dieťa.“

Philippa chvíľu nič nevravela a Ajiša si ju obzerala asi ako niekto, kto sa chystá kúpiť nové auto.
„Si dcérou svojej matky, to sa nedá poprieť,“ skonštatovala nakoniec.
„Vy sa s mamou dobre poznáte?“

Ajiša sa zasmiala. „Poznám sa s ňou dosť dobre na to, aby som smútila nad tým, ako sa otočila chrbtom k vlastnému osudu a rozhodla sa byť niečím, čím nie je ani nikdy nebude.“

„Čím?“

„Mundánkou.“ Starena pokrútila hlavou. „Keď najlepší z nás predstierajú, že sú iba obyčajní ľudia, je to hrozná škoda, nemyslíš?“

Na to Philippa nemala odpoveď. „Preto ste sa s ňou hádali v hoteli Pierre?“ spýtala sa, a kým to mohla Ajiša poprieť, dodala: „Videla som vás.“

„Aha. Tak na to sa zrejme budeš musieť spýtať matky.“

„Už som sa jej na to pýtala.“

„A čo ti povedala?“

„Vôbec nič.“

„Je to jej vec.“ Starena si nesúhlasne odfrkla, utrela si nos vreckovkou a zmenila tému. „Ako sa ti páči tvoj prvý džinversový turnaj?“

„Veľmi,“ pripustila Philippa. „Ibaže mám pocit, že čím viac sa mi darí, tým viac sa odo mňa očakáva. Je to čudné. Nikto mi nič nepovedal, ale aj tak to cítim, chápete?“

Ajiša prikývla. „Áno. Poznám ten pocit, dieťa. Spočiatku sa aj mne dosť nepáčil. Teraz je to, pravdaže, iné. Myslím, že mám dosť síl na to, aby som urobila všetko, čo sa urobiť musí. Aj keď to niekedy vie byť veľmi ťažké a prieči sa to tomu, čomu by sme osobne dali prednosť. Niekedy treba rozhodnúť v mene väčšieho dobra, chápeš?“

„Asi áno,“ odvetila Philippa, hoci tomu v skutočnosti takmer vôbec nerozumela.
„Chcem tým povedať toľko, že nejde o nič osobné. Snaž sa pamätať si to.“

Philippa sa tvárila, že s ňou súhlasí, no teraz si už bola prakticky istá, že nemá potuchy, o čom tá žena hovorí. Napohľad by jej tipovala niečo okolo osemdesiatky, čo pri pomalšom starnutí džinov znamenalo, že má asi dvestopäťdesiat rokov. Napadlo jej, že v takom vysokom veku môže mať jednoducho problémy so skladaním myšlienok do logických celkov. Je to chyba, ktorú nerobia iba mladí džinovia, ale aj mnoho ľudí. Vôbec jej neprišlo na um, že to, čo počuje, je až priveľmi logické – to si uvedomila až oveľa neskôr.
„Máš nejaké otázky, dieťa?“ spýtala sa jej Ajiša.
„Áno. Prečo je modrý džin vždy žena?“

„Lebo pre džinov aj ľudí platí jeden základný zákon. Ak treba niečo povedať, budeš hľadať muža, ktorý to spraví. Ak však treba niečo aj naozaj urobiť, potrebuješ na to ženu. Stačí ti to ako odpoveď?“

„Áno,“ usmiala sa Philippa.
„My ženy musíme držať spolu, Philippa.“

„Áno, Ajiša.“

„Veľmi sa mi páčilo rozprávať sa s tebou, dieťa. Teraz bež hrať ďalšie kolo. A nezabudni, čo som ti vravela.“

„Áno, Ajiša.“

John sledoval sestrin rozhovor s modrým džinom so zmesou obdivu a strachu. Nechcelo sa mu veriť, že tá drobná žena s kabelkou mohla nemilosrdne odsúdiť Iblisa na desaťročné vyhnanstvo na Venuši. Kdesi zozadu sa ozval hlas, ktorý znel ako ozvena jeho vlastných myšlienok.
„Nezvláda to.“

Obrátil sa a zistil, že za ním stojí územčistý šestnásť alebo sedemnásťročný chlapec. Nebol pekný, no jeho črty prezrádzali výrazný charakter. Rozprával tichým, no zároveň akoby dunivým hlasom s miernym prízvukom a z dychu mu bolo cítiť tabak.
„Starne, zabúda a začína byť veľmi nebezpečná,“ pokračoval neznámy. „A nielen pre seba. Je čoraz nebezpečnejšia pre všetkých džinov. Preto musím nutne hovoriť s Nimrodom.“

„Kto si?“

„Izák Balajaga,“ odvetil chlapec a podal Johnovi ruku.
John ju prijal a až v poslednej chvíli si spomenul, že pritom musí stiahnuť prostredník k dlani.
„Pracujem u Ajiše,“ vysvetlil mu Izák. „Som džinovský strážca v istanbulskom paláci Topkapi.“

„Istanbul? To je hlavné mesto Turecka, však?“

„Omyl.“ Izák sa povýšenecky usmial. „Hlavným mestom Turecka je Ankara. Na druhej strane, od Američana sa asi nedá očakávať, že by niečo také vedel. Geografia je pre vás iba čudné cudzie slovo, čo?“

John mal pocit, že ho uráža iba preto, lebo tak je to už na turnaji zvykom. „Za predpokladu, že si to pamätáš,“ nadhodil, „by si mi mohol prezradiť, čo presne taký džinovský strážca robí.“

„To je jednoduché.“

„Musí to byť jednoduché, lebo keby nebolo, sotva by si to zvládol, nie?“ podpichoval ho John.
Izák na urážku iba zdvorilo kývol hlavou. „Veľké drahokamy majú schopnosť zosilňovať moc džinov. Je to rovnaké, ako keď rubín alebo granát pomáha vytvárať laserový lúč. Jeden z dôvodov, prečo naša moc funguje, je ten, že zenergizované atómy uvoľňujú protóny, chápeš?“

John neisto prikývol, uvažujúc, či takto nejako účinkoval aj mesačný kameň pána Voďanoja.
„No a drahokam dokáže tieto atómy dostať do ešte nabudenejšieho stavu – dokonca až o dve či tri úrovne vyššieho, ako by dokázal sám džin. Je to tak. No a v paláci Topkapi je vystavená slávna dýka vykladaná drahými kameňmi, ktorú treba strážiť, aby ju nejaký džin neukradol. Podobnú službu vykonávajú aj iní džinovskí strážcovia pokladov po celom svete. Asi si už počul príbehy o tom, aké prekliate môžu byť niektoré veľké diamanty a rubíny, však?“

„Pravdaže,“ odvetil John, ktorému starší chlapec už pomaly začínal liezť na nervy.
„Tak vidíš, a je to nezmysel. Diamanty v sebe nenesú nijakú kliatbu. Ide len o to, že niektorí džinovia – iste pochopíš, že nebudem hovoriť mená – sa veľmi nenávistne stavali k ľuďom, ktorí mali veľké drahokamy. Robili im kadečo, aby odradili ostatných od túžby vlastniť niečo také. Drahokamy sú jediná vec, ktorú džinovia nedokážu vytvoriť, aj keď si ľudia myslia pravý opak. Práve preto je dnes väčšina skutočne veľkých drahokamov v múzeách. Strážia ich tam džinovia, chápeš?“

„Áno,“ odvetil John, vraviac si, že je čudné, že majster Rakšasas vo svojej knihe zabudol uviesť niečo také dôležité.
„Tá dýka v paláci Topkapi sa raz ročne vyberala z vitríny,“ pokračoval Izák. „Podľa prastarého protokolu pri tom muselo byť prítomných štyridsať sultánových mužov, medzi ktorými bol vždy aj jeden džin určený samým modrým džinom babylonským. Ten džin bol jedným z mojich predkov a neskôr som tú prácu dostal aj ja.“

„Ale Turecko je republika, nie?“ nechápal John. „To znamená, že tam nijakého sultána nemajú.“

„Šikovný chlapec,“ usmial sa Izák. „Nie si taký sprostý, ako vyzeráš.“

„Vždy si o tom môžem niečo prečítať,“ odsekol John, „ale ty ostaneš rovnako škaredý navždy.“

Izák sa uškrnul. „To urážanie ti celkom ide,“ poznamenal. „Mám sestru, takže aj kopu praxe.“

„Sultána už možno nemajú, ale pri vyberaní dýky aj tak musí byť prítomný špeciálne vybratý džin. Zakaždým si na to beriem trocha kôry z aloy a niekoľko zaklínadiel zo Šalamúnovho grimoára, aby som mal istotu, že ju nijaký džin neukradne. No a o tom by som chcel hovoriť s Nimrodom.“

„O tej dýke z paláca Topkapi?“

„Nie, ty truľo! O tej Šalamúnovej knihe.“

John si spomenul, čo o nej strýko hovoril. „Je to dôležitá kniha, však?“

„Na svete sú iba tri grimoáre, ktoré sú pre džinov dôležité,“ odvetil Izák. „Kedysi existoval aj štvrtý – Beliline zvitky, ale tie zhoreli, keď Július Cézar podpálil alexandrijskú knižnicu. Dnes teda máme iba tri: Summa Arcanus, Meta Magus a Grimoár kráľa Šalamúna. Z nich je najdôležitejšia práve tá Šalamúnova kniha. Džin, ktorý by použil niektoré jej zaklínadlá, by mohol získať moc nad všetkými ostatnými. Práve pre túto veľkú hrozbu ju už vyše dvetisíc rokov stráži modrý džin babylonský. Máju uloženú v Heisenbergovom elektrónovom trezore vo svojom berlínskom sídle.“

„Čo je to za sejf?“

„Heisenbergov elektrónový trezor,“ zopakoval Izák. „Je to najbezpečnejší sejf na svete. Akýkoľvek pokus uhádnuť kombináciu ju neodvolateľné zmení. Kombinácia neexistuje, kým nie je zadaná, a jediný, kto ju môže zadať, je Ajiša, lebo ten trezor využíva aj niektoré z jej vlastných atómov.“ Netrpezlivo pokrútil hlavou. „Tak či onak, momentálne ide o niečo celkom iné, lebo Ajiša v poslednom čase zabúdala vrátiť grimoár do trezoru a teraz sa celkom stratil. Tá stará bosorka o tom dokonca ani nevie. To preto, lebo jej už skoro celkom preskakuje. Som jediný, kto vie, čo sa stalo.“

„Dofrasa!“ zdesil sa John. „Teraz už chápem, prečo sa chceš rozprávať s Nimrodom. Dostať tú knihu naspäť do bezpečia je otázkou života a smrti, však?“

Izák pokrútil hlavou. „Vlastne ide o niečo ešte dôležitejšie,“ vyhlásil. „Prepáč, že ťa tým otravujem, ale s Nimrodom sa nepoznáme a podľa pravidiel turnaja nesmie mladý džin ako ja osloviť nikoho zo starších pred tým, ako im ho predstavia alebo ho starší urazí. Videl som, že si sa s ním rozprával, a napadlo mi, že by si nás mohol zoznámiť.“

„To nebude problém,“ potešil sa John. „Nimrod je môj strýko.“

„Tak potom musíš byť ten slávny John Gaunt – jedno z dvojčiat, ktoré porazili zlého Iblisa. O tebe a tvojej sestre sa rozprávajú hotové báje.“

„Naozaj?“ John sa nervózne pozrel po sále. Stále ho prekvapovalo, koľko zlých džinov prišlo na turnaj. Boli tam minimálne traja členovia Iblisovej rodiny a jeden z nich, Jonathan Teer, stál iba pár krokov od neho.
„Vďaka, ale hovor o tom trocha tichšie, dobre? Niektorí z džinov nie sú práve nadšení tým, čo sme spravili.“

„Ale iste! Bolo to odo mňa nerozumné.“

„To nič. Poď, predstavím ťa strýkovi Nimrodovi.“

Rýchlo prešli po hrubom koberci sály na miesto, kde Nimrod vo svojom červenom obleku spolu s ďalšími džinmi sledoval hru.
„Počuj, strýko Nimrod,“ oslovil ho synovec, „je tu jeden mladý džin, ktorý by sa chcel s tebou zoznámiť.“

Nimrod nič nepovedal, iba vyfúkol dym, ktorý vo vzduchu vytvoril slovo PST!
„Je to naliehavé,“ nedal sa odbiť John. „Vec života a smrti.“

„Vlastne ešte dôležitejšie,“ dodal Izák.
Nimrod sa k nim naklonil. „Prepáč, John, ale bude to musieť chvíľu počkať. Vari nevidíš, že tvoja sestra je vo finále?“

Okrem Philippy sa do džiniorského finále prebojovali ešte traja džinovia: Patrícia Nixiová z Nemecka, Juki Onnaová z Japonska a Lilith de Ghulle. Tá práve skríkla „Mendax!“ napadla Patríciinu hlášku („Áronovo striebro“ čiže päť rovnakých symbolov) a zhrozene zistila, že prehrala prvé želanie. Znamenalo to, že Philippa je momentálne jediná, kto má ešte vždy všetky tri.
Juki Onnaová hodila kocky a s hláškou „Mág“ (tri rovnaké symboly) podala Philippe krištáľovú škatuľku.
Philippa sa chladnokrvne pozrela na kocky. Tri so symbolom ohňa nechala tak a štyri zvyšné zobrala do ruky. „Hádžem štyrmi,“ oznámila presne podľa Paribanonovho pravidla, podľa ktorého musí hráč pravdivo prezradiť počet kociek, s ktorými hrá. Keď ich hodila, ani sa jej nechcelo veriť vlastným očiam. K pôvodným trom ohňom pridala ďalšie štyri, takže mala Baštu (sedem rovnakých symbolov, najvyšší možný výsledok v džinverse, v podstate neprekonateľný hod).
Na chvíľku sa nad tým zamyslela. Ak by Baštu ohlásila Patrícii, tá by nemala na výber – musela by ju napadnúť a stratiť želanie. Ona však bola rozhodnutá bojovať najmä proti Lilith, ktorej mala dávať hlášku Patrícia. Preto povedala „Rubín a granát“, čiže oveľa slabší výsledok ako ten, ktorý bol v škatuľke. Dúfala, že Patrícia to prijme a nato bez hádzania odovzdá škatuľku Lilith.
Presne tak sa aj stalo. Lilith potom neostala iná možnosť ako hlásku napadnúť. Hlasne zvolala „Mendax!“ a hneď nato ešte hlasnejšie zavyla od zúrivosti, keď zistila, ako ju Philippa dobehla. Z radov divákov sa ozval uznanlivý mrmot nad kvalitou Philippinej hry. Jediný, komu sa to ani trocha nepáčilo, bola Lilith de Ghulle.
„Takže ty sa chceš hrať na tvrdú bojovníčku, ty chuderka?“ zavrčala na ňu cez zažltnuté zuby.
„Robím iba to, čo si sama vravela, Lilith,“ usmiala sa Philippa. „Džinverso je pre dospelých, pamätáš?“

„Sprostaňa!“ odsekla Lilith. Už jej ostávalo iba jedno želanie, takže mala hádzať prvá. Urobila to, chvíľu zlostne gánila na kocky v škatuľke, niekoľkokrát ich popresúvala a nakoniec zavrela vrchnák. „Penta,“ povedala namrzene Juki Onnaovej a podala jej škatuľku. (Penta sú tri plus dva zhodné symboly.)
Juki prijala škatuľku, pozrela sa na kocky a oznámila, že bude hrať iba s jednou. Hodila ju, zavrela vrchnák, oznámila, že má Štvorec (štyri rovnaké symboly), a podala ju Philippe.
Philippa naozaj našla Štvorec a dvojicu, takže hádzala iba jednou kockou v nádeji, že sa jej podarí Archa, no nevyšlo to. Nemala o nič viac, ako keď prišla na rad. Juki tú dvojicu, našťastie, neohlásila, a tak ju pridala k predchádzajúcej hláške. „Štvorec a pár,“ povedala podávajúc škatuľku Patrícii.
Patrícia chvíľu uvažovala, potom prijala jej hlášku a otvorila vrchnák. Pozrela sa dnu, zdvihla obočie a zasa škatuľku zavrela bez toho, aby hádzala kockou. Podala ju Lilith so slovami: „Rubín a granát.“

Lilith rázne pokrútila hlavou. Presne toto hlásila Philippa vo chvíli, keď mala v skutočnosti Baštu. „Ani náhodou!“ vyhlásila. „Mendax!“ Nato otvorila škatuľku a skríkla od zlosti, lebo v nej opäť našla Baštu. Znamenalo to, že vypadáva z hry.
Teda aspoň si to myslela.
„Počkať moment,“ ozvala sa Juki Onnaová. „To nemôže byť správne. Ja som Philippe dala Štvorec a pár a ona hádzala iba jednou kockou.“

„To je pravda,“ súhlasila Philippa. „Presne to som dávala aj ja Patrícii.“

„Ale ja som v škatuľke našla Baštu,“ trvala na svojom Patrícia. „Myslela som si, že to hráme rovnako ako minule. Preto som nehádzala a hlásila Rubín a granát – šesť rovnakých.“

Juki Onnaová sa zdvorilo uklonila najprv Patrícii a potom Philippe, akoby sa takmer ani nedokázala prinútiť povedať, čo má na jazyku. „Nuž, je mi ľúto, ale jedna z vás klame. Nie je možné, aby Philippa jedným hodom zmenila Štvorec a pár na Baštu.“

„Vyzerá to tak,“ zapojil sa do ich hádky pán Duegar – drobný Angličan, ktorý v tomto zápase robil rozhodcu –, „že jedna z vás podvádza. Jedna z vás musela využiť džinovskú moc na zmenu symbolov po tom, čo zavrela škatuľku.“

„A to sa dá?“ nechápala Philippa. „Nemá tá škatuľka odhaliť každý pokus o podvod? Nemá sa rozžiariť alebo také niečo?“ Pán Duegar si zobral škatuľku, preskúmal ju zo všetkých strán a potom do nej vpustil trocha džinovskej energie zo svojich prstov. Namiesto toho, aby zmenila farbu na červenú tak, ako mala, ostala rovnako mliečne bledá. „Táto škatuľka je podvrh,“ vyhlásil nahnevane.
V Dubovej sále sa ozvalo hlasné zalapanie po dychu džinov, ktorí sledovali zápas a počuli jeho slová.
„Obe poďte so mnou,“ prikázal dievčatám Duegar. „Toto bude musieť rozhodnúť vrchná rozhodkyňa.“

Všetci napäto sledovali, ako ich vedie k Ajiši pri okrúhlom stole v kúte, lebo hlavnou rozhodkyňou bola práve ona, a vysvetľuje jej, čo sa stalo.
Philippa z toho nemala dobrý pocit. Stopercentne vedela, že nepodvádzala, no nemohla sa zbaviť spomienky na to, čo jej vravela Ajiša. Zanechalo to v nej dojem, že to na ňu niekto narafičil.
„Za všetky roky, čo robím rozhodcu,“ zlostil sa pán Duegar, „som sa ešte nikdy s ničím podobným nestretol. Naozaj. Žiadam vašu excelenciu, aby rozhodla čo najprísnejšie.“

Ajiša pomaly zažmurkala a premerala si ho pohľadom znudenej mačky. Bolo jasné, že ho nemá rada, no rovnako jasné bolo aj to, že musí niečo urobiť. Zdvihla ruku, aby predišla ďalším rečiam, a tvárila sa pritom, akoby jediným poškodeným v celej veci bola ona sama.
„Pravda vyjde najavo,“ vyhlásila nesmierne vážnym tónom a ukázala na Patríciu, ktorá nešťastne krútila hlavou. „Ištarina moc ti prikazuje: Hovor!“

Len čo to vyslovila, Patrícia zacítila, ako ju premáha ohromná čudesná sila, ktorá akoby z nej vytláčala tú časť mysle, ktorej hovoríme svedomie. Nebol to nepríjemný pocit, no ani veľmi príjemný. Cítila sa, akoby ju pred všetkými vyzliekli do plaviek.
„Nespravila som to,“ vysúkala zo seba, červenajúc sa ako rak. „Nespravila som to. Prisahám.“

Ajiša prikývla s vedomím, že dievča hovorí pravdu. Potom sa pozrela na Philippu, ktorá si dobre uvedomovala, že okrem modrého džina sa na ňu uprene pozerajú aj všetci ostatní.
„Pravda vyjde najavo,“ zopakovala Ajiša so suchým anglickým prízvukom a ukázala na ňu kostnatým prstom. „Ištarina moc ti prikazuje: Hovor!“

Philippa si vravela, že kým bude hovoriť iba pravdu, všetko bude dobré. Je to užitočné životné krédo, ktorým by sa mali riadiť všetci ľudia, dokonca aj tí na Kréte. U džinov však tieto veci nie sú vždy také jednoduché ako u ľudí. Otvorila ústa, že začne hovoriť, no zdesene zistila, že nemôže. Bolo to, akoby ju niekto obral o hlas. No a potom to pochopila. Bol v nej ešte nejaký ďalší džin. Len čo jej to došlo, zmocnil sa jej pľúc, hlasiviek, jazyka aj pier a začal odpovedať na výzvu modrého džina. Pokúsila sa zavrieť ústa, no nedokázala to. Skúsila si na ne pritisnúť ruku, ani to však nešlo. Nemohla dokonca ani pokrútiť hlavou, aby dala najavo, že to, čo vychádza z jej úst, nie je pravda. Ako všetci prítomní, aj ona mohla iba bezmocne počúvať, čo hovorí jej hlas.
„Tak dobre,“ začal a ona musela pripustiť, že to znie celkom tak, akoby hovorila ona sama. „Podvádzala som. Zamenila som krištáľovú škatuľku za napodobeninu a využila som svoje schopnosti na zmenu symbolov Astaragali po tom, čo som ju zavrela. Aj tak je to hlúpa hra. Nestojí ani za mizerné dve pence a je mi jedno, kto každý sa o tom dozvie. Počuješ, ty stará striga? Nestojí ani za mizernú dvojpencovku!“

Jej drsné „priznanie“ spôsobilo, že všetci naokolo opäť zalapali po dychu. Podvádzať je samo osebe dosť zlé, ale nazvať modrého džina starou strigou? To bola priam hrôza, a to aj pre samotnú Philippu. Cudzí hlas v nej už zmĺkol, ona však stále nedokázala nič povedať a vysvetliť, že to, čo vyšlo z jej úst, nepovedala ona.
„Počuli ste ju,“ vyhlásila Ajiša obzerajúc sa po sieni. „Musela povedať pravdu. Odsúdili ju jej vlastné slová.“

Keďže v skutočnosti sama Philippa nič nepovedala, celkom zákonite jej napadlo, či to nebola práve Ajiša, kto z nej vymámil takéto klamstvo. Na druhej strane si však stále uvedomovala, že sa v nej nachádza ešte nejaký iný džin, ktorý ju ovláda – celkom tak ako ona veveričku v Central Parku.
„Urážky svojej osoby budem nateraz ignorovať,“ vyhlásila Ajiša. „Takéto veci sa nás nedotýkajú, ale používanie džinovskej moci na turnaji v džinversooktoanulári je jasným porušením Badroulbadourovho pravidla, a za to existuje jediný možný trest. Philippa Gauntová, si navždy diskvalifikovaná z tohto aj všetkých ostatných džinversových turnajov. Máš k tomu čo povedať?“

Philippa by k tomu mala veľa čo povedať, problém bol však v tom, že sa nedokázala prinútiť nič z toho vysloviť. „Vôbec nič,“ odvetil cudzí džin jej hlasom. „Tú diskvalifikáciu si môžete strčiť…“

„MÔŽEŠ ÍSŤ!“ zaburácala Ajiša a ukázala na dvere Dubovej siene.
Až v tejto chvíli sa ten druhý džin rozhodol opustiť jej telo a ona nad ním znova získala vládu. Keď už mohla hovoriť, napadlo jej, že by sa mala brániť, no tentoraz ju zastavilo niečo iné – emócie, ktoré sa v nej nahromadili. Zúfalo túžila nahlas plakať, to však nemohla. Chcela kričať a brániť sa proti všetkej tej nespravodlivosti, ani to však neurobila. Chcela sa hodiť na zem, búchať päsťami po koberci a všetkým vykričať, že to na ňu narafičili, no premohla sa. Veď čo by tým už dosiahla? Ten, kto jej to spravil – a pri takom počte Ifritov nebola o hlavných podozrivých núdza –, určite dúfal, že sa nakoniec sama ešte viac znemožní. Nebola ochotná poskytnúť mu takéto zadosťučinenie, a tak rýchlo potlačila slzy, hrdo zdvihla hlavu a vyšla do hotelovej haly.
„Vôbec to nechápem,“ povedal John Nimrodovi. „Phil nikdy nepodvádzala. Niekto to na ňu nastrojil.“

„O tom niet najmenších pochýb,“ uistil ho strýko. „Philippa by nikdy nepovedala ‚dve pence‘ ani ‚dvojpencovka‘.“

„Máš pravdu,“ súhlasil John. „Tak hovoria iba Angličania, no nie? Nemali by sme to niekomu povedať?“

„Teraz na to nie je vhodný čas. Modrý džin vyriekol rozsudok. Nebolo by vhodné spochybňovať ho pred všetkými ostatnými. Musíme sa k tomu postaviť nejakým iným spôsobom.“ Nimrod ukázal na dvere. „A ty by si mal radšej ísť za sestrou. Dozri na to, aby sa v bezpečí dostala domov.“

„Dobre,“ prikývol John a vykročil za Philippou.
Až teraz sa Nimrod obrátil k Izákovi Balajagovi, ktorý upieral pohľad kamsi do prázdna. „Takže,“ povedal mu s náznakom podráždenosti v hlase, „čo presne si odo mňa chcel?“

„Hm?“

„Synovec John mi vravel, že sa chceš so mnou rozprávať o niečom dôležitom.“

„Prepáčte, pane. Na moment som bol trocha mimo.“

„Podľa Johna to mala byť otázka života a smrti,“ pripomenul mu Nimrod.
„Aha. Nuž, pane, v skutočnosti je to ešte oveľa dôležitejšie.“

SIEDMA KAPITOLA
UHORSKÝ KRÁĽOVSKÝ EXPRES
„Ale veríte mi, však?“ spýtala sa uplakaná Philippa. Bola doma v obývačke a sedela tak blízko pri ohni v kozube, ako sa len dalo bez toho, aby sa jej chytili šaty. Okrem nej tam bol John, mama, strýko Nimrod a pán Rakšasas, ktorý však ostal vo svojej lampe v Nimrodovom vrecku.
„Pravdaže ti veríme,“ odvetil John a zopakoval Nimrodove slová, že ona by nikdy nepoužila výraz „dve pence“, keď vravela, že jej na tom nezáleží.
„Prečo si to nepovedal hneď tam?“ zlostila sa naňho.
„Lebo by ti to nijako nepomohlo,“ vysvetlil jej strýko. „Ten, kto to na teba nastrojil, si dal veľmi záležať, aby to dotiahol do dokonalosti. Napríklad, hneď na úvod si dal vyrobiť škatuľku na džinverso, ktorá vyzerala presne ako skutočná, používaná na turnaji. Tam sa používajú škatuľky z fluoritu, lebo ten má zaujímavé termoluminiscenčné vlastnosti. Keď sa naň aplikuje džinovská energia, začne žiariť. No a tá napodobenina bola vyrobená zo skla obsahujúceho takmer čistý oxid kremičitý – lacného nekryštalického materiálu, ktorý nemá absolútne nijaké fluorescenčné či termoluminiscenčné vlastnosti, ale na dotyk je na nerozoznanie od fluoritu.
A čo viac, ten, kto ovládol tvoje telo, si uvedomoval, že mu to stačí robiť do chvíle, keď modrý džin vysloví rozsudok, lebo potom sa už nik neopováži Ajiši oponovať.“

„Ale to nesedí,“ namietol John. „Ak Ajiša naozaj použila Ištarinu silu, aby prinútila Philippu hovoriť čistú pravdu, potom by aj džin v jej tele nemohol klamať, no nie?“

„Presne tak,“ súhlasil Nimrod. „Práve preto hovorím, že to bol nesmierne prešibaný džin. Vieš, John, nech už bol vo Philippe ktokoľvek, jednoducho poslúchol výzvu a povedal pravdu o tom, ako zamenil škatuľky a použil džinovskú energiu na zmenu symbolov Astaragali. Všetci ostatní boli, pravdaže, presvedčení, že to hovorí Philippa. Bol to nesmierne šikovne prepracovaný úskok.“

„Takto sa to končí, keď sa zapletiete s džinmi,“ okomentovala to pani Gauntová. „Niektorí z nich sú hnusní sviniari. Hnusní, nechutní, odpudiví. Práve z toho dôvodu som sa pred rokmi rozhodla, že nechcem mať nič spoločné s nimi ani s ich špinavými trikmi. Teraz možno začínate chápať, prečo som sa snažila udržať vás od nich čo najďalej. Oboch som vás tým chránila pred takýmito a podobnými vecami.“

„Ale čo keby sme to isté urobili všetci, Layla?“ spýtal sa jej ticho Nimrod. „Čo by potom bolo so svetom? Či sa ti to páči, alebo nie, džinovia sú strážcami šťastia v našom svete. Máme zodpovednosť za udržiavanie homeostázy.“

Homeostázou džinovia nazývajú vyrovnanosť medzi šťastím a smolou. Objem šťastia aj smoly vo svete merajú pomocou prístrojov nazývaných tuchemetre. Najpresnejší a najväčší z nich sa nachádza v sídle modrého džina babylonského v Berlíne.
„Je iba na nás, aby sme zabezpečili, že smola vytváraná zlými džinmi nepreváži nad šťastím, ktoré prinášajú svetu kmene, ako je ten náš.“

Philippa nakoniec dospela k záveru, že Ajišu zrejme predsa len zle odhadla, a rozplakala sa. „Bolo to hrozne ponižujúce, mami,“ zavzlykala, keď si jej matka podráždene vzdychla. „A pred všetkými!“

„Ja viem, zlatko, ale Nimrod má pravdu. Naozaj s tým nemôžeme nič robiť. Ajiša nepatrí k tým, ktorí by menili rozhodnutie po tom, čo ho verejne vyniesli. Túto dámu nik a nič nepresvedčí.“

„To som nevravel,“ opravil ju strýko Nimrod. „Hovoril som, že vtedy v Dubovej sieni nebolo vhodné miesto ani čas na to, aby sme ju presviedčali o svojej pravde. Môže sa však nájsť spôsob, ako ju prinútiť, aby stiahla Philippinu diskvalifikáciu a napravila jej povesť medzi džinmi. Veci sa celkom dobre môžu mať aj tak, že keby to neurobila, riskovala by aj svoju vlastnú reputáciu.“

„O čom to hovoríš, Nimrod?“ spýtala sa ho pani Gauntová. „O tom, že niekto ukradol Šalamúnov grimoár.“
„To je vylúčené!“ Jeho sestru, matku dvojčiat, tá správa zjavne hlboko šokovala. „Ako?“

„Som rád, že chápeš, aká je to vážna vec, Layla,“ povedal jej. „Vieš si predstaviť, čo by sa stalo, keby sa tá kniha dostala do rúk Ifritov, Šaitanov alebo Gúlov?“

„Pravdaže viem,“ uistila ho. „Možno som sa rozhodla nemiešať do džinovských vecí, Nimrod, to však ešte neznamená, že som mentálne retardovaná. Keby ten grimoár padol do nesprávnych rúk, bola by to katastrofa. Nijaký džin, dobrý ani zlý, by nebol v bezpečí.“

„Dokonca ani taký, ktorý sa rozhodol nemiešať do džinovských vecí,“ doplnil ju.
„Aj to chápem,“ prikývla.
„Pamätám si, ako si nám rozprával o knihe Ťažoby kráľa Šalamúna“ ozvala sa Philippa. „To je tá istá kniha?“

„Bohužiaľ, nie,“ odvetil strýko. „Táto je oveľa dôležitejšia. Obsahuje rôzne zaklínadlá, ktoré tomu, kto ich použije, dajú neobmedzenú moc nad džinmi. Ak ich vyriekne nad ktorýmkoľvek z nás, nadosmrti z neho spraví svojho otroka. Znamenalo by to definitívny koniec našej slobody, a to už nehovorím o totálnom kolapse homeostázy. Náš dnešný svet by sa zosypal do chaosu a anarchie.“
„Ale ako k tomu vôbec mohlo dôjsť?“ nechápala pani Gauntová. „Ajiša má predsa držať Šalamúnov grimoár v dokonale džinuvzdornom prostredí. Má ho mať uložený v špeciálnom neprekonateľnom trezore, ktorý na to navrhol jeden slávny nemecký vedec. Pamätám sa, ako nám o tom sama rozprávala. A prečo to nikomu nepovedala? Ako je možné, že po takom nešťastí si našla čas na nejaký hlúpy džinversový turnaj?“

„To preto, lebo ešte nevie, že už tú knihu nemá,“ vysvetlil jej Nimrod. „Aspoň tak mi to vraveli.“

„Kto?“

„Izák Balajaga.“

„Nikdy som o ňom nepočula,“ pripustila pani Gauntová.
„Je to džinovský strážnik paláca Topkapi v Istanbule,“ pomohol jej John. „Teraz už chápem, o akejže otázke života a smrti to vtedy hovoril.“

„V skutočnosti je to ešte vážnejšie,“ povedal mu Nimrod.
„Ale odkiaľ vlastne vie, že tú knihu ukradli?“ vyzvedal chlapec. „Veď pracuje v Istanbule, nie v Berlíne.“

„Vie to, lebo ju ukradol on sám,“ odvetil Nimrod. „Ajiša ju vybrala z Heisenbergovho elektrónového trezoru, aby mu dala zaklínadlá na ochranu dýky z paláca Topkapi pred džinmi, ktorí by sa chceli dostať do jej pošvy vykladanej diamantmi. Údajne ju potom jednoducho zabudla vrátiť do bezpečia.“

„To je ale idiot!“ uľavila si pani Gauntová. „Čo mu to napadlo ukradnúť ju?“

„To pokušenie bolo proste priveľké,“ vysvetlil jej Nimrod. „Pravdaže, už to ľutuje. Knihu zobral bez toho, aby o tom premýšľal, a teraz ju nemôže vrátiť, lebo nedokáže otvoriť trezor. Ten môže otvárať iba Ajiša. Bojí sa jej to povedať, lebo by mohol dopadnúť ešte horšie ako Iblis. Preto chce, aby som to s ňou namiesto neho vybavil ja.“

„Je na to proste pristará,“ skonštatovala Layla. „Vždy mi pripadalo trápne, že modrý džin nemôže jednoducho odísť do dôchodku. Čím skôr vymenuje svoju nasledovníčku, tým lepšie pre všetkých. Aj keby to mala byť trebárs Mimi de Ghulle. Ešte to neoznámila, však?“

„Chvalabohu, nie,“ pokrútil hlavou Nimrod.
„Ale ako to môže pomôcť Philippe?“ nechápal John.
„Áno, ani ja tomu celkom nerozumiem,“ pripustila jeho mama. „Nuž, po prvé,“ začal Nimrod, „Ajišu by veľmi strápnilo, keby sa o krádeži Šalamúnovho grimoára dozvedela široká džinovská verejnosť. Niežeby som mal v úmysle povedať to komukoľvek okrem vás a nej, to nie. Ešte dôležitejšie však je, že Izák ani mne neverí natoľko, aby mi tú knihu odovzdal osobne. Vraví, že je ochotný dať ju iba Johnovi a Philippe. Zjavne si myslí, že vy dvaja ho nedokážete zavrieť do fľaše či lampy. Zrejme nadobudol dojem, že na to ešte jednoducho nemáte dosť síl.“

„Kde a kedy by malo dôjsť k odovzdaniu tej knihy?“ chcela vedieť pani Gauntová.
„Vo vlaku z Istanbulu do Berlína,“ odvetil Nimrod. „Má sa to uskutočniť už o dva dni.“

„Mohla by to byť pasca,“ upozornila ho. „To si uvedomuješ, však? V tomto ročnom období bude vo vlaku zima a deti sa bez džinovských schopností nebudú mať ako brániť. Aj Izák Balajaga to musí vedieť.“

„Myslel som na to,“ vyhlásil Nimrod, „a našiel som spôsob, ako ich ochrániť.“

„Pomocou diskréta?“ spýtala sa ho.
Nimrod iba mlčky prikývol.
„Čo je to diskrétum?“ chcela vedieť Philippa.
„Želanie pre mimoriadne situácie“ vysvetlil jej John a rozpačito pritom pokrčil plecami. „Čítal som o tom v SBP.“ Možnosť, že by išli do Istanbulu, ho nadchla, a preto si vravel, že počká, kým Nimrod nedokončí svoj plán, a až potom mu povie o diskréte, ktoré dostal od pána Voďanoja. Bohužiaľ, nakoniec na to celkom zabudol.
„Jednoducho nemôžeme prepásť šancu, že dostaneme Šalamúnov grimoár naspäť do bezpečia berlínskeho trezora,“ zdôraznil Nimrod.
„A čo sa stane potom?“ chcela vedieť pani Gauntová.
„No predsa to, že Philippa získa nehynúcu vďačnosť modrého džina za pomoc pri záchrane tej knihy.“ Nimrod sa pozrel na dvojčatá. „Samozrejme, iba za predpokladu, že vy dvaja budete ochotní pomôcť nám. Je mi ľúto, ale keďže ste takí odvážni mladí džinovia, celkom automaticky som predpokladal, že sa na to obaja hneď dáte.“

„Isteže sa na to dáme,“ ubezpečil ho John. „No nie, Phil?“

Aj Philippa rázne prikývla. „Áno. O tom niet pochýb.“

„Vždy som chcel vidieť Istanbul,“ dodal jej brat. „A Berlín.“

„Lenže toto nebude nijaká prehliadka pamätihodností, John,“ varoval ho strýko. „Mohlo by to byť aj nebezpečné. Ako vravela vaša matka, celkom dobre by to mohla byť pasca.“

„Ale ak to naozaj má byť pasca,“ premýšľala nahlas Layla, „potom absolútne netuším aká. Keby ten grimoár mali Ifritovia, nepochybne by ho už proti nám boli použili. Kde by to bolo výhodnejšie ako na džinversovom turnaji, kde je toľko džinov na jednom mieste?“ Zamyslene sa zamračila. „Ak v tom majú prsty Ifritovia, Šaitanovia alebo Gúlovia, potom fakt neviem ako.“

„Mám tomu rozumieť tak, že súhlasíš s tým, aby išli do Istanbulu?“ spýtal sa jej Nimrod.
„To ešte musím prebrať s ich otcom.“ Layla si všimla jeho veriaci pohľad a pokrčila plecami. „Keby si sa bol oženil, vedel by si, že manželstvo je založené na partnerskom vzťahu. Dôležité rozhodnutia sa v ňom vždy robia spoločne.“

„Všetky manželstvá sú šťastné,“ podotkol k tomu majster Rakšasas z lampy. „Problémy spôsobuje len nutnosť spolu raňajkovať.“

„Ale za predpokladu, že s tým bude súhlasiť,“ povedala Layla o niečo hlasnejšie, aby ju počul aj majster Rakšasas v lampe, „potom áno – môžu tam ísť.“

Pán Gaunt však nesúhlasil. Aspoň teda spočiatku. Trvalo takmer až do poludnia, kým ho presvedčili. Našťastie to bol veľmi vnímavý človek a rýchlo pochopil, že jeho žena by nič také nepresadzovala, keby táto misia nebola naozaj veľmi dôležitá. „Skutočne je to také vážne?“ spýtal sa jej.
„Áno,“ prikývla. „Bohužiaľ.“

„A nebezpečné?“

„Ani to sa nedá vylúčiť,“ pripustila, „ale som presvedčená, že cieľ, ktorý dosiahnu, za to riziko rozhodne stojí.“

„Ak tú knihu – Šalamúnove memoáre, či čo to je – nedostanú naspäť tam, kam patrí, potom je možné, že sa nám stane niečo zlé?“

„Presne tak,“ zdôraznila. „A nielen nám, Edward. Mohlo by sa to stať mnohým ďalším – džinom aj ľuďom.“

Pán Gaunt nebol ani zďaleka taký vysoký ako jeho nádherná manželka. Bol nízky, mal dlhé sivé vlasy a nosil okuliare s farebnými sklami, takže vyzeral ako nejaký vedec alebo možno profesor a nikdy nerobil závažné rozhodnutia bez toho, aby zvážil všetky ich možné následky. Dlho teda diskutoval s Nimrodom a manželkou, až napokon súhlasil, že deti môžu ísť so strýkom do Turecka. „Mám však jednu podmienku,“ dodal. „Musia s nimi ísť aj Alan a Neil. Tie psy sú ako najlepší telesní strážcovia.“

„Presne to som chcel navrhnúť,“ súhlasil Nimrod.
„A ako sa tam majú dostať?“ vyzvedal Edward. „Myslím do Istanbulu. Bol by som nerád, keby leteli nejakou pochybnou miestnou aerolinkou.“

„Môžeš sa na mňa spoľahnúť,“ uistil ho Nimrod. „Vyberiem tú najbezpečnejšiu možnú alternatívu.“

„Naozaj? Akú?“

„Súkromnú,“ vysvetlil mu Nimrod. „Pravdaže, všetko to pôjde na moje náklady.“

Pán Gaunt prikývol. „Dobrý nápad,“ povedal. „V tom prípade to bude ľahšie aj so psami.“

Keď Nimrod hovoril o súkromnej alternatíve, Edward sa, samozrejme, domnieval, že má na mysli súkromné lietadlo – Gulfstream IV, Falcon alebo prinajmenšom Learjet. Zrejme by sa netváril tak spokojne, keby mu Nimrod prezradil, že má v úmysle dopraviť seba, deti, psy a lampu s majstrom Rakšasasom do osemtisíc kilometrov vzdialeného Istanbulu na vrchole umelo vyvolaného vzdušného víru.
„Nemôžeme si dovoliť čakať na lietadlo,“ vysvetlil strýko dvojčatám, keď sa chystali opustiť New York zo strechy slávneho Guggenheimovho múzea. „Okrem toho sa musíme zastaviť po Groanina. Práve sa vrátil do Londýna z dovolenky v Manchestri. Nič na svete neznáša viac ako cestovanie vo vzdušnom víre, ale čo už?“

Groanin bol Nimrodov jednoruký komorník a šofér, ktorý pod maskou večne si sťažujúceho mrzúta skrýval pozoruhodnú vynaliezavosť a odvahu a ktorý mal veľmi rád Johna aj Philippu.
Alan a Neil nervózne nazreli cez okraj strechy múzea a niekoľko ráz ticho zakňučali na vzdušný vír, ktorý sa pomaly dvíhal nad architektonickým skvostom slávneho Franka Lloyda Wrighta. Bolo jasné, že k tomuto nezvyčajnému typu dopravy cítia presne to, čo komorník Groanin. Aj Philippa si uvedomila, že sa jej to priveľmi nepozdáva. Vravela si, že má radšej dopravné prostriedky, ktoré je aj vidieť.
„Prečo vlastne štartujeme práve odtiaľto?“ spýtala sa Nimroda. „Keď potrebujem v New Yorku poriadny vír, vždy idem práve sem,“ vysvetlil jej. „Niečo v špirálovitom tvare tejto budovy spôsobuje, že sa mi tu vytvára oveľa ľahšie ako inde. Okrem toho sa potom cestovanie vzdušným vírom mení na celkom parádnu udalosť, nemyslíš?“

„Nepochybne,“ prikývla a nasucho prehltla. „Nebude nám však zima?“

„Ale kdeže! Používame predsa teplý vzduch,“ uistil ju Nimrod a zastrčil si lampu s majstrom Rakšasasom do vrecka zvrchníka. „To vás v tej škole fakt nič neučia? Teplý vzduch stúpa nahor.“

„Len pokojne,“ chlácholil ju John, ktorý už tento typ dopravy zažil. „Bude sa ti to páčiť, uvidíš.“

„Ak myslíš…“ zamrmlala si pod nos.
Vír stúpol nad strechu, obklopil ich jemnou stenou vzduchu a Philippa si až po niekoľkých sekundách uvedomila, že oni, psy aj batožina už nestoja na streche, ale vznášajú sa nad ňou. Alan a Neil nešťastne zaštekali, potom si ľahli a zakryli si veľkými labami oči.
„Sadnite si,“ vyzval strýko dvojčatá. „To, že nič nevidíte, ešte neznamená, že si na to nemôžete sadnúť.“

John sa usmial od ucha k uchu a hodil sa na čosi, čo na dotyk pripomínalo neviditeľné kreslo. Keď Philippa videla, ako si slastne skopol topánky a vyložil nohy, urobila to isté. Ocitla sa na čomsi, čo vyzeralo ako malý kopovitý mrak a dokonale sa prispôsobovalo jej telu. V živote nesedela na pohodlnejšom sedadle.
Vír sa dvíhal vysoko nad Piatu avenue a John si uvedomil, že je iný ako ten, ktorým ho pán Voďanoj poslal domov z Dakoty. Po prvé, bol oveľa väčší a silnejší, a po druhé, namiesto toho, aby sedeli na jeho vrchole, ich obklopoval zo všetkých strán.
Ako v balóne plnenom teplým vzduchom preleteli ponad Manhattan, newyorskú East River, Brooklyn, Rockaway Inlet a Jacob Riis Park, až sa dostali nad vody Atlantického oceána. Tam vír začal stúpať a zrýchľovať, až kým im Nimrod neoznámil, že dosiahli rýchlosť tisícdvesto kilometrov za hodinu a smerujú nahor k takzvanej tryske – rýchlemu vzdušnému prúdu smerujúcemu na východ –, v ktorej naberú ešte o vyše sto kilometrov vyššiu rýchlosť.
„Znamená to, že do Londýna sa dostaneme už za štyri hodiny,“ dodal. „Pár hodín nato budeme v Istanbule.“

„Štyri hodiny?“ zastonal John práve vo chvíli, keď vleteli do mraku a vyplašili kŕdeľ čajok vychutnávajúcich si ranný vzduch. „Čo tu budeme, dofrasa, robiť celé štyri hodiny?“

Alan si hlasno vzdychol a zvalil sa na bok, akoby chcel povedať presne to isté, čo jeho mladý pán.
„Kam sa podel tvoj zmysel pre poetiku, chlapče?“ spýtal sa ho strýko. „William Wordsworth by dal pravú ruku za to, aby bol tam, kde ty teraz.“

„Kto?“ nechápal John.
Nimrod iba smutne pokrútil hlavou, vybral z vrecka mosadznú lampu s majstrom Rakšasasom a zavolal do nej: „Počul si to? Chlapčisko má pred sebou prvý transatlantický let vo vzdušnom víre a pýta sa, čo bude robiť celé štyri hodiny.“

„Počul,“ odvetil Rakšasas z útulného interiéru svojej lampy. „Rozhodne to vyzerá tak, že v tých školách ich naozaj nič poriadneho neučia. Zapamätaj si jedno, John: Atrament učenca vydrží dlhšie ako krv mučeníka.“

„Veru tak,“ súhlasil Nimrod. „Lampa moja, John, tento druh dopravy je predsa nepomerne lepší ako klaustrofobické vysedávanie v dopravnom lietadle.“ Zhlboka, nadšene sa nadýchol. „Veď len ovoňaj ten vzduch! Je to ako stáť na vrchole najvyššej švajčiarskej hory.“

„Necháp ma zle,“ povedal mu synovec opatrne. „Mne sa tu páči, to sa nedá poprieť, ibaže by som si s chuťou dal nejaké to palubné jedlo a pozrel film alebo možno dva.“

„A zišla by sa špajza, ktorú môžeme vybrakovať,“ dodala Philippa. „Taká, aká je v prvej triede.“ Na moment sa zamyslela. „Alebo aspoň pár nových časopisov…“

„Nehnevaj sa na nich, Nimrod,“ okomentoval to so smiechom majster Rakšasas. „Veru, je to zlý pes, ktorý sa nikdy neškrabe.“ Nimrod si premeral dvojčatá s neskrývaným sklamaním. „Pokojne si tu vytvorte ideálne prostredie na cestovanie,“ povedal im chladne a širokým gestom ukázal na vnútrajšok víru.
„No, aj by sme to urobili,“ vysvetlil mu John, „ibaže… Vieš, nie je nám dosť teplo na to, aby sme dokázali využívať svoje džinovské schopnosti.“

„Aha,“ zareagoval Nimrod a zapálil si cigaru. „Takže chcete, aby som to za vás urobil ja,“ vzdychol si. „Tak dobre. Ibaže absolútne odmietam sledovať čokoľvek na jednej z tých obrazoviek, ktoré sú menšie ako škatuľa od kukuričných lupienkov. Ak sa už musíme pozerať na film, tak potom na poriadnom plátne.“ Vyfúkol dym, ktorý sa vytvaroval do podoby zaobleného filmového plátna s rozmermi trinásť krát dvadsaťjeden metrov. Alan a Neil sa s radostným očakávaním posadili. Už dávno sa nepozerali na film na veľkom plátne.
„Úžasné,“ skonštatoval John.
„Presne tak,“ súhlasil Nimrod. „Ale k úžasnému plátnu patrí aj rovnako úžasný film. Rozhodne nie nejaký malicherný pseudoumelecký výtvor či trápna kreslená rozprávka. Nie, nie, tento film musí byť vhodný pre džinov. Musí to byť niečo o púšti, niečo rozpálené, inšpiratívne… Niečo britské. Áno. Vlastne existuje iba jediný skutočne úžasný film, ktorý spĺňa všetky tieto kritériá. Je to najúžasnejší film všetkých čias: Lawrence z Arábie. Naozaj fantastické dielo. Momentálne je to jediný film, ktorý som schopný sledovať od začiatku do konca.“

No a tak sa nasledujúce tri hodiny všetci vyvaľovali v pohodlných kreslách a pozerali Lawrencea z Arábie. Čírou náhodou sa Nimrod nemýlil. Naozaj je to najlepší film všetkých čias.
Keď krátko po obede dorazili do Londýna, vír ich preniesol ponad Temžu aj Kensingtonské záhrady a klesol do záhrady Nimrodovho domu. Panovalo tam chladné, veterné počasie, takže si nik nevšimol malé umelé tornádo za domom na Stanhope Terrace číslo 7, čakajúce, kým robustný jednoruký muž v dlhom kabáte zamestnanca pohrebného ústavu a tvrdom klobúku aktivoval poplašné zariadenie, zamkol zadný vchod a rýchlo vykročil po záhradnom chodníku s veľkou koženou taškou v ruke. Na moment sa zahľadel na polopriehľadnú stenu vetra týčiacu sa pred jeho večne zamračenou tvárou. Vôbec ho netešilo, že má zasa raz cestovať vzdušným vírom. Zložil si klobúk, aby mu neuletel, a snažil sa netváriť priveľmi ustráchané, zatiaľ čo mu vreckové tornádo rozhadzovalo riedke vlasy na temene hlavy.
„Už je to nejaký čas, čo som naposledy cestoval týmto termálnym dopravným prostriedkom, pane,“ zakričal. „Ako sa doň dostanem? Ako mám nastúpiť?“

Vždy, keď sa mu niečo mimoriadne silne nepáčilo, hovoril Nimrodovi „pane“.
„Ospravedlňujem sa, Groanin,“ odvetil strýko a zdvihol okraje víru zo zeme, aby sa komorník mohol dostať priamo podeň.
Len čo bol Groanin bezpečne vo víre, nesúhlasne si Nimroda premeral. „Toto je absolútne neprirodzený spôsob cestovania, pane. Voziť sa na hurikáne… A navyše s mojím slabým žalúdkom…“

„Nie je to hurikán,“ opravil ho Nimrod. „Je to vzdušný vír. To je rozdiel. A tvojmu žalúdku to nijako neuškodí, čo dobre vieš aj bezo mňa.“

„Ak myslíte, pane,“ zamrmlal komorník.
„Rada vás zasa vidím, pán Groanin,“ ozvala sa Philippa, ktorá si až teraz uvedomila, ako veľmi jej chýbalo to jeho večné frflanie.
„Aj ja teba. Obaja ste mi veľmi chýbali a je nesmierne milé znova byť s vami, hoci aj v dopravnom prostriedku, v ktorom je človek ponížený na úroveň hŕby suchého lístia vo vetre.“

„Veci sa majú tak,“ povedal mu John, „že cesta z New Yorku bola v ňom pre nás oveľa príjemnejšia ako v lietadle. Viete, nie je tu nijaká turbulencia ani hluk z motorov a nemám pocit, akoby som mal uši plné vaty.“

Alan a Neil súhlasne zaštekali.
„Nuž, môžeš o mne hovoriť, že som staromódny, synak, ale dávam prednosť tomu, keď pod nohami vidím podlahu a nad hlavou strechu. A to už nehovorím o záchode s poriadnymi dverami a nádychom dezinfekcie. Na pachu dezinfekčných prostriedkov je niečo upokojujúce.“

„Ako ste sa mali na dovolenke v Manchesteri?“ vyzvedal chlapec.
„Mizerne,“ odvetil komorník. Potom zdvorilo kývol Nimrodovi a zmenil tému. „Ak sa smiem opýtať, pane, kam sa to rútime tentoraz?“

„Do Istanbulu,“ odvetil strýko Nimrod. „A potom do Berlína.“

„Neznášam Istanbul,“ vyhlásil Groanin. „Veru tak, neznášam ho. Viete, je plný cudzincov.“

„A čo Berlín, pán Groanin?“ spýtal sa ho John s úškrnom. Bolo mu jasné, že strýkov komorník sa vôbec nezmenil.
„Tam sa to zasa priam hemží mizernými Nemčúrmi,“ zamrmlal kyslo a posadil sa do neviditeľného kresla. Potom celý nešťastný zavrel oči.
Kým sa dostali k Čiernemu moru, slnko už takmer zapadlo, takže vyzeralo naozaj celé čierne. Nimrodov vzdušný vír ich odniesol na juh k prielivu Bospor. A až pri zátoke Zlatý roh uvideli nezameniteľnú siluetu Istanbulu s mešitami a minaretmi, kupolami a televíznymi anténami. Philippe pri pohľade na prastaré mesto až poskočilo srdce. Vravela si, že vyzerá celkom ako stredoveká verzia New Yorku. Nimrod nasmeroval vír k rušnému mostu Galata, aby sa lepšie zorientoval, a potom prudko odbočil k južnému brehu Zlatého rohu. Nakoniec, práve keď na mesto sadla tma – čo bolo vlastne dobre, lebo Turci sú veľmi poverčiví a mohli by sa na ich príchod pozerať so strachom –, pristáli v opustených záhradách paláca Topkapi. Pršalo a na veľké prekvapenie oboch dvojčiat tam bolo dosť chladno. John až teraz ocenil, že si zobral bundu s kožušinovým lemom.
„Tu pracuje Izák Balajaga,“ oznámil im strýko ukazujúc na palác. „Sme necelý kilometer od stanice Sirkeci, z ktorej kedysi vyrážal Orient Expres do Viedne a Paríža. Dnes sa zážitku z Orient Expresu približuje už iba Uhorský kráľovský expres, ktorým onedlho pocestujete. Tak či onak, ďalej už s vami ísť nemôžeme. Izák Balajaga to povedal veľmi jasne. Ani ja, ani pán Rakšasas sa k stanici nesmieme priblížiť na menej ako päťsto metrov. Odvedú vás k nej Alan a Neil. Povedal som im, kadiaľ ísť.“

Alan súhlasne zaštekal a pozorne oňuchal zem, aby mal istotu, že bude vedieť, kam sa má potom vrátiť. Vôbec netúžil ostať stratený kdesi v Istanbule.
„No a potom už budete odkázaní iba na seba až do chvíle, keď dorazíte do Berlína.“ Nimrod podal Philippe bielu obálku. „Tu sú vaše lístky. Vlak odchádza presne o hodinu. Len pre vašu informáciu, cestou má štyri zastávky v Bulharsku, Transylvánii, Budapešti a Prahe. Na jednej z nich pristúpi Izák, ale až po tom, čo sa uistí, že som v Berlíne a vy dvaja cestujete sami. Ja vás budem čakať až na berlínskej stanici Zoo. Nejaké otázky?“

„Ten vlak naozaj stojí v Transylvánii?“ spýtala sa ho Philippa.
„Áno. Má zastávku v meste Sigišvár. Je to rozkošné stredoveké mestečko na kopci. Veľmi malebné.“

„Neviem, či práve rozkošné,“ zamrmlal Groanin. „A malebné môže pripadať iba milovníkovi starých hororov. Je to rodné mesto grófa Drakulu.“

„Drakulu?“ zalapal po dychu John.
„Veru tak. Veď vieš, toho upíra.“ Groanin sa hrozivo zasmial. „Ak chceš dobrú radu, v Sigišvári neotváraj okno a daj pozor, aby si sa neporezal. Krv, chápeš? Upíri ju dokážu vycítiť na sto honov.“

Nimrod si ho premeral vyčítavým pohľadom a potom sa povzbudivo usmial na synovca. „Nemáte sa čoho báť,“ upokojoval ich oboch. „Starý gróf Drakula je už stáročia mŕtvy.“

„Našli by sa aj takí, ktorí by s tým vedeli polemizovať,“ namietol komorník.
„Okrem toho,“ nedal sa odradiť Nimrod, „budete mať pre seba celé krásne kupé prvej triedy. Vo vlaku je aj perfektný reštauračný vozeň, v ktorom môžete jesť a piť, koľko vám hrdlo ráči. Všetko je to v cene lístka.“

„Ale dbajte, na to, aby to, čo jete, obsahovalo dosť cesnaku,“ doplnil ho Groanin. „Upíri ho nemôžu ani cítiť. Keď nad tým tak uvažujem, vlastne ani ja.“

„A, Philippa, ty vieš, čo máš robiť v prípade, že by došlo na najhoršie, však?“ Nimrod sa usmial a povzbudivo jej kývol.
„Naozaj?“ spýtala sa a až potom si spomenula na núdzové želanie, ktoré jej pre istotu dal. „Aha, jasné. Áno, viem.“

Strýko sa letmo pozrel na hodinky. „Takže,“ vyhlásil mädliac si ruky, „už by ste mali vyraziť. Nechceme, aby ste ten vlak zmeškali, no nie?“ Oboch ich láskyplne objal. „Dajte si pozor,“ povedal im. „A veľa šťastia.“

Z lampy vo vrecku jeho kabáta sa čosi ozvalo.
„Nech vás aj za chladných večerov sprevádzajú hrejivé slová,“ zopakoval majster Rakšasas, keď ju Nimrod vybral, aby ho bolo počuť. „Go n-éirían bóthar leat,“ dodal. „To je ‚šťastnú cestu‘ po írsky.“

„A nezabudnite – nerobte nič, čo by som nerobil aj ja,“ ozval sa komorník.
Nimrod si Groanina skepticky premeral. „Ale nie. Práve to by som nechcel,“ povedal. „Keby to bolo na tebe, nikam by si nešiel a nič nespravil. Nie, nie. John a Philippa musia byť vynaliezaví a nebojácni.“

„A ja zasa vždy hovorím, že je lepšie hamovať ako banovať,“ pokrčil plecami jednoruký komorník.
Alan hlasno zaštekal a položil labu na Johnove náramkové hodinky.
„Ten pes má pravdu,“ pripustil Groanin. „Mali by ste už radšej vyraziť.“

John a Philippa vyšli z palácových záhrad smerom k stanici Sirkeci. Pri bráne ešte zamávali Nimrodovi a Groaninovi a potom sa nechali psami viesť na západ po Ibnike Mal Kaddessi a neskôr po Ankara Kaddessi. Psy ich strážili z oboch strán ako motocyklová eskorta, pripravené na takmer akékoľvek pozemské nebezpečenstvá.
Istanbul im pripadal ako veľmi čudné, no zaujímavé mesto, až ľutovali, že z neho neuvidia viac ako cestu na stanicu. Bolo tam oveľa chladnejšie, než predpokladali, a obaja sa mĺkvo zamýšľali nad tým, že zrejme tak skoro nebudú v oblasti s podnebím, v ktorej by mohli využívať svoje špeciálne schopnosti.
Miestni obyvatelia hľadeli na dvojčatá a psy so zmesou zvedavosti a opatrnosti. Turci, pravdaže, vo všeobecnosti veľmi silno veria na existenciu džinov, a niekoľko ľudí aj pochopilo, čo sú zač, ani tí sa k nim však neodvážili pristúpiť, lebo ich odradila dvojica urastených rotvajlerov. Keď vošli do staničnej haly plnej ľudí, jeden muž sa im pokúsil predať praclík simit z veľkého koša, ktorý nosil po hale, no aj on sa na Neilovo zavrčanie radšej rýchlo stiahol.
Stanica Sirkeci bola prekrásna, s veľkými oknami z mliečneho skla a parádnymi tehlovými nástupišťami. Na jednom z nich už čakal nablýskaný Uhorský kráľovský expres. Jeho lokomotíva tlmene hučala ako malá elektráreň a do vagónov s dreveným obložením nastupovali dobre oblečení Rusi a Nemci. Hlasno sa spolu rozprávali a vôbec si nevšímali perónového predavača, ktorý sa im snažil nanútiť miestny nealkoholický nápoj Fruko. Tučný prednosta stanice zdvihol zvinutú zelenú zástavku a pozrel na rušňovodiča.
„Tak, a ďalej už s nami ísť nemôžete,“ povedal John Alanovi a Neilovi. Spolu so sestrou si k nim čupli a psy im s priateľským kňučaním oblízali tváre. Potom sa rozbehli naspäť do parku, kde ich čakali Nimrod a Groanin.
Dvojčatá nastúpili do vlaku a prešli po chodbe s hrubým kobercom až k svojmu kupé. „Super!“ zvolal John a hodil sa najprv na jedno a potom na druhé sedadlo. „Len sa na to pozri! A celé to máme len pre seba.“

O pár minút neskôr sa vlak pohol. Spočiatku sa pohýnal iba trhane a nesmelo, akoby sa rušňovodič nevedel rozhodnúť, či chce odísť alebo ostať, no potom nabral rýchlosť, minul sultánov palác a vyrazil pozdĺž pobrežia na sever, kde mohol ešte viac zrýchliť.
„Ktovie, na ktorej zastávke pristúpi Izák,“ premýšľal John nahlas.
„Vôbec by ma neprekvapilo, keby tu už bol,“ vyhlásila Philippa. „Všetky tie reči o tom, že nastúpi niekde medzi Istanbulom a Berlínom, môžu celkom dobre slúžiť iba na to, aby nás zmiatli. Možno Nimrodovi zavolá až z vlaku. Veď vieš, mobilom.“

„Ale ako bude vedieť, či je Nimrod naozaj v Berlíne?“

„Vraj mu má volať do jedného berlínskeho hotela. Ak ho tam zastihne, bude mu jasné, že môže bezpečne odovzdať grimoár.“

„Možno by sme ho mali ísť pohľadať,“ navrhol John.
„Načo by to bolo dobré?“ spýtala sa ho sestra. „Grimoár nám dá až vtedy, keď bude sám chcieť. Jediné, čo by sme mohli dosiahnuť, je to, že ho vyplašíme a on vystúpi.“

„Asi máš pravdu,“ pripustil a postavil sa. „V tom prípade poďme nájsť reštauračný vozeň. Som hladný.“

ÔSMA KAPITOLA
TRANSELEMENTÁCIA V TRANSYLVÁNII
Uhorský kráľovský expres sa rútil nocou. Philippa po večeri zaspala, no John sa nútil ostať hore pre prípad, že by sa tam objavil Izák Balajaga. Nebolo to však ľahké, lebo vagón sa hojdal ako kolíska a hypnotický zvuk kolies na koľajach by uspal aj tvrdšie nátury. Niekoľko ráz si zívol, povystieral sa ako mačka a pritisol si tvár k chladnému sklu okna v nádeji, že uvidí niečo z krajiny za ním. Bohužiaľ, nedokázal rozoznať nič okrem vlastnej bledej tváre s unavenými očami.
Na chvíľku ich privrel. Z krátkej chvíľky bola dlhšia a potom veľmi dlhá, lebo rytmus kolies a pohyby vagóna odnášali jeho myšlienky na akési iné, tichšie a tmavšie miesto. Kedy Izák pristúpi do vlaku? Prečo vo vlakoch nemajú televízory ako v lietadlách? Prečo je berlínska železničná stanica v zoo? Prečo sú vo vlaku aj ich rodičia? Prečo sa usmievajú hore na policu na batožiny, odkiaľ na nich hľadí veľký had s Iblisovou hlavou? A prečo Iblis zastavil vlak?
Prudko sa posadil, lebo si uvedomil, že kráľovský expres naozaj stojí, a nervózne pozrel na policu na batožiny, aj keď si uvedomoval, že to bol iba sen. Philippa ležala vyvalená cez tri sedadlá a ticho – a niekedy aj nie celkom ticho – chrápala. Zvonka sa ozvalo zadunenie hromu a blesk ožiaril ceduľu s nápisom Sigišvár. Boli v Transylvánii, a nielen to. Nachádzali sa priamo v rodnom meste grófa Drakulu.
Nervózne sa pozrel na hodinky. Bolo krátko po polnoci a on začínal ľutovať, že nedal na Groaninove rady ohľadne večere. Maďarský guláš, čo si dali vo vlaku, chutil síce trocha čudne – presne ako jedlá, ktorých by sa Groanin s citlivým žalúdkom nikdy ani nedotkol –, to však vôbec nezaručovalo, že v ňom bol cesnak. Vo vlaku panovalo hlboké ticho narúšané iba tlmeným hukotom lokomotívy. John vypol svetlo v kupé a opäť pritisol nos na sklo, aby si pozrel aspoň trocha z toho transylvánskeho mesta. Takmer okamžite vydesene uskočil, lebo ďalší blesk ožiaril tvár, ktorá sa naňho zvonka pozerala. Vyzerala ako jasný víťaz súťaže o najdesivejšie monštrum na svete. So srdcom v krku sa stiahol na opačný koniec kupé, čo najďalej od tej hrôzy za oknom.
„Čo sa deje?“ spýtala sa ho Philippa ospalo. Jedným napoly zlepeným okom sledovala jeho vydesený výraz a vôbec nevnímala, čo za des sa na nich pozerá z tmy za oknom. „Vyzeráš, akoby si videl ducha.“

John ukázal na okno. „Niečo tam je,“ povedal s nepríjemným pocitom.
„Ale isteže, ty truľo,“ zívla si Philippa. „Hovorí sa tomu Európa.“

„Nie, nemyslel som na to. Je tam ešte niečo iné. Niečo… alebo niekto.“

Philippa sa zhlboka nadýchla, aby sa už konečne poriadne prebudila, potom si sadla a pozrela na okno práve vo chvíli, keď blesk opäť ožiaril ceduľu s názvom mesta. Nevidela tam nič, čo by ju nejako výnimočne zaujalo. Perón bol úplne prázdny.
„Nechaj ma hádať. Videl si Drakulu.“ Smutne pokrútila hlavou nad jeho detinským humorom. „Vtipkár jeden!“

„Naozaj tam niekto bol!“

„Je to staničný perón. Predpokladám, že aj v Transylvánii sa na perónoch občas nájdu ľudia. A to aj v takomto nečase.“

„Niekto hrozne škaredý.“

„To, že je niekto škaredý, ešte neznamená, že musí byť aj zlý. To by si už mohol vedieť.“

„Lenže nie je škaredý ako škaredý. Niekto je iba škaredý a niekto práve vyliezol z hororu. Ver mi, dokážem to rozoznať.“

„Nech to už bol ktokoľvek, musel byť poriadne vysoký,“ skonštatovala Philippa, pozerajúc na perón. „Ak mal byť hneď za oknom, musel mať prinajmenšom dva metre desať či skôr dva štyridsať.“

Prešlo desať minút a vlak sa stále nehýbal. Philippa sa mimovoľne zachvela. Začínala na ňu pôsobiť možnosť, že brat snáď nežartoval. Ostatne, aj bez toho bolo na tejto stanici čosi, z čoho šiel strach. „Dúfam, že sa nepokazil vlak,“ nadhodila nesmelo.
John sa postavil, otvoril dvere do chodbičky a pozrel sa na obe strany. Nebolo tam živej duše, a tak sa zasa stiahol a poriadne dvere zavrel. Nechcel sestru ešte viac vydesiť, no mohol by odprisahať, že tú tvár spoza okna už videl a nielen tak hocikde. Bola na jednej z ilustrácií v Rakšasasových Skrátených bagdadských pravidlách.
Až donedávna bol presvedčený, že na svete existujú iba tri druhy mysliacich bytostí: ľudia, džinovia a anjeli. Vďaka SBP sa však dozvedel aj o štvrtom druhu – padlých anjeloch známych aj ako démoni. Podľa toho, čo čítal, jedným z najhroznejších a najhorších bol Asmodeus. Tento démon mal mať tri hlavy: jednu baraniu, druhú býčiu a tretiu patriacu mimoriadne nechutnému ohyzdovi. John bol presvedčený, že práve tú letmo zazrel za oknom ich kupé. Nebol si tým celkom istý, no vravel si, že démoni ako Asmodeus sú iste dosť vysokí na to, aby dočiahli aj na okno vlaku. Rozhodne si nemyslel, že by sa pyšný démon pri niečom takom staval na drevenú debnu.
„Nerada by som tu ostala trčať celú noc,“ nadhodila Philippa. „Najmä po tom, čo o Sigišvári hovoril Groanin.“

„Iba nás naťahoval,“ pokúšal sa ju upokojiť John.
„Naozaj? A vieš čo, braček? Tik-tak, tik-tak, tik-tak.“

„Skús sa na to pozrieť z tej lepšej stránky,“ radil jej. „Sme v kupé prvej triedy. Keby sa aj vlak celkom pokazil, máme tu všetko, čo potrebujeme. A čo je možno ešte dôležitejšie, nie je tu nič, čo by sme nechceli.“

Ani to poriadne nedopovedal a všetky svetlá v kupé zhasli, lokomotíva stíchla a dokonalú temnotu už okrem občasných zábleskov vôbec nič nenarúšalo.
„Hovoril si niečo?“ spýtala sa Philippa sarkasticky.
„To asi voda,“ povedal, snažiac sa presvedčiť nielen ju, ale aj seba samého. „Vonku prší, a tak sa dostala do elektrických rozvodov. Stavím sa, že už poslali niekoho, aby to opravil.“

Otvoril okno, veľmi opatrne vystrčil hlavu do vlhkého nočného vzduchu a pozrel sa na obe strany v nádeji, že uvidí nejakého opravára. Namiesto toho však v diaľke pri koľajach uvidel niečo celkom iné. Stála tam ozrutná postava. Spočiatku dúfal, že to bude iba socha nejakého transylvánskeho hrdinu, potom však mesiac vykukol spoza mrakov a ožiaril ju prízračným svetlom. Johnovi až zovrelo žalúdok od hrôzy, pretože celkom jasne rozoznal tri hlavy, jašteričí chvost a ozrutné kohútie nohy. Nado všetku pochybnosť tam stál démon a zdalo sa, že čaká na niekoho, kto by sa mohol pokúsiť nastúpiť do vlaku.
„Vidíš niečo?“ vyzvedala Philippa.
„Nie,“ zaklamal. „Vôbec nič.“ Zavrel okno a posadil sa so širokým úsmevom, akoby sa naozaj vôbec nič nedialo. V duchu však uvažoval, že možno nadišiel čas na to, aby využil diskrétum – bezpečnostné želanie, ktoré dostal od pána Voďanoja v slávnom newyorskom dome Dakota. Len teraz si spomenul, že ho ešte má, takže mu už ostávalo iba si presne vybaviť to nemecké slovo, ktorým sa diskrétum spúšťalo. Vlastne si ho pamätal úplne dokonale, tak, ako mu vravel pán Voďanoj. Priam pred sebou videl slovo DONAUDAMPFSCHIFAHRTSGESELLSCHAFTKAPITAEN, akoby ho mal napísané jasným písmom na vnútornej strane viečok. Jediný problém bol v tom, ako ho vysloviť.
„Don au dám sift…“

„Zdá sa, že ti z toho mäkne mozog, braček,“ skonštatovala Philippa. „Bľaboceš nezmysly, vieš to?“

„Ehm… Áno,“ súhlasil. Sestrine posmešky mu rozhodne nepomáhali. „Dunaj amfi…“

„Nie, nie. Je celkom možné, že tu strávime dosť dlhý čas. Vieš, toto je vlak a nie auto. Ťažko niekto nájde dosť veľký fén, aby vysušil všetky elektrické rozvody.“ Pri týchto Philippiných slovách sa však svetlá znova zažali a aj lokomotíva už zasa hučala ako predtým. John na moment celkom zabudol, že chcel využiť diskrétum a zbaviť sa démona.
„Hovorila si niečo?“ spýtal sa sestry práve vo chvíli, keď vlakom trhlo a pomaly sa začal rozbiehať.
„Chvalabohu za to,“ vzdychla si Philippa a hneď nato sa rozosmiala od úľavy. „Musím priznať, že si viem predstaviť aj príjemnejšie miesto na strávenie celej noci.“

Už o sekundu neskôr však obaja znova zmeraveli, lebo v diaľke sa ozvalo beštiálne zarevanie, akoby tam vyvádzal nejaký ozrutný zver.
„Čo to bolo?“ zdesila sa Philippa.
John sa rozhodol, že bude lepšie, keď jej neprezradí, čo presne videl na konci vlaku. „Krava,“ vyhlásil. „Možno.“ Zvonka sa ozvalo ďalšie zarevanie. „Alebo los.“

„V Transylvánii losy nežijú,“ pripomenula mu sestra, „a pokiaľ sa nemýlim, ani tie najväčšie kravy nie sú veľké ako poschodový autobus. Pretože toto znie ako niečo neskutočne veľké.“ S obavami pokrútila hlavou. „Okrem toho, takto nereve nič, čo nemá kopu ostrých zubov a pazúrov, ktorými by to mohlo podporiť.“

Johnovu pozornosť upútal iný zvuk. Pripomínal mu dunenie kopýt, a keď sa pozrel z okna, naozaj uvidel malý čierny kočiar s dvoma čiernymi koňmi, rútiaci sa po peróne pozdĺž vlaku, ktorý už pomaly naberal rýchlosť. Obe deti sa pritisli ku sklu a sledovali, ako kočiar predbieha ich kupé a zastavuje asi dvadsať metrov pred ním. Kočiš v klobúku a dlhom sivom kabáte so širokými rukávmi zoskočil z kozlíka, rozbehol sa popri vlaku, otvoril jedny z dverí a naskočil do vagóna.
„Myslíš, že to je Izák?“ spýtala sa Philippa.
„Dúfam,“ odvetil John pravdivo. „Ani jedna z ostatných možností mi totiž nepripadá veľmi lákavá.“

O chvíľu neskôr sa zvonka znova ozvalo zarevanie, ibaže o niečo slabšie, akoby vlak tú príšeru už nechal kdesi v transylvánskej tme za sebou. John si takmer nahlas vydýchol.
„Čo to bolo?“ spýtala sa ho sestra, keď sa za tajomným mužom z kočiara zabuchli dvere vlaku.
Až teraz jej John prezradil, čo v skutočnosti videl stáť pri vlaku. Bola nesmierne rada, že jej to nepovedal už predtým, lebo by zrejme nebola odolala pokušeniu využiť diskrétum, ktoré dostala na cestu od Nimroda. Dal ho jej a nie Johnovi (ten o tom vlastne ani nevedel), pretože, ako vravel, diskrétum je určené na chvíle ozajstnej núdze a nie na to, čo by John mohol pokladať za núdzu – napríklad chvíľu, keď sa nudí, je hladný alebo oboje naraz.
Zároveň musela oceniť bratovu odvahu. Keby jej bol prezradil, že pri vlaku stojí Asmodeus, určite by vyslovila spúšťacie slovo SABRIRI a spolu s démonom by sa pripravila aj o želanie. Do Berlína bolo ešte ďaleko a Philippe bolo jasné, že s vedomím, že stále má so sebou ochranné diskrétum, sa jej bude cestovať oveľa príjemnejšie. Vôbec netušila, že jedno má k dispozícii aj John.
„Prečo podľa teba Asmodeus sledoval náš vlak?“ spýtala sa a znova si sadla.
„To neviem,“ odvetil John, „ale mám pocit, že to onedlho zistíme.“

Dvere sa odsunuli, do kupé vošiel akýsi muž a zničene klesol na najbližšie sedadlo. Mal na sebe niekoľko šatiek a klobúk zarazený hlboko do čela, takže ešte chvíľu trvalo, kým bolo jasné, že je to naozaj Izák Balajaga. Keď si z krku odmotal aj poslednú šatku, uľavene si vzdychol a uličnícky sa na nich usmial.
„Videli ste ho?“ zvolal. „Bol tam Ašmadai. Videli ste toho starého lotra, ako tam na mňa číha?“

„Kto je Ašmadai?“ spýtal sa John. Trocha ho sklamalo, že toho démona zle odhadol.
„Že vraj kto je Ašmadai!“ ironicky zopakoval Izák. „No predsa Asmodeus! Kreatúra zlého súdu, to je on! Zúrivý zloduch a krutý, prešibaný diabol, ktorého neradno vyvolávať, kým ešte máte na čom nosiť klobúk.“ Hodil ten svoj na zem, hlasne sa zasmial a zatváril sa nesmierne spokojne sám so sebou či možno iba s kvalitou starostlivosti o svoj žiarivo biely chrup, ktorý pyšne ukazoval Philippe. „Hovorí sa mu aj Saturn, Marcolf a Chammaday.“ Postavil sa a zhodil zo seba dlhý sivý plášť. „Len prednedávnom dostal aj niekoľko mojich súkromných pomenovaní, ktoré sa však nesluší opakovať v prítomnosti slabšieho pohlavia. Ten diabol ma prenasleduje už dva dni. Veru tak, celé dva dni.“ Trpko sa zarehotal. „Viete si predstaviť, aké to je mať štyridsaťosem hodín za zadkom démona so silou a skúsenosťami, aké má Ašmadai?“

„Nie,“ pripustila Philippa.
„Nie je to nijaká prechádzka ružovým sadom, na to môžete vziať jed. Keby ma chytil, bez debaty by si dal moje srdce na raňajky. Usmažil by si ho na kozej krvi a pochutil by si na ňom. Veru tak.“

„Prečo ťa vlastne prenasleduje?“ vyzvedala Philippa.
„Myslel som, že to je celkom zjavné, dievčatko,“ odvetil s úškrnom.
Philippa si zahryzla do jazyka. Neznášala, keď jej hovorili „dievčatko“ a už vôbec nie, keď to vravel niekto, kto bol iba o pár rokov starší ako ona.
„Išiel po mne kvôli Šalamúnovmu grimoáru, to je predsa jasné,“ pokračoval Izák vyťahujúc veľkú cigaru, akoby ňou chcel osláviť útek pred démonom. „Možno to nevieš, ale Asmodeus a Šalamún spolu už čo-to zažili.“ Mal na sebe dlhý frak, bielu košeľu s tenučkým motýlikom a čierne kožené rukavice. „Viete, keď bol Šalamún kráľom Izraela, Asmodeus začal žiarliť na skutočnosť, že má tisíc manželiek, a keďže to bol prešibaný diabol, ukradol mu prsteň jeho moci. Stiahol mu ho z prsta, keď spal, a začal ho sám nosiť. Predstieral, že je kráľ, a keďže ten prsteň bol čarovný, všetci mu to verili. Zároveň nikto neveril pravému kráľovi, takže sa musel zamestnať ako kuchár v jednej z kuchýň svojho vlastného paláca.
Našťastie pre Šalamúna, jedna zo žien rozsypala na zem múku tesne pred tým, ako po nej prešiel, a uvedomila si, že stopy, ktoré po sebe zanechal, sú šľapaje démona. Pochopila, čo sa asi stalo, ukradla mu v spánku kráľov prsteň a na trón sa mohol vrátiť pravý Šalamún.
Kým však Asmodeus predstieral, že je Šalamún, mal prístup k rozsiahlej knižnici tohto veľkého mága a objavil knihu, ktorú práve písal. Mala obsahovať všetku jeho múdrosť a opisovať spôsoby ovládnutia džinov, anjelov, mundáncov aj démonov. Preto je veľké šťastie, že sa jej majiteľkou nakoniec stala Ištar. Hovorí sa, že ju dostala darom od Nabukadnesara. Asmodeus sa ju však po celý ten čas snažil získať.“ Izák sa žalostne zasmial. „Aby som povedal úplnú pravdu, aj ja sám som to zistil len pred pár dňami. Je to jeden z dôvodov, prečo jej chcem tú knihu čo najskôr vrátiť. Nemám chuť ďalej utekať pred tou obludou.“ 
„Jej?“

„Ajiši. Tej, ktorú musia vždy všetci počúvať.“

„A kde je tá kniha teraz?“ vyzvedala Philippa.
Izák zobral zo zeme svoj plášť a ukázal jej šikovne ukryté vrecko veľké takmer ako malý ruksak. Vytiahol z neho nádhernú knihu viazanú v koži vykladanej zlatom. Navrchu mala zlatý rebrík vedúci k vševidiacemu oku – symbolu boha Horusa –, ktoré sa nachádza aj na každej jednodolárovej bankovke.
„Tu je,“ vyhlásil a položil ju na prázdne sedadlo vedľa seba.
„Ale keď máš tú knihu,“ uvažoval John, „a v nej zasa vysvetlenie, ako ovládať démonov, nemohol si ju použiť na to, aby si sa zbavil Asmodea?“

„Vyzerá to tak, však?“ vyhlásil Izák. „Bohužiaľ, až po tom, čo som ju… po tom, čo som si ju požičal, som zistil, že ju nemôže otvoriť len tak hocikto. Smie to urobiť iba ten, kto je skutočne múdry a má čisté srdce. Je to taká drobná poistka, ktorou sa modrí džinovia zabezpečili pred zneužitím knihy po prípadnej krádeži.“

„Takže si ju nemohol použiť, ani keby si bol chcel, čo?“ nadhodila Philippa.
„Veru tak, nemohol. Zdá sa, že niektorí ju otvoriť môžu a iní zasa nie. No a už sám fakt, že som ju ukradol, ma automaticky radí k tým druhým.“ Rezignovane pokrčil plecami. „A tak sme tu.“

John sa skúmavo pozrel na knihu, o ktorej hovorili. „Môžem to skúsiť?“

Izák znova iba mykol plecom. „Nech sa páči.“

John opatrne zobral knihu do rúk. Prekvapilo ho, že je približne rovnako ťažká ako kameň tej istej veľkosti. „Váži azda tonu,“ poznamenal. „A aj akosi čudne vonia. Ako po kvetoch, ibaže silnejšie.“

„Jej väzba je chránená masťou z aloy,“ vysvetlil mu Izák. „Asi aby nepraskala, alebo čo.“

John si položil knihu do lona a pokúsil sa ju otvoriť. „Máš pravdu,“ povedal. „Ani sa nepohne. Nedokážem ju otvoriť, presne ako ty.“

„To nedáva zmysel,“ namietla Philippa. „Ty si ju predsa neukradol a si len decko, rovnako ako ja. Nechápem, kedy môžeš mať čistejšie srdce ako v dvanástich rokoch.“ Zobrala si od neho knihu. „Ukáž, skúsim to.“ Aj jej udrel do nosa čudný pach a tak sa sklonila, aby tú koženú väzbu ovoňala poriadnejšie. „Ľalie,“ vyhlásila. „Mne vonia po ľaliách.“

„No tak, otvor ju!“ súril ju brat, ktorého viac zaujímalo, či ju dokáže otvoriť, ako to, po čom vonia. Koniec koncov, ten pach mu ostal akoby nalepený na prstoch, takže si k nim mohol kedykoľvek privoňať aj sám. „Teda, ak môžeš.“

Ani Philippe sa to však nepodarilo, a tak napokon sklamane pokrútila hlavou. Vždy sa pýšila svojou inteligenciou a dobrým srdcom, takže ju dosť zlostilo, že pred ňou ostáva zavretá kniha, ktorú môžu otvoriť iba múdri a s čistým srdcom. Nijako jej to nešlo do hlavy.
Nakoniec si knihu opäť zobral Izák. Dvojčatá si až teraz všimli, že má ešte vždy na rukách rukavice a navyše sa na ne akosi čudne usmieva. Trvalo celú minútu, kým si John uvedomil, že čudný mu nepripadá ani tak Izákov úsmev, ale skôr to, ako sa sám cíti. Od prstov sa mu do dlaní a rúk šírila podivná necitlivosť, akoby sa jeho telom rozlievalo niečo, čo absorbovala koža na prstoch. Pocit znecitlivenia v ňom rýchlo vystriedala obrovská zlosť, pretože Izák tú knihu bez väčšej námahy odrazu otvoril a čosi vybral z prázdneho priestoru medzi doskami.
„Hej!“ zvolal, stále celkom nechápuc rozsah Izákovej zrady. „Myslel som, že ju nemôžeš otvoriť!“

„Nemohol som,“ uškrnul sa Balajaga. „Aspoň nie pred tým, ako ste sa jej obaja dotkli, lebo inak by to puto nefungovalo.“

Aj Philippa už medzičasom ostala úplne paralyzovaná.
„Čo sa deje?“ spýtala sa. „Neviem sa pohnúť!“

„To len zaúčinkovala masť z obalu knihy,“ vysvetlil jej Izák chladne. „Obsahuje enzým z jedu škorpióna, ktorý sa absorbuje pokožkou. Nebojte sa, nezabije vás. Iba sa niekoľko minút nebudete môcť hýbať. Nič viac nepotrebujem. Mimochodom, neberte to osobne, dobre? Nemal som v tejto veci absolútne na výber.“ John si uvedomil, že teraz im už naozaj hrozí veľké nebezpečenstvo, a odrazu nemal vôbec problém vysloviť dlhé nemecké slovo spúšťajúce pohotovostné želanie, ktoré mu predtým tak úspešne unikalo. Účinkovalo presne tak, ako vravel Frank Voďanoj.
Philippa však bola jeho dvojča, takže v nej prebiehal navlas rovnaký myšlienkový proces, ibaže s iným spúšťacím slovom. Nakoniec to dopadlo tak, že v tej istej sekunde povedali: „DONAUDAMPFSCHIFAHRTSGESELLSCHAFTKAPITAEN!“

„ŠABRIRI!“

Bohužiaľ, výsledok bol taký, že obe želania sa navzájom vynulovali. Nimrod im dal iba jedno preto, aby zabránil práve niečomu takému.
Oni to však, pravdaže, nevedeli, a mysleli si, že Izák je jednoducho mocnejší ako ich núdzové želania. Mohli sa iba bezmocne prizerať, ako z dužiny aloy, hliny, úlomkov zvieracích kostí, hodvábu a ich vlastných vlasov vyrába dve bábiky, ktoré vyzerajú celkom ako oni dvaja.
„Čo to robíš?“ spýtala sa ho Philippa.
„Džinovské puto. Vieš, dokážem transelementovať vždy iba jedného z vás. Keby som vás oboch najprv poriadne nespútal, ten druhý by mohol transelementovať mňa vo chvíli, keď by som bol najslabší.“

„Transelementovať?“ nechápala Philippa. „To je niečo ako transsubstanciácia?“

„To vás ten hlupák Nimrod fakt nič nenaučil? Transsubstanciácia je to, keď sa sami presuniete do fľaše alebo lampy. Transelementácia je potom to, keď to spravíte niekomu inému proti jeho vôli.“ Nato vybral z knihy dve dlhé ihly a jednou prepichol Johnovu bábiku.
Chlapec sa zasmial. „To nebolelo!“ povedal Balajagovi.
„Ani nemalo,“ vysvetlil mu Izák chladne. „Toto nie je nejaká smiešna vudu bábika, aj keď práve od nás získali vuduisti predstavu, ako by to mohlo fungovať. Toto je iba dokončenie puta. Teraz bude účinkovať aj po tom, čo oslabne účinok škorpiónieho jedu.“

John hlasno skríkol v nádeji, že ho začujú nejakí iní cestujúci vo vlaku a prídu im na pomoc.
„Len pokojne,“ povedal mu Izák. „Všetci tvrdo spia a ty môžeš byť rád, že som ťa nepremenil celého. Keby som použil dimunendo a urobil z teba trebárs bábiku, ostal by si taký až do chvíle, kým by som sa nerozhodol prepustiť ťa. Takto sa o deň či dva zotavíš aj bez cudzej pomoci. Len počkaj a uvidíš.“

„Ale prečo to všetko robíš?“ chcela vedieť Philippa. „O čo tu ide? Ty pracuješ pre Asmodea?“

Izák sa zarehotal a druhou ihlou prepichol jej bábiku. „Nijaký Asmodeus nie je,“ vyhlásil. „Teda je, ale nie tu a teraz. To, čo ste videli, nebol pravý démon, ale iba niečo, čo som narýchlo zbúchal, aby ste mysleli na čosi iné a nie na prípadné podozrenia voči mne. Odviedol som ním vašu pozornosť tam, kde som ju chcel mať. Kdeže, pravý Asmodeus by vlak do niekoľkých sekúnd dobehol a rozsekal na kúsky, aby sa dostal ku knihe.
Ibaže nie k tejto, viete? Pravý Šalamúnov grimoár je priveľmi cenný na to, aby si ho niekto len tak bral do vlaku. A ten démon bol iba model, ktorý som vyrobil podľa ilustrácie v Rakšasasovej novej knihe.“

Nato na chvíľu zdvihol obe bábiky do vzduchu, sklonil hlavu, dvakrát zadupal a vyslovil vopred naučenú frázu: „Dva razy klopem na veľké dvere vnútra zeme, aby títo džinovia ostali spútaní. HADROQUARKLOUN!“

Potom sa zvalil na sedadlo a znova si zapálil cigaru, ktorá medzičasom vyhasla. „A je to,“ oznámil im pyšne. „Ste spútaní. Teraz si s vami môžem robiť, čo sa mi zachce.“

„A čo vlastne s nami zamýšľaš?“ spýtala sa ho Philippa.
„To som už predsa povedal, nie?“ ohradil sa. „Dám vás každého do samostatnej nádoby a poriadne vás zavriem.“ Nato sa postavil, vytiahol z vrecka dve puzdrá a posmešne nimi zamával.
„To ti len tak neprejde,“ varoval ho John.
„Nerob to, prosím,“ povedala mu Philippa.
Izák si vzdychol a oprel sa lícom o okno. „Rád by som vám pomohol. Naozaj.“ Položil na sklo prst a prešiel ním cestičku po stečenej kvapke vody. „Bohužiaľ, mám úplne zviazané ruky. Ale neprepadajte márnomyseľnosti. Nie je to až také hrozné.“

„Najradšej by som tebou vyrazil to okno,“ zavrčal John.
„Ibaže to práve nemôžeš, starec,“ zachechtal sa Izák. „Veru tak, nemôžeš.“ Odlepil sa od okna. „Je mi to ľúto. Fakt. Nezabudnite však, čo hovoril ten oný: Niektorí sú dobrí, niektorí zlí a ja som iba poslúchal rozkazy.“

Znova vyslovil svoje spúšťacie slovo, teatrálne zamával rukami a jedno z dvojčiat zmizlo v oblaku dymu. Hneď nato sa to isté stalo aj s druhým.
DEVIATA KAPITOLA
TRHAČ
Už pred tým, ako na berlínskej stanici Zoo vystúpil z vlaku posledný cestujúci, začali Alan s Neilom kňučať, lebo chápali, že sa stalo niečo zlé.
„A čo teraz?“ spýtal sa Groanin. „Čo budeme teraz robiť?“

„No predsa prehľadáme vlak,“ odvetil Nimrod. „Vezmi si Alana a začni odzadu. Ja pôjdem s Neilom spredu a stretneme sa v strede.“

Nastúpili do vlaku. Nimrod už vlastne nečakal, že tam niekde deti nájde, takže skôr pátral po stopách prezrádzajúcich, čo sa s nimi stalo. Dúfal, že ak nič iné, rotvajlery s výborným ňuchom dokážu niečo nájsť. Nemýlil sa. Len čo Neil vošiel do kupé, v ktorom boli dvojčatá, hlasno sa rozštekal. Nimrod ho poslal po Groanina s Alanom a pošúchal mosadznú lampu s majstrom Rakšasasom.
„Obávam sa, že tu nie sú,“ oznámil mu, keď sa starý džin zhmotnil.
„Áno. Viem. Počul som, ako to hovoríš Groaninovi,“ prikývol Rakšasas a začal vetriť skoro ako predtým pes. „Cítiš to?“ spýtal sa.
„Nie,“ pripustil Nimrod. „Nič necítim. Presnejšie, necítim nič zaujímavé, iba dobrú cigaru.“ Aj on zavetril. „Povedal by som, že je to značka Romeo y Juliet, najväčšia veľkosť. Presne taká, akú fajčil Izák Balajaga v hoteli Algonquin v New Yorku.“ Na moment zaváhal. „Na to si myslel?“

„Nie,“ povedal majster Rakšasas, neprestávajúc okolo seba ňuchať. „Je to čudné, ale po tom, čo vyjdem z lampy, mám na chvíľu čuch ako pes. Momentálne cítim silnú vôňu masti z aloy. Takmer akoby…“

Do kupé vošiel Groanin so psami. Alan niesol v papuli kosť, ktorú veľavravne položil Nimrodovi k nohám. Ten si ju spočiatku nevšímal, potom si však uvedomil, že môže byť dôležitá, a zdvihol ju.
„Ovčia lopatka,“ skonštatoval. „Spolu s tým, čo cíti majster Rakšasas, to poukazuje na jedinú vec.“

„Šalamúnovo puto,“ prikývol starý džin.
„Čo to znamená?“ nechápal Groanin.
„Znamená to, že nech už na Philippu a Johna uplatnil svoju vôľu ktokoľvek, použil pritom silné prastaré zaklínadlo z knihy, ktorú mali prevziať od Izáka Balajagu.“

Neil začal systematicky oňuchávať najprv podlahu, potom sedadlá a nakoniec police na batožinu. Na ne potom zaštekal.
„Niečo si našiel, však?“ potešil sa Nimrod a stúpil na sedadlo, aby dovidel na policu. Celkom vzadu, takmer neviditeľné na pozadí kovovej police, ležalo puzdro na veľkú cigaru.
„Takže tu predsa bol Izák,“ skonštatoval a zobral ho z police. Bez váhania z neho odskrutkoval vrchnák.
Kupé sa takmer okamžite zaplnilo dymom džinovskej transsubstanciácie. O tridsať sekúnd neskôr v ňom už stál John a rozprával ostatným, čo sa stalo. Nimrod a Rakšasas po chvíli našli odpoveď na otázku, ktorá ich trápila zo všetkého najviac – ako je možné, že deti nezachránilo ani diskrétum, ktoré dali Philippe.
„Tým sa to všetko vysvetľuje,“ vyhlásil Rakšasas. „Bohužiaľ, diskrétum, ktoré si dostal od pána Voďanoja, a to, ktoré dal Nimrod Philippe, sa navzájom vynulovali. V Kompletných bagdadských pravidlách pre všetkých džinov, rok vydania tisícdeväťstoštyridsať, zväzok desať, kapitola šesťdesiatdva, odsek štyridsaťdeväť, sa uvádza, že v jednom okamihu môže existovať iba jedno núdzové želanie. Z toho vyplýva, že nemôžu byť dve naraz, takže ak sa z nejakého dôvodu vyskytnú, úplne sa navzájom zrušia.“

„Mali by ste radšej zabudnúť na dvere stajne,“ pripomenul im komorník. „Ak ste si náhodou nevšimli, ušiel nám z nej kôň.“

„Má pravdu,“ podporil ho John a zobral si od Nimroda puzdro na cigaru.
„Izák mal dve takéto puzdrá. Niekde musí byť ešte jedno s Philippou.“ Strčil ho pod nos Alanovi. „Hľadaj!“ prikázal mu. „Nájdi druhé!“

„Za pokus to stojí,“ pripustil Nimrod, „ale obávam sa, že hľadáme márne. Ak by si vás Izák chcel zobrať oboch, potom by sa sotva namáhal transelementovať vás po jednom.“

„Ale prečo by si zobral Philippu a mňa nechal tu?“

„To neviem, ale nech skončím vo fľaši, ak to nezistím.“

Počkali, kým sa Alan vrátil bez druhého puzdra, no zato s nesmierne smutným výrazom, lebo mal Philippu rovnako rád ako jej brata.
„Dobre,“ vyhlásil Nimrod. „Urobíme to takto. Groanin? Vezmeš majstra Rakšasasa, Alana a Neila do hotela a počkáš tam pre prípad, že by sa únoscovia pokúsili kontaktovať nás ohľadne požiadaviek na výkupné.“

„A vy pôjdete kam?“ vyzvedal komorník.
„Do múzea Pergamon,“ odvetil Nimrod. „Musím Ajiši položiť pár otázok.“

„Napríklad?“ chcel vedieť John.
„Napríklad, či Šalamúnov grimoár naozaj zmizol alebo to bola iba zámienka, ktorú si Izák vymyslel, aby vás vlákal do pasce.“

Múzeum Pergamon spolu s Britským múzeom a múzeom Smithsonian patrí medzi inštitúcie s najväčšou zbierkou orientálnych pokladov. Až štrnásť miestností v ňom zaberá zbierka, ktorá obsahuje aj rekonštrukciu viacerých nádherne farebných babylonských pamiatok vykopaných nemeckými archeológmi. Najzaujímavejšie z nich sú Ištarina brána – takzvaná Modrá brána Babylonu Cesta procesií a fasáda korunnej siene kráľa Nabukadnesara Druhého. Ako však Johnovi vysvetlil strýko, keď tam prišli, nachádza sa tam aj niekoľko miestností, o ktorých nemá tušenia nik z ľudí, ktorí múzeum navštevujú alebo v ňom pracujú.
„Jedna zo stien na Ceste procesií,“ vysvetlil mu, „je v skutočnosti pretlaková stena, čo znamená, že slúži celkom inému účelu ako čisto vizuálnym zážitkom a ukrýva kvantový priestor – opak karteziánskeho priestoru.“

„Chceš povedať, že tam je tajná izba?“ pokúsil sa John zjednodušiť strýkovo vysvetlenie do niečoho pochopiteľného.
„Áno,“ odvetil Nimrod.
„Tak prečo to proste nepovieš?“ zamrmlal John.
V múzeu ho Nimrod odviedol na Cestu procesií a zastal pred stenou z modrých glazúrovaných tehál s reliéfom v podobe leva v životnej veľkosti. „Za touto stenou sa nachádzajú oficiálne komnaty modrého džina babylonského,“ oznámil synovcovi. „Takže teraz už ostáva iba vojsť dnu.“

John neisto prikývol.
„Musíš si oslobodiť myseľ od bežnej predstavy času, priestoru a hmoty,“ radil mu strýko. „Musíš takpovediac plynúť s prúdom.“

Ísť s prúdom Johnovi pripadalo celkom rozumné. Vedel si to dobre predstaviť. Rozhodne to bolo lepšie ako ísť proti prúdu. „Takže,“ povedal, snažiac sa jasnejšie pochopiť, čo mu Nimrod vraví, „toto je vlastne falošná stena. Jednoducho ňou prejdeme na druhú stranu, však?“

„Nie celkom. Vieš, nemôžeš prejsť cez niečo, čo tu vlastne nie je. Tá stena v skutočnosti neexistuje. Teda aspoň pre nás. Musíš myslieť až za ňu, John.“

Chlapec sa zamračil, snažiac sa pochopiť strýkov návrh. Z jeho pohľadu malo myslenie za stenu drobný problém, totiž tú stenu. Tak trocha sa mu stavala do cesty. Asi ako všetky steny na svete.
„Pod,“ súril ho strýko. „Spravíme to spolu. Chyť sa ma za ruku. Dobre. Pripravený?“

John prikývol. Musíš plynúť s prúdom, vravel si v duchu kráčajúc ráznym krokom k stene. Celkom sa mu to darilo a v podstate už takmer dokonale presvedčil sám seba, že na tom absolútne nič nie je, lebo tá stena neexistuje, keď v poslednej sekunde náhle zablikal jeden z bodových reflektorov a jeho svetlo sa odrazilo na stehne keramického leva. Hneď nato John ležal napoly omráčený na kraji Cesty procesií a cítil sa asi ako každý, kto rýchlosťou päť či šesť kilometrov za hodinu narazí do pevnej steny. Otvoril oči práve včas, aby videl, ako v stene mizne Nimrodova noha, pošúchal si ubolenú hlavu a posadil sa.
Jeden statný strážnik mu pomohol vstať, no keďže hovoril po nemecky, John nemal tušenia, čo mu vraví. Preto sa iba usmial, povedal, že je v poriadku, ospravedlnil sa za to, že sa nepozerá, kam ide, a odišiel. Nasledujúcich desať minút chodil hore-dolu po chodbe, snažiac sa trocha spamätať z nárazu a predstierajúc živý záujem o Cestu procesií, hoci v skutočnosti tam iba čakal na strýka. Mohol sa znova pokúsiť dostať do tajnej komnaty, no radšej to nerobil, lebo strážnik ho už teraz veľmi bedlivo pozoroval, akoby ho podozrieval, že sa pokúsi zničiť stenu tým, že do nej opäť narazí čelom. Po chvíli už naňho hľadel tak uprene, že si vôbec nevšimol, ako tesne vedľa neho vyšiel zo steny Nimrod. Vlastne si to okrem Johna nevšimol vôbec nikto.
„No teda,“ vzdychol si strýko pozerajúc na hrču na Johnovom čele. „Kým zvládneš takýto kvantový skok, potrebuješ asi trocha viac skúseností. Okrem toho si sa zrejme ešte celkom nezbavil puta, čo na teba použil Izák.“

„Druhý pokus by moja hlava už asi nevydržala,“ pripustil John. „Čo vravela?“

„Kto?“

„No predsa Ajiša.“

„Nebola tam,“ odvetil Nimrod a vykročil k ceduli s nápisom Ausgang, čo po nemecky znamená „východ“.
„Kam ideme teraz?“

„Do jej domu.“

„Ona nebýva v múzeu za tou tlakovou onou?“

„Kdeže!“ zasmial sa strýko. „Tam má iba oficiálne priestory, v ktorých prijíma džinov, čo za ňou prišli po radu alebo rozhodnutie. Inak žije vo vile Fledermaus na okraji Berlína.“

Na ulici pred múzeom si zastavili taxík a Nimrod prikázal šoférovi ísť na Amon Goeth Strasse číslo 1. V aute sa ho John spýtal: „Nie je Fledermaus po nemecky ,netopier‘?“

„Veru tak, je. Ako chlapec som jej sídlu hovoril ‚zámok netopierovʻ.“
„Ty si tam už bol?“

„Ale isteže, lampa moja.“ Nimrod si trocha smutne vzdychol. „Ale to bolo pred mnohými rokmi.“

Zámku netopierov to meno výborne sedelo. Obklopovali ho vysoké jedle a na samotný dom sa dalo pozerať iba spoza vysokej brány z tepaného železa. Nimrod sa opatrne pozrel do záhrad okolo vily akoby si niečím nebol istý Johnovi napadlo, či to nesúvisí s trojslovným nápisom na bráne, a tak ho nahlas prečítal. „Vorsicht, Bissiger Dämon.“
„Kiežby som ešte vedel po nemecky,“ pokrútil hlavou, neuvedomujúc si, že stojí vedľa mocného džina. Ani sa nenazdal a odrazu presne vedel, čo ten nápis znamená. Nimrodovi totiž bolo ľúto, čo všetko musel jeho synovec prežiť vo vlaku a v múzeu, a tak mu jednoducho splnil želanie. John zrazu vedel po nemecky rovnako dobre ako po anglicky, takže mal pocit, akoby sa mu odrazu zdvojnásobil mozog.
„Pozor, zlý démon,“ povedal.
„Presne tak,“ zamrmlal strýko a pomaly otvoril bránu. „Radšej sa drž pri mne, chlapče.“

„Ehm… Aký démon? Dúfam, že nie Asmodeus.“

„Do lampy, to azda nie,“ šepol Nimrod. „Odkiaľ si prišiel na takú šialenú myšlienku?“

John by mu to aj bol povedal, no strýko už kráčal po štrkovej ceste, ktorá mu pod nohami vŕzgala ako rozsypané pukance, a vysvetľoval mu: „Nie, tento démon je trhač. Je to démon vstupu, kedysi celkom bežný v starom Babylone.“ Na moment zastal, započúval sa do ticha a potom znova vykročil. „Tento typ démona zvykne číhať v zálohe pri prahu domu a chrániť ho pred nevítanými návštevníkmi.“ Už boli takmer pri dome a on si obzrel jeho vchod. „Alebo niekedy aj na streche.“

„A my sme nevítaní návštevníci?“ chcel vedieť John.
„Táto možnosť sa nikdy nedá vylúčiť.“

Vonku sa pomaly stmievalo a ani v jedinom okne domu sa nesvietilo. Johnovi až behal mráz po chrbte pri predstave, že tam niekde možno číha démon pripravený vrhnúť sa na nich. Všetko sa ešte zhoršilo, keď Nimrod pristúpil k dverám, chytil veľké mosadzné klopadlo v tvare srdca, no potom si to rozmyslel a nepoužil ho. „Takto si Ajiša predstavuje humor,“ vysvetlil. „Práve ona, ktorá je preslávená svojím tvrdým srdcom…“

Vyšiel mesiac a oni azda minútu nehybne stáli pred dverami. Okolo vežičiek sa preháňali netopiere, kdesi medzi stromami húkala sova, no v dome sa nič ani nepohlo. John sa sklonil, zdvihol kryt otvoru na poštu a nazrel dnu. V temnej hale dokázal rozoznať starožitné stojacie hodiny, stojan na dáždniky vyrobený z chlpatej mamutej laby, ozrutný kamenný kozub, malý stolík a na zemi za dverami veľkú kopu neotvorených obálok. „Nikto nie je doma,“ skonštatoval.
„Na tvojom mieste by som to nerobil,“ vystríhal ho Nimrod. „Aby sme náhodou niečo nevyrušili.“

„Mne to tu pripadá celkom pokojné,“ oponoval mu synovec.
„Aj mne. Práve to ma trápi. Je to tu až priveľmi pokojné.“

Nimrod vystrúhal bolestnú grimasu, lebo John pustil kryt a ten hlasno zacvendžal. „Aspoň niekedy,“ dodal.
„Poďme,“ navrhol John a vykročil preč od dverí. „Nemám tu z toho dobrý pocit. Radšej zmiznime.“

„Počkaj, chlapče!“ varoval ho strýko, bolo však už neskoro. Len čo John stúpil na štrk chodníka, kútikom oka zazrel, ako sa naňho čosi rúti. Bolo to väčšie ako pes a pohybovalo sa to tak rýchlo, že sa nedalo rozoznať, čo presne to je. Inštinktívne pochopil, že to bude trhač a on by mal pred ním ujsť, no kým sa táto myšlienka prebojovala jeho mozgom, démon už bol vo vzduchu a s vycerenými zubami mieril priamo na jeho krk. Mal telo hyeny so silnými zadnými labami a až na hlavu bol celý čierny. Jeho hlava bola ozrutná, no aspoň čiastočne ľudská, s veľkými očami a ešte väčšími rezákmi. Z úst mu kvapkali sliny, keď sa s neľudským rehotom chystal preťať tepny na chlapcovom krku.
John zvrieskol od strachu. Bol si istý, že nadišla jeho posledná sekunda, a keby nie duchaprítomnosti jeho strýka, aj by to tak bolo. Nimrod síce tiež nemal čas na premýšľanie, lebo trhač bol skutočne hrozne rýchly (na zlomok milisekundy Johnovi prišlo ľúto nemeckého poštára, ktorý sa okolo tej obludy musí prepracovať k schránke), no nechcel ho zabiť. Neznášal akékoľvek zabíjanie, lebo bol typický Angličan a nadovšetko si vážil čestný zápas, a okrem toho mu napadlo, že ten démon je možno jediný, kto mu vo vile Fledermaus môže zodpovedať pár otázok. Preto – inšpirovaný tým, čo sa stalo synovcovi, keď sa pokúšal prejsť cez tlakovú stenu do tajných komnát – skríkol „QWERTYUIOP!“ a medzi Johnom a trhačom sa objavila stena z nepriestrelného skla odolného voči priebojným nábojom kalibru 7,62 milimetra. Vybral si najlepšie sklo na trhu s priepustnosťou 91,4 %, čo znamenalo, že John ho nevidel a ani démon ho nestihol zaregistrovať. S hlasným zazvonením, asi ako keď udriete palicou do veľkého gongu, doň narazil rýchlosťou takmer päťdesiat kilometrov za hodinu. Náraz ho hodil o vyše metra dozadu, kde ostal nehybne ležať na štrku.
John si trhane vydýchol, počkal, kým sa mu aspoň trocha upokojí srdce, a potom sa šiel zblízka pozrieť, čo za netvora sa ho to pokúsil zabiť. „Je mŕtvy?“ spýtal sa strýka.
„Úprimne dúfam, že nie,“ odvetil Nimrod a kľakol si k tej oblude, aby jej zmeral tep. Démon sa v tej istej chvíli začal meniť. Jeho napoly ľudská hlava odrazu vyzerala celkom ľudsky a štvornohé telo hyeny sa zmenilo na postavu drobného muža v uhladenom čiernom obleku s motýlikom a žltými rukavicami. Po chvíli zastonal a prevalil sa na chrbát. John si vedel celkom dobre predstaviť, čo zažíva, lebo ešte stále cítil na hlave hrču od steny v múzeu. A to do nej narazil iba desatinou rýchlosti, akou vpálil do skla trhač.
Po ďalšej chvíli sa muž posadil, bolestne si pošúchal hlavu, stiahol si jednu rukavicu, siahol si na rozbité ústa plné krvi a hneď nato si uvedomil, že má od nej zašpinenú aj košeľu. Podráždene sa zamračil.
„Pozrite sa, čo ste mi spravili s košeľou!“ povedal vyčítavo. Hovoril po nemecky a mal piskľavý hlas, John mu však aj tak dokonale rozumel.
„Ospravedlňujem sa,“ povedal mu Nimrod. „Skúste si však predstaviť naše pocity, keď sme zistili, že na nás útočí hrozivý démon, konkrétne vy.“ Podal mu ruku. „Ukážte, pomôžem vám vstať.“

Muž jeho ponuku prijal, a keď už bol na nohách, ubolene prešiel ku kamennej lavičke pred vchodom a sťažka sa na ňu posadil.
„Ďakujem, pane,“ povedal zdvorilo. Jeho správanie bolo také odlišné od toho, čo predvádzal ako démon, až sa Johnovi nechcelo veriť, že je to jeden a ten istý. „Nevideli ste výstrahu na dverách?“ spýtal sa Nimroda.
„Áno, pán…“

„Damašek. Jonáš Damašek.“ Muž našiel vreckovku a opatrne si ňou utrel krv z pier. „Ale ak ste videli tú výstrahu,“ pokračoval zdvorilo, no skepticky, „prečo ste vy aj chlapec riskovali vážny úraz a išli ďalej? Ste džin, to je jasné, takže by ste mali poznať správny postup na kontaktovanie modrého džina. Podľa pravidiel sa to robí výlučne v Pergamone.“

„Lenže tam sme už boli,“ vysvetlil mu Nimrod a zdvihol kvet, ktorý mužovi vypadol z gombíkovej dierky saka. „Nenašli sme ju tam.“

„Tak ste mali počkať. Alebo si dohodnúť stretnutie vopred. Tak sa to robí.“

„Obávam sa, že ide o veľmi naliehavú záležitosť,“ trval na svojom Nimrod. „Okrem toho som presne vedel, čo robím. Už som tu totiž bol aj v minulosti.“

„Naozaj? Ako?“

„Na tom teraz nezáleží. Veci sa majú tak, že Ajiša tu nie je a ja mám pre ňu veľmi dôležité správy. Týka sa to Šalamúnovho grimoára.“
„Správy? Aké správy?“

„Možno ho ukradli.“

„Vylúčené,“ zalapal po dychu Damašek. „To nemôže byť pravda.“

„Nuž, ak aj nie je, niekto rozhodne využíva vedomosti z tej knihy. Môj mladý synovec sa stal obeťou silného džinovského puta, ktoré mohlo pochádzať iba z nej. Preto je nevyhnutné, aby sme o tom čo najskôr informovali Ajišu. Viete, kde je, pán Damašek?“

„Možno. Ale najprv by som rád vedel, kto ste vy dvaja.“

„Moje meno je Nimrod Plantagenet Godwin a toto je môj synovec John Gaunt.“

Damašek sa zdvihol z lavičky a uklonil sa. „Už som o vás počul,“ vyhlásil. „Môžem vám povedať iba toto: Včera odišla z Berlína. Sám som ju viezol na letisko. Ak nerátam pani Mrzorovú, ktorá je jej gazdinou a spoločníčkou, robím tu takmer všetko ja. Som jej komorník, záhradník, strážnik aj šofér.“

„Viete, kam mala namierené?“

„Isteže. Do Budapešti.“

„Prečo by išla práve tam?“ nechápal Nimrod.
„Ja som len jej trhač,“ odvetil Damašek. „Neviem.“

„Strýko,“ ozval sa John, „po Transylvánii mala byť ďalšou zastávkou Uhorského kráľovského expresu práve Budapešť.“

„Do lampy, veď to je pravda!“ zvolal Nimrod.
„Možno sa rozhodla zobrať si tú knihu naspäť osobne,“ nadhodil John. „Myslím ten grimoár.“

„Možno,“ prikývol Nimrod zamyslene a strčil kvet naspäť do mužovho saka.
„Ďakujem, pane.“ Damašek natočil golier s kvetom a ovoňal ho tak zhlboka, akoby z neho čerpal životnú energiu. „Očakávate, že sa čoskoro vráti?“ vyzvedal Nimrod.
„To nemôžem povedať. Som len trhač. Svoje plány mi neprezrádza, pane.“ Potom sa však tak trocha márnomyseľne usmial. „No za tie roky som sa ju naučil tak trocha odhadnúť. V tomto ročnom období, pane, nie je ničím výnimočným, keď sa minimálne na tri či štyri týždne utiahne do svojho paláca v Babylone. Tipujem, že tam ostane tak do tridsiateho prvého januára.“ Nimrod sa zamračil. „Do tridsiateho prvého?“

„Do sviatku bohyne Ištar, pane.“

„No jasné,“ prikývol Nimrod. „To je tá noc, keď…“ Letmo pozrel po Johnovi a rozhodol sa, že to nedopovie. „Ďakujem, pán Damašek. Veľmi ste nám pomohli.“

Aj John ďakovné kývol už takmer celkom zotavenému trhačovi a vykročil za strýkom do záhrady. Nimrod už pripravoval ďalší vzdušný vír. „Nemôžeme si jednoducho zobrať taxík?“ spýtal sa ho. „Myslím, že som jeden videl na hlavnej ceste.“

„Nejdeme naspäť do hotela,“ oznámil mu Nimrod. „Bohužiaľ, musíme ísť oveľa ďalej. Poď, pohni si. Nemáme na to celý deň.“

„Ideme do Budapešti? Porozprávať sa s Ajišou?“

„Nie, nie. Ona tam už nebude.“

„Tak kam teda ideme?“ Vír ich oboch zdvihol do výšky.
„Do Káhiry. Porozprávať sa s Izákom Balajagom.“

DESIATA KAPITOLA
TRI ŽELANIA VIRGILA MACREEBYHO
„Odkiaľ vieš, že Izák bude v Káhire?“ spýtal sa John Nimroda, keď ich vír odnášal na juh od Berlína.
„Naisto to neviem. Zatiaľ je to iba môj tip. Keby som však bol na jeho mieste a vedel, že po mne ide oveľa mocnejší džin, išiel by som práve tam.“

„Prečo nie do Babylonu? Nemohol tam odísť spolu s Ajišou?“

„Nie, lebo do babylonského paláca modrého džina nemá prístup nijaký iný džin, a už vôbec nie mužského pohlavia,“ odvetil Nimrod. „Ak Ajiša naozaj odišla do Babylonu, Izák s ňou jednoducho ísť nemohol. Predpokladám, že podľahol panike a ušiel do domu Kafur v Káhire.“

„O tom dome som čítal,“ vyhlásil John. „Píše sa o ňom v Skrátených bagdadských pravidlách. Je to jediné oficiálne uznané útočisko pre džinov na svete.“

„Presne tak. Keď si v ňom, nijaký džin ani mág ti nesmie nič urobiť. Kapitola tristodevätnásť, časť štyridsaťosem, odsek deväťsto A.“

„Útočisko pre džinov,“ zopakoval John. „Šikovné.“

„Áno, ak si lotor alebo podliak. Iní džinovia sa do domu Kafur neuchyľujú. Väčšinu z nich vylúčil vlastný kmeň, ale nájdu sa tam aj takí, čo utekajú pred oveľa silnejšími džinmi, ktorým niečo vyviedli, a tí, čo sa odmietajú podriadiť rozhodnutiu modrého džina.“

John sa unavene vystrel Ešte sa celkom nevystrábil z puta, ktoré naňho uvalil Izák Balajaga. Stále cítil v dlaniach brnenie od škorpiónieho jedu. Stačilo, aby si na to spomenul, a už bol ospalý. Zavrel teda oči, a keď ich znova otvoril, už boli nad zeleným trojuholníkom – deltou egyptskej rieky Níl.
„Ako dlho som spal?“ spýtal sa zívajúc.
„Iba chvíľku,“ usmial sa Nimrod. „Ako sa cítiš?“

„Ďakujem, už je to lepšie. Oveľa lepšie, aby som bol presný. Takto dobre som sa už dávno necítil.“

Bola to pravda. Z telesnej stránky sa jeho stav skutočne výrazne zlepšil. Od chvíle, čo na tvári zacítil horúci vietor egyptských púští, sa mu vracali sily, a bolo by mu priam báječne, keby mu to nekazili obavy o to, čo sa asi deje s jeho sestrou. Nepomohli mu v tom ani Nimrodove vyhýbavé odpovede ohľadom sviatku Ištar a Ajišinej cesty do Babylonu, či kam to v skutočnosti išla. Pokiaľ si totiž dobre spomínal, Babylon bolo hlavné mesto starej Mezopotámie, zničené pred vyše dvetisíc rokmi Peržanmi. Mal silný pocit, že sledovať tam Ajišu nebude vôbec ľahké.
Dom Kafur bola v skutočnosti napoly rozpadnutá budova obrastená brečtanom, stojaca na ostrove uprostred Nílu v západnej časti Káhiry. Bolo to jedno z miest, pri ktorom ľudia podvedome zrýchlia krok, a iba málokto sa odvážil priblížiť k hrozivo pôsobiacemu vrátnikovi v turbane a dlhom kaftane, sediacemu pri dverách. Už nemal takmer nijaké zuby, bol neoholený a silne páchol mačacinou. Keď však zbadal, že k dverám kráča Nimrod s Johnom, tvár sa mu rozžiarila.
„Pán Nimrod,“ povedal so silným londýnskym prízvukom. „Aká to česť, pane! Čo vás k nám privádza?“ Usmial sa, no pôsobilo to dosť desivo, lebo aj z tých zubov, čo ešte mal, mu ostali iba žlté pahýle. „Akoby som to vlastne nevedel, však?“

„Zdravíčko, Ronnie,“ pozdravil ho Nimrod. „John, zoznám sa s Ronniem Planktónom, strážcom džinovského útočiska.“

„Teší ma, pane,“ povedal chlapec.
„Aj mňa, synak.“

„Ste Angličan, však?“

„Veru tak. Z Londýna, či presnejšie z West Hamu. Ale teraz som už tridsať rokov tu. Mladícka nerozvážnosť ma prinútila rýchlo zmeniť vzduch.“

„Je tu, Ronnie?“ chcel vedieť Nimrod.
„Myslíte Izáka Balajagu, pane? Ten prišiel včera, a musím dodať, že v poriadne zúboženom stave. Vravel, že vám to mám povedať, keď sa tu ukážete. Štvrté poschodie, izba číslo dvadsaťosem. Ale pozor na krysy, dobre? Teraz nemyslím na tie z radov džinov, ba ani na ľudí. Myslím na tie s chvostom. Chodievajú sem od rieky robiť spoločnosť nám, väčším krysám.“ Trpko sa zasmial. „Predpokladám, že vy pravidlá poznáte, pane, ale možno by ste mali dostať do obrazu aj vášho mladého synovca.“

Nimrod sa sklonil, vyzul si topánky a naznačil Johnovi, aby urobil to isté. Potom vybral notes, napísal na jednu zo strán svoje spúšťacie slovo, vytrhol ju a strčil do jednej topánky. Nakoniec obe podal strážnikovi. John ho napodobnil, no dosť neisto. „Ale je to bezpečné?“ spýtal sa ho.
„Ronnie je možno všeličím,“ odvetil strýko, „ale rozhodne nie je zlodej.“

„Ďakujem pekne, pane,“ ozval sa strážnik. „Od džina vášho postavenia si to nesmierne vážim.“ Smerom k Johnovi dodal: „Robím strážcu tohto útočiska už tridsať rokov, a ešte nikto tu neprišiel o topánky. Takže sa nemáš čoho báť, synak.“

„To, že vložíme do topánky svoje spúšťacie slovo, je prejavom dobrej vôle,“ vysvetlil mu Nimrod. „Keby si bol natoľko pochabý, že by si sa pokúsil porušiť miestne pravidlá, Ronnie by bol nútený tú topánku spáliť.“

„Presne tak,“ prikývol strážnik. „Keďže je to vaša osobná vec a navyše s vaším spúšťacím slovom, vaše nohy by zachvátil večný oheň. No a to sa neodporúča dokonca ani nám, čo sme stvorení z plameňa.“

John nasledoval strýka do zasmradnutej vstupnej haly s počmáranými stenami. Neboli tam však len tak hocijaké čarbanice, aké vídať na stenách – každý nápis znamenal silné zaklínadlo alebo puto. Niektoré boli napísané po anglicky, no väčšina z nich po latinsky a egyptskými hieroglyfmi. Nimrod mu vysvetlil, že ich účelom je zabrániť akémukoľvek použitiu vôle nad hmotou v tejto budove. „Jednu vec musíš bezpodmienečne pochopiť a prijať,“ pokračoval kráčajúc po schodisku so zaklínadlami na každom schode. „Nech nám Izák povie čokoľvek, nech sa naňho akokoľvek nahneváš, jednoducho tu nesmieš použiť svoju džinovskú moc. Aj keby sme si odmysleli prísny zákaz, kvôli všetkým zaklínadlám by to určite dopadlo neskutočne zle pre nás všetkých.“

„Ale prečo by niekto dobrovoľne žil v takomto ohavnom prostredí?“ nechápal chlapec. „S trochou džinovskej moci si každý, kto potrebuje útočisko, dokáže vytvoriť oveľa krajšie miesto na život.“

„Obávam sa, že si to ešte celkom nepochopil,“ povedal mu strýko. „Zákaz používania džinovských schopností tu neplatí iba pre návštevníkov, ale aj pre tých, čo sem prišli hľadať bezpečný úkryt. Preto tu určite nenájdeš komfort a okázalosť, s akou si zariaďujeme vnútrajšok fliaš a lámp.“

„To ich naozaj čaká niečo až také hrozné?“ vyzvedal John. „Naozaj by im druhí džinovia spravili čosi, čo je horšie ako život na takomto nechutnom mieste?“

„Polož sám sebe túto otázku: Čo by si urobil s Izákom Balajagom, keby som tu nebol a nepomáhal ti ovládať sa?“

„Premenil by som ho na ťavie lajno.“

„Takže si si, myslím, odpovedal sám,“ vyhlásil Nimrod a zaklopal na dvere číslo 28.
Len čo im Izák otvoril, chytil Johnovu ruku, pobozkal ju a začal prosiť o odpustenie.
„Prestaň s tým!“ okríkol ho chlapec a prudko stiahol ruku od jeho úst. Radšej si obe rýchlo strčil do vreciek pre prípad, že by sa mu ich znova pokúsil pobozkať.
Izák sa niekoľkokrát zúbožene uklonil a stiahol sa hlbšie do spustnutej izby. „Poďte ďalej,“ pozval ich. „Nie je to bohviečo, ale nevedel som, kam inam ísť.“

Obaja návštevníci vošli dnu. John mal čo robiť, aby dokázal ignorovať smrad varenej baraniny. Pomaly prešiel pohľadom po prevlhnutých stenách a totálne zodratých závesoch. V kúte si čistil fúzy potkan. Podľa toho, ako to tam vyzeralo, sa dalo usúdiť, že je zrejme jediný, kto tam v poslednom čase čokoľvek čistil.
„Povedz, čo si spravil s mojou sestrou!“ prikázal Izákovi prísnym hlasom. „Urob to, inak na teba vypustím najstrašnejšieho elementála, akého si len vieš predstaviť!“

Nimrod sa naňho zvedavo pozrel, akoby ho zaskočilo, že jeho synovec vôbec vie o takýchto veciach. „To by stačilo,“ napomenul ho. „Pri mne sa o elementáloch hovoriť nebude. Sú to nechutné veci a hrozne ťažko sa ich zbavuje.“ Znechutene si premeral Izáka. „Povedz nám, čo sa stalo a kto ťa na to naviedol.“

„Má ju ona,“ odvetil mladý džin bez dychu. „To ona ma prinútila spraviť to. Nemal som v tej veci absolútne na výber. Nechcel som to urobiť. Nie som zlý džin. Naozaj. Čo som však mal robiť?“

„Spomaľ,“ prikázal mu Nimrod. „A začni pekne od začiatku.“

„Prinútila ma k tomu Ajiša. Od. začiatku to bol jej plán, chápete? Ja som Šalamúnov grimoár neukradol. Prikázala mi, aby som vám tvrdil, že ho mám. Vravela, že nebudete ochotný riskovať, aby padol do rúk Ifritom, a spravíte všetko, aby ste im zabránili dostať sa k nemu. A to, že som bol ochotný odovzdať ho iba dvojčatám… Aj to bol jej nápad.“

„Rozumiem,“ povedal Nimrod zamyslene. „Tým sa vysvetľuje veľa vecí.“

„Ale načo chce Ajiša Philippu?“ nechápal John.
„To je predsa jasné, nie?“ odvetil Izák. „Chce, aby sa tvoja sestra stala modrým džinom babylonským.“

„Čože?“ zvolal zdesený John.
„Vravela mi, že na turnaji si všimla nielen Philippine džintelektuálne schopnosti, ale aj isté tajné znaky, o ktorých nič neviem.“

„Bál som sa, že by to mohlo byť niečo také,“ priznal Nimrod. „Pozrite sa, ja viem jedno,“ pokračoval Balajaga. „Ajišin čas sa kráti. Už ho má tak málo, že jej začalo byť jedno, či jej nasledovníčka tú funkciu vezme dobrovoľne, alebo nie. Jednoducho sa rozhodla, že to bude tvoja sestra, John, a zo mňa spravila svojho komplica. Spočiatku som odmietal, lenže potom mi povedala, že ak ju neposlúchnem, pôjdem spolu s Iblisom na Venušu. Viete, mám pocit, že ho tam poslala iba preto, aby ma vystrašila a prinútila urobiť, čo chce. No a tak som sa poddal. Čo som mal robiť? Dala mi návod na džinovské puto, ktoré som na vás použil vo vlaku, aj tú falošnú knihu a všetko ostatné. Včera na mňa čakala v Budapešti a povedala mi, nech sa niekam vyparím. Vravel som jej, že to nie je bohvieaká odmena za moju pomoc, ale ona vyhlásila, že nech by mi dala čokoľvek, neužijem si to, lebo len čo sa Philippa stane novým modrým džinom, ako prvé ma za to potrestá. A čo viac, možno mi to isté urobíte aj vy dvaja. No a tak som prišiel sem. Je to jediné miesto, ktoré mi zišlo na um.“

„Už mi je jasné, v čom spočíva tvoja dilema,“ vyhlásil Nimrod. „Škoda, že si na to nepomyslel už skôr.“

„Kde je teraz?“ spýtal sa John nahnevane. „Kde je, ty krysa?“

„Teraz je už asi v Ajišinom tajnom sídle v Babylone,“ odvetil Izák. „Vo visutom paláci.“

John pokrútil hlavou. „Philippa by nikdy nesúhlasila s tým, že sa stane modrým džinom. Ajiša ju možno dokázala nasilu dostať do Babylonu, ale nemôže ju prinútiť spraviť niečo, čo naozaj nechce.“ Pohľad mu padol na Nimrodovu zachmúrenú tvár a začali ho premáhať pochybnosti. „No nie?“

„Obávam sa, že na to nebude potrebné nijaké nútenie,“ vysvetlil mu strýko. „Ak tvoja sestra ostane dosť dlho v Ajišinom paláci, stane sa modrým džinom, či sa jej to páči, alebo nie. Srdce jej stvrdne a jej schopnosť konať dobro či správať sa milo jednoducho zmizne. Stane sa z nej úplne nová osobnosť stojaca nad dobrom a zlom. Philippa, ako ju poznáme, jednoducho prestane existovať.“

„Tomu nerozumiem,“ priznal sa John. „Ako je to možné?“

„Nie som si istý, či vôbec existuje niekto, kto túto iniciáciu nepodstúpil, a pritom tomu rozumie,“ povedal mu Nimrod. „Aj ja sám viem len toľko, že ak tam Philippa ostane tridsať dní do Ištarinho sviatku, niečo sa v nej navždy zmení. Tak to bolo aj s Ajišou, aj s ostatnými modrými džinmi“

„Takže ju musíme rýchlo zachrániť.“

„Vylúčené,“ namietol Izák. „Nevieš, o čom hovoríš. Po prvé, už samotná poloha paláca je prísne utajená. Vie sa iba to, že sa nachádza v Babylone, nik však netuší, kde presne je. No a po druhé, palác je nesmierne dobre strážený – vecami, o ktorých vie iba Ajiša.“

John sa s nádejou pozrel na Nimroda. „Musí sa to nejako dať,“ nástojil. „Nemôžeme ju tam len tak nechať, strýko Nimrod!“

„Ani nedokážem vysloviť, ako mi je ľúto, čo sa stalo,“ pokračoval Izák. „Lenže už sa s tým naozaj nedá nič robiť. Hovoríme tu o najmocnejšom džinovi, aký kedy existoval. Povedzte mu to, Nimrod!“

„Je to pravda, John,“ vzdychol strýko. „Modrí džinovia sú tak trocha ako atómové bomby. S každou ďalšou generáciou sú o niečo silnejší. Ajiša možno vyzerá a správa sa ako vetchá starena, aleje neporaziteľná, ver mi. Je v podstate všemocná.“

„Muší existovať niečo, čo môžeme pre Philippu urobiť!“ nedal sa odradiť John. „Možno na niečo príde majster Rakšasas. Vie o modrom džinovi veľmi veľa. Určite viac, ako napísal do svojej knihy.“

„Niečo by naozaj mohol vedieť,“ súhlasil Nimrod.
„Tak potom nemáme času nazvyš,“ vyhlásil John a vykročil k dverám.
„A čo ja?“ spýtal sa ho Izák.
„A čo ty?“

„Ak mi neodpustíš, musím tu ostať až do konca života.“

John sa pozrel po strýkovi, no ten iba pokrčil plecami. „Je to na tebe, John. Ako Philippino dvojča si bez debaty jej najbližší príbuzný. Ak si želáš pomstu na Izákovi, potom bude celý kmeň Maridov povinný vykonať ju pri prvej vhodnej príležitosti. My džinovia tomu hovoríme vindicta. Keď vyjdeme z útočiska, môžem ti povedať presnú formulku, ktorou ju oficiálne vyvoláš. Ak však vynesieš vindictu proti tomu chudákovi, znamená to, že už zrejme navždy ostane v dome Kafur. Je to na tebe. Rozhodni sa sám.“

„Len aby bolo jasné, že tomu rozumiem správne,“ uisťoval sa John, „kým sme v dome Kafur, nesmiem proti nemu použiť džinovskú moc, však?“

Nimrod prikývol.
„Ale keď vyjdeme von, môžem proti nemu vyniesť vindictu“.
Nimrod opäť prikývol a Izák sa na chlapca prosebne zahľadel.
John sa naňho stále veľmi hneval, no nedokázal sa prinúť uvaliť na iného džina pomstu, ktorá ho bude prenasledovať po celý život. Na druhej strane však cítil, že by z toho nemal vyjsť celkom beztrestne. Bola to preňho dosť ťažká dilema – taká, ktoré vždy lepšie riešila Philippa. No a kým jeho džinovská časť takto premýšľala, tá ľudská sa rozhodla konať. Z celej sily tresol Izáka päsťou, až sa s bolestným vytím zvalil na zem, držiac si zakrvavený nos.
„Odpúšťam ti, Izák,“ povedal. „Ale nech sa to už viackrát nestane. Inak utŕžiš oveľa viac ako len päsťou do nosa.“

Izák sa rozplakal. „Áno,“ nariekal. „Už to nikdy neurobím. Sľubujem.“

„Poďme,“ povedal John strýkovi. „Zmiznime odtiaľto, kým nezmením názor alebo mu ešte jednu nevrazím.“

Naspäť v Berlíne si majster Rakšasas a Groanin v luxusnom apartmáne hotela Adlon vypočuli Nimrodovo rozprávanie o tom, ako Ajiša uniesla Philippu do svojho tajného paláca v Babylone.
„To je hrozné!“ zvolal komorník. „Veru tak, hrozné! Uniesť takto dieťa… neľudské je to! Veru tak, neľudské!“

„Keďže ani Ajiša, ani Philippa vlastne nie sú ľudia,“ opakoval mu Nimrod, „potom ľudskosť či neľudskosť tejto situácie nie je až taká relevantná.“

„Vy viete, ako to myslím, pane,“ zavrčal komorník.
„Prepáč, Groanin. Samozrejme, máš pravdu. Neľudské je veľmi výstižné označenie toho, čo sa stalo.“

„Nie je nič, čo by som nebol ochotný urobiť pre to dieťa,“ trval na svojom jednoruký komorník, utierajúc si slzu z oka.
Alan a Neil sa pokúsili pomôcť Johnovi aspoň tým, že mu oblízali ruky.
„Kde je vôbec ten Babylon?“ spýtal sa a pohladil ich po ušiach.
„V Iraku,“ odvetil Nimrod.
John si vzdychol. Irak bol zrejme jedným z najnebezpečnejších štátov na svete. Predstava, ako sa snažia o záchrannú akciu v krajine plnej ľudských nástrah, nehovoriac už o tých, ktoré tam vytvorili mocní džinovia, mu pripadala poriadne neuvážená, no ak bola Philippa práve tam, potom nemali na výber. Museli tam ísť. Aspoňže je to horúca púštna krajina, vravel si v duchu. Budem v nej môcť využívať svoje schopnosti. Aký nebezpečný už len môže byť Irak pre niekoho s džinovskými schopnosťami?
„Tak potom asi musíme ísť do Iraku,“ vyhlásil.
Majster Rakšasas pokrútil hlavou. „Niekedy,“ začal hladiac si bradu, čo uňho bolo vždy znamením, že tuho premýšľa, „niekedy je nevyhnutné ísť presne z opačnej strany. Inými slovami, Babylon je na juhovýchod od nás, no iba blázon by sa tam vybral, skôr ako podstúpi dlhú cestu na západ. Musíme ísť cez Great Nineveh.“

„Ako presne to myslíte, majster Rakšasas?“ nechápal John.
„Takto: Kým budeme schopní nájsť naše stratené jahňa, musíme nájsť chrastavú ovcu.“ Starý džin si už hladil dlhú bielu bradu oboma rukami naraz. „Porozprávame sa s Virgilom Macreebym,“ navrhol Nimrodovi.
„Virgil Macreeby je ničomník a šarlatán,“ namietol Nimrod.
„To je pravda,“ pripustil Rakšasas s jemným úsmevom. „Niekedy nám však aj ničomník a šarlatán môže povedať, kde sa dá chytiť posledný autobus domov. Okrem toho, nijaký iný mundánec toho nevie o ezoterike a tajomstvách džinov toľko ako on.“

„Virgil Macreeby sa blíži k Šalamúnovi najviac zo všetkých dnešných mundáncov,“ vysvetlil strýko Johnovi. „To znamená, že je veľmi nebezpečný. Aspoň teda na človeka.“

„Okrem toho to však znamená aj to, že sa oplatí s ním porozprávať. Macreeby zasvätil celý život štúdiu džinov. Počul som, že čítal všetky zakázané knihy z Britského múzea a Vatikánskej knižnice.“

„A pekných pár ich aj ukradol.“

„No a práve preto je jeho zbierka hermetík a tajných kníh najlepšia na svete,“ uzavrel to majster Rakšasas. „Dokonca lepšia ako moja vlastná.“

„Nuž, to je zrejme pravda.“ Nimrod si zapálil obrovskú cigaru a vyfúkol dym v tvare medzinárodnej značky pre dolár. „Pravdaže, len tak pre nič za nič nám nepomôže. Musím rovno priznať, že je to posledný človek na svete, ktorému by som chcel splniť tri želania. Je to lotor, veľmi zlý muž.“

„Mohli by sme mu darovať knihu do jeho slávnej knižnice,“ navrhol Rakšasas.
„No… Mohol by som mu ponúknuť Šalamúnove Querelae –jeho Ťažoby. Je to veľmi vzácna kniha.“

Rakšasas rázne pokrútil hlavou. „Vzácna? Áno. Zaujímavá? Miestami. Užitočná? Nie. Rozhodne nie pre človeka, ako je Virgil Macreeby. Viem iba o jednej knihe, ktorú by rád vlastnil, Nimrod. Je to môj výtlačok knihy Meta Magus. Čírou náhodou ho mám so sebou v lampe.“

„Ale tá má nevyčísliteľnú hodnotu,“ namietol Nimrod. „Urobil som si kópiu,“ vyhlásil Rakšasas a poklopal si na čelo. „Tu hore. A teraz, keď som dokončil Skrátené bagdadské pravidlá, ju už vlastne nepotrebujem. Okrem toho, knihu, ako je Meta Magus, nikdy skutočne nevlastníš. Iba sa o ňu nejaký čas staráš. Pravdaže, nesnažím sa tvrdiť, že Macreeby sa nepokúsi o nejaký podraz. Aj keď mu ponúkneme Meta Magus, musíme byť v strehu pre prípad, že by sa nás pokúsil spútať alebo niečo také.“

„Všetkých troch naraz?“ Nimrod sa pozrel na Johna. „To by sa neopovážil. Ale dobre. Ak si si istý, že to chceš práve takto…“

Rakšasas iba mlčky prikývol.
„Tak či onak, v jednom máš pravdu. Pred Macreebym musíme byť stále v strehu. Ako sa cítiš, John? Plný sily alebo malátny?“

Chlapec sa pozrel na chladné ulice nočného Berlína za oknom. Podľa cedule vo vstupnej hale bola vonku teplota pod bodom mrazu. „Malátny,“ odvetil. „Ako sme sa vrátili do Berlína, púšť zo mňa celkom vyprchala.“

„Tam potom ti radšej dám pre každý prípad jedno diskrétum,“ navrhol Nimrod. „A vieš čo?“ zháčil sa. „Po tom, čo sa stalo, ti ich radšej dám hneď tri. Ale daj si pozor, chlapče. Treba s nimi narábať s maximálnou opatrnosťou.“

„Áno, strýko.“

Nimrod si zamyslene potiahol z cigary. „Tak sa pozrime… Musím pre teba vymyslieť nejaké vhodné slovo.“

„Čo takto…“

„Nie, John. To slovo musím vymyslieť sám,“ zarazil synovca Nimrod. „Inak by diskrétum nefungovalo.“

„Ale nech nie je príliš zložité,“ varoval ho John. „Pán Voďanoj mi dal nemecké slovo, ktoré sa takmer nedalo vysloviť.“

„Čo tak RIMSKIJ-KORSAKOV?“

„RIMSKIJ a čo?“

„RIMSKIJ-KORSAKOV. Ruský skladateľ, ktorého najslávnejším dielom je symfonická suita Šeherezáda z roku tisícosemstoosemdesiatdeväť. Iste si pamätáš, že to bola ona, kto rozbehol cyklus príbehov Tisíc a jednej noci.“
Chlapec prikývol. „Takže hovoríš RIMSKIJ-KORSAKOV? Dobre. To si zapamätám.“

„To nebudeš musieť,“ pripomenul mu strýko. „Diskrétum sa ri v prípade potreby vybaví v mysli samo.“

Ďalší vzdušný vír ich preniesol na západ do dediny Great Nineveh v Kente – kraji na juhovýchode Anglicka – a k normandskému hradu uprostred jazera, v ktorom žil Virgil Macreeby „A sme tu,“ vyhlásil Nimrod. „Hrad Cumbernauld.“

Johnovi to pripadalo ako fantastické miesto na život a vlastne by ho vôbec neprekvapilo, keby zhora zo vzduchu videl, ako sa z jazera vynára ruka víly s mečom ako v príbehoch o kráľovi Arturovi.
„Zdá sa, že nás očakáva,“ dodal strýko, keď si všimol robustnú postavu hľadiacu na nich z trávnatej pristávacej plochy pre vrtuľníky v strede hradného ostrova. „To je Virgil Macreeby.“

Nimrod nasmeroval vír okolo zadnej časti hradu, nad vodou znížil rýchlosť a nakoniec sa s ním pomaly spustil na pristávaciu plochu. Macreeby im mával, no inak sa tváril celkom uvoľnene, akoby príchod trojice džinov vo vzdušnom víre bol na hrade Cumbernauld absolútne bežnou záležitosťou.
„Ako mohol vedieť, že sem ideme?“ nechápal John.
„U človeka, ako je Macreeby“ odvetil mu majster Rakšasas, ktorý tentoraz cestoval mimo svojej lampy, „sa nikdy nedá naisto povedať, čo všetko vie. Rozhodne musíme byť opatrní – pre prípad, že by nám nachystal privítanie ako na dublinskom zámku.“ Keď bezpečne pristáli, Nimrod zrušil vzdušný vír a Virgil Macreeby k nim vykročil s priateľským úsmevom na tvári. Mal tvídový oblek, bradu pripomínajúcu kefu na topánky a jemný, kultivovaný hlas, ktorý Johnovi pripomínal hercov v Shakespearových hrách.
„Úžasné,“ zasmial sa Macreeby. „Viete, asi ma nikdy neunaví sledovať, ako cestujete. Prichádzam ako voda a ako vietor odídem, čo? Navyše je to oveľa ekologickejšie ako bežné lietadlo. Veru, veru, závidím vám tie vaše víry, Nimrod. Raz ma musíte v jednom povoziť. Po lietaní na metle by to bola príjemná zmena.“ Pozrel sa na Johna a šibalsky žmurkol. „Iba žartujem. V skutočnosti nijakú metlu nemám, aj keď niektorí dedinčania si myslia opak. V týchto končinách žijú strašne dôverčiví ľudia.“ Podal mu ruku. „Ty si určite mladý John z rodu Gauntovcov. Veľa som o tebe počul, mladý muž.“

„Teší ma, pane,“ povedal John a prijal podávanú ruku, no nie bez toho, aby predtým schoval prostredník v dlani a zakryl ním čiaru života.
„Vidím, že ste ho veľa naučili, Nimrod,“ vyhlásil Macreeby. „Vie, ako si džinovia podávajú ruky.“

„To ho naučila matka.“

„Ach, áno, rozkošná Layla. Ako sa má? A vy, majster Rakšasas? Už sa teším, ako si prečítam tú vašu knihu. Dúfam, že ste priniesli jeden výtlačok do mojej knižnice. Je veľmi autoritatívna, teda aspoň tak som počul. A takmer presná. Škoda, že ste sa pri jej písaní neporadili aj so mnou.“ Ukázal širokým gestom na hrad. „Ale poďte ďalej, prosím.“

Vnútri na moment zaváhal pred trojicou ťažkých dverí. „Áno, asi pôjdeme do knižnice,“ vyhlásil napokon. „Je tam oheň, ktorý určite oceníte, a to už nehovorím o slávnych citrónových zákuskoch pani Macreebyovej. Navyše nás tam nebude nikto rušiť.“

„Už je to dávno, čo som naposledy videl vašu slávnu zbierku,“ pripustil majster Rakšasas.
Všetko v knižnici bolo obrovské – horiace polená v kozube, množstvo kníh, priemer okrúhleho stola, výška stoličiek okolo neho, dokonca aj citrónový rez, ktorý hostiteľ ponúkol Johnovi, len čo sa usadili. Správal sa pritom tak priateľsky, až chlapec začal uvažovať, či to strýko s nebezpečnosťou tohto anglického mága trocha nepreháňal – no iba do chvíle, keď si všimol jeho nechty. Boli dlhé a zaostrené ako miniatúrne meče. V náprsnom vrecku nemal hodvábnu vreckovku ako väčšina ľudí, ale veľkého čierneho pavúka, a tak sa John nakoniec na ponúkaný koláč pozrel dosť podozrievavo.
„To je v poriadku, chlapče,“ zasmial sa Macreeby. „V koláči nie je ani kvapka jedu, hoci o tomto drobčekovi sa to už povedať nedá.“ Vybral si z vrecka pavúka a nechal sa od neho uštipnúť. „Je to Atrax formidabilis – stromový pavúk, ktorý si pletie lievikovité siete. Myslím, že ho možno nazvať najjedovatejším pavúkom na svete. Nechávam sa raz či dvakrát denne pohrýzť mladými exemplármi, aby som si vypracoval odolnosť voči ich jedu.“

Johnovi takmer zabehol kus koláča. „Prečo by ste chceli byť odolný voči pavúčiemu jedu?“ spýtal sa práve vo chvíli, keď pavúk znova zaťal jedové zuby do ruky ich hostiteľa.
„Pokiaľ viem, v tvojej krajine veľa ľudí nosí strelné zbrane,“ vysvetlil mu Macreeby. „Aby sa ubránili pred prípadným útokom.“ Pokrčil plecami. „No a ja z rovnakého dôvodu nosím pavúka. Chráni ma pred zástupmi nepriateľov. Nosiť pavúka, ako je Atrax formidabilis, je, pravdaže, nepomerne náročnejšie ako nosiť nejakú hlúpu pištoľ. Jed dospelého samca dokáže už za pár hodín zabiť aj toho najsilnejšieho človeka. Aj tieto mladé sú jedovaté, možno i smrteľne, lenže ja som už natoľko odolný, že sa mi nič nestane, aj keby ma uhryzol dospelý jedinec.“ Vystrúhal bolestnú grimasu, lebo mladý pavúk ho uhryzol tretí raz. „Samozrejme, tá bolesť je niekedy preukrutná.“ Usmial sa na Johna. „Chceš si ho podržať?“

Chlapec iba pokrútil hlavou.
„Je to riadne agresívny drobček, no nie? Nuž, nemôžem povedať, že by som ti mal za zlé, že sa od neho radšej držíš ďalej. Najmä po tom, čo sa stalo chuderke tvojej sestre, však? Myslím, že ho už radšej vrátim pekne do vrecka.“

„Čo o tom viete?“ spýtal sa ho John. „Myslím o tom, čo sa stalo mojej sestre.“

Macreeby si nonšalantne zastrčil pavúka do náprsného vrecka. „Iba to, čo sa ku mne samo donieslo. Ale ak to naozaj chceš vedieť… Počkaj, porozmýšľam. Vlastne áno – dozvedel som sa to od Mimi de Ghulle, ktorá to počula od Izáka Balajagu.“

„Nevedel som, že sa poznáte s Mimi de Ghulle,“ poznamenal Nimrod.
„Sme s Mimi starí priatelia,“ vyhlásil mág a mávol rukou po hradnej sieni, v ktorej sa nachádzali. „Práve vďaka jej počiatočnej štedrosti si môžem dovoliť bývať práve tu.“ Pokrútil hlavou. „Úprimne povedané, John, som ohromený, že si nechal Izáka len tak. Keby sa to bolo stalo mne, poslal by som naňho démona. Predpokladám, že to je zároveň dôvod, prečo ste prišli. Potrebujete moju pomoc pri príprave záchrannej akcie.“

„Presne tak,“ prikývol Nimrod, ktorému sa zjavne nepáčilo, že Macreeby ich hneď na úvod prekukol. „Potrebujeme vašu pomoc aj pomoc vašej slávnej knižnice. Dúfali sme, že nám poskytnete kľúč k tomu, ako ju dostaneme z Babylonu.“

„Nuž, nebude to ľahké, to vám môžem povedať už teraz.“ Macreeby sa usmial, akoby mu práve napadlo čosi nesmierne príjemné. „Ale musím povedať, že je to poriadne ironické. No nemám pravdu? Zo všetkých na svete práve vy, Nimrod, prídete hľadať kľúč na záchranu príbuznej práve ku mne.“ Ticho sa zasmial. „Áno. Musíte sa preto cítiť hrozne trápne, keď vezmeme do úvahy všetko, čo sa stalo.“

John sa chystal spýtať, čo presne sa medzi nimi stalo, no predbehlo ho zaklopanie na dvere. Do knižnice vošiel chlapec asi v jeho veku. Vyzeral ako knihomoľ, mal jasné zelené oči a šibalskú tvár, no správal sa dosť trucovito. Macreeby si ho chladne premeral.
„To je môj syn Finlay, ktorý sa vôbec nezaujíma o zvládnutie temných umení, aby sa mohol stať veľkým mágom ako jeho otec. Nie, jeho zaujímajú len a len počítače. No nemám pravdu, Finlay?“

„Áno, ocko.“

„Máš nejaký dôvod, prečo si nás poctil svojou prítomnosťou, synak?“

„Stará mama chce vedieť, či hostia ostanú aj na večeru.“

„Myslím, že nie,“ povedal mu otec. „Predpokladám, že len čo sa mi prehrabú v mozgu, opäť vyrazia. Čaká ich dlhá cesta. Koľko je to do Babylonu? Hodne cez desať tuctov kilometrov, čo, Nimrod?“

„Veru tak.“

Macreeby mávol rukou, aby chlapcovi naznačil, že má odísť. Vyzeralo to, akoby posielal preč sluhu a nie vlastného syna. „Rodina, Nimrod, nám dáva obom poriadne zabrať, no nemám pravdu? Ten chlapec je pre mňa jedno hrozné sklamanie.“

„Mne pripadal ako celkom milý mladý muž,“ nadhodil Rakšasas.
„Vy vidíte dobro v každom, majster Rakšasas,“ namietol mág. „Nepochybne aj vo mne.“

„Na to by som potreboval poriadne silné okuliare,“ odvetil starý džin.
Macreeby sa uškrnul. „Tak, tak. Ale nech je to akokoľvek, určite nemáte chuť na nič také mundánske, ako je večera, keď už máte na tanieri tak veľa iných vecí. Nechcete zabíjať čas jedlom, keď namiesto toho môžete napríklad čítať Beliline zvitky.“

„To nemyslíte vážne!“ zvolal Nimrod.
„Ospravedlňujem sa, Nimrod. Ak chcete ostať na večeru, nebude to, pravdaže, nijaký problém.“

„Mal som na mysli to o Beliliných zvitkoch.“

„To som myslel smrteľne vážne. Je mi jasné, že práve túto knihu u mňa hľadáte.“

„Beliline zvitky sú zničené“ vyhlásil Rakšasas. „Zhoreli, keď dal Július Cézar vypáliť alexandrijskú knižnicu.“

„Aj ja som si to vždy myslel,“ prikývol mág, „ale nebola to pravda. Taká je už história, no nie? Hrozne veľa z nej sú vlastne iba obyčajné klebety. Vec sa má tak, že z horiacej knižnice sa podarilo zachrániť jeden kôš vzácnych rukopisov – Beliline zvitky. Objavil som ich na jednej zabudnutej polici Vatikánskej knižnice. Čertovsky som sa nadrel, kým som ich ukradol.“ S úsmevom sa pozrel na neveriace tváre Rakšasasa a Nimroda. „Znova vás uisťujem, páni, že to myslím smrteľne vážne. Dokonca som ich aj preložil do angličtiny a som ochotný predať vám jeden výtlačok.“

„Vy žartujete!“ ozval sa Nimrod.
„Vôbec nie,“ ubezpečil ho Macreeby. „Jeden som už predal Mimi de Ghulle, takže nevidím dôvod nepredať druhý pre zmenu zasa vám.“

„To ste naozaj urobili?“ začudoval sa Nimrod. „Načo ich Mimi chcela?“

„Mohol by mi, prosím, niekto povedať, čo sú to tie Beliline zvitky?“ skočil im do reči John.
„Biela bohyňa Belila,“ začal mu vysvetľovať majster Rakšasas, „bola predchodkyňou Ištar. Inými slovami, uctievali ju pred tým, ako sa na scéne objavila Ištar. Knihu Beliline zvitky spísal veľkňaz Eno a údajne obsahuje podrobný opis tajného podzemného sveta Babylonu, ktorý po nej zdedila Ištar. Ten svet sa nazýva Iravotum.“

„A nejde o ledajaký opis,“ doplnil ho Macreeby. „Ide o jediný opis toho sveta.“

„Iravotum?“ spýtal sa John.
„Áno,“ prikývol mág. „Práve tam Ajiša odviedla tvoju sestru.“ Nimrod a Rakšasas sa aj naďalej tvárili užasnuto, čo Macreebyho tešilo a zároveň popudzovalo.
„Pozrite sa,“ vyhlásil, „džinovia s vašimi vedomosťami musia už po desiatich minútach skúmania originálu chápať, že nejde o nijaký podvrh.“ Odmlčal sa, aby jeho slová mali ešte väčší efekt. „Je tam aj mapa.“

„Mapa?“ zvolal Nimrod. „Mapa Iravota? Neuveriteľné!“

„Úžasné.“ Macreeby si nadšene pomädlil ruky. „Jednoducho úžasné. Zbožňujem obchodovať s tými, čo vedia oceniť vzácnosť a tým aj cenu artefaktu. Áno, je tam aj mapa. Nikdy nikam nechoď bez mapy, to hovorím vždy a všetkým, John. Teda aspoň ak sa nechceš stratiť. Musím však priznať, páni, že sa chystám vyťažiť z vášho nedostatku vedomostí veľmi slušný zisk.“

„Tak potom vyložíme karty na stôl,“ rozhodol Nimrod. „Majster Rakšasas je ochotný vymeniť za originál a váš preklad svoj výtlačok Meta Magus – ak, pravdaže, skúmanie ukáže, že ide naozaj o originál.“

„To je od vás veľmi milé, majster Rakšasas,“ povedal Macreeby, „ale úprimne dúfam, že ste si ešte nechali nejaké tie esá v rukáve, lebo toto, bohužiaľ, ani zďaleka nestačí. Viete, už nejaký čas vlastním fotokópiu tej knihy pekne stranu za stranou. Všetko, čo obsahuje, je mi dokonale známe, a poviem vám, že vo všeobecnosti sa dosť preceňuje. Keby ste ponúkli trebárs taký Šalamúnov grimoár, to by už hneď bolo niečo iné, lenže vy ho nemáte, však?“ Nenásytne sa uškrnul. „Všetci vieme, kto túto konkrétnu knihu vlastní.“

„Povedzte, čo za to chcete, Macreeby,“ prikázal mu Nimrod.
„Nebuďte taký úzkoprsý, Nimrod. Postupujme pekne podľa tradícií, čo vy na to? Tri želania. Za tie dostanete originál zvitkov, môj anglický preklad a – pravdaže – mapu veľkňaza Ena nevyčísliteľnej hodnoty.“

„Sľúbiť vám splnenie troch želaní, Macreeby, by bolo ako dať dieťaťu na hranie guľomet. Neprichádza do úvahy.“

„Ale, no tak! Čo sú už tri želania pre džina, ako ste vy?“

„Prečo ste o ne nepožiadali Mimi de Ghulle?“ spýtal sa Nimrod. „Vraveli ste, že od vás kúpila jednu kópiu. Neviem si predstaviť, že by sa k vašej žiadosti o splnenie troch želaní stavala bohvieako škrupulózne.“

„Veci sa majú tak, že až kým nezistila, že vlastním Beliline zvitky, som bol u nej pomerne dosť zadlžený,“ odvetil mág. „Pomerne dosť a nešťastne. Viete, rodina de Ghullovcov ma dosť kruto tlačila k tomu, aby som splnil sľuby, ktoré som jej z nerozvážnosti dal pred nejakými tými rokmi. Sľuby, za ktoré mi už splnili tri želania. Preto bolo pre mňa veľkým šťastím, že som tú knihu objavil. Neviem, čo by inak so mnou urobila, Nimrod. Naozaj neviem. Sám viete, akí vedia byť de Ghullovci pomstychtiví. Keď sa však Mimi dozvedela, že mám Beliline zvitky, jej postoj ku mne sa okamžite zmenil. Môžem s veľkým uspokojením povedať, že za kópiu tej knihy ma zbavila všetkých dlhov voči jej rodine.“

„Ktovie, načo ju chcela,“ premýšľal Nimrod nahlas. „Nemáte o tom nejakú predstavu?“

„Ani najmenšiu,“ odvetil mág. „Asi sa na to budete musieť spýtať priamo jej. Ale moja cena je jasná. Tri želania. Berte, alebo nechajte tak.“

Nimrod sa naňho stále pozeral veľmi skepticky. „Ste zlý, skazený človek, Virgil Macreeby. Nedá sa odhadnúť, akú spúšť napáchate, ak vám džin s mojou mocou sľúbi splniť tri želania.“

„Skazený? Čo je už skazené na tom, že chcem novú strechu pre svoj hrad? Jeho prevádzka je hrozne nákladná, Nimrod. Nová strecha určite nie je priveľa, ba možno ani dosť, ale ja jednoducho neznesiem predstavu, že sa mi po hrade budú celé mesiace premávať desiatky robotníkov. No a potom peniaze. Čo už znamenajú pre niekoho, ako ste vy? A možno najnovší model Rolls Royce, o ktorom som nedávno čítal. Pokiaľ viem, je naň nepredstaviteľne dlhý poradovník. To má byť skazené? Nemyslím.“

„Neuveril by som, že sa obmedzíte iba na tieto tri veci, ani keby som to videl napísané vašou vlastnou krvou, Macreeby. Obaja vieme, že ste veľmajster umenia hovoriť jedno a myslieť druhé. Aj keby sme sa dohodli na týchto troch želaniach, na poslednú sekundu by ste si mohli vymyslieť niečo iné.“

„Ale na takéto situácie určite bude platiť nejaké ustanovenie bagdadských pravidiel. Určite,“ nedal sa mág. „Jedno z nich stanovuje podmienky na dohodu o trojici želaní pred ich splnením. Viem to.“

„Tak potom viete aj to, že takáto dohoda je založená na prísahe,“ pripomenul mu majster Rakšasas. „Prísahe na všetko, v čo veríte a čo je vám sväté. Vo vašom prípade by to bol, pravdaže, nezmysel, lebo ste preslávený tým, že v nič neveríte, a sotva sa nájde na svete človek, ktorému by nič nebolo sväté tak ako vám.“

„Nuž, to je pravda. Musím hrdo priznať, že je to tak.“ Macreeby sa chladne usmial. „V tom prípade tu však máme vážnu dilemu, páni. Vy chcete zvitky a ja zasa slušnú cenu.“

„Tri želania vám jednoducho nesplním, Macreeby,“ vyhlásil Nimrod. „Nik netuší, čo by sa pritom mohlo stať. No a všetci vieme, že Rakšasas je už na spĺňanie želaní pristarý.“

Mág prikývol, tušiac, že Nimrod sa chystá predložiť mu vlastnú ponuku. „Pokračujte. Počúvam.“

„Myslím, že jedno riešenie by tu bolo,“ poslúchol ho Nimrod. „Tie tri želania by vám mohol splniť môj synovec John. Ako si iste uvedomujete, jeho džinovské schopnosti sa ešte celkom nerozvinuli, takže niektoré želania sú jednoducho nad jeho sily. Inak povedané, bude vo vašom vlastnom záujme udržať svoje želania v rozmedzí, ktoré ste nám naznačili.“

Macreeby sa nad tým na chvíľu zamyslel. „Takže chlapec by to zvládol? Dokázal by mi splniť tri želania? Mám vaše slovo, Nimrod?“

„Áno – za predpokladu, že nebudete priveľmi chamtivý.“

„A čo ty na to, chlapče?“ spýtal sa mág.
„Ako hovorí strýko,“ odvetil John. „Za predpokladu, že nebudete priveľmi chamtivý.“

„Dobre teda. Platí.“

„Najprv sa pozrime na tie zvitky,“ rozhodol Nimrod. „Aj na váš preklad. Želania splníme až potom.“

Macreeby si potľapkal mäsité ruky ako nadšené dieťa. Chladné oči sa mu ligotali od nedočkavosti, no jeho hlas ostal samoľúby ako pradenie spokojnej mačky. „Ako chcete. Prinesiem vám ich. Môžete si zobrať aj preklad. Uisťujem vás, že je to seriózna vedecká práca. Obaja viete, akú mám v tomto smere povesť.“

Šikovne ako opica vyliezol po vysokom knižničnom rebríku a zliezol nadol s knihou viazanou v modrej koži a škatuľou so zvitkami. Oboje položil na stôl.
„Zvitky sú ako dobré cigary,“ vyhlásil. „Treba ich skladovať pri optimálnej vlhkosti.“ Takmer až s bázňou otvoril škatuľu a odstúpil, aby si Nimrod a Rakšasas mohli prezrieť jej obsah. Obaja starší džinovia sa niekoľko dlhých minút dokonale pohrúžili do čítania zvitkov.
Mág sa usmial na Johna. „Ešte kúsok koláča?“ spýtal sa.
Chlapec pokrútil hlavou a posadil sa bližšie k ohňu, snažiac sa spomenúť si na spúšťacie slovo trojice diskrét, ktorými ho strýko vybavil. Dobre chápal, ako výborne to Nimrod na Macreebyho zahral, keď ho presvedčil, že želania mu splní John. Anglický mág nemohol tušiť, že v chladnom podnebí nemá takmer nijakú moc a v skutočnosti na jeho želania využije ohromnú zásobu strýkovej sily. Bol to vynikajúci spôsob, ako mu zabrániť želať si niečo desivo veľké. Na druhej strane však nešlo o naliehavú situáciu, takže diskrétum sa mu nepripomenulo samo a on si na spúšťacie slovo musel spomenúť sám. Čo to len bolo za Rusa? Také divné meno, ako Riťasichroščakov, ibaže nie práve toto.
Prešlo ešte pätnásť minút, kým si džinovia pri stole začali spokojne prikyvovať.
„Nikdy by som neveril, že je to možné,“ vravel Rakšasas. „Keby som to tak mal k dispozícii pri písaní svojej knihy!“

„Tak je to vždy, no nie?“ uškrnul sa Macreeby. „Klasický údel všetkých historikov a biografov.“

„Lampa moja, veď je tu naozaj mapa!“ zvolal Nimrod.
„A je to nepochybne originál,“ dodal majster Rakšasas. „Kvalita papiera, atrament, jazyk… Neuveriteľné.“

Nimrod nazrel do knihy viazanej v koži obsahujúcej mágov preklad zvitkov. „Slušné, Macreeby,“ povedal mu. „Naozaj obstojná vedecká práca.“

„Od niekoho s vaším džintelektom to je veľmi veľké uznanie, Nimrod,“ potešil sa Macreeby, no iba navonok. Bolo na ňom vidieť, že ho premáha netrpezlivosť. „A teraz, ak by vám to neprekážalo, by som bol rád, keby ste dodržali svoju časť dohody. Ja som tú svoju splnil.“

„Si pripravený, John?“ spýtal sa strýko.
Rebeli korzetov? To iste nie.
„Ehm… Asi áno.“ John sa postavil, dúfajúc, že na to slovo predsa len príde. Rum a vodka v medveďoch? Somarina.
„Ak smiem,“ ozval sa Macreeby, „rád by som sem zavolal aj Finlaya. Keď uvidí, ako mi džin plní tri želania, možno ho to konečne presvedčí, že jeho otec nie je totálny šarlatán. Ktovie, možno sa nakoniec predsa len vydá v mojich šľapajach.“

Nimrod sa spýtavo pozrel na Johna. „No… Mne je to jedno.“ John si medzičasom spomenul, že to mal byť ruský hudobný skladateľ. Nie Čajkovský, vravel si, ale určite nejaký –ovský. Alebo –kovič ako Sostakovič. Aj to je ruský skladateľ, ibaže nie ten, ktorého potrebujem. Ovskykovič?
Vyšli von pohľadať Finlaya a Nimrod tú príležitosť využil na to, aby Johnovi nenápadne šepol: „RIMSKIJ-KORSAKOV. Nezabudni: RIMSKIJ-KORSAKOV.“

Macreebyho aj s Finlayom nakoniec našli na hlavnom nádvorí. „Sleduj,“ prikázal mág synovi, nadšene si mädliac ruky. „Sleduj to pozorne, lebo toto nijaký počítač na svete nedokáže.“

„Pamätaj, Macreeby,“ varoval ho Nimrod, „že tvoje želania musia byť primerané.“

„Hovoril som o novej streche, no nie? Čo už môže byť skromnejšie a rozumnejšie ako nová strecha? Áno, želám si, aby tento hrad mal novú strechu.“

John sa na ňu pozrel. Využíval síce Nimrodovu silu, no aj tak mal čo robiť, aby to želanie splnil. O architektúre toho totiž veľa nevedel, a o anglických hradoch už vôbec nič, no vravel si, že Macreeby zrejme chce strechu rovnakého typu, aká tam je, ibaže novú. To už nevyzeralo také ťažké. „RIMSKIJ-KORSAKOV,“ povedal a hneď dodal: „A je to!“

Finlay Macreeby pokrútil hlavou a nahlas sa zasmial.
„Na čom sa smeješ?“ oboril sa naňho otec.
„Nevidím na streche nič nové,“ vysvetlil mu syn.
„Myslel som, že nechcete veľmi odlišnú strechu od tej, čo tu bola,“ bránil sa John, ktorému ten chlapec už začínal liezť na nervy. „Ak chcete mať dôkaz, že je nová, musíte vyjsť hore a pozrieť sa na ňu zblízka.“

„No jasné,“ rehotal sa Finlay. „Ako inak?“

Nimrod sa pozrel na hodinky Nevedel sa dočkať, kedy začne so štúdiom Macreebyho prekladu Beliliných zvitkov. „Druhé želanie,“ povedal, snažiac sa ich trocha posúriť.
„Peniaze,“ vyhlásil Macreeby a pokrútil hlavou, akoby to bola tá najsamozrejmejšia vec na svete. „Pravdaže.“

„Ako inak?“ chichotal sa Finlay.
„Teda, koľko by som si asi tak zapýtal…“ Macreeby si všimol Nimrodov pohľad a nevrlo prikývol. „Viem, viem, nie príliš veľa. Čo tak milión libier? Čo vy na to?“

Nimrod prikývol.
„Takže, po druhé si želám milión libier v hotovosti.“

„RIMSKIJ-KORSAKOV“ povedal John a ukázal na dvere do hradného paláca, pred ktorými stáli dva oceľové kufre. Macreeby sa k nim s nadšeným zavytím hodil, jeden otvoril a nenásytne prebehol rukami po zväzkoch bankoviek. „Vidíš?“ spýtal sa syna.
Finlay zalapal po dychu. „Počkaj moment,“ vyhlásil a zobral z kufra zväzok päťdesiatlibroviek. „Tie peniaze sú ozajstné!“

„No jasné, že sú ozajstné,“ zavrčal jeho otec. „Veď ti to celý čas hovorím!“

„Tí ľudia sú skutoční duchovia?“

Nimrod vystrúhal bolestnú grimasu. „Ak smiem, dávame prednosť výrazu džinovia.“

„Takže aj to s tromi želaniami je pravda?“

Macreeby sa zasmial. „Si hluchý, alebo čo? Sú to džinovia. Idiot! Čo si myslel, že tu robíme? Hráme nejakú spoločenskú hru?“ Finlay sa nedôverčivo pozrel na peniaze. „A ty si premárnil dve želania na novú strechu a sprostý milión?“ Rozhorčene pokrútil hlavou. „Čo je to s tebou, otec? Mohol si si zaželať poriadny dom namiesto tohto plesnivého hradu.“

„To by stačilo, Finlay.“

„Nie,“ zasmial sa chlapec. „To by ani náhodou nestačilo. Práve o to mi ide. Za milión si dnes nič poriadne nekúpiš. Počúvaj, ty starý vták, máš už iba jedno želanie, tak to nepokaz! Použi trocha predstavivosti, ty starý tupý vták!“

„Zavri ústa,“ zahriakol ho otec. „Zavri ich a nechaj ma sústrediť sa. Chcel som nový Rolls-Royce. Áno, ten nový. Phantom.“

„Neželaj si nejaký sprostý Rolls-Royce,“ oboril sa naňho Finlay, „Želaj si všetky, čo sú v predaji. Alebo, čo je ešte lepšie, želaj si fabriku, v ktorej ich vyrábajú.“

„Ty to nechápeš,“ povedal mu otec.
„Nie, to ty nič nechápeš, ty starý nasprostastý vták!“

„Želám si, aby si bol vtákom ty, Finlay,“ zavrčal zlostne Macreeby, a John, skôr ako tomu mohol zabrániť – v skutočnosti by vlastne ani nemohol, lebo želanie už bolo vyslovené, takže jediné, čo mu ostávalo, bolo sústrediť sa na čo najlepšieho vtáka zo všetkých, ktoré poznal –, tretí raz vyslovil „RIMSKIJ-KORSAKOV“ a splnil mágovi posledné želanie. Ani to meno ruského skladateľa poriadne nedopovedal, a chudák Finlay sa premenil na sokola sťahovavého.
„Božemôj,“ zdesil sa Nimrod. „Pozrite sa, čo sa stalo!“

„Želanie je ako ryba na tanieri – keď ju zješ, ťažko sa jej už zbavíš,“ utrúsil majster Rakšasas.
Sokol vyletel nad nádvorie a zlostne im zakrúžil nad hlavami.
„Ešte nie je neskoro,“ povedal Nimrod. „Rýchlo, Macreeby, vyslovte štvrté želanie!“

„Čože?“ nechápal mág.
„Bagdadské pravidlo číslo osemnásť,“ objasnil mu svoj nápad Nimrod. „Štvrté želanie požadované od džina, ktorý už svoje splnil, ruší predchádzajúce tri.“

„Prísť o novú strechu a milión libier v hotovosti? To teda nie!“

„Ale čo Finlay?“ zdesil sa John.
Macreeby sa pozrel na sokola plachtiaceho vysoko na oblohe. „Toto ho možno naučí, ako sa správať k otcovi,“ vyhlásil pochmúrne.
„Nebuďte hlúpy, Macreeby,“ karhal ho Nimrod. „Veď je to váš vlastný syn!“

„Nie.“ Mág sa kruto zasmial. „Už nie je. Teraz je to vták. Tak nech si to užije.“

Zdvihol kufre s peniazmi a vykročil s nimi do paláca. „Želám vám veľa šťastia,“ zavolal cez plece. „Podľa toho, čo som čítal v Beliliných zvitkoch, ho budete potrebovať prinajmenšom toľko, koľko si ho dokážete privodiť.“ Vo vstupnej hale zastal, položil kufre na zem a nohou za sebou zaplesol dvere.
Johnovi bolo zle od žalúdka z hroznej veci, ktorú spravil, a nedokázal odtrhnúť pohľad od sokola, ktorý stúpal čoraz vyššie a vyššie, až sa napokon vydal kamsi na juh a zmizol z dohľadu.
„Bál som sa, že príde k niečomu takému,“ vzdychol si Nimrod.
„Čo som to spravil?“ bedákal John. „Čo som to len spravil?“

„Nemohol si proti tomu absolútne nič urobiť,“ utešoval ho strýko. „Po tom, čo Macreeby vyslovil želanie, si ho jednoducho musel splniť.“

„Má pravdu, John,“ podporil ho majster Rakšasas a chytil chlapca za ruku. „Nuž, teraz to už vieš. Takto vyzerá jedno z mnohých nebezpečenstiev toho, keď plníme mundáncom po tri želania. Vždy hrozí, že budú najprv hovoriť a až potom premýšľať. Aj ja si až pridobre pamätám, ako som prvý raz musel splniť vyrieknuté želanie. Dosť ma to vtedy zobralo, veru tak.“ Aj on si vzdychol. „Ale také to už proste je, a ty potrebuješ skúsenosti. Sotva by si sa mohol naučiť plávať doma v kuchyni.“

Nimrod si chytil Macreebyho knihu pod pazuchu a voľnú ruku položil na Johnovo plece. „Poďme,“ povedal. „Zmiznime odtiaľto, kým toho chlapa nepremením na vrabca. Potom by sa ukázalo, či sa mu páči, že jeho syn je sokol.“

JEDENÁSTA KAPITOLA
VISUTÝ PALÁC V babylone
Keď sa Philippa po zdanlivo nekonečnom väznení v puzdre na cigaru Izáka Balajagu konečne dostala von, zistila, že sa nachádza v obrovskej, nádherne zariadenej spálni, ktorá vyzerala, akoby patrila nejakej princeznej. Mohutné mramorové stĺpy v nej podopierali detailne prepracovaný strop, z ktorého viselo niekoľko obrovských krištáľových lustrov. Okná vyššie ako autobus lemovali žlté závesy z hrubého zamatu, ladiace s dekou na posteli a čalúnením pozlátených kresiel, a všade tam boli biele mramorové sochy malých detí – väčšinou nahých, zahalených v plachte alebo nepohodlne ležiacich v ozrutných mušliach. Tá izba vôbec nebola zariadená podľa Philippinho vkusu, no aj rak sa jej v nej niečo páčilo – nádherná vôňa vo vzduchu pripomínajúca najčerstvejší a najexotickejší kvet na svete.
Cez okná prenikalo dovnútra jasné slnečné svetlo, no keď prešla po hrubom koberci s ružovým vzorom až k nim, aby sa pozrela von, prekvapene zistila, že tam nevidieť vôbec nič – absolútne nič, dokonca ani roh budovy, v ktorej sa nachádzala –, iba rovnaké biele svetlo. Dosť ju to vyviedlo z miery, až napokon došla k záveru, že takéto svetlo sa vyskytuje iba v snoch, a vôbec nie v dobrých. Preto sa niekoľkokrát uštipla, ako to robia ľudia v románoch, keď sa chcú uistiť, že nespia, alebo sa chcú, naopak, zobudiť. Ona však nespala, čo čoraz viac ľutovala – najmä po tom, čo sa pokúsila otvoriť dvere a zistila, že sú zamknuté.
Ako prvé jej napadlo kričať a búchať na dvere, kým jej niekto nepríde otvoriť, potom si však spomenula, čím je, takže namiesto toho zozbierala vnútorné sily, vyslovila svoje spúšťacie slovo „FABULÓZFANTASTIKUSFAJNOVOSTNÝ!“ a zaželala si byť naspäť doma v New Yorku.
Nič sa nestalo, hoci mala pocit, že by to malo vyjsť, lebo v jej zlatej klietke bolo dosť teplo na to, aby džinovská sila účinkovala naplno. Zišlo jej na um, či nejakou hlúpou náhodou o svoje schopnosti neprišla, pretože jej spúšťacie slovo už druhý raz za sebou nijako nepomohlo. Najprv zlyhalo Nimrodovo diskrétum a teraz aj jej vlastný pokus. Neostávalo jej nič, iba trpezlivo čakať, no našťastie práve v tom bola vždy dobrá. A tak si ľahla na veľkú, pohodlnú posteľ a čakala, čo sa bude diať.
Po chvíli sa dočkala.
Len čo začula štrkotať kľúč v zámke, vyskočila z postele, so srdcom v hrdle prešla k dverám a ocitla sa tvárou v tvár drobnej nenápadnej žene, ktorú tak napoly poznala. V rukách mala strieborný podnos so sendvičmi, koláčmi, keksami a veľkým krčahom ovocnej šťavy. Philippe stačil jediný pohľad na jedlo, aby si spomenula, aká je hladná. Ešte viac však túžila po odpovediach na svoje otázky, napríklad kde je a prečo ju tam priviedli.
„Hej!“ oborila sa na ženu. „Ja vás poznám, však?“

Žena prikývla a položila podnos na jeden zo stolíkov. Na sebe mala šaty, ktoré boli určite módne a veľmi drahé, no asi pred štyridsiatimi rokmi, na rukách čipkované rukavičky a na krku niekoľko šnúr starých perál. Vlasy mala akoby zaprášené, zuby žlté, na tvári priveľa púdru a v očiach sklamanie. „Áno, už sme sa videli,“ odvetila. „Stretli sme sa na džinversovom turnaji v New Yorku. Som Mrzorová.“

„Aha, už si spomínam,“ povedala Philippa. „Boli ste tam s Ajišou.“

„Som jej komorná a spoločníčka na cestách.“ Podľa výrazného prízvuku pani Mrzorová pochádzala niekde z juhu Spojených štátov.
„Tak potom by ste mi mohli prezradiť, prečo ma uniesli a prečo som tu.“ Vo Philippinom hlase bolo cítiť hnev. „Nech sme už teda kdekoľvek.“

„Pravdaže, zlatko. Pravdaže. Ešte pred tým ti však chcem povedať jedno – ja s tvojím únosom nemám absolútne nič spoločné. Nie som tvoja nepriateľka. Prosím ťa, pamätaj si to pre budúcnosť. Ak chceš, budem tvoja priateľka, a ak budem môcť, rada ti pomôžem, ak to nebude v protiklade s príkazmi mojej zamestnávateľky, ktorej už štyridsaťpäť rokov verne slúžim.“ Pani Mrzorová sa pokúsila o úsmev. „Nie si smädná? Nechceš troška jablkovej šťavy? Moja mama, od ktorej mám recept, bola preslávená tým, že robí najlepšiu šťavu v celej Severnej Karolíne.“

„Najprv odpovede,“ zavrčala Philippa.
Pani Mrzorová sa posadila do jedného z kresiel žltých takmer rovnako ako jej zuby. „Keďže si tým, čím si, zrejme nebudeš požadovať, aby som ti vysvetlila, ako je to všetko možné. Je to tak, ako to je, a hotovo.“ Pozrela sa po rozľahlej izbe a prikývla. „Napríklad tento palác je v každom detaile presnou kópiou paláca Osborne House, ktorý bol domovom kráľovnej Viktórie od roku tisícosemstoštyridsaťpäť až do jej smrti v roku tisícdeväťstojeden.“

„Takže sme v Anglicku?“

„Nechaj ma to dopovedať. Ajiša, ktorá tiež pochádza z Anglicka, ten palác zbožňovala už od chvíle, keď ho raz navštívila ešte ako malé dieťa. Keď sa o mnoho rokov neskôr stala modrým džinom, rozhodla sa, že ak má tráviť čas tu, v Babylone – lebo práve v ňom sme –, potom chce, aby vnútrajšok jej sídla vyzeral práve takto.“

„Ale Babylon je v Iraku. Chcete mi tvrdiť, že v skutočnosti sme niekde v Iraku?“

„Presne tak. Nachádzame sa na úplnom konci obrovskej jaskyne Iravotum.“ Pani Mrzorová sa na chvíľku odmlčala. „Určite si už počula o slávnych babylonských visutých záhradách. Nuž, toto je v skutočnosti visutý palác, ktorý dal postaviť kráľ Nabukadnesar pre Ištar – jednu z Ajišiných predchodkýň. Hovorí sa mu visutý palác, pretože kedysi takpovediac visel nad okrajom hlbokej priepasti. Je to zároveň ďalší dôvod, prečo Ajiša chcela, aby sa podobal na niečo z viktoriánskeho Anglicka. Nemá totiž vôbec rada výšky. Tak či onak, vlastne vôbec nezáleží na tom, ako to tu vyzerá dnes. Je to duchovný domov modrého džina, ktorý sem vždy v januári chodí vyschnúť.“ Tentoraz sa naozaj usmiala. „Aspoň tak tomu hovoríme.
Vieš, zlatko, tá stará dáma je preslávená tvrdosťou svojho srdca. Musí ho mať ako skala, aby udržala mier medzi vami džinmi. No a pomáha jej v tom práve pobyt na tomto mieste. Práve vďaka nemu je také tvrdé. Nesmiem ti prezradiť ako, no keby sem raz ročne neprišla, asi by bola ako každá iná stará mama. Niežeby som jej to mala za zlé. Keby som vedela to, čo ona, zrejme by som nebola iná.“

„A čo presne to má spoločné so mnou?“

„No teda! V New Yorku som mala dojem, že ti to celkom myslí. Tebe to naozaj ešte nedošlo?“

Philippa pokrútila hlavou.
Pani Mrzorová si vzdychla. „Je pravda, že sama o tom oficiálne nič neviem, no pokiaľ som to odhadla správne, chce z teba urobiť nového modrého džina.“

„To je trápne,“ vyhlásila Philippa. „Mám len dvanásť rokov.“

„Na svete bolo mnoho kráľov a kráľovien, ktoré sa dostali na trón, skôr ako prestali nosiť plienky, zlatko. Vek, či už vysoký alebo nízky, sa pri takomto vysokom úrade nikdy nepokladal za bohvieakú prekážku.“

„Aleja tú prácu nechcem. Jednoducho ju nevezmem.“

„To musíš povedať jej, nie mne. Ak chceš, odvediem ťa za ňou a ona ti možno prezradí odpovede na všetko, čo ťa trápi.“

„Dobre,“ povedala Philippa rázne. „Vezmite ma k nej. Čím skôr jej vysvetlím, ako sa veci majú, tým lepšie. Chápem, že je to veľká česť, ale takúto zodpovednosť jednoducho nemôžem prijať.“ Komorná teda vyviedla Philippu zo spálne, prešla s ňou cez niekoľko dlhých chodieb a dolu širokým schodiskom. Zdalo sa, že v paláci okrem nich nik nie je, ale zato tam straší. V jednej izbe sa sám pohyboval vysávač, naspodku schodiska prachovka utierala drevené zábradlie, no vysvetlenie toho všetkého bolo ešte desivejšie, ako si Philippa myslela. Pani Mrzorová jej totiž vysvetlila, že všetci sluhovia a slúžky modrého džina sú neviditeľní.
„Ja som jediná viditeľná členka jej sprievodu v Babylone,“ prezradila jej. „Neviditeľní sluhovia sú oveľa lepší ako viditeľní. Keď človek sluhu vidí, niekedy má pocit, že by ho mal aj osloviť. Pri neviditeľnom táto povinnosť odpadá. Aspoň tak to má stará pani rada. Chce, aby ich prinajmenšom niekedy bolo počuť, no nikdy vidieť.“

„A im nevadí, že sú neviditeľní?“

„Sú dobre platení.“ Pani Mrzorová pokrútila hlavou. „Jednoducho si urobia svoju prácu, a keď sa vrátia domov, zasa ich vidieť. Vlastne na tom nič nie je.“

„Nikdy by som si nezvykla na neviditeľných sluhov.“ Philippu pri tej predstave až striaslo. „Koniec koncov, sú to ľudia. Nie, nikdy by som tu nemohla bývať.“

„Nebudeš si musieť na nič zvykať,“ upokojovala ju komorná. „Keď to tu bude celé tvoje, môžeš si to prestavať, ako len chceš.
Môže to byť v štýle minimalistickej moderny ranej gotiky šesťdesiatych rokov, rokoka – ako sa ti len zachce. Dokonca to môžeš vrátiť do pôvodného stavu z pradávnych čias. Nemusí to vyzerať tak ako teraz. Nikdy som nebola v džinovskej lampe ani fľaši – Ajiša vraví, že by som to neprežila –, ale pokiaľ viem, ide tu o presne rovnaký princíp ako v nej.“

Philippa stále iba zaťato krútila hlavou. „Mohlo by to vyzerať trebárs ako hotel Four Seasons, aj tak by som tu nechcela bývať.“

„Ajiša má, samozrejme, ohromnú moc,“ presviedčala ju ďalej komorná. „Všetko, čo si zaželá, sa okamžite stane. Má najnovšie knihy aj časopisy, najlepšie jedlo aj víno. V ostatných veciach sa zasa spolieha na mňa. Môžem sa pochváliť tým, že sa z nás rokmi stali celkom dobré priateľky.“

Prešli do obrovskej bielej siene, ktorá vyzerala nie ako z paláca kráľovnej Viktórie, ale nejakého indického maharadžu. Pani Mrzorová aj na to mala vysvetlenie. „Viktória nebola iba anglickou kráľovnou, ale aj indickou cisárovnou, a to sa odráža na štýle tejto miestnosti. Hovorí sa jej Durbarská izba podľa hindského slova pre jeden typ oslavy. Sama som v Indii nikdy nebola, no počula som, že je to fantastická krajina. Iste budeš súhlasiť, že táto izba je prekrásna.“

„Odkiaľ vlastne ste, pani Mrzorová?“

„Z Greenvillu v Severnej Karolíne. Raz sa tam aj vrátim.“

„Ako dlho ste tam už neboli?“

„Od chvíle, čo som pred štyridsiatimi piatimi rokmi nastúpila do služby k Ajiši.“

„Vy ste za celých štyridsaťpäť rokov služby ani raz neboli doma?“

Komorná trocha smutne prikývla.
„Prečo ste si nevybrali dovolenku?“

Obe si sadli na sedačku pri okne, z ktorého nebol výhľad na nič okrem rovnakého mliečneho svetla ako v spálni.
„V tejto práci nie sú dovolenky,“ odvetila komorná. „Taká bola moja dohoda s Ajišou, keď som k nej nastúpila. Ďalšou podmienkou bolo, že nesmiem nikdy žiadať o zvýšenie platu, ale na úvod si môžem vypýtať taký, aký len chcem. Preto som požiadala o pätnásťtisíc dolárov ročne. Vieš, v päťdesiatych rokoch to bol hotový majetok a bola som presvedčená, že mám nadosmrti vystarané. Pravdaže, dnes to nie je skoro nič, ale neopovážim sa žiadať o zvýšenie platu rovnako ako o dovolenku.“

„A prečo s ňou neskúsite vyjednať novú dohodu?“

Pani Mrzorová iba pokrútila hlavou. „Po prvé, Ajiša je preslávená tvrdosťou svojho srdca. Nikdy by na to nepristala. No a po druhé, sľúbila mi, že ak dodržím našu dohodu, jedného dňa mi splní tri želania, celkom ako v rozprávke. Vieš si to predstaviť?“ Rozpačito sa usmiala. „Ja to robím. Predstavujem si to. Predstavujem si, čo si budem želať, keď mi oznámi, že prišiel čas plnenia želaní.“

Philippa krútila hlavou. Tak trocha tú ženu ľutovala.
„Môžeš krútiť hlavou, koľko chceš,“ povedala jej komorná, „ale v Greenville nie je ani trocha mágie. Je tam iba realita a ja som vždy túžila po niečom magickom.“ Usmiala sa. „Je na tom niečo zlé?“

„Záleží na tom, ako sa na to pozeráte. Mne to totiž pripadá, že ste premárnili celý život, pani Mrzorová. A prečo? Pre sen. Nič okrem reality neexistuje.“

„Tebe sa to ľahko hovorí,“ namietla komorná. „Si džin. Môžeš si robiť, čo sa ti zachce.“

„Vieš, má pravdu.“

Philippa zdvihla zrak a zistila, že na vysokej galérii pripomínajúcej chór v kostole sedí Ajiša.
„Môžeš meniť svet, v ktorom žiješ,“ pokračovala zhora. „Ale pre ňu ako mundánku je realita iba hlúpy kameň alebo strom. Rozhodne to nie je nič, čo by si našla v ľudských srdciach. Práve nimi si totiž želajú. Nie hlavou, ale srdcom, ako sama zistíš, keď tu so mnou chvíľu pobudneš.“

„Ale ja tu nechcem pobudnúť,“ namietla Philippa. „Chcem ísť domov. Vaša ponuka mi lichotí, to je pravda, ale nie je to nič pre mňa.“

„Toto nie je ponuka, ktorú by si mohla odmietnuť.“ Ajiša zišla po úzkych schodoch do siene. Mala na sebe modré hodvábne šaty s vysokým naberaným golierom a vreckovkou v rukáve. „Obávam sa, že v tejto veci nemáš na výber. Celé roky hľadám džina, ktorý nastúpi na moje miesto, keď sa pominiem, a našla som teba. Keď odídem z tohto sveta – chvalabohu, bude to už onedlho –, prevezmeš to po mne. Ty, Philippa, budeš modrým džinom babylonským.“

„Ujdem! Nemôžete ma tu držať! Nedovolím vám to.“

„Kam by si asi tak ušla?“ Ajišin hlas bol tichý, takmer až jemný, no bolo v ňom cítiť chladnú oceľ, rovnako ako v jej pevných ústach a prenikavých očiach. „Ani nevieš, kde vlastne sme. Keby si to vedela, nepomýšľala by si na útek. Irak je dosť nebezpečný sám osebe, no to je nič oproti nebezpečenstvám, s ktorými sa stretneš v Iravote.“

„Kde?“ zamračila sa Philippa. O Iraku už počula. Aj o Iráne. Kto by o tých štátoch nič nepočul? Ale až doteraz sa nikde nestretla s nijakým Iravotom.
Ajiša ju chytila za rameno a odviedla k jednému z okien plnému mliečneho svetla. Keď sa ho dotkla, sklo sa vyjasnilo a Philippa videla, že dom stojí na začiatku nepreniknuteľného temného lesa.
„Toto je Iravotum – domov zlých a zlostných želaní. Keď si ľudia želajú zlé veci, práve sem tie zlé veci prichádzajú v nádeji, že ich tu niekto napraví. Len dnes ráno som za bránou videla napoly tchora a napoly človeka. Čírou náhodou viem, že jeho matka nerozumne vyslovila želanie mať dieťa, aj keby to mal byť polovičný tchor. Počul ju jeden džin a jej želanie sa splnilo. Keď porodila, zistila, že jej potomok je napoly tchor a napoly človek.“ Chladne sa usmiala. „Daj si pozor, čo si želáš. Mohlo by sa ti to splniť.“

„Prečo by nejaký džin plnil takéto želanie?“ nechápala Philippa.
„Nie každý džin je taký dobrý ako tvoj strýko Nimrod. Mnohí sa radi zabavia na účet mundáncov. Okrem toho existujú prípady, keď trebárs aj dobrý džin splní takéto želanie bez toho, aby si to vôbec uvedomil. Hovoríme tomu podprahové plnenie želaní a myslím, že si to zažila aj na vlastnej koži.“

„Áno,“ prikývla Philippa, spomínajúc na let z New Yorku do Londýna.
„Ak budeš taká hlúpa, že vyjdeš z paláca, rýchlo zistíš, že vonku sú všetky takéto želania.“ Ajiša sa znova dotkla okna a sklo sa zakalilo dobiela.
„Prečo im nepomôžete?“ spýtala sa Philippa.
„Ja som ich nestvorila,“ odsekla Ajiša. „Okrem toho tu aj tak dlho nevydržia. Všetky nakoniec pohltí príšera zvaná Optarew – mocný netvor, ktorý vyšiel z mysle spiacej Ištar –, takže môj zásah nie je potrebný. Ak mám však povedať pravdu, je mi dokonale jedno, ako a kde skončia“

„To je ďalší z dôvodov, prečo nemôžem ísť vo vašich šľapajach,“ oznámila jej Philippa. „Vôbec nie som ako vy. Nepatrím k tým, čo odvrátia zrak a nechajú ľudí trpieť bez toho, aby sa im pokúsili pomôcť.“

„Naozaj?“ usmiala sa Ajiša. „Podobáš sa mi viac, ako si myslíš, dieťa. Práve preto som si ťa vybrala.“

„Je mi jedno, ako dlho ma tu budete držať – nikdy nebudem taká zlá ako vy“

„Nie zlá, ale ľahostajná. To je rozdiel.“

„Ľahostajnosť je podľa mňa viac-menej to isté ako zlo.“

„Uvidíme,“ vyhlásila Ajiša. „Ale, našťastie, vôbec tu nebudeš musieť ostávať dlho, kým tvoje srdce nestvrdne rovnako ako to moje. Potom pôjdeme do mojej vily v Berlíne. Bude sa ti tam páčiť. No a po čase – aj keď toho mi už veľa neostáva – budeme spolu výborne vychádzať.“

„Ani keby ste sa dožili tisíc rokov, hoci na ten vek vyzeráte už teraz, vy hnusaňa! A už vôbec nie po tom, čo ste mi urobili na džinversovom turnaji. Boli ste to vy, no nie? To vy ste zmenili kocky a narafičili to tak, aby si všetci mysleli, že som sa priznala, hoci som bola nevinná.“

„Takmer si to trafila. Ja som spravila to so škatuľkou a kockami, ale keď si odpovedala na moje otázky, hovoril tvojimi ústami Izák Balajaga.“

„Možno, ale predpokladám, že ste ho na to naviedli vy.“

„Nenaviedla. To ani náhodou. Dala som mu rozkaz, čo je niečo celkom iné. Nemal na výber, ak chápal, čo je preňho dobré.“

„Ale prečo? Prečo ste mi to urobili?“

„Mala som na to hneď viacero dôvodov. Po prvé som chcela vedieť, ako na tvoje poníženie zareaguje Mimi de Ghulle. Chcela som sa uistiť, či naozaj má džintelektuálne kvality potrebné na vykonávanie funkcie modrého džina. K tomu stačí povedať, že ma jej správanie ani trocha nepovzbudilo. No a po druhé som chcela zistiť, či aj po tom všetkom prijmeš úlohu, ktorú ti ponúkne Nimrod – či sa pokúsiš zachrániť Šalamúnov grimoár pre všetkých džinov. Inými slovami, či budeš ochotná uprednostniť dobro ostatných pred vlastným prospechom a bezpečím.“ Pokrčila plecami. „Pravdaže, urobila si to. Koniec koncov, si tu, no nie, dievčatko?“

„Nehovor mi dievčatko!“ oborila sa na ňu Philippa. „Nie som nijaké decko. A nepovyšuj sa, ty stará bosorka!“

Ajiša si vymenila pohľad s pani Mrzorovou. „Dobre,“ prikývla. „Už sa to začalo.“

„Čo sa malo začať?“

Starena sa posadila a zložila si ruky do lona.
„Neďaleko odtiaľto sa kedysi nachádzala rajská záhrada. Väčšina ľudí, ktorí čítali príbeh Adama a Evy, si pamätá, že v nej boli dva pozoruhodné stromy: strom poznania dobra a zla a strom života. V niektorých verziách toho istého príbehu sa však spomína aj tretí strom – Logos, ktorému niektorí hovoria aj strom rozumu či logiky. Osobne dávam prednosť logike, ktorá stojí nad poznaním dobra a zla. Logika si vystačí sama so sebou, Philippa. Na ničom inom nezáleží.“

„Ale čo to má spoločné so mnou?“

„Ten strom tu ovplyvňuje úplne všetko. Vzduch, ktorý dýchaš, je plný vône jeho kvetov – a najsilnejšia je práve v tomto čase. Olej z ich lupienkov sa používa pri príprave jedál v našich kuchyniach. Jablková šťava pani Mrzorovej je lisovaná z jeho plodov. Dokonca aj na našu vodu vplývajú jeho korene.“

Philippa neveriacky pokrútila hlavou. „Vôbec ti neverím!“

„Polož si túto otázku, drahá: Začalo by mi slušne vychované dievča, ktoré som stretla v New Yorku, len tak tykať a nazvalo by ma starou bosorkou? Pochybujem.“

„Nuž, tej jablkovej šťavy sa už ani nedotknem,“ vyhlásila Philippa.
„Ako myslíš, ale aj tak musíš dýchať. Rozhodne by som ti neradila prestať s tým. Určite by sa to nepriaznivo odrazilo na tvojom zdraví.“

„Poškodiť si zdravie mi pripadá oveľa lepšie ako stať sa takou ako ty,“ odsekla Philippa bojovne a vykročila k dverám.
„V paláci a záhradách môžeš ísť, kam chceš,“ zavolala za ňou Ajiša. „A ak niečo potrebuješ, stačí zdvihnúť slúchadlo. Jeden z našich neviditeľných sluhov ti prinesie, čo si budeš želať. Ak nájdeš niektoré dvere zavreté, nie je to preto, aby ti bránili odísť, ale aby ťa ochránili pred vecami, ktoré by sa ti nepáčili, lebo si ešte mladá a ľahko sa vyľakáš. Na to nikdy nezabudni. Si v Iravote, nie v Amerike a vlastne ani v Iraku. Aj napriek tomu, čo ti vraví zrak, je toto miesto nesmierne staré – staršie ako pyramídy – a dá sa v ňom natrafiť na kopu čudných vecí. Najmä v záhrade. Takže buď opatrná, Philippa. Vždy buď opatrná.“

DVANÁSTA KAPITOLA
CESTA DO BAGDADU
Naspäť v Berlíne si vyčerpaný John v Nimrodovom apartmáne v hoteli Adlon šiel ľahnúť, zatiaľ čo jeho strýko a majster Rakšasas ostali celú noc študovať zápisy veľkňaza Ena a Macreebyho preklad. Keď sa na druhý deň ráno zobudil o poznanie sviežejší, vybral si niečo pod zub z obrovského vozíka s raňajkami, ktorý strýko objednal u hotelovej služby, a posadil sa s Groaninom, Alanom, Neilom a oboma staršími džinmi. Len čo začali rozprávať, bolo jasné, že sa im do toho veľmi nechce.
„Z nášho štúdia Enových spisov…“ začal Nimrod pomaly.
„To je autor zvitkov,“ doplnil ho majster Rakšasas. „Veľkňaz bohyne Belily, ktorá bola Ištarinou predchodkyňou.“

„Vieš, John, vyvodili sme z toho viacero záverov a nie všetky sú. príjemné.“

„No tak,“ súril ich. „Aké máme šance na záchranu Philippy?“

Rakšasas pokýval hlavou. „Jeleň, ktorý vojde do klobučníctva, na seba jednoducho musí upútať pozornosť,“ vyhlásil záhadne.
John až zastonal od nedočkavosti. Mal starého majstra rád, no niekedy – napríklad teraz – si vravel, že by mohol radšej mlčať.
„Nechtiac si trafil priamo do čierneho,“ pokračoval Rakšasas. „Je nepochybné, že naše šance nie sú ani trocha dobré. Lenže tvoje šance, John, by mohli byť oveľa lepšie.“

„Chceme tým povedať, že s tebou nepôjdem,“ dodal Nimrod. „Keby som sa priblížil na dvesto kilometrov k Iravotu a visutému palácu v Babylone, Ajiša by to zacítila a spustila protiopatrenia.“

„Aké protiopatrenia?“ chcel vedieť Groanin.
„To presne nevieme,“ pripustil Nimrod. „Enov opis je v tomto dosť nejasný. Na druhej strane, John má hneď dve nesporné výhody. Prvou je fakt, že ako Philippino dvojča ho Ajiša nemôže vycítiť tak ako mňa. Ak ho aj zacíti, bude predpokladať, že ide o Philippu.“

„A tá druhá nesporná výhoda?“

„Tá je zjavne dvojsečná,“ odpovedal namiesto Nimroda Rakšasas. „Vďaka tomu, že je oveľa slabší ako jeho strýko, sa dá odhaliť ťažšie, no nie je to nemožné.“

„Inými slovami, ostaneš pred Ajišou utajený iba dovtedy, kým nevyužiješ svoju džinovskú moc,“ dodal Nimrod.
John sa napäto usmial. „Aby sme v tom mali celkom jasno,“ začal, „vy chcete, aby som šiel do jednej z najnebezpečnejších krajín na svete bez džinovskej moci, ktorá by ma chránila?“

Nimrod prikývol. „Dá sa to tak zhrnúť. Áno.“

„Nemôžem mať ani diskrétum?“

„Nemôžeš,“ povedal mu strýko smutne. „Nezabudni, že ťa do toho absolútne nikto a nič nenúti, chlapče. Budeš musieť čeliť mnohým vážnym nebezpečenstvám, o tom niet pochýb. Možno by si si to mal rozmyslieť. Nikto – a ja už vôbec nie – ti nebude mať za zlé, ak sa rozhodneš nejsť do toho.“

„Idem,“ vyhlásil John ticho.
„Ak pôjdeš, bude ťa sprevádzať majster Rakšasas, aby ti pomáhal svojimi radami. Kým nevyjde z lampy, Ajiša ho neodhalí. No a, pravdaže, pôjdu s tebou aj Alan a Neil.“

Oba psy naraz štekli a Groanin hlasno zakašlal.
„Pri všetkej úcte, pane,“ povedal, „nezabudli ste náhodou na niečo?“

Nimrod sa zamračil. „Nie, alebo aspoň nemyslím, že áno.“

„Zabúdate na mňa, pane. Pôjdem s chlapcom, kam bude treba. Možno mám iba jednu ruku, ale viem sa o seba postarať. Veru tak, viem. A ako som už vravel, na svete nie je nič, čo by som nebol ochotný urobiť pre tie dve deti.“

„Ďakujem, pán Groanin,“ povedal mu John, dojatý komorníkovou náklonnosťou.
„Áno,“ pridal sa k nemu strýko. „Je to od teba veľmi šľachetné, Groanin.“

Komorník rázne pokrútil hlavou. „Nie, pane. Nie šľachetné. Iba ľudské. Áno, myslím, že to je to správne slovo. Ľudské. Vy džinovia niekedy zabúdate, čoho sme my ľudia schopní.“

Alan hlasno zaštekal, akoby si spomenul, čoho bol schopný on sám, keď bol ešte človekom.
„Ale kde je to Iravotum?“ chcel vedieť John. „A ako sa tam dostaneme?“

„Čo sa toho týka, máme dobré správy,“ vyhlásil Nimrod. „Veľkňaz Eno nám poskytol podrobné inštrukcie, ako sa tam dostať, ako preniknúť do podzemia, dokonca aj to, ako prekonať niektoré z mnohých nástrah, ktoré na teba v tajnom kráľovstve číhajú. Nakreslil aj mapu s najlepšou trasou.“

„Povedal si do podzemia, strýko?“ spýtal sa John, uvažujúc, ako na tejto ceste zvládne svoju klaustrofóbiu. Zobrať si pilulu s dreveným uhlím, aby prežil niekoľkohodinové cestovanie lietadlom, bola jedna vec, no putovať podzemím už bolo niečo celkom iné.
„Visutý palác aj celé Iravotum – domov zlých a zlostných želaní – sa nachádza niekoľko kilometrov pod zemským povrchom,“ prezradil mu Nimrod. „Presne, ako sa hodí na takéto tajné, hermetické miesto. Leží pod zrúcaninami pradávneho Babylonu asi deväťdesiat kilometrov južne od Bagdadu. Eno nepíše, ako Ištar a jej nasledovníčky vstupujú do paláca, no celkom podrobne opisuje druhý tajný vchod pod miestom, na ktorom stála slávna babylonská veža.“

„Tá naozaj existovala?“ začudoval sa chlapec. „Myslel som, že to je len vymyslený príbeh o tom, ako ľudia odrazu začali hovoriť rôznymi jazykmi a nikto nikomu nerozumel.“

„Babylon existoval, a veža takisto,“ uistil ho Nimrod. „To miesto je asi stošesťdesiat kilometrov severne od Babylonu a v súčasnosti sa nazýva Samara. Do dnešných dní sa tam zachovali zvyšky veže. Podľa Ena je priamo pod ňou tajný vchod do podzemia a jeho spisy prezrádzajú, ako sa tam dostať a kadiaľ v ňom putovať. Údajne je tam podzemné more, cez ktoré ťa dostane veslár na člne.“

„Páni!“ zvolal Groanin a hneď túto zámienku využil na to, aby odrecitoval jednu z básní, ktoré mal rád:
„Sám na člne bez bázne a hany
pre prievozníka s jedinou mincou;
koho myslíš, že nájdeš čakať na brehu Léty?
Mňa teda ani náhodou.“

Nato sa pochmúrne zasmial. „Veru tak, mňa ani náhodou.“ John prikývol. „Má pravdu. Vám to nepripadá trocha… Ako to len… Strašidelné?“ Začínal tak trocha pochybovať, či vlastne chce byť džinom. V poslednom čase sa okolo neho a s ním diali čoraz desivejšie veci a on si čoraz silnejšie želal byť naspäť v New Yorku a robiť niečo normálne, napríklad nechať sa šikanovať od Gordona Bradocha. Len čo si naňho spomenul, musel sa v duchu pýtať, či toho chlapca Philippa naozaj zbavila vyrážok na tvári a či je z neho teraz lepší človek. Nepochybne to zistí, pokiaľ prežije útrapy, čo ho čakajú, a na začiatku ďalšieho polroka znova nastúpi do školy. Jedným si však mohol byť istý už teraz. Hrozne mu chýbala sestrina múdrosť a jej rady. Keď nebola po jeho boku, mal pocit, akoby z neho ostala iba polovica.
„Strašidelné, hovoríš?“ vzdychol si Nimrod. „Je to také, aké to je, John. To, že mundánci použili témy z Iravota ako základ pre vlastné hlúpe mýty a báje, pre náš nič neznamená.“ Pozrel sa na hodinky. „Je čas vyraziť. Odveziem vás na vzdušnom víre do Ammánu v Jordánsku, odkiaľ už budete musieť pokračovať bezo mňa.“

„Jordánsko susedí s Irakom, však?“ spýtal sa ho synovec.
„Áno. Budete si musieť nájsť nejaký mundánsky dopravný prostriedok, ktorý vás štyroch prevezie cez irackú púšť.“

O niekoľko hodín neskôr už boli v najlepšom hoteli hlavného mesta Jordánskeho hašemitského kráľovstva. Nimrod a Rakšasas nechali Johna s Groaninom v jednej z viacerých hotelových reštaurácií a šli zháňať niečo, čo ich dopraví ďalej. Ich hotel bol obľúbený medzi anglickými a americkými obchodníkmi aj novinármi, z ktorých sa niektorí tiež chystali ísť do Iraku. Z toho, čo od nich John počul pri konzumovaní vynikajúceho hamburgera, sa zdalo, že ten štát je ešte oveľa nebezpečnejší, ako si myslel.
„Nenávidím to tu,“ zamrmlal Groanin a strčil lyžičku do pohárika s detskou výživou. Neveril nijakému jedlu, ktoré neuvarili v Anglicku, a tak si so sebou zobral ruksak plný sterilizovaných výživ pre dojčatá, ktoré pokladal za jedinú bezpečnú stravu v horúcej púštnej krajine. Možno bola naozaj bezpečná, no Johnovi aj tak pripadalo nechutné, že dospelý muž je hnedastú kašičku predávanú ako „jahňacina so zemiakovou kašou a karotkou“. On sám by rozhodne radšej riskoval pokazený žalúdok ako „pór s karfiolom a syrom“ – už len vôňa tej zmesi mu spôsobovala miernu nevoľnosť.
„Neviete, o čo sa pripravujete,“ povedal komorníkovi a odhryzol si toľko z hamburgera, koľko mu len dovolila vlastná* sánka. „Je super.“

„Ak chceš riskovať pre jedlo, je to tvoja vec,“ frflal Groanin. „Okrem toho, po skúsenostiach z rokov služby u tvojho strýka viem, že vy džinovia dokážete bez následkov zjesť takmer všetko. Viac radšej nehovorím, aby mi z toho neprišlo zle. Ak sa však pozrieš do tej Rakšasasovej knihy, potom pochopíš, na čo narážam.“

Nimrod medzičasom našiel šoféra, ktorý bol ochotný odviezť Johna, Groanina a oba psy (nehovoriac už o lampe s majstrom Rakšasasom) do Samary na druhom konci púšte. Na druhý deň ich čakal pred hotelom už o štvrtej ráno, aby mohli vyraziť ešte pred svitaním. Mal veľký čierny mercedes s dieselovým motorom.
„Došľaka!“ uľavil si komorník, keď sa im ten šofér – Darius al Baghdadi – predstavil. „Veď je to dieťa, preboha! Koľko máš rokov, synak?“

Darius sa hrdo usmial od ucha k uchu. „Mám dvanásť, pane.“

„A čo hovorí tvoj otec na to, že jazdíš autom?“

„Otec je mŕtvy,“ odvetil chlapec. „Teraz živím rodinu ja. Som výborný šofér, pane. Veď uvidíte.“

„Všetci, s ktorými som hovoril, sa zhodli na tom, že Darius je jeden z najlepších šoférov v celom Iraku,“ dodal k tomu Nimrod. „Je z Bagdadu a cestu cez púšť pozná ako svoje topánky.“

„A čo ochranka?“ chcel vedieť komorník. „Vraveli ste, že nám najmete aspoň jedného osobného strážcu. Kde je?“

„Nijaká ochranka,“ pokrútil hlavou Darius. „Osobní strážcovia priťahujú pozornosť. Ľudia hneď vedia, že je tam niekto, koho sa oplatí olúpiť. Lepšie je to bez nich.“

Groanin, ktorý okrem iného šoféroval v Londýne Nimrodov Rolls-Royce, nešťastne zastonal. „Neznášam túto krajinu.“

„Irak sa vám bude páčiť,“ uisťoval ho Darius. „Je to veľmi pekná krajina s veľmi dobrými ľuďmi.“

„O tom vážne pochybujem.“

John podal irackému chlapcovi ruku. „Pekné auto,“ poznamenal. V duchu mu ticho závidel, že smie šoférovať.
„Mercedes Benz je veľmi silný a spoľahlivý,“ povedal Darius. „Iba servisy nemáme bohvieaké. Bolo to auto môjho otca. Ja mám radšej ferrari.“

„Aj ja,“ pripustil John.
„Keď vyrastiem, chcem byť pretekár,“ pokračoval chlapec. „Na Grand Prix, ako Michael Schumacher. Je to môj vzor.“

„Aj ja ho mám rád,“ podporil ho John, hoci v skutočnosti dával pred Formulou 1 prednosť pretekom v Indianapolise.
Darius mal široký úsmev a bujnú hrivu čiernych vlasov, ktoré mu padali do očí, až Johnovi pripomínal jedného člena skupiny Beatles. Mal na sebe džínsy, falošné zlaté rolexky a tričko s nápisom HASTA LA VISTA, BABY. Vraj ho dostal od jedného britského vojaka. Na opasku mu viselo puzdro na pištoľ, v ktorom sa v skutočnosti skrývali iba jeho peniaze, a pošva na dýku, v ktorej nosil slnečné okuliare. Zdalo sa, že sa mu veľmi páčia aj Alan a Neil – podľa neho by nikto nepovedal, že to sú americké psy. Trval však na tom, aby John a Groanin zašli do neďalekého obchodu s arabským oblečením a kúpili si tam fóby – dlhé biele košele, ktoré Arabom siahajú až po členky – a bišty, čo je voľnejší plášť, ktorý sa oblieka na fóbu.
„Pri cestovaní je najlepšie vyzerať ako Arabi,“ vysvetlil im. „Ak vás potom uvidia banditi, pomyslia si, že sa vás neoplatí olúpiť.“

„A čo ty?“ spýtal sa ho Groanin, ktorý sa v dlhej róbe cítil trocha hlúpo. „Ty vôbec nevyzeráš ako Arab.“

Darius sa zasmial „Áno, ale ja som Arab, viete? Ak budú problémy, môžem hovoriť po arabsky a nikto sa ma nepokúsi olúpiť. Ak však vznikne podozrenie, že veziem Angličanov alebo Američanov, potom by sa do vás mohli pustiť.“

Komorník nasucho prehltol. „Na tom asi niečo bude.“

„Aj ja by som si želal vedieť po arabsky,“ vzdychol si John. Čakal ich horúci deň, večer teplota klesla iba na tridsať stupňov a púšť mu zohriala kosti, takže sa mu vrátili džinovské schopnosti. Preto mu stačilo sústrediť sa, vysloviť svoje spúšťacie slovo, a hneď ovládal arabčinu ako materinský jazyk.
„Na tieto veci si odteraz musíš dávať pozor,“ varoval ho strýko, keď ho začul hovoriť po arabsky a dovtípil sa, čo sa stalo. „Myslím plnenie želaní. Nezabudni, že keď prekročíš irackú hranicu, nesmieš nijako využívať svoju moc, inak ťa Ajiša odhalí.“ Podal mu mobilný telefón. „Keď sa vrátiš na povrch, zavolaj mi do Ammánu. Tam dolu zrejme aj tak nebudeš mať signál.“

Alan a Neil hlasno zabrechali a skočili na zadné sedadlo auta.
„Dovidenia, pane,“ povedal komorník a strnulo podal Nimrodovi ruku.
„Dovidenia, Groanin, a ďakujem.“

Komorník sa posadil dozadu k psom a otvoril noviny Daily Telegraph.
„Čo budeš robiť ty, kým sa nevrátime z Iraku?“ spýtal sa John strýka.
„Neboj sa, budem mať plné ruky práce,“ odvetil Nimrod. „Ak máme Ajiši zabrániť v tom, aby urobila z tvojej sestry nového modrého džina, potom je našou povinnosťou nájsť za ňu čo najrýchlejšie nejakú vhodnú náhradu.“

„Myslel som, že tú funkciu nik nechce.“

„To nie je tak celkom pravda,“ povedal strýko. „Problém čiastočne spočíva aj v tom, že Ajiša kvôli tomu svojmu tvrdému srdcu skoro celkom stratila schopnosť vychádzať s ostatnými. Je stará a popudila proti sebe mnoho džinov. Ja viem byť oveľa diplomatickejší a presvedčivejší. Preto je celkom možné, že uspejem aj tam, kde ona totálne zlyhala.“

„Kde všade budeš hľadať?“

„Napadlo mi, že začnem v Monte Carle. Je to hlavné mesto smoly v Európe a dá sa v ňom nájsť jedna osoba, ktorá by sa na túto prácu celkom hodila.“

Potom ho strýko objal a pomädlil si ruky s falošným nadšením, snažiac sa zakryť obavy z nebezpečnej výpravy svojho synovca. „Nuž, John, maj sa pekne a veľa šťastia.“

„Aj ty sa maj, strýko,“ odvetil chlapec a naskočil do mercedesu, skôr ako by Nimrod mohol vycítiť jeho strach. Potom sa pozrel na Dariusa a nakoniec na komorníka. „Máme všetko?“ spýtal sa ho.
Ako každý správny komorník, aj Groanin mal pripravený zoznam. „Mobil, nabíjačka, lekárnička, voda, vrecúškový čaj, baterky, dáždnik, vlhčené utierky, konzervy pre psy MuttʻnʻPooch – päťdesiatšesť kusov, toaletný papier, detská výživa – päťdesiatšesť kusov, mentolové keksy Kendall, arabské sendviče… Áno, myslím, že to bude všetko.“

„Dáždnik?“ začudoval sa John. „Načo nám bude dáždnik?“

„No predsa keby pršalo.“

„Na púšti neprší,“ zasmial sa.
„Myslím, že si nebol správne informovaný,“ oznámil mu komorník. „Prší všade, a ja vždy hovorím, že je lepšie byť pripravený na každú možnosť.“

„Nezabudli ste na niečo?“ spýtal sa zvonka Nimrod a podal Johnovi cez otvorené okno v koži viazaný preklad Beliliných zvitkov od Virgila Macreebyho. „Kniha veľkňaza Ena.“

„Áno,“ usmial sa John. „Tá sa nám zíde.“

Vyrazili cez predmestia Ammánu a John si takmer okamžite všimol ceduľu s nápisom „Samara 500 km“. Znamenalo to, že ich čaká prinajmenšom šesť alebo sedemhodinová cesta. Možno však aj kratšia, ak sa vezme do úvahy rýchlosť, akou sa Darius s autom rútil. John musel uznať, že šoféruje veľmi šikovne, najmä ak prirátal to, že musel sedieť na niekoľkých telefónnych zoznamoch Bagdadu, aby vôbec dovidel ponad prístrojovú dosku. V aute bolo aj niekoľko ďalších úprav, aby ho mohol riadiť. K radiacej páke bola lepiacou páskou pripevnená polovica golfovej palice a výšku pedálov akýsi neznámy, no zručný klampiar vylepšil niekoľkými prázdnymi plechovkami od kávy. Kým vyšlo slnko, boli už na púštnej ceste a okolo nich sa rozprestierala mŕtva krajina ako kdesi na Marse. Práve tam na to Darius skutočne šliapol.
„To musí ísť tak rýchlo?“ sťažoval sa Groanin.
„Som veľmi dobrý šofér,“ zasmial sa Darius a letmo sa dotkol fotografie Michaela Schumachera, ktorú mal zavesenú na spätnom zrkadle pre šťastie. Potom ešte pridal. „Vidíte? Veľmi rýchly. Celkom ako Schumacher, nie?“

Groanin hlasno zastonal, oprel sa a otvoril výživu „Bravčové na jablkách“ aby sa aspoň trocha upokojil.
„Kedy ti dali vodičský?“ spýtal sa John Dariusa.
Iracký chlapec sa na to iba hlasno zasmial. „Aký vodičský? Nijaký nemám, ale mám rodinu, ktorú musím živiť – mamu a štyri sestry. Na to nijaký preukaz nepotrebuješ.“

Groanin znova nahlas zastonal, schoval sa za dva dni staré noviny a snažil sa nevnímať, čo sa deje pred ním.
Neboli jediným autom smerujúcim do Bagdadu. Už odvtedy, čo za sebou nechali Ammán, sa ich držala kolóna troch bielych Range Roverov so západnými novinármi, fotografmi a ich po zuby ozbrojenými strážcami. Darius na ne ukázal v zrkadle.
„Snažia sa udržať pri nás,“ nadhodil šťastne. „Chcete, aby som sa ich striasol?“

„Bože, to nie!“ zvolal Groanin. „Čím je nás viac, tým je to bezpečnejšie.“

„Tu v púšti nie,“ namietol Darius. „Možno v Anglicku alebo Amerike áno, ale tu sa viac áut pokope rovná akurát tak väčšiemu terču. Podľa mňa je lepšie ísť pekne po jednom.“

„Podľa mňa nie,“ vyhlásil Groanin. „Ale mohol by si zastaviť, či to urobia aj oni. Možno majú so sebou nejaké čerstvejšie noviny.“

„Dobre,“ súhlasil iracký chlapec. „Vy ste šéf. Bude však lepšie, ak ešte počkáme a zastavíme až v Safawi.“

Safawi je jordánske mesto, v ktorom sa zastavujú vodiči nákladných áut, aby si kúpili niečo studené na pitie a kebab alebo plochý chlieb z jednej z mnohých miestnych pekární. Darius v ňom šmykom zišiel z hlavnej cesty a zastal pred provizórnou pumpou. Tri Range Rovery urobili to isté a zakrátko z nich vystúpilo niekoľko mužov a žien. Jedna z nich – pekná, no prísne sa tváriaca dáma – prešla k Johnovi, zatiaľ čo šoféri tankovali a počúvali Groaninove prosby o čerstvé noviny.
Mala na sebe čiernu košeľu, čierne športové nohavice, čierne jazdecké čižmy, čiernu nepriestrelnú vestu, čierne okuliare a na krku niekoľko fotoaparátov zavesených tak, ako raperi nosia zlaté medailóny. „Si Angličan?“ spýtala sa.
„Američan,“ odvetil John.
„A čo tu robíš? Toto nie je zábavný park, vieš? Môže to tu byť nebezpečné. Ten jednoruký je tvoj otec, alebo čo?“

„Nie,“ povedal jej. „Nie je to môj otec. Pozrite sa, ďakujem, ale o mňa sa báť nemusíte. Som oblečený ako Arab, hovorím plynulo po arabsky a veziem sa v aute s arabskou značkou. Na rozdiel od vás. Povedal by som, že mi hrozí oveľa menšie nebezpečenstvo ako vám.“

„Na tom čosi bude,“ usmiala sa žena. Potom mu podala ruku a on ju opatrne prijal, predstavujúc sa jej.
„Som Montana Retchová,“ povedala mu, „z tlačovej agentúry Beretta. Možno si už o mne počul.“

„Vlastne nie,“ priznal sa John.
„To je jedno. Počuj, nevadilo by ti, keby som si ťa odfotila?“ Ani nepočkala na odpoveď a už zdvihla jeden z fotoaparátov. „Vieš, tu sa americké deti len tak nevidia, a už vôbec nie v takomto oblečení. Vyzeráš tak trocha ako Lawrence z Arábie.“

John sa trocha márnomyseľne usmial. Rozhodne nemal nič proti predstave, že sa podobá na Lawrencea z Arábie. „Nech sa páči,“ odvetil. „Jasné, že mi to nevadí.“

„Kam máte namierené?“ spýtala sa ho pozerajúc do hľadáčika.
„Do Samary.“

„Deje sa tam niečo zaujímavé?“

„Od sedemnásteho storočia už asi nie,“ prezradil jej. „Vtedy tam Peržania porazili Maurov. Aspoň tak som to čítal v turistickom sprievodcovi Irakom.“

„Aha,“ prikývla s nádychom sklamania. „No, čo už. Za opýtanie nič nedám, no nie?“

John sa otočil práve vo chvíli, keď naňho Groanin prenikavo zahvízdal a zamával mu ukoristenými novinami. Aj Darius už dotankoval.
„Musím ísť,“ povedal fotografke.
„Rada som sa s tebou porozprávala, John,“ vyhlásila.
„Aj ja s vami, pani Retchová. Želám vám veľa šťastia na cestách.“

„Vďaka,“ zamrmlala. „Asi ťa vezmem za slovo.“

TRINÁSTA KAPITOLA
DEŇ KOBYLIEK
Tesne pred poludním dorazili na irackú hranicu, kde museli na šiestich rôznych kontrolných stanovištiach ukázať pasy najprv jordánskym a potom irackým vojakom a úradníkom. Johnov americký pas a nízky vek pútali pozornosť, no on aj komorník sa držali historky, ktorú si vymysleli cestou – Groanin podľa nej viezol Johna za jeho irackou babičkou, s ktorou sa ešte nikdy nevidel –, a po niekoľkých hodinách vysvetľovania a vyčkávania nakoniec dostali povolenie pokračovať v ceste.
Diaľnica na irackej strane hranice nebola o nič horšia ako tie, na ktoré bol John zvyknutý z Ameriky. V strede mala zvodidlá a každých sto kilometrov sa na nej dalo nájsť odpočívadlo s betónovými lavicami a kovovými slnečníkmi. Na jednom z nich, ležiacom pri veľkom kukuričnom poli, sa zastavili na obed. Až vtedy Groanin zistil, že im zmizol ruksak s detskými výživami. Zrejme im ho ukradli na jednom z kontrolných stanovíšť. Ďalšia prehliadka auta ukázala, že chýba aj chladiaci box so sendvičmi pre Johna a Dariusa a všetky plechovky Mutt‘n‘Pooch so žrádlom pre psy.
„A je to v háji,“ nariekal komorník. „Čo budeme teraz robiť? Veru tak, čo teraz?“

„Kto by už kradol päťdesiatšesť plechoviek žrádla pre psy?“ nechápal John.
„Niektorí ľudia v Iraku sú veľmi chudobní,“ vysvetlil mu Darius. „Asi to žrádlo zjedia sami. Niečo najedenie zoženieme neďaleko Falúdže. Poznám tam dobrú reštauráciu. Majú tam kopu sendvičov aj všetkého ostatného.“

„To radšej nie“ namietol Groanin. „S trochou smoly nám naservírujú naše vlastné psie konzervy.“

John ukázal na kukuričné pole. „Možno by sme niečo pod zub našli aj tam.“

„Kukurica ešte nedozrela. Nedá sa jesť,“ pripomenul mi Darius. „Nemyslel som na zeleninu,“ vyhlásil John. Kukuricu neznášal takmer rovnako ako brokolicu. „Nie, myslel som na niečo iné.“ Podľa Skrátených bagdadských pravidiel sa púštni džinovia niekedy živili kobylkami a ich larvami nazývanými džarad. Keď o tom čítal v hoteli v Ammáne, desivo ho to fascinovalo. Vtedy mu nepripadalo pravdepodobné, že by niekedy džarad ochutnal, no teraz, keď bol uprostred púšte, rozpálený a hladný, ho predstava poriadneho džinovského jedla vôbec neodpudzovala. Preto sa vyzbrojil taškou a vošiel do poľa zistiť, či tam nenájde kobylky alebo larvy dosť veľké na to, aby sa dali jesť.
Kobylky sú pre irackých roľníkov veľkým trápením a prvá, ktorú chytil, mala na dĺžku dobrých dvadsať centimetrov. V očiach hladného džina to bola parádna pochúťka a o necelých desať minút sa už vracal s plnou taškou k piknikovému stolu, pri ktorom už Darius rozložil malý oheň, aby na ňom uvaril čaj a kávu.
Groanin sa tváril zdesene. „To azda nie!“ zvolal.
„Podľa SBP sú vynikajúce,“ povedal mu John. „Vedeli ste, že o jedení kobyliek sa píše aj v Biblii? Jedli tam kobylky a med divých včiel.“

„V Biblii sa píše o jedení mnohých vecí, ktoré by si nikdy nevložil do úst,“ namietol komorník, ktorému sa dvíhal žalúdok už pri pomyslení, že by niekto niečo také mohol ochutnať. „Osobne mám radšej jedlo, ktoré mi neutečie z taniera.“

John poriadne zavrel tašku, aby mu z nej neušiel úlovok, a šiel do auta po lampu s majstrom Rakšasasom, ktorého sa chcel spýtať, ako sa džarad pripravujú. Starý džin mu prezradil, že ako prvé si musí zohnať niečo, na čom by ich mohol opekať podobne ako kebab. Pohľad mu padol na Dariusovo auto a hneď vedel, čo by to mohlo byť.
„Čo tak kus zlomenej antény?“ spýtal sa.
„To by bolo dobré,“ odvetil Rakšasas. „Napichni ich, opeč na ohni, potom odtrhni nohy, hlavu a hrudník, ako keď ješ krevetu. Ostane ti výborné mäsko. Aj ja by som si hrozne rád dal, to sa nedá poprieť. Už to budú celé roky, čo som jedol džarad.“ Majster Rakšasas si smutne vzdychol. „Lenže asi bude lepšie, keď zostanem v lampe. Inak by ma mohla zaregistrovať Ajiša.“

Keď mal John upečených prvých šesť či sedem kobyliek, jednu stiahol zo začiernenej antény a odtrhol jej nohy aj hlavu. Darius s Groaninom zdesene sledovali, ako si zvyšok strká do úst a začína opatrne prežúvať. Najprv žul pomaly, hneď však zrýchlil, lebo si uvedomil, že mu to chutí.
„Viete čo?“ nadhodil. „Sú fakt lahodné. Chutia ako niečo medzi vajíčkom natvrdo a maxikrevetou.“

Komorník sa odvrátil, zhnusene si držiac statné brucho. „Asi sa povraciam,“ oznámil.
Aj Alan a Neil sa prizerali, no na rozdiel od Groanina a Dariusa Johnovi jeho improvizované jedlo úprimne závideli. Netrpezlivo sa vrteli, oblizovali si gamby a skučali od hladu, sledujúc, ako dojedá kobylku a siaha po ďalšej.
„Chcete aj vy?“

Oba nahlas zaštekali.
Hodil im zvyšné kobylky a začal opekať ďalšie. „Určite si nedáte?“ spýtal sa svojich ľudských spoločníkov so šťavou z kobyliek na brade. „Chutia lepšie, ako by sa zdalo.“

Groanin roztrasené prehltol a pokrútil hlavou. „Ďakujem, neprosím si,“ odvetil rázne. „To radšej zomriem od hladu. Veru tak, radšej zomriem.“

„Ako myslíte,“ mykol plecom John a pustil sa do kobylky. „Prídem vám na pohreb.“

„To skôr ja tebe,“ odvrkol Groanin.
Darius mal však iný názor. „Ja by som si možno jednu dal,“ nadhodil a hneď ju aj stiahol z antény.
„To je ono,“ pochválil ho John plynulou arabčinou a pomohol mu odtrhnúť nohy a hlavu.
Darius si opatrne odhryzol z mäsa, prehltol, zoširoka sa usmial a zjedol aj zvyšok kobylky. „Je dobrá,“ povedal Johnovi. „Ale ako to, že hovoríš tak dobre po arabsky? A čo to bolo za trik s tou lampu? Si bruchovravec, alebo čo?“ Zjedol ďalšiu kobylku. „Keby som nevedel, že to nie je možné, povedal by som, že tam máš džina – svojho otroka.“

„Nuž,“ priznal sa mu John, „v skutočnosti som aj ja džin.“

„Naozaj?“

„Naozaj.“

„To je super!“ rozžiaril sa Darius. „Ak sa nás teda nejakí banditi pokúsia olúpiť, môžeš ich premeniť na kobylky a zjesť.“

„Bohužiaľ, momentálne nemôžem využívať svoje schopnosti,“ schladil ho John. „Vieš, moju sestru Philippu uniesol jeden veľmi mocný džin a ja ju teraz idem zachrániť. Keby som použil svoju džinovskú moc, prezradil by som, že prichádzam, a sestru by odviedli zasa niekam inam. Alebo by sme sa sami stali obeťou džinovskej moci.“

„Chápem,“ povedal Darius po anglicky, aby mu rozumel aj Groanin. „Takže nám ostáva len dúfať, že nijakí banditi neprídu. Ešte dôležitejšie však je, aby neprišli Utug a Gigim. Sám som ich nikdy nevidel, ale vedia tu o nich úplne všetci. Sú to púštni démoni a my pôjdeme cez ich územie. Našťastie, od začiatku vojny sa ľuďom dosť vyhýbajú.“ Pokrčil plecami. „Ale pri mladom džinovi… Ktovie, čo by spravili, keby sa dozvedeli, že tu si? Asi by od teba chceli mýtne. Počul som, že to majú vo zvyku.“

„Máme niečo, čo by sme im dali ako mýtne?“ chcel vedieť Groanin.
John iba pokrčil plecami a spýtal sa na to majstra Rakšasasa.
„Mýtne pre démonov sa zvyčajne vypláca v podobe veľkej hostiny alebo nádherných kvetov,“ poučil ho starý džin. „Alebo nádherného drahokamu.“

„To je dobre,“ vyhlásil komorník. „Drahokamov máme plné vedrá.“ Rázne pokrútil hlavou. „Poďme. Radšej vyrazme, kým nezmením názor na konzumáciu toho hmyzu.“

Po hodine cesty minuli veľký kráter po bombe priamo uprostred diaľnice a potom prázdny obrnený transportér. Nad hlavou im preleteli dve helikoptéry a na obzore sa objavil čierny mrak dymu z horiaceho ropného vrtu. O pár ďalších minút musel Darius prudko strhnúť volant, aby sa vyhol autu, ktoré sa rútilo v protismere priamo na nich. John vyľakane skríkol, lebo jeden z mužov v aute na nich namieril pušku.
Darius trhol volantom do opačného smeru a dupol na plyn. Zozadu sa ozvalo niekoľko výstrelov a auto zasiahlo čosi kovové, on však nestratil hlavu a tisol pedál až k podlahe – alebo aspoň tak hlboko, ako dosiahol. Až po niekoľkých kilometroch spomalil a nasmeroval auto k skupinke paliem asi sto metrov od cesty.
„Striasli sme ich!“ zvolal s neskrývanou úľavou.
„Tak prečo zastavujeme?“ chcel vedieť Groanin.
„Lebo musíme vymeniť koleso, pane,“ odvetil chlapec. „Máme defekt. Asi ho trafila jedna z guliek.“

„Radšej koleso ako nás,“ zamrmlal komorník.
Darius zatiahol s autom za veľkú piesočnú dunu, aby ho nebolo vidieť z cesty „Nerobte, prosím, hluk,“ varoval pasažierov a vystúpil. „Sme na kraji územia démonov a banditov. Je to veľmi zlé miesto na zastavovanie.“

Rýchla obhliadka potvrdila, čo vravel už vnútri. Museli vymeniť jednu pneumatiku.
„Môžem ti nejako pomôcť?“ spýtal sa John.
„Áno,“ odvetil Darius stroho.
Pomáhal aj pán Groanin, ten však mohol pracovať iba jednou rukou. Alan a Neil zatiaľ odbehli urobiť to, čo psy robia, no o chvíľu už s hlasným štekotom naháňali líšku, čo psy takisto robievajú. John ich zlostne zavolal k nohe.
„Nepočuli ste, čo vravel šofér?“ karhal ich. „Máme byť ticho!“ Alan zvesil hlavu, skrúšene mu oblizol ruku a šiel si prečítať titulnú stranu Groaninových novín, zatiaľ čo Neil skočil do auta, labou zapol rádio, stlmil zvuk a pritisol ucho k reproduktoru, aby mohol počúvať Rádio Bagdad.
„Tie psy sú veľmi múdre,“ poznamenal Darius.
„To preto, lebo v skutočnosti to nie sú psy,“ vysvetlil mu John. „Sú to moji strýkovia.“ Porozprával mu, ako sa pokúsili zabiť jeho otca a mama ich v zlosti premenila na rotvajlery.
„Ten, čo zabil môjho otca…“ premýšľal Darius po arabsky, „toho by som hrozne rád premenil na psa.“ Vybral z kufra zdvihák a uškrnul sa na Johna. „Nemohol by si to pre mňa urobiť?“

„Ja také veci nerobím,“ vyhlásil John, spomínajúc na to, ako hrozne sa cítil, keď musel premeniť úbohého Finlaya Macreebyho na sokola. Vedel, že ho to bude mátať do konca života. „Už nikdy.“

„Škoda,“ skonštatoval Darius a začal uvoľňovať skrutky na kolese. „Ale ak mám byť úprimný, nechápem, čo je dobré na tom, že si džin, keď ani nemôžeš meniť ľudí na zvieratá. Najmä takých, ktorých neznášaš.“

Slnko sa medzičasom dostalo až takmer k obzoru a Darius pri výmene kolesa neprestane opakoval arabské zaklínadlá proti dvojici púštnych démonov, pred ktorými ich už predtým varoval.
„Utug a Gigim sú absolútne neprístupní ľútosti a zhovievavosti,“ vysvetľoval Groaninovi, ukazujúc na zrkadlá auta. „Ak ich uvidíte, musíme obrátiť zrkadlá priamo na nich, aby zbadali svoj obraz a zľakli sa. Aspoň tak mi hovorieval otec, keď ešte žil.“

Spolu s Johnom už zložili koleso s defektom a práve nasadzovali nové, keď iracký chlapec náhle zmeravel, akoby zazrel niečo nekonečne desivé. Potom mlčky ukázal na obzor, kde bolo na pozadí zapadajúceho slnka vidieť dve temné siluety. John sa ani poriadne nestihol pozrieť tým smerom a už mal pri nohách Alana a Neila. Oba psy zúrivo vrčali, akoby zacítili, že ich pánovi a jeho priateľom hrozí nejaké nebezpečenstvo.
„Niečo sa deje?“ chcel vedieť Groanin.
„Utug,“ šepol Darius. „Utug a Gigim, púštni démoni. Ajajajáj! Majú podobu ozrutných kobyliek!“ Hlasno preglgol a pokrútil hlavou. „Bojím sa, že už teraz sú na nás nahnevaní.“

Mal pravdu. Postavy na neďalekom kopci boli veľké ako urastení muži a mali ľudské ruky aj plecia, no ich hlavy a krídla patrili obrovskej kobylke. Keď si uvedomili, čo to pod sebou vidia, s desivým bzukotom vzlietli a vyrazili priamo k autu.
John zobral z predného sedadla lampu s majstrom Rakšasasom. „Idú k nám dvaja púštni démoni,“ zakričal do nej. „Darius im hovorí Utug a Gigim. Neviem, či sú to ich pravé mená, ale obaja vyzerajú ako obrovské kobylky!“

„Po tom, ako si jedol džarad, je to naozaj nešťastné,“ vyhlásil starý džin z lampy. „Nebude sa im páčiť, že si hodoval na ich priateľoch. Púštni démoni majú ohnivú povahu – práve preto žijú v púšti. Sú plní žeravého zla a nenájdeš v nich ani štipku uvážlivosti. Určite planú hnevom voči tebe a tvojim priateľom.“

„Ak máte nejaké dobré nápady“ povedal John sledujúc, ako sa démoni blížia, „teraz by bol vhodný čas prezradiť mi ich.“

Bolo však už neskoro. Púštni démoni pristáli priamo pred Johnom, Dariusom a Groaninom. Alan a Neil na tie obludy bojovne vrčali, no John ich radšej pevne držal za obojky, lebo cítil, že keby na ne zaútočili, čakala by ich okamžitá smrť. Utug a Gigim rozhodne nevyzerali, že by v sebe prechovávali ľútosť a zhovievavosť, ba čo viac, zdalo sa, že z nich priam fyzicky vyžaruje hnev. Aj pri teplote púšte presahujúcej štyridsaťosem stupňov bolo cítiť, ako z nich sála páľava ako z otvorenej vyhne. John si uvedomil, že ak sú naozaj rozpálení od hnevu, potom sa ocitli v riadnej kaši. Ani Groaninove pokusy otočiť na nich zrkadlá auta, aby v nich zazreli svoju ohavnú podobu, neboli nič platné.
„Asi nás chce vystrašiť obrazom v zrkadle,“ povedal vyšší z dvojice – Utug. Jeho hlas bol hlboký a suchý, no Johna naozaj vydesil až jeho smiech. Začal sa ako sípavý kašeľ a vydržal niekoľko nekonečných sekúnd, absolútne bez náznaku vlhkosti.
„Trápne,“ pridal sa k nemu Gigim, ktorého hlas bol azda ešte suchší. Aj on mal na tvári ľudské črty, napríklad veľké oči a ústa roztiahnuté do škaredej grimasy. „Pozri sa, ten má iba jednu ruku,“ dodal ukazujúc na komorníka. Navrchu hnedej hlavy bez vlasov sa mu hrozivo kývali dlhé tykadlá.
„Možno mu ju odtrhol a zjedol ten malý džin,“ vyhlásil Utug sarkasticky a pozrel sa na Johna. „Rovnako ako našim lietajúcim priateľom. Cítim v jeho dychu ich telá a počujem, ako sa mu prevaľujú v žalúdku. Nuž, uvidíme, ako sa ti bude páčiť, keď aj teba niekto napichne na ražeň, zaživa upečie a potom zje.“

„Vari si nepočul o slobode zvierat?“ vrčal Gigim. „Proti týraniu zvierat sú zákony ešte aj v Iraku!“

„Nevedel som, že tie kobylky boli vaši priatelia,“ povedal John odvážne. „Keby som to čo i len tušil, nikdy by som ich nebol zjedol. Je mi to veľmi ľúto.“

„A tým sa to celé napraví, však?“ uškrnul sa Utug. Z malých náznakov uší mu začali vychádzať pásiky dymu, akoby bol jeho hnev každou sekundou žeravejší. „Tak ja ti niečo poviem, malý džin: Aj kobylky majú pocity.“

„A nielen tie,“ zdôraznil Gigim. „Majú aj práva. Majú presne rovnaké právo na život ako ktorýkoľvek džin či človek.“

Utug urobil veľký krok smerom ku Groaninovi. „Už sa teším, ako ho zjem,“ povedal. „Jediná škoda, že má iba jednu ruku. Práve ruky mám totiž najradšej. Najmä prsty.“

„Koža z prstov je naozaj lahodná,“ súhlasil jeho druh, „aleja radšej chrúmem hlavy. Najmä tie, na ktorých je kopa vlasov, ako má ten malý džin.“

Od jeho prstov na nohách sa dvíhali malé víry žeravého vzduchu, ktoré Johna pálili v očiach a štípali v nose. Nakoniec to nevydržal, kýchol a drobné kvapôčky slín zasyčali na kožovitom tele démona ako vajce, ktoré hodíte na rozpálenú panvicu.
„No to je rozkošné, však?“ uškrnul sa Gigim.
„Roztrhať ho na kusy za nevychovanosť,“ zavrčal Utug. „Rozmašírovať za neokrôchané správanie.“

Alan a Neil hlasno zaštekali.
„A psy zožrať za to, aké majú hnusné ciferníky.“

„Rob niečo!“ zakričal Groanin na Johna. „Inak z nás urobia biftek!“

„Nemôžem,“ pripomenul mu chlapec. „Ak použijem svoje schopnosti, Ajiša to zacíti a prídeme o šancu zachrániť Philippu.“

„Nijakú nemáme, ak všetci zomrieme,“ namietol komorník a bolestne zajačal, lebo Utug doňho štuchol žeravým prstom.
„Dofrasa, veď tá beštia je ako rozpálené železo! Jeho prst je horší ako kutáč vytiahnutý z pahreby!“

„Pravda,“ ozval sa Darius. „Je desivo žeravý,“ dodal a ušiel do púšte.
„Dobre,“ zasmial sa sípavo Gigim. „Môžeme si naňho zapoľovať, keď zjeme týchto dvoch. Páči sa mi, keď utekajú. Je to oveľa väčšia zábava.“ Štuchol žeravým prstom do Johna. „Prečo aj ty neujdeš? Alebo, ešte lepšie, prečo sa nepokúsiš zachrániť svojou mocou? No tak, do toho!“ Zasmial sa tak hrozivo, až si John v duchu vravel, že jeho schopnosti zrejme na týchto dvoch nestačia a oni to vedia. „Na čo čakáš? Skús to!“

„Je to usmrkanec, bojazlivý ako zmoknuté kura. Neodváži sa to ani vyskúšať, ha-ha-ha!“ rehotal sa Utug.
„Veru tak,“ chripel desivo Gigim. „Ako zmoknuté kura, ha-ha!“

Nakoniec ich zachránila práve zmienka o zmoknutom kurati. John zdvihol zrak k oblohe v márnej nádeji, že nad démonmi sa objaví mrak a schladí ich hnev poriadnou prehánkou. Ani si na to nestihol poriadne pomyslieť, a presne to sa aj stalo. Znenazdajky sa nad dvojicou démonov zjavil temný mrak a ani nie o dve sekundy neskôr sa z neho spustil dážď. Nebola to len tak nejaká prehánka, ale čosi ako vreckový monzún, ktorý ich v momente dokonale premočil, takže namiesto hrozieb pišťali od strachu a bolesti.
„Odvolaj ho!“ jačal Gigim. „Odvolaj ho!“

Johna tento nečakaný zvrat situácie natoľko ohromil, že chvíľu sa vôbec nezmohol na slovo. „Čo mám odvolať?“ spýtal sa, keď konečne našiel hlas.
„No predsa svojho vodného elementála!“ prskal Utug. Stúpala z neho para a jeho telo menilo farbu z hnedej na zelenú. „Odvolaj ho, prosím! Voda sa ma nedotkla už celé roky. Tá bolesť je neznesiteľná! Ja to už nevydržím!“ A kým John stihol povedať čokoľvek ďalšie, obaja démoni ušli, tesne prenasledovaní mrakom zalievajúcim ich hektolitrami dažďovej vody.
John sa zasmial. Úprimne dúfal, že elementál ich vydrží prenasledovať ešte minimálne dva dni, čo sa aj stalo.
„Nikdy som si nemyslel, že naozaj uvidím mrak, ktorý má strieborné okraje,“ poznamenal Groanin, „ale tento ich mal. Odkiaľ sa, dofrasa, vzal? To ty si ho vytvoril, však?“

Z lampy sa ozval majster Rakšasas, ktorého to neprekvapilo o nič menej ako komorníka, no teraz ho trápili obavy, že Ajiša sa dozvie o Johnovej ceste do Iraku.
„Aleja som nič nespravil,“ bránil sa chlapec. „Rozhodne som nevyslovil svoje spúšťacie slovo a nezdalo sa mi, že by zo mňa odišla nejaká energia pred tým, ako sa rozpršalo.“

„Nech to už spôsobilo čokoľvek,“ povedal mu Groanin, „vravel som ti, že budeme potrebovať dáždnik.“

A v tej chvíli Johnovi došlo, čo sa zrejme stalo. Porozprával majstrovi Rakšasasovi o tom, ako ich v New Yorku podviedol mladý Dybbuk a prinútil ich vytvoriť vodného elementála. „Asi bol po celý čas so mnou.“

„Tak potom máme veľké šťastie, že ho nik neodvolal,“ vyhlásil starý džin, „lebo tak sa to má s elementálmi správne robiť. A inak máš pravdu, John. Na to, aby si na tých dvoch poslal svojho elementála, si nemusel využiť džinovskú moc. Stačilo, aby si pomyslel na dážď nad tými dvoma, a bol tu. Keďže existoval nezávisle od teba, Ajišu určite nezaujal.“

John si vyzliekol premočené šaty a začal ich žmýkať. Groanin spravil to isté a potom pozrel smerom, ktorým ušiel Darius. „Tak dobre,“ povedal. „Poďme nájsť Michaela Schumachera a môžeme znova vyraziť. Iba už, preboha, nejedzte tie kobylky. Nechceme naštvať ešte niekoho ďalšieho.“

ŠTRNÁSTA KAPITOLA
DENNÍK PHILIPPY GAUNTOVEJ
PRVÝ DEŇ: Rozhodla som sa viesť si tento denník, aby som mala aspoň nejakú spoločnosť, kým som väzňom v Ajišinom čudesnom paláci pod zemou…

Vravím pod zemou, no samej sa mi to ťažko verí, najmä keď vezmem do úvahy už iba jeho rozmery. Obloha vonku je síce akási čudná, no ťažko sa verí tomu, že by niečo také obrovské mohlo existovať v hlbinách zeme.
Tak či onak, dúfam, že pomocou tohto denníka si udržím prehľad o čase strávenom na tomto čudesnom mieste a o tom, či sa aj ja nestávam takou kruto logickou osobou s tvrdým srdcom, ako je Ajiša. Ona totiž tvrdí, že práve to sa so mnou po čase stane. Môžem síce odmietnuť jablkovú šťavu pani Mrzorovej, ktorá je v skutočnosti lisovaná z ovocia stromu logiky, no sotva dokážem nedýchať vzduch kontaminovaný vôňou jeho kvetov. Čo asi urobí John? Možno nie to, čo by mal, ale rozhodne niečo veľmi jednoznačné. Mám pocit, že nie je príliš ďaleko, a celkom by sa naňho podobalo, keby sa ma pokúsil zachrániť. Dúfam, že sa nemýlim.
Po stretnutí s Ajišou v Durbarskej izbe som bola zlostná a premohol ma taký divný pocit. Behala som hore-dolu po schodoch, kopala do stien a kričala z plných pľúc, ale po chvíli bezmocnej zúrivosti som sa vrátila do svojej izby, aby som si premyslela, ako ďalej. Ani nemusím hovoriť, že ma opustila všetka džinovská moc Ak sa mi však vráti a stretnem toho sviniara Izáka Balajagu, premením ho na vtákopyska – jedného z najprimitívnejších cicavcov, aký kedy existoval. Je jedovatý – na zadných nohách má jedovatú ostrohu, ktorou dokáže zabiť aj psa – a zároveň vyzerá nekonečne hlúpo. Bude mu to v tej podobe slušať.
Mimochodom, dosť ma zobralo, keď som videla, ako sa po tom, čo som kopla do steny a nechala na nej poriadny odtlačok topánky, na mieste objavilo vedro s vodou a namočená špongia, ktorá to začala umývať. Asi chvíľu potrvá, kým si zvyknem na neviditeľných sluhov.
Mojím prvým rozhodnutím bolo dozvedieť sa čo najviac o Ajiši a tomto jej visutom paláci (stále ešte neviem, kde a na čom vlastne visí), lebo tak najlepšie zistím, ako by som ju mohla prekabátiť. Preto som si zašla do knižnice na prízemí. Našla som v nej obrovské množstvo kníh písaných v angličtine – sú ich tam celé dlhé police –, najnovšie americké noviny a všetky anglické časopisy. Knihy sa týkajú najrôznejších vecí, niekoľko z nich aj pravého Osborne Housu. Vo viacerých sa rozoberá aj pôvodný visutý palác a na tie som sa zamerala najviac. Kým som si vyberala, ktoré z nich si odnesiem do svojej izby, otvorili sa dvere a do knižnice vošla Ajiša. Pozdravila ma celkom milo, či presnejšie tak milo, ako dokáže, čo vlastne nie je bohvieako.
„Som rada, že si si našla cestu aj sem,“ povedala mi zdvorilo. „Určite tu nájdeš množstvo zaujímavých vecí, ktoré ti pomôžu zabiť nudu.“

Vravela som si, že by som mala odvrátiť jej pozornosť od kníh o paláci, ktoré som sa chystala študovať, a tak som jej úsmev opätovala. Musím si dať pozor, aby neodhalila, že zisťujem podrobnosti o jej sídle, aby som z neho mohla uniknúť. „No…“ začala som akoby neisto, „aj v škole často chodím do knižnice.“

Potom som zobrala niekoľko kníh a časopisov a nechala ju tam, nech si v pokoji prečíta noviny.
Vo svojej izbe som potom letmo prelistovala časopisy a pustila sa do štúdia kníh. Najmä jedna vyzerala, že by mi mohla dosť pomôcť, lebo to bol sprievodca visutým palácom a Iravotom od Ena, bývalého veľkňaza Ištar alebo Belily, ako tej bohyni kedysi hovorili. Je v nej opísaných množstvo užitočných vecí. Napríklad som z nej zistila, že sa tu niekde nachádza čosi s názvom Bocca Veritas, čo znamená „ústa pravdy“. Podľa Ena je to vlastne orákulum, ktoré človeku vždy povie iba čistú pravdu. Jediný problém spočíva v tom, že nepíše, kde presne sa nachádza, takže budem musieť prehľadať celý palác. Ak sa Eno nemýlil, potom stačí niekoľko šikovne formulovaných otázok, a dostanem sa odtiaľto.
DRUHÝ DEŇ, POLNOC: Väčšinu dňa som strávila hľadaním BV a vyhýbaním sa pani Mrzorovej, ktorá sa za mnou ťahá ako pes a neprestajne sa ma snaží vtiahnuť do rozhovoru. Myslím, že jej je samej smutno, no nemôžem jej dôverovať. Teda aspoň ak chcem ujsť.
Skoro ráno som išla do záhrady, ktorá sa nekonečne líši od tej, v ktorej sa kedysi prechádzala kráľovná Viktória. Určite to bude tá, čo obklopovala už pôvodný palác, lebo minimálne na jednej strane pozostáva zo stovky terás na strmom útese. Každá z nich trčí nad tou pod sebou, takže možno práve takto vyzerali bájne visuté záhrady v Babylone.
Na druhej strane paláca je anglický trávnik s bránou, za ktorou sa začína samo Iravotum, ktoré vyzerá ako jeden nekonečný hustý les. Brána je zamknutá a privysoká na to, aby sa dala preliezť, a navyše sa nezdá, že by bolo rozumné pátrať aj za ňou, lebo Za prvými stromami tam číha akási veľká neviditeľná kreatúra. Nevidela som ju, ale jasne som ju počula, lebo robí hluk ako nekonečne rozzúrený sloní samec.
No a tak som sa vrátila na druhú stranu paláca, prechádzala sa po visutých záhradách, vychutnávala si vôňu jazmínu a levandule, keď som odrazu došla k tehlovej stene s malými dvierkami pripomínajúcimi čosi ako vstup do kozuba. Napadlo mi, že za nimi by sa mohli skrývať BV, a pokúsila som sa ich otvoriť. Boli zamknuté, no cvaknutie kľučky za nimi čosi prebudilo, lebo znútra sa ozval veľmi slabý hlas. Poobzerala som sa po niečom, čím by sa dala rozbiť chatrná stará zámka, a po niekoľkých ranách kusom skaly som tie dvere otvorila. Našla som za nimi miniatúrnu celu s vlhkými stenami. K jednej z nich bola reťazou prikovaná čudesná medená fľaša s dlhým pokrúteným hrdlom. Čudesná preto, lebo vyzerala skôr ako dikobraz než ako fľaša. Na všetky strany z nej vytŕčali ostne, takže sa takmer nedala chytiť do ruky. Takmer. Veľmi opatrne som ju zdvihla a znútra ma znova oslovil ten hlas.
„Pusti ma von!“ volal.
„Si Bocca Veritas – ústa pravdy?“

„Možno,“ odvetil.
„To mi nepripadá ako pravdivá odpoveď,“ povedala som mu.
„No dobre. Nie som. Som iba väzeň, tak ako ty.“

„Nie celkom. Koniec koncov, ja sa prechádzam po nádhernej záhrade, zatiaľ čo ty si zavretý v pichľavej fľaši, ktorá bola ešte pred chvíľou zamknutá v temnej kobke.“

„Ale aj tak si uväznená,“ namietol ten hlas so silným francúzskym prízvukom.
„Prečo si to myslíš?“

„Lebo vravíš, že na tom nie si celkom ako ja. Keby si tu nebola proti svojej vôli, povedala by si to ináč.“

„To je pravda.“

„Ak ma vypustíš, pomôžem ti ujsť.“

„Nechápem, ako by si mi mohol pomôcť, keď nedokážeš zachrániť ani sám seba.“

„Áno, ale už samotná skutočnosť, že som tu, by ti mala prezradiť, že na to, aby ma udržali pod zámkou, treba oveľa prísnejšie bezpečnostné opatrenia. Keby som nebol zavretý vo fľaši v zamknutej cele, ušiel by som.“

„Na tom môže niečo byť,“ pripustila som, „ale iba v prípade, že tá fľaša ti má zabrániť v úteku a neslúži na sprísnenie tvojho trestu.“

„Je to smutné, ale hovoríš pravdu,“ priznal sa. „Ibaže je to ešte oveľa horšie, ako si možno myslíš. Ajiša na mňa uvalila ešte ďalší krutý trest. Navždy musím na tvári nosiť železnú masku.“

„To si ju nemôžeš zložiť?“

„Je to skôr akási helma pripojená na železný golier zamknutý na visaciu zámku, ku ktorej má kľúč iba Ajiša.“

„To je hrozné!“ zdesila som sa a začala odskrutkovávať vrchnák. Pichliače na fľaši mi to vôbec neuľahčovali. „Ak budem môcť, pustím ťa. Každý Ajišin nepriateľ je mojím priateľom. Ako sa voláš?“

„Ravioli Poussin,“ odvetil znútra francúzsky džin.
Podarilo sa mi odskrutkovať vrchnák, a keďže je ťažké báť sa niekoho, kto sa volá Ravioli Poussin, zložila som ho z fľaše. O pár sekúnd neskôr, keď sa rozptýlil nechutne páchnuci zelený dym (myslím, že ten zápach je po dlhom väznení vo fľaši celkom bežný jav) a transsubstanciácia Ravioliho Poussina sa skončila, objavil sa predo mnou dosť škaredý muž. Mal na sebe dlhý kožený kabát s rukávmi, ktoré boli na jeho ruky pridlhé, bielu košeľu s vysokým golierom, pre ktorý jeho hlava vyzerala akási priveľká, čierny kovbojský opasok, ktorý mu opticky zmenšoval nohy, a čierny nákrčník. Hneď mi padlo do oka, že nemá nijakú železnú masku. Dlhé biele vlasy mal vzadu uviazané do chvosta a na nose priveľké tmavé okuliare.
„Kde máš tú železnú masku?“ spýtala som sa ho hlúpo, lebo mi malo byť hneď jasné, že ma podviedol.
Uškrnul sa, aby mi ukázal ostré zuby, ofúkol ma svojím smradľavým dychom a vyhlásil: „Nijakú nemám. Nosím iba čiernu, aby mi ladila so srdcom.“

„Aha,“ prikývla som opatrne. Chcela som sa nejako nenápadne ospravedlniť a dostať sa čo najďalej od neho.
„Nie. Nemyslím, že by si to chápala,“ vyhlásil tisnúc si ruku na líce a prehýbajúc chrbát ako mačka. „Keď ťa Ajiša zavrie do fľaše, vezme ti všetku moc, ktorou by si si ju mohla zútulniť. Mne dala iba posteľ, stoličku a jednu knihu zo svojej knižnice. Jedinú knihu na celé tie roky, čo som strávil v tej smradľavej fľaši. Vieš, aká kniha to bola?“

„Dúfam, že dlhá,“ pokrčila som plecami.
„Muž so železnou maskou od Alexandra Dumasa.“ Dupol hrubým opätkom svojej čižmy ako trucovité decko. „Tú prašivú knihu som prečítal azda stokrát. Čítal som ju tak dlho, že ju viem celú naspamäť.“ Zopäl pred sebou ruky s kopou prsteňov, takže na moment vyzeral celkom ako nejaký kňaz. „Prvých päť rokov som si sľuboval, že nech ma vypustí ktokoľvek, navždy budem jeho otrokom. Ďalších päť rokov som si vravel, že každého, kto otvorí moju fľašu, totálne zničím.“

Opäť sa uškrnul. Tentoraz bol jeho dych taký otrasný, že som skoro zamdlela. Bolo jasné, že Ajiša mu zabudla dať zubnú pastu a kefku.
„Hádaj, kedy si sa na scéne objavila ty. Veru tak, na konci druhých piatich rokov.“ Začal si vzrušene ohrýzať nechty. „Vieš, som rád, že si iba dievča, lebo neznášam džinov ženského pohlavia. Môže za to Ajiša.“

Zasmial sa tak, až mi z toho prebehol mráz po chrbte, a oči sa mu rozžiarili ako dva uhlíky Kým som stihla ujsť, chytil ma za ruku.
„Na úvod ťa premením na myš. Potom sa sám zmením na mačku, aby som sa s tebou mohol pohrať, kým ťa zabijem.“ Prišla som na to, že nemám na výber. Musela som sa tomu Francúzovi postaviť zoči-voči a blufovať ako na džinversovom turnaji. „Si najhlúpejší džin, aký kedy žil,“ oznámila som mu so srdcom v krku. „Keby som totiž ja strávila posledných desať rokov čítaním Muža so železnou maskou, potom by som ako prvé chcela počuť nejaký iný príbeh. Vlastne by som po tom túžila tak zúfalo, že by to malo prednosť aj pred inými dôležitými vecami, napríklad ostrihaním chlpov, čo mi trčia z uší, umytím zubov, úpravou účesu a premieňaním úplne nezaujímavých dievčat na myši.“ Mykla som plecom tak nonšalantne, ako sa len dá, keď sa bojíte o svoj život. „Ale na druhej strane, tebe sa možno viac páči Muž so železnou maskou. A prečo nie? Je to pekná kniha.“

„Je to otrasná sprostosť!“ zreval. „Keby som ju musel ešte čo i len jediný raz prečítať, asi by som to neprežil!“ Pritiahol si ma bližšie – tak blízko, že jeho zápach sa mi v ústach menil na plesnivý syr. „Poznáš nejaké dobré príbehy?“

„Som dieťa,“ odvetila som. „Pravdaže ich poznám. Celý môj život je plný príbehov. Čítala mi ich mama aj otec, počúvala som knihy na páskach, čítala som tie z našej knižnice. Som princezná príbehov z Madison Avenue, ktorá – keby ste nevedeli – je centrom rozprávania príbehov v meste, ktoré je hlavným mestom príbehov celého sveta. New York je jeden nekonečný príbeh.“

„Tak dobre,“ prijal moju ponuku Poussin. „Porozprávaj mi nejaký príbeh. Ak bude naozaj dobrý, tak ťa nezabijem. Čo ty na to?“
„To znie férovo. Sedí sa vám pohodlne?“

Hrozný džin, ktorého som vo svojej hlúposti vypustila na slobodu a ktorý vôbec nesedel, sa okamžite posadil na kamennú lavičku medzi dvoma levanduľovými kríkmi a nedočkavo si prekrížil ruky na hrudi.
„Tak teda začnem. Bolo-nebolo,“ spustila som, snažiac sa vydolovať z hlavy príbeh, ktorý by vydržal aspoň na pár hodín, lebo tu stále bola dosť výrazná možnosť, že len čo poviem „a žili šťastne, až kým nepomreli“, Ravioli Poussin si nájde nejakú zámienku, aby ma predsa len zabil. Myslím, že by sa to neodvážil urobiť, kým sa príbeh neskončí. Problém bol však v tom, že som nikdy nebola bohvieaká dobrá v literárnej tvorbe. V škole sa učitelia o také veci prakticky nezaujímajú, lebo im ide len o to, aby do vás dostali čo najviac učiva, akoby záležalo práve na ňom a nie na schopnosti rozprávať zaujímavé príbehy, aj keď všetci vieme, že je to presne naopak. Preto môj príbeh nebol tak celkom originálny. Mám šťastie, že som sčítaná. Začal sa ako kríženec Olivera Twista a Veľkých nádejí (oba sú to romány Charlesa Dickensa), no obsahoval aj pár dodatočných zápletiek pre uspokojenie môjho poslucháča – najmä šermovačiek, akých je Muž so železnou maskou určite plný –, lebo inak by sa isto začal nudiť a zívať. Vlastne som však tak trocha dúfala, že po chvíli zaspí alebo povie, že si musí odskočiť, a ja mu zatiaľ ujdem. Nemala som však to šťastie a po šesťhodinovom maratóne rozprávania som jednoducho musela na chvíľu zastať.
„Dúfam, že to už nie je koniec,“ povedal mi Poussin a podráždene sa zaťahal za dlhé chlpy, čo mu rástli na malej dlani.
„Iba sa musím niečoho napiť. Hrozne mi vyschlo v hrdle.“

„Lepšie suché ako podrezané,“ vyhlásil a napravil si tmavé okuliare.
„To áno, určite. Ale ten príbeh sa ešte iba rozbieha.“

„Na stene je vodovodný kohútik pre záhradníka,“ oznámil mi pán Poussin, ktorý mal nepríjemný zvyk čistiť si ostré nechty aj zanesené uši vyskakovacím nožíkom. Z ľavého ucha si ním vydlabal kus mazu veľký ako malá kocka cukru, odhodil ho do kríkov a ukázal kamsi za mňa. „Ak už naozaj musíš, napi sa z neho.“

Prešla som teda k stene, z ktorej skutočne vytŕčal mosadzný kohútik, a keď som sa poriadne napila, pohľad mi padol na takmer neviditeľné schodisko vedúce kamsi do podzemia – aspoň tak to na prvý pohľad vyzeralo.
„Pohni si!“ zaburácal. Potom si všimol, že sa pozerám na tie schody, a dodal: „Ak naozaj musíš vedieť, čo tam je, tak ti to poviem. Sú to Bocca Veritas, na ktoré si sa pýtala. Keby si teraz stála tam dolu, dozvedela by si sa, že ak nebudeš do desiatich sekúnd pokračovať v rozprávaní, tvoja budúcnosť jednoducho neexistuje.“

„Skúste byť aspoň trpezlivý,“ povedala som mu a znova sa posadila oproti nemu.
„Trpezlivý?“ zvrieskol. „O trpezlivosti nechcem počuť ani slovo! Po desiatich rokoch vo fľaši jej mám navždy plné zuby!“

No a tak som pokračovala vo vymýšľaní príbehu.
Prešlo ďalších osem hodín a na Poussinovi stále nebolo vidieť ani náznak únavy. Ja som už bola na smrť vyčerpaná a pridávala som do rozprávania dramatické súboje už len preto, aby som sama nezaspala. John bol v týchto veciach vždy lepší ako ja.
Potom, keď som už fakt mala pocit, že jednoducho nemôžem, sa v záhrade objavila Ajiša nasledovaná pani Mrzorovou. Moje utrpenie si zrejme všimol neviditeľný záhradník a povedal jej, že Ravioli Poussin sa dostal von z fľaše. Vyzerala nahnevaná na mňa aj Poussina, ktorý už začínal prosiť o milosť. Keď som jej však vysvetlila, čo sa stalo – ako som mu celý deň musela rozprávať vymyslený príbeh, len aby ma nezabil –, nahlas sa rozosmiala.
„To by ťa malo naučiť, že nemáš vypúšťať neznámych džinov zavretých vo fľaši pre ochranu ostatných. Niežeby ti tento Ifrit mohol niečo urobiť. Je celkom bezmocný a dobre to vie.“

„Ale vravel, že ma zabije!“ namietla som. „Hovoril, že ma premení na myš a seba na mačku, aby sa so mnou mohol pred smrťou pohrať.“

Znova sa zasmiala. „Nemôže ťa premeniť na myš o nič viac ako pani Mrzorová.“

„No teda!“ zvolala som a zlostne som zagánila na Poussina, ktorý kľačal pred Ajišou a prosíkal o milosť. „Prosím, Ajiša,“ nariekal strhávajúc si tmavé okuliare, „netrestaj ma. Prosím…“

„Ja ťa nepotrestám,“ vyhlásila a ukázala na mňa. „Urobí to ona.“

Pokrútila som hlavou, premýšľajúc, aký trest by sa pre toho džina hodil. Zvyčajne mám vo zvyku rýchlo odpustiť, čo mi kto spravil, a za iných okolností by som jej asi povedala, nech to nechá tak. Teraz sa však vo mne niečo zatvrdilo, najmä keď som si spomenula na trápenie, ktoré som prežila kvôli tomu francúzskemu džinovi. Možno to bolo tým, že som sa cítila ako hlupaňa, lebo ma tak ľahko oklamal tvrdením, že ma chce zabiť, no nakoniec som predsa len niečo navrhla.
„Myslím, že by si ho mala prinútiť prečítať Muža so železnou maskou,“ povedala som Ajiši. „Nahlas a po anglicky.“

„Bude tak, ako si želáš,“ odvetila.
To by ešte bolo v poriadku. Skutočne ma znepokojilo až to, čo nasledovalo.
„A keď s tou knihou skončíš,“ oznámila Ajiša Poussinovi, „začneš pekne odznova. A opäť a opäť, až do konca života.“

Jeho zúfalé zavýjanie netrvalo dlho, lebo sa hneď ocitol prikovaný k veľkému kreslu, s jednou rukou v železnej rukavici, ku ktorej bol napevno pripojený výtlačok tej knihy. Či chcel, alebo nie, musel začať nahlas čítať:
„Zatiaľ čo sa všetci rušne venovali svojim záležitostiam, jeden muž záhadne vošiel do domu stojaceho za place de Gréve. Hlavný vchod do domu sa nachádzal na place Baudoyer. Bol primerane veľký, obklopený záhradami, na konci ktorých ležala rue Saint-Jean s nástrojárskymi dielňami, takže ho chránila trojitá hradba – z kameňa, hluku a zelene. Bol ňou zamaskovaný lepšie ako múmia v trojitej truhle.“
Ajiša už kráčala preč a pani Mrzorová cupitala za ňou.
„To bolo trocha pritvrdé, nemyslíš?“ spýtala som sa, náhliac sa za nimi.
Ajiša si ma nevšímala.
„Dobre,“ vyhlásila som. „Ale len čo sa stanem modrým džinom, ten trest mu zruším. Prepustím ho v tú minútu, čo zomrieš.“ Stále ma ignorovala, a keďže mi to poriadne liezlo na nervy, jedovato som dodala: „Ako sa tak na teba pozerám, malo by to byť už onedlho.“ Ani toto sa na mňa vôbec nepodobalo. Mama by sa zdesila, keby počula, že hovorím niečo také hrozné žene Ajišinho veku.
Tentoraz zastala a prebodla ma spýtavým pohľadom. „Ako skoro to podľa teba bude, dievčatko? Myslím moja smrť.“

„Neviem,“ mykla som plecom. „Ale asi dosť skoro, keď si ma sem takto nasilu zatiahla.“

Chladne sa usmiala. „Poď so mnou. Musím ti niečo ukázať.“

Vošli sme do paláca a v ňom do neuveriteľného labyrintu schodísk, z ktorého by som sa bez Ajiše určite nikdy nedostala von. V jeho strede mi ukázala kovový krb vysoký ako žirafa, v ktorom rástol krík s pestrofarebnými kvetmi. Vychádzala z neho vôňa podobná vôni citrónovej kôry no najčudesnejšie na ňom bolo to, že atmosféra okolo neho horela jemným modrastým plameňom bez toho, aby mu to akokoľvek ublížilo. Vysoký kovový krb mal v pravidelných rozostupoch značky ako na pravítku a pri podrobnejšom preskúmaní sa dalo vidieť, že modrý plameň obklopujúci krík ako nejaká svätožiara kedysi siahal až na samý vrchol.
„Modrý džin babylonský je jediným zo všetkých živých tvorov, ktorý vie, kedy presne zomrie,“ oznámila mi Ajiša. „Tento rozkvitnutý ker nie je nič menej ako moja duša, dievčatko. Jemný plameň, ktorý je v každom džinovi, u mňa horí tu, vonku. Meria moju moc, presnejšie jej zvyšky. Kedysi dosahoval až celkom nahor a život mi pripadal takmer bez konca. Teraz, ako sama vidíš, už nehorí takmer vôbec. Každý rok sa prichádzam pozrieť na tento kvet a viem na minútu presne, kedy príde deň mojej smrti. Takže o nej nehovor len tak nadarmo, dieťa moje. Ak chceš vedieť, kedy zomriem, stačí prísť sem a pozrieť sa na vlastné oči.“ Potlačila ma ešte o niečo bližšie ku krbu. „Poď, pozri sa.“

Zhrozene som sa zahľadela na malý plameň a podľa značiek na krbe som videla, že jej už ostáva iba niekoľko málo mesiacov. Kým som tam stála, Ajiša strčila ruku do ohňa ako človek, ktorý si ju chce za sparného dňa ochladiť v priezračnom jazierku. „Nebolí to?“ spýtala som sa jej.
„Nie, dievčatko. Nie nás. Nie deti zázračnej lampy.“

Potom ma odviedla k zlatým točitým schodom. „Oheň tvojej džinovskej duše horí tam hore, Philippa. Keď na to budeš pripravená, môžeš tam vyjsť a pozrieť sa, ako dlho budeš žiť.“

„To je ale hrozná predstava,“ zdesila som sa. „Neviem, čo by mohlo byť horšie ako poznať deň svojej smrti. Nechápem, ako môžeš byť v živote šťastná, keď presne vieš, kedy zomrieš. Kým to neviem, môžem žiť svoj život šťastne a bezstarostne.“

Usmiala sa na mňa. „Teraz z teba hovoria emócie, Philippa. Keď tu pobudneš dlhšie a nasýtiš sa vône aj plodov stromu logiky, všetko ti bude pripadať celkom iné. Pochopíš, že poznať dĺžku svojho života má v skutočnosti aj veľmi veľa výhod.“ Vystrašene som odtiaľ ušla do svojej izby a po chvíli som sa tam pustila do písania denníka.
Začínam chápať, že byť džinom má aj svojej tienisté stránky. Aj napriek všetkému, čo sa stalo, však znova pôjdem do záhrady. Teraz, keď viem, kde ležia „ústa pravdy“, som odhodlaná zistiť, ako by som sa odtiaľto mohla dostať.
PÄTNÁSTA KAPITOLA

BABYLONSKÁ VEŽA
Len čo John a pán Groanin našli Dariusa a povedali mu, že obaja púštni démoni ušli, mohli dokončiť výmenu pneumatiky a pokračovať v ceste.
„Musíš byť fakt veľký džin, keď si ich oboch porazil,“ poznamenal chlapec, ktorý momentálne riadil auto oveľa pomalšie, lebo vonku už bolo tma. „Bol som si istý, že tam všetci zomrieme.“

„Tak to sme dvaja,“ zamrmlal komorník.
Alan a Neil svorne zabrechali, akoby chceli povedať: „V skutočnosti štyria.“

„Pravda je taká,“ vyhlásil John, „že vôbec nie som veľký džin. Väčšinu času nemám šajnu, čo vlastne robím. Moja sestra je v tomto oveľa lepšia. Má väčší talent. Vie o džinovských záležitostiach omnoho viac ako ja.“

Darius pokrútil hlavou a odpovedal mu po arabsky. „Počujem, čo vravíš, John, ale iba skutočne veľký džin by o sebe hovoril tak skromne. Áno, a iba veľkolepý a odvážny džin by sa vybral do takejto nebezpečnej krajiny bez svojich schopností, len aby zachránil svoju sestru.“

Bolo už po ôsmej, keď konečne dorazili na okraj Samary. Našli tam iba pár paliem a nejaké ošarpané domy farby zaschnutého blata, poväčšine doničené od bômb.
„Samara bola kedysi hlavným mestom kalifov,“ vysvetľoval im Darius cestou do centra. „Už pred vyše tisíc rokmi ju však opustili. Teraz sem chodia iba vojaci a archeológovia.“

Nakoniec sa dostali na miesto, ktoré hľadali – k špirálovitej samarskej veži. Darius ich s istotou ostrieľaného turistického sprievodcu uistil, že stojí na mieste pôvodnej babylonskej veže a má takmer rovnaký tvar. „Základy sú tie isté,“ tvrdil. „Aspoň tak mi vždy hovorieval otec.“

Bolo to zároveň miesto, na ktorom by sa podľa veľkňaza Ena mal nachádzať tajný vchod do podzemnej ríše Iravotum. Len čo však tú vežu uvideli, museli čeliť novému problému: obklopovala ju americká vojenská základňa, ktorá vyzerala nepreniknuteľnejšia ako ktorýkoľvek tajný vchod. Ležala za niekoľkými plotmi z ostnatého drôtu a tisíckami vriec s pieskom.
„A je to v háji,“ zvolal nešťastne Groanin. „Čo teraz urobíme?“

„Asi budeme musieť nájsť dieru v plote,“ pokrčil plecami John.
„Tu netáboria nijakí skautíci,“ pripomenul mu komorník. „A nečakajú nijaké návštevy. Najmä nie také, čo sú oblečené ako my.“ Darius zastal s autom v bezpečnej vzdialenosti od tábora a všetci začali premýšľať, ako ďalej.
„Arabské šaty nie sú problém,“ vyhlásil John a zhodil zo seba bišt aj fóbu, pod ktorou mal normálne západné oblečenie. „Okrem toho mám americký pas. Možno by sme mali jednoducho prísť k bráne a takpovediac sa im vydať na milosť a nemilosť.“

„Lenže ja nijaký americký pas nemám,“ namietol Darius. „Áno,“ prikývol John, „ale predpokladal som, že nás jednoducho niekde počkáš aj s autom. Musíš predsa dozrieť, aby ho nik neukradol.“

„Ani ja nemám americký pas,“ pripomenul mu Groanin.
„Áno, ale máš britský. Briti a Američania sú spojenci.“

„Aspoň tak nám to vždy tvrdili,“ zamrmlal komorník tónom, z ktorého bolo jasné, že na toto spojenectvo nemá práve najlepší názor. „Ako však vysvetlíme, čo robí jednoruký anglický komorník a dvanásťročný chlapec v jednej z najnebezpečnejších krajín na svete?“

„Presvedčíme ich, že si môj ochranca,“ odvetil John. „To znamená, že takmer stále budeš hovoriť iba ty. Povieme im, že moja stará mama žije v Bagdade a ťažko ochorela. Vlastne to vyzerá, že by mohla aj umrieť, takže sa s ňou veľmi chcem stretnúť, lebo sme sa ešte nikdy nevideli. Šofér nás mal odviezť až k nej, no stratil nervy a nechal nás tu, uprostred púšte.“

„To znie celkom dobre,“ pripustil Groanin. „Ale aj keby sa nám podarilo dostať sa nejakým trikom do tábora, čo potom?“

John sa nad tým na chvíľu zamyslel. „Toto by mohlo vyjsť,“ vyhlásil napokon. „Keď ma Darius prvý raz počul hovoriť s majstrom Rakšasasom, pýtal sa, či som bruchovravec. Takže im povieme, že práve tým sa živíš. Vystupuješ s lampou, v ktorej je akože skrytý džin. Tým džinom bude, pravdaže, majster Rakšasas. A čo viac, v lampe môže využiť svoju knižnicu a nájsť odpoveď na akúkoľvek otázku na svete. Okrem bruchovravectva budeš teda predvádzať človeka s geniálnou pamäťou.“

„A to nám ako pomôže?“ nechápal komorník.
„Môžeme pripraviť predstavenie pre vojakov,“ vysvetlil mu John. „Kým ich potom budeš zabávať, ja sa poobzerám po tábore s Enovou mapou. S trochou šťastia by som mal nájsť tajný vchod.“

„Je to také pochabé, že by to nakoniec mohlo aj vyjsť,“ prikývol Groanin.
„Ale isteže to vyjde,“ uistil ho John. „S pomocou majstra Rakšasasa z teba bude najlepší bruchovravec, aký kedy žil.“

„Vynikajúci nápad,“ okomentoval to majster Rakšasas, ktorý ich pozorne počúval z lampy.
Rozlúčili sa teda s Dariusom, ktorý im zaželal veľa šťastia a dodal, že ich počká tesne za mestom v reštaurácii Kebabylon, ktorú vlastní sesternica jeho mamy z druhého kolena. „Je na ceste do Bagdadu,“ vysvetlil im. „Nemôžete ju minúť. Všetok nábytok vnútri je purpurový a na stene visí veľká fotografia Michaela Schumachera. Mamina sesternica, pani Lamoorová, má Michaela ešte radšej ako ja.“

Samarská veža sa nachádzala uprostred veľkej vyprahnutej planiny. Za ostnatým drôtom a hradbou z vriec s pieskom, niekoľkými desiatkami tankov a obrnených transportérov bolo vidieť asi dvadsať prefabrikovaných plechových budov zoskupených priamo okolo nej. Išlo sa k nim cez bránu s dvoma kontrolnými stanovišťami zaliatymi svetlom výkonných reflektorov a stráženými guľometným hniezdom.
John, Groanin a oba psy prešli k bráne, kde komorník, z ktorého sa vykľul celkom slušný herec, vyrozprával ich nepravdepodobnú historku dvom vojakom na stráži. Mlčky si ho vypočuli, tváriac sa pritom prísne, až kým ich majster Rakšasas, predstierajúci, že je Groaninov hlas z lampy, nevyzval, aby vyskúšali jeho fenomenálnu pamäť.
„Dobre,“ súhlasil jeden z nich. „Som z Nového Mexika, tak mi povedzte, ako sa volá jeho hlavné mesto.“

„To je ľahké,“ odvetil Groanin, aby dal Rakšasasovi čas vyhľadať odpoveď v encyklopédii. „Mali ste sa ma spýtať na niečo ťažšie.“ Podvihol lampu. „Ale nech na to radšej odpovie džin z lampy.“

„Hlavným mestom Nového Mexika je Santa Fe,“ povedal majster Rakšasas. „Je to najdlhšie obývané mesto v celých Spojených štátoch. Má sedemdesiattisíc obyvateľov a leží dvetisícsto metrov nad morom.“

„Dofrasa, to som nevedel ani ja!“ pripustil vojak.
„Nemohli by ste nás tu nechať prenocovať?“ spýtal sa ho Groanin. „Viete, nemáme kam ísť. Ak aj nie mňa, mohli by ste zobrať aspoň chlapca. Koniec koncov, je to americký občan.“

„Zavolám poručíčke,“ rozhodol vojak. „Uvidíme, čo na to povie.“ V najväčšej z prefabrikovaných budov si ich príbeh vypočula poručíčka Kelly Sanchezová – chudá, bledá žena s krátkymi ryšavými vlasmi a hlbokými kruhmi pod zelenými očami, pozerajúca na návštevníkov pohľadom neskrývajúcim jej nesúhlas. „Nemyslíte, že to bolo trocha hlúpe?“ spýtala sa komorníka prísne. „Brať dieťa do tejto krajiny?“

„Chápem, prečo to vidíte práve takto,“ prikývol, „ale chlapec hovorí perfektne po arabsky. Jeho matka, moja nevlastná sestra, je Američanka arabského pôvodu.“

„No dobre,“ vzdychla si poručíčka. „Môžete prespať jednu noc. Ale naozaj iba jednu. Ráno vám vybavím prevoz do Bagdadu, ak teda skutočne chcete ísť práve tam.“

„Ďakujem,“ povedal Groanin a usmial sa na Johna, ktorý jeho úsmev opätoval. „No nie je to super, John?“

„Áno,“ prikývol chlapec. „Ďakujeme, pani poručíčka.“

„Ako som už spomínal, som profesionálny bruchovravec,“ dodal Groanin. „Ak chcete, rád vašich mužov zabavím svojimi kabaretnými číslami, aby som sa vám odvďačil za pomoc. Vystupoval som po celej Európe aj Amerike. Vyskúšajte si ma. Spýtajte sa džina z lampy, na čo len chcete.“

„A čo takto tri želania?“ zasmiala sa Sanchezová.
„Nemožné zvládam na počkanie,“ odvetil majster Rakšasas. „Zázraky mi trvajú o niečo dlhšie. Rád vám však dovolím otestovať hranice mojich znalostí.“

„Okej,“ vyhlásila. „Kým som nastúpila do armády, študovala som matematiku. Môžete mi teda povedať, čo je to Descartov list?“

„Descartov list,“ zopakoval komorník. „Počul si to, ó džin zo zázračnej lampy?“

„Francúzsky matematik a filozof René Descartes, narodený vo francúzskom La Touraine tridsiateho prvého marca tisícpäťstodevätdesiatšesť,“ odpovedal mu Rakšasasov hlas. „Zomrel jedenásteho februára tisícšesťstopäťdesiat v Štokholme. Descartov list je krivka definovaná rovnicou: iks na tretiu plus ypsilon na tretiu sa rovná tri krát a krát iks krát ypsilon.“

„Neuveriteľné!“ zvolala Sanchezová a prvý raz od ich príchodu sa na nich usmiala. „Možno máte predsa len pravdu. Toto by mohlo zdvihnúť mužstvu morálku. Čo vy na to, seržant?“

„Áno, pane!“ zaburácal seržant stojaci tesne za Johnom.
„Povedzme o hodinu?“ navrhla poručíčka.
„Nevidím dôvod, prečo nie,“ súhlasil komorník.
„Výborne,“ vyhlásila. „Výborne.“

Jeden z vojakov ich odviedol do menšej prefabrikovanej budovy, v ktorej mali byť ubytovaní, potom však ostal strážiť pri dverách. S tým nerátali.
„Nebude ľahké vypariť sa, kým tu obsmŕda,“ poznamenal John.
Groanin ukázal na mapu, ktorú chlapec študoval. „Máš predstavu, kde by mohol byť ten tajný vchod do podzemia?“ spýtal sa ho.
„Zdá sa, že leží na severnej strane veže priamo pod tým Stanom, čo vyzerá, akoby v ňom boli sprchy,“ odvetil John.
Groanin si sťažka vzdychol. „Tak nám ostáva jediný spôsob, ako to zvládnuť. Budeš musieť navštíviť Iravotum bez nás.“

„Akože tam mám ísť celkom sám?“

„Vezmeš si Alana a Neila, pravdaže,“ uistil ho komorník. „Na mňa a majstra Rakšasasa však nečakaj. Keďže sa nás zjavne chystajú strážiť ako nejakých zločincov, jediný, kto bude mať šancu dostať sa k tomu tajnému vchodu, si ty Mal by si ju využiť, kým tuje“

„Pán Groanin má pravdu, John,“ podporil ho z lampy starý džin. „Toto naozaj môže byť naša jediná a neopakovateľná šanca.“

„Okrem toho, chlap s jednou rukou by ťa iba zbytočne brzdil,“ dodal Groanin aj napriek tomu, že sa mu nesmierne bridila predstava, že ponechá Johna jeho osudu. „Veru tak, len by som ťa tam dolu brzdil. Moju pomoc by si zrejme aj tak nepotreboval. Podľa toho, čo som zatiaľ videl, si odvážnejší ako väčšina dvakrát starších a väčších ľudí. Ak niekto dokáže zachrániť tvoju sestru, tak práve ty, John.“

Potom si ho pevne privinul a utrel si slzu z oka. „Veľa šťastia, synak,“ dodal. „A ponáhľaj sa, nech si čím skôr naspäť. Budeme ťa aj s Dariusom čakať v reštaurácii Kebabylon. Nemám pravdu, majster Rakšasas?“

„Veru tak, máte,“ pritakal starý džin.
„Ale čo povieš poručíčke Sanchezovej, keď sa zistí, že som zmizol?“

„Poviem jej, že v poslednom čase si sa správal trocha čudne, asi z toho večného slnka, a zrejme si sa iba niekam zatúlal, takže ťa počkáme v meste, kým sa opäť neobjavíš. U pani Lamoorovej v reštaurácii Kebabylon budeme určite v bezpečí.“

Nato zdvihol lampu so starým džinom. „Tak poďme, majster Rakšasas!“ povedal. „Mali by sme rozbehnúť predstavenie. Nie je dobré nechať armádu čakať.“

Vojak ich odviedol do spoločného stanú, kde mali vystupovať, no oba psy aj John s ruksakom, v ktorom mal Enovu knihu, lopatku, baterku, fľašu vody a niekoľko tabuliek čokolády Hershey od poručíčky, sa od nich asi na polceste nepozorovane oddelili.
„Tak, a je to len na nás troch,“ poznamenal John kráčajúc k stanú so sprchami.
Ten bol postavený na obrovskom podstavci samarskej veže a okrem niekoľkých spoločných latrín, spŕch a umývadiel v ňom stáli aj desiatky košov so špinavou bielizňou. Na zemi ležalo množstvo dosiek vytvárajúcich spleť chodníkov, aby si mokrí vojaci nezašpinili nohy od piesku. Celkovo vyzeral dosť stroho, no funkčne.
John nazrel za rad košov a posvietil si baterkou na základy veže. Miesto s tajným vchodom do podzemia bolo označené malou levou hlavou vytesanou do kameňa, presne, ako písal veľkňaz Eno. „Tuje to,“ oznámil psom. „Sme priamo nad vchodom do Iravota.“

Presunul jeden z košov a zdvihol dosku, pod ktorou našiel udupaný piesok. Musel sa cezeň prekopať a prakticky okamžite pochopil, že drobná lopatka, ktorú si na to priniesol, mu nebude na nič. Ešte šťastie, že jeden z vojakov nechal na háku visieť svoj ruksak aj s lopatou na kopanie zákopov. Zobral si ju, že začne kopať. Z diaľky k nemu doliehali otrasné vtipy, ktorými Groanin „zahrieval“ publikum a ktoré – napodiv – mali u vojakov nezvyčajný úspech. Ledva však narušil hornú vrstvu piesku, začul aj niečo iné. K stanú ktosi kráčal, takže sa aj so psami musel rýchlo schovať v jednom z košov.
Ticho počúval, ako do spŕch prišlo pol tucta vojačiek. Vyzliekli si nepriestrelné vesty aj uniformy a potom sa s neskrývaným nadšením osprchovali horúcou vodou. Ani jemu by nezaškodila poriadna sprcha. Košeľa sa mu lepila na telo a trpko ľutoval, že aj on si pred touto záchrannou akciou nedoprial trocha osvieženia.
Nakoniec odišla aj posledná vojačka a on sa mohol vrátiť ku kopaniu, hoci sa mu dosť ťažko verilo tomu, čo písal Eno: že priamo pod ním sa nachádza kľučka v tvare levej hlavy ktorú stačí chytiť, vysloviť zaklínadlo a otvoria sa dvere do podzemnej ríše. Ak to bola pravda, potom sa ich problémy ešte iba začínali. Veľkňaz totiž písal aj o siedmich strážcoch, z ktorých šiestim sa John mal „podrobiť úplne a bez otázok“. Najdesivejšie bolo opísané stretnutie so siedmym z nich, ktorého mal „bez váhania zabiť, inak ho čaká večné zhatenie všetkých jeho ezoterických ambícií“. Zrejme to malo znamenať, že ak ho nezabije, nedostane sa do Iravota.
Na moment prestal kopať a započúval sa do Groaninovho vystúpenia. Zdalo sa, že vojakom sa to veľmi páči, lebo nadšene tlieskali, najmä po tom, čo pred nimi dokázal zarecitovať báseň a zároveň vypiť fľašu piva.
Po chvíli sa znova vrátil ku kopaniu, aj keď ho nadšenie z celej tejto výpravy rýchlo opúšťalo. Zaklínadlo, ktorým sa otvárajú dvere, mu pripadalo ako niečo vytiahnuté z nejakej rozprávky pre malé deti alebo ako výmysel zlomyseľného Macreebyho. Ani to však poriadne nedomyslel, a lopata narazila na čosi kovové. Strčil do piesku ruku a vytiahol z neho ťažkú kovovú obruč v tvare levej hlavy. Do piesku z nej viedla hrubá reťaz.
„Tak to tu máme,“ zamrmlal a nahlas vyslovil zaklínadlo „SIMSIM, OTVOR SA!“, hoci v skutočnosti vlastne nedúfal, že by mohlo fungovať.
Nestalo sa takmer nič až na to, že v temnej jame pod jeho nohami zmizol aj zvyšok piesku. John si nebol istý, či to spôsobilo zaklínadlo alebo niečo iné, a tak tam zasvietil baterkou. Ukázalo sa, že na dne jamy sú padacie dvere. Skočil na ne.
„Naozaj tu je akýsi vchod,“ oznámil psom, ktoré naňho hľadeli zvrchu šachty. Opatrne presunul nohy na konce padacích dvier, oboma rukami chytil obruč v tvare levej hlavy a z celej sily za ňu potiahol. Prastaré zhrdzavené dvierka sa pohli o pár centimetrov, no kým ich dokázal celkom otvoriť, prešlo ešte ďalších päť či desať minút.
Nakoniec ich oprel o stenu šachty, zdvihol baterku a zasvietil do starodávneho kamenného tunela. Vlastne to ani nemusel robiť, lebo priamo pod jeho pohľadom sa tunel rozžiaril, akoby to spôsobilo otvorenie dverí. „Asi to má na svedomí kyslík, čo sa tam nahrnul,“ vravel si.
Natiahol sa k ústiu šachty, naznačil psom, aby skočili dolu, a potom ju zakryl doskami pre prípad, že by si dieru v piesku všimli vojaci a rozhodli sa preskúmať, kam vedie. Ak niečo nepotreboval, tak vojenskú skupinu, čo by mu bola v pätách. Nasadil si ruksak a prešiel dvierkami do chodby. Hneď nato bolestne zaškrípal zubami, lebo ho pochytila hrozná klaustrofóbia. Rýchlo zhltol tabletu s dreveným uhlím a spolu so psami vykročil po chodbe, ktorá smerovala veľkou špirálou kamsi nadol. Vlastne mala rovnaký tvar ako chodník na veži nad povrchom a rýchlo sa ukazovalo, že jej skrytá časť výrazne prevyšuje to, čo z nej vidieť nad zemou, asi ako pri ľadovcoch v mori. Napadlo mu, či kedysi nebola celá nad povrchom. Ak áno, potom musela byť ozrutná – vyššia ako mnohé newyorské mrakodrapy. Na stenách tunela boli v pravidelných rozostupoch držadlá s fakľami horiacimi stabilným, no čudesne dofialova sfarbeným plameňom.
„Ktovie, kto ich vymieňa, keď dohoria,“ nadhodil John nahlas.
Takmer okamžite nato si uvedomil čosi prapodivné. Hovoril jazykom, ktorému sám nerozumel. Vedel, čo vraví, no keď tie slová vyslovil, zneli mu ako čosi absolútne neznáme. A nielen jemu. Ani Alan a Neil nerozumeli, čo hovorí. Ak by si tým aj nebol istý, potvrdilo sa mu to, keď Neil nakreslil na zemi labou veľký otáznik a Alan nechápavo zakňučal.
„To je čudné,“ pokračoval John, no v skutočnosti to znelo celkom inak. Chvíľu mu trvalo, kým si uvedomil, že zažíva čosi, čo Eno opísal ako „babylonský efekt“, nazvaný podľa príbehu z knihy Genesis, v ktorom si ľudia odrazu prestali navzájom rozumieť a každý začal hovoriť iným jazykom.
„Nebojte sa,“ snažil sa upokojiť psy. „V Beliliných zvitkoch sa píše, že sa to môže stať. Nejako to súvisí s pôvodnou babylonskou vežou.“ Ibaže Alan a Neil mu nerozumeli ani pol slova. Prešlo niekoľko ďalších minút, kým pochopil, že v skutočnosti hovorí jazykom severoamerických Indiánov z kmeňa Lakotov, známejších ako Siouxovia. Vedel to, lebo nedávno videl v televízii program o tom, ako jedna žena z toho kmeňa učí po lakotsky filmových hercov. Nebol to celkom nepríjemný pocit a navyše si pripomenul, že babylonský efekt je podľa Ena iba dočasný.
O niečo ďalej narazili na čosi podstatne menej príjemné. Bol to ozrutný muž s holou hruďou, v hodvábnych nohaviciach a s veľkým mečom. Aj keď Johna chránili psy, bolo mu jasné, že cez tohto strážcu sa jednoducho nemôžu dostať bez toho, aby aspoň jeden z nich neprišiel o život.
„Pozrite sa,“ oslovil ho chlapec. „Došlo tu k omylu. Som priateľ. Naozaj. Volám sa John. A vy?“ Ibaže v jazyku Indiánov z kmeňa Lakotov to znelo: „Hoka hej. Wonunikum. Mijelo ca kola. Zutunta. Micaje John. Nituwe he?“
Muž s mečom sa naňho usmial od ucha k uchu – pôsobilo to dosť desivo aj keď bolo jasné, že absolútne nerozumie, čo mu chlapec vraví. John rýchlo nazrel do Enovej knihy, či náhodou niečo nezanedbal. Bohužiaľ, Macreebyho preklad znel jasne. „Život nás učí, že uspeje iba ten, kto je skutočne odhodlaný. Ak máš nájsť, čo hľadáš, musíš poznať pokoru. Preto sa musíš podrobiť šiestim zo siedmich strážcov, inak tvoje pátranie vyjde navnivoč Šesť ráz sa musíš podvoliť všetkému, s čím sa stretneš, bez ohľadu na to, aké desivé či vražedné ti to pripadá.“

Veľkňaz vôbec nepreháňal Muž s mečom vyzeral vražedne až-až. Aj keby sa mu John chcel postaviť na odpor, nemal by ako. „Dobre teda,“ povedal. „Poďme na to.“ Po lakotsky to znelo: „Hin. Hoppo.“ Hlboko sa uklonil a pomaly vykročil k mužovi. Aj cestou sa pre istotu neprestajne ukláňal a opakoval slovo „colapi“, čo po lakotsky znamená „priatelia“.
Keď sa dostal tesne k nemu, zacítil na pleci ťažkú ruku, ktorá ho prinútila kľaknúť si, a potom zalapal po dychu, lebo muž mlčky o krok ustúpil a zdvihol meč. Jeho čepeľ sa zaleskla v čudnom podzemnom svetle a John zacítil jej dotyk na zátylku. Muž sa chystal odťať mu hlavu. Ako sa tomu môže poddať? Všetky inštinkty mu vraveli, že ak ostane ešte pár sekúnd kľačať, bude o hlavu kratší. Ako sa môže podrobiť niečomu takémuto, keď to znamená okamžitú smrť? Čo ak sa Macreeby jednoducho pomýlil pri preklade? Čo ak Eno písal, že sa nemá podrobiť, a anglický mág to kľúčové slovo jednoducho skomolil?
Muž zdvihol meč do výšky a Alan a Neil bojovne zavrčali. John im prikázal ostať na mieste a zavrel oči. „Pozor, zuby, pozor, ďasná,“ mrmlal si po lakotsky, keď muž napol svaly a švihol mečom. „Pozor, krk, lebo už je to tu!“

ŠESTNÁSTA KAPITOLA
NAD DOBROM AJ ZLOM
Ako vám povie každý džin, nič na svete nie je dielom čírej náhody Pri stvorení vesmíru dostal človek vládu nad zemou, anjeli nad nebom a džinovia nad náhodou, v ktorej sa oba tieto svety pretínajú. Veľa hazardných hier obľúbených medzi ľuďmi je dielom zlých džinov, najmä Ifritov, pre zvýšenie celkového utrpenia na svete. Vynašli ich, aby si uľahčili prácu a nemuseli na nosenie smoly vynakladať priveľa úsilia, lebo Ifritovia vždy boli hrozne lenivý kmeň. Existuje však aj viacero dobrých džinov, ktorí obetovali celý život boju proti nešťastiu vyvolávanému hazardom. Jedným z nich bola Hedviga nazývaná aj bludný džin, ktorá sa celé desaťročia pokúšala zruinovať kasína vynachádzaním herných systémov na opakovanú výhru. Jediný problém bol v tom, že dobrý džin nesmie mať z hazardu nijaký prospech, a tak musela svoje systémy rozdávať zadarmo. Bohužiaľ, iba veľmi málo ľudí je ochotných riskovať peniaze pre niečo, čo dostali bez platenia, a tak sa ich našlo iba zopár, ktorí vďaka nej vyhrali toľko, koľko mohli.
Nimrod ju našiel stáť na schodoch nádherného kasína Belie Epoque v Monte Carle. Bola to výstredne pôsobiaca žena vo vyššom strednom veku s milou povahou, pripomínajúca dobrotivú tetu. Aj k nemu bola vždy taká dobrá, že jej od detstva hovoril „teta Hedviga“ hoci v skutočnosti neboli príbuzní. Mala na sebe beztvaré šaty s kvetinovým vzorom, a ako vždy, aj teraz pôsobila dojmom mierne zábudlivého človeka, čo bohvieako nezvyšovalo dôveryhodnosť jej herných systémov Pod vonkajším vzhľadom postaršej slobodnej tety, ktorá si skoro nič nepamätá, sa však nachádzal absolútny matematický génius. Policajtovi by nedokázala z hlavy povedať svoju adresu ani telefónne číslo, no keby ste ju požiadali, aby vyriešila poslednú Fermatovu vetu, zvládla by to trebárs pri pečení piškótovej torty.
„Nimrod!“ zvolala potešene, len čo ho zazrela.
„Ahoj, teta,“ odvetil a láskyplne ju objal. Potom sa pozrel na zopár brožúrok, ktoré mala v ruke. „Môžem?“ Podala mu jednu, on ju otvoril a nahlas prečítal z titulnej strany:
„Spoľahlivý systém na zaistenie víťazstva v metle spoločnosti – rulete –, ktorého správne využitie má za následok nevídané obohatenie každého, kto ho využil Poznámka: Vyžaduje si istú znalosť teórie pravdepodobnosti, Newtonovej mechaniky a klimatizačných systémov.“

„Volám ho trojminútový systém!“ vysvetlila mu Hedviga. „Mundánec by s jeho pomocou mohol už po troch kolách premeniť základný vklad päťsto dolárov na dvadsaťtri miliónov.“

„Nebude ich to lákať k ešte väčšiemu hazardu?“ spýtal sa jej.
„Iba krátkodobo. Ak by tento systém využilo dosť ľudí, kasína by išli do straty a nakoniec by skrachovali. Vypočítala som, že na to, aby sa to prejavilo v štatisticky závažnej podobe, stačia šiesti hráči s mojím systémom.“ Smutne si vzdychla. „Bohužiaľ, spoľahlivá metóda nie je čosi, čo by išlo veľmi na odbyt, keď za ňu nič nechcem. Jednoducho nie sú schopní veriť niečomu, čo dostali zadarmo.“

Prešli do neďalekej kaviarne Café de Paris, kde Nimrod objednal pre oboch kávu a zákusok.
„Čo ťa vlastne privádza do Monte Carla?“ spýtala sa ho Hedviga. „Si tu na dovolenke?“

„Bohužiaľ, nie,“ odvetil. „V skutočnosti som tu takpovediac pracovne. Vieš, Ajiša uniesla moju neter Philippu a zdá sa, že z nej chce spraviť nového modrého džina babylonského.“

„Philippu? Nuž, celkom chápem, prečo sa rozhodla práve pre ňu. Je očarujúca, inteligentná a výborne hrá džinverso. Zdalo sa mi, že dokonale zvládla matematické princípy hry so siedmimi osemstennými kockami. Na druhej strane je však hrozne mladá na to, aby sa z nej stal modrý džin. Zaslúži si trocha si užiť života, kým ponesie takú hroznú zodpovednosť. Nie, nie. Mal by to robiť niekto, kto už v živote čo-to zažil. Niekto ako tá hrozná ženská od de Ghullovcov. Pokiaľ viem, práve ona po tom mieste zúfalo túži. Už celé veky všetkým hovorí, že modrým džinom nebude nik iný ako ona.“

„Presne tak,“ súhlasil Nimrod. „Lenže Ajiša sa zrejme rozhodla pre Philippu v návale paniky. Spravila to len preto, aby sa jej nasledovníčkou nestala Mimi de Ghulle.“

„Mimi je hrozná ženská, o tom niet pochýb. Keď sa však nad tým zamyslíš, čo také zlé by sa stalo, keby bola modrým džinom? Keď sa povznesie nad dobro aj zlo, prestane byť zaujímavé, kým bola a z ktorého kmeňa pochádza.“

„Máš pravdu v tom, že by nemalo záležať na tom, či je modrý džin z dobrého alebo zlého kmeňa. Bohužiaľ, v tejto situácii na tom záleží. Veľmi.“

„Ako to?“

„Nedávno sa mi dostali do ruky Beliline zvitky.“

„Myslela som, že tá kniha je iba výmysel zo starých legiend.“

„Aj ja, ale nedávno som ju kúpil od Virgila Macreebyho.“

„Ten darebák! Je pravá?“

„Určite. No a dozvedel som sa z nej niečo zaujímavé – a znepokojujúce. Okrem informácií o tom, ako sa dostať do Iravota, v nej veľkňaz Eno opisuje spôsob, akým by džin bez morálky a škrupuli mohol narušiť proces, ktorým sa nový modrý džin dostáva nad dobro a zlo. Zdá sa, že nezáujem o dobro a zlo spôsobuje strom logiky. A to vtedy, keď je džin vystavený jeho vôni a konzumuje jeho plody.“

„Vždy som chcela vedieť, ako to funguje,“ priznala sa Hedviga.
„Lenže ak sa podľa Ena jeho šťava nechá skvasiť na alkohol, jej účinok je nepomerne silnejší a zablokuje sa nezáujem o zlo. Inými slovami, hovoríme tu o džinovi s mocou väčšou, ako má dnes Ajiša, ktorý sa nezaujíma o dobro, no nemá nič proti zlu.“

„Prečo si myslíš, že by k niečomu takému mohlo aj naozaj dôjsť, Nimrod?“

„Keď mi Macreeby predával svoj preklad tej knihy, spomenul, že si ho predo mnou kúpil ešte iný džin – Mimi de Ghulle. V tom čase som tomu neprikladal nijaký význam, ale teraz, keď som si tú knihu prečítal, už viem, prečo ju chcela aj Mimi. Zháňala ju, aby dokázala zvrátiť bežný proces premeny na modrého džina a zneužiť ten post vo svoj prospech. Keby sa jej to podarilo, vyrovnanosť síl by bola navždy minulosťou a znova by zavládol chaos.“

„To je hrozné!“ zvolala Hedviga. „Až ma striasa pri predstave, že by sa Mimi stala modrým džinom. Dostala by sa k Šalamúnovmu grimoáru a aj posledné zvyšky rovnováhy síl by boli fuč. Jej novonadobudnutá schopnosť spútať ktoréhokoľvek džina by z nej spravila diktátora – teda diktátorku.“ Zachmúrene pokrútila hlavou. „Mimi bola vždy hrozne ambiciózna. Zrejme by sa neuspokojila ani s týmto stavom. Predpokladám, že by zariadila, aby sa tá jej dcéra… Ako sa len volá…“

„Lilith.“

„Áno, Lilith. Otrasné decko. Zrejme by z nej spravila svoju nasledovníčku na poste modrého džina. Mohli by sme teda čeliť celej dynastii modrých džinov z rodiny de Ghullovcov.“

„To mi ešte nenapadlo,“ priznal sa Nimrod. „Ale inak máš, samozrejme, pravdu. Čo budeme robiť?“

„Musíme jej v tom zabrániť, Nimrod. Nemáme na výber. Je mi jasné, že novým modrým džinom by nemala byť Philippa, ale rozhodne sa ním nesmie stať Mimi de Ghulle. To by bola šialene zlá alternatíva. Najmä ak sa, ako hovoríš, dozvedela o spôsobe, ako zmeniť rituál, aby vyhovoval jej skazenej povahe. Jedinou otázkou teda je – ak to nemá byť ani Philippa, ani Mimi, kto to bude? Vieš, musíš nájsť niekoho, kto sa na ten post hodí. Musí to byť, pravdaže, žena, ale taká, u ktorej sme si istí, že svoju moc nezneužije vo vlastný prospech.“

„Dokonale s tebou súhlasím,“ prikývol Nimrod. „A to je aj dôvod, prečo som prišiel do Monte Carla. Vravel som si, že by si to mohla zobrať práve ty.“

„Ja? A to ti ako napadlo? Vôbec sa na tú prácu nehodím.“

„Nezmysel,“ namietol a položil jej ruku na plece. „V skutočnosti sa na to hodíš priam ideálne. Si slobodná, nesmierne inteligentná, vyše sto rokov stará, celý život bojuješ za verejné blaho, a čo je najdôležitejšie, si dobrá. Vlastne si neviem predstaviť nikoho iného, kto by sa na ten post hodil viac ako ty.“

Hedviga sa usmiala. „Naozaj si to myslíš?“ Ešte chvíľu sa usmievala, potom však zvážnela a pokrútila hlavou. „Lenže ja to jednoducho nemôžem urobiť. Stáť nad zlom je jedna vec, ale nezaujímať sa ani o dobro? To by sa mi vôbec nepáčilo. No a potom treba zobrať do úvahy, koľko ma tu ešte čaká práce. Kam sa pohnem, všade jej mám plné ruky. Rada by som ti pomohla, Nimrod. Naozaj. Vždy som ťa mala veľmi rada – už odvtedy, čo si bol ešte len maličký džin. Mám však stovky najrôznejších dôvodov, prečo to jednoducho nemôžem urobiť. To, že si momentálne nespomeniem na viac ako dva, ešte neznamená, že nie sú rovnako dôležité.“

Nimrod trpezlivo prikývol. Čakala ho kopa opatrného prehovárania, kým ju presvedčí, aby sa stala modrým džinom babylonským. Pohľad mu padol na brožúrku, ktorú ešte stále držal v ruke, a náhle mu čosi napadlo.
SEDEMNÁSTA KAPITOLA 
OIDIPUS SEM, OIDIPUS TAM
Po zdanlivo nekonečnej chvíli John otvoril najprv jedno a potom aj druhé oko, položil si ruky na krk, pokusne prehltol, a keď s úľavou zistil, že má stále hlavu na svojom mieste, pomaly sa obzrel Muž s mečom zmizol John síce jasne cítil, ako sa mu niečo dotklo krku, ale zrejme to nebol meč. Alebo bol? Keď si siahol na miesto, ktorého sa dotkla ostrá čepeľ, na ukazováku našiel krvavú škvrnku. Nahlas prehltol a odkašlal si, akoby sa chcel ešte raz uistiť, že s krkom je všetko v poriadku, a až potom sa obrátil k svojim psom, ktoré ležali na zemi a zakrývali si labami oči.
„Hej, vy dvaja!“ zvolal a s radosťou zistil, že už zasa hovorí po anglicky „Všetko je v poriadku. Ten kat zmizol a ja mám stále hlavu na krku.“

Oba psy vyskočili a bežali mu oblízať ruky a tvár.
„Asi to vyzeralo oveľa horšie, ako to v skutočnosti bolo,“ povedal im škrabkajúc ich za ušami. „Aj keď musím priznať, že mi to pripadalo ako ozajstná poprava. Je to čudné, ale stále si pamätám, ako sa mi ten meč dotkol krku.“ Až ho pri tej spomienke striaslo, a tak sa radšej zoširoka usmial „Asi ako u holiča.“

Alan zaštekal a odbehol preskúmať čosi na zemi. Bol to meč.
John ho zdvihol a vyskúšal palcom jeho čepeľ. Nebolo pochýb o tom, že meč je skutočný a nepríjemne ostrý. Niekoľko ráz ho poťažkal. Stále sa nevedel rozhodnúť, či to celé predsa len nebola nejaká ilúzia. Bude zvyšných šesť strážcov ešte reálnejších? Povedal si, že pre istotu si meč vezme so sebou.
Pokračovali po špirálovito klesajúcom chodníku a už o päť minút neskôr narazili na arabského kopijníka na koni. Bol celý v čiernom a hlavu aj tvár mal zahalenú čiernou šatkou. Jeho čierny žrebec nervózne prešľapoval, keď vystrčil kopiju k Johnovi, aby si mohol siahnuť na jej hrot a skonštatovať, že aj ona je bolestne reálna.
„Odhaľ si hruď,“ prikázal mu po arabsky. Našťastie, John tomu jazyku teraz už dokonale rozumel, no z kopije toho jazdca nebol o nič menej nervózny ako z katovho meča. Niežeby si myslel, že má šancu bojovať proti nemu – chlapec s mečom nemal šancu proti kopijníkovi na koni.
Poslúchol ho teda, v duchu sa modliac, aby tá kopija nebola o nič nebezpečnejšia ako pred chvíľou meč. Rozopol si košeľu, odhalil hruď a sledoval, ako muž cvála trocha ďalej od neho a tam sa obracia. O sekundu neskôr namieril kopiju naňho a zaútočil.
„Ani sa nepohnite, vy dvaja!“ prikázal John psom. Potom sa v duchu ešte raz pomodlil a zavrel oči.
Tentoraz cítil, ako sa od konských kopýt trasie zem pod jeho nohami, a do nosa mu udrel silný pach koniny. Keď sa odvážil otvoriť oči, zistil, že je zahalený v oblaku zvíreného prachu, no stále žije a po jazdcovi ani jeho vraníkovi neostalo ani stopy.
Alan si hlasno uľavene vzdychol a hneď nato sa rozkašlal, lebo sa nadýchol prachu. Neil iba pokrútil hlavou, ľahol si a sledoval, ako si jeho pán prezerá hruď a potom zapína rozhalenú košeľu.
„Podľa Ena,“ povedal im John celý roztrasený od strachu, „nás čakajú ešte štyria strážcovia podzemia, ktorým sa musím podvoliť. Piateho mám potom zabiť. Úprimne dúfam, že to bude ten idiot, čo to celé vymyslel. Už teraz som z toho na nervy.“ Pritiahol si Alana na hruď. „Počuješ, ako mi bije srdce?“ Nervózne sa zasmial. „Je ako vták, čo sa trepoce v klietke. Tipujem, že kým sa skončí dnešný deň, budeme jasne vedieť, či mám srdce v dobrom stave. Na druhej strane, možno práve o to tu ide.“

No a tak odvážne pokračoval po klesajúcej špirále, na ktorej musel čeliť lukostrelcovi, čo po ňom vystrelil šíp, ktorý ho v skutočnosti nezasiahol, a ozrutnému zápasníkovi, ktorý sa naňho hodil bez toho, aby ho rozgniavil. Pri piatej skúške – mal pri nej strčiť hlavu do papule strašného leva – sa na strážcov podzemia pozeral takmer až blazeovane.
„Po prvých troch je to už iba rutina,“ skonštatoval kráčajúc cez oheň, ktorý naňho vychrlil desivý drak. „Po nich je už nad slnko jasnejšie, že človeku sa tu nemôže nič stať. Traja by celkom stačili.“

Splnenie šiestich zo siedmich úloh ho však emocionálne celkom vyčerpalo, takže nemal dosť síl ani na zabitie kobylky, nieto ešte toho, čo ho čakalo za ďalšou zákrutou. Okrem toho ho zmáhalo napätie z úlohy, ktorá ho čakala, a tak sa snažil dodať si odvahy rečami. „Predpokladám, že nikoho nemusím naozaj zabiť,“ povedal Alanovi a Neilovi. „O nič viac ako tí strážcovia zabili mňa. Čo vy na to?“

Oba psy zabrechali, aby mu dodali odvahy, hoci v skutočnosti dúfali, že niečo predsa len zabije, prinajmenšom kravu, lebo trocha čerstvého mäsa by im rozhodne neuškodila. Ani jeden z nich totiž nemal ľudské výhrady k zabíjaniu živých tvorov, ak nejde iba o nejaký hmyz.
Nič však Johna nemohlo pripraviť na to, čo ho nakoniec čakalo. Za poslednou zákrutou špirálovitého chodníka sa totiž v celej svojej výške stopäťdesiatpäť centimetrov týčil jeho otec. Mal na sebe svoj obľúbený pásikavý oblek od Badoglia, najlepšie topánky značky Cascio Ferro a dokonca aj košeľu, ktorú dostal od detí na Vianoce.
„Ahoj, John,“ povedal. „Rád ťa zasa vidím.“

„Ocko!“ zvolal chlapec. „Čo tu, preboha, robíš?“

„Skôr mi povedz, čo tu robíš ty.“

Alan a Neil sa rozbehli k svojmu bratovi, no vo chvíli, keď sa chystali oblízať mu tvár, ako to robievali doma (zvyčajne si potom musel utrieť okuliare, lebo na zadných labách boli psy vysoké takmer ako on), sa odrazu zháčili a s nervóznym vrčaním od neho odskočili, akoby vycítili, že tam niečo nesedí. Pozreli sa na Johna a niekoľko ráz zaštekali. Vlastne ich ani nepotreboval na to, aby vedel, že to nie je – nemôže byť – jeho otec. Ale aj tak… „Ako si sa sem dostal, ocko?“

„To je dobrá otázka. Sám presne neviem.“

Aj tá odpoveď bola celkom dobrá, no John po stretnutí s poslednými šiestimi strážcami nebol ochotný len tak uveriť všetkému, čo vidí. Nemohol pred ním stáť jeho otec – aspoň teda za predpokladu, že predchádzajúcich šesť skúšok nebolo určených práve na to, aby nespoznal pravú tvár posledného strážcu. Prešiel k nemu a položil mu ruku na rameno. Otcov oblek bol z kašmíru a na dotyk vyzeral pravý. A nebolo vo vzduchu cítiť aj jeho obľúbenú kolínsku? Dokonca aj mentolka značky Beezer, ktorú cmúľal, vyzerala vierohodne. Otec vždy vycmúľal zo dve mentolky po tom, čo fajčil cigaru. Ak to bol iba výplod Johnovej fantázie alebo ilúzia, potom to bolo presne také ako zlaté hodinky na otcovom zápästí. Všetko to predstavovalo hneď niekoľko dobrých dôvodov, prečo ho John nemohol zabiť, kým si nebude stopercentne istý, že je to niekto iný alebo že tam v skutočnosti nik nie je.
„Otec…“ nadhodil opatrne.
„Áno, John?“

„Vieš, tá malá zlatá Socha slobody, čo máš na stole v pracovni… Odlomil som jej ruku s fakľou. Bola to nehoda. Už nejaký čas sa ti to chystám povedať. Prilepil som ju sekundovým lepidlom, ale nie veľmi presne. Je mi to veľmi ľúto.“

Tú vec sa chystal napraviť už v čase, keď ich Nimrod požiadal o pomoc pri záchrane Šalamúnovho grimoára. Nemal absolútne nijaký dôvod poškodiť tú sošku. Vlastne nevedel ani to, ako sa to stalo. Jednoducho s ňou trocha neobratne manipuloval – predstieral, že preberá Oscara – a odrazu sa jej odlomila ruka. Tá sprostosť stála celých dvadsaťtisíc dolárov a nemal pocit, že na jej poškodenie by sa otec pozeral veľmi zhovievavo. Vlastne o nič zhovievavejšie ako na to, že jeho syn odišiel do Iraku. Koniec koncov, povolil im iba cestu do Istanbulu a Berlína.
„Fakt neviem, ako sa to prihodilo,“ ospravedlňoval sa. „Jednoducho sa to stalo. Tak to už chodí. Niekedy.“ Rozpačito pokrčil plecami. „Prepáč.“

„To je v poriadku, synček. Rozumiem ti. Nedalo sa s tým nič robiť. Veď je to len ozdoba, no nie?“ Edward Gaunt vystrúhal svoj najmilší, takmer až zhovievavý úsmev. Nehromžil, nevyhrážal sa synovi domácim väzení ani mu nezarazil vreckové na šesť mesiacov. To sa na skutočného pána Gaunta vôbec nepodobalo. Aspoň teda na takého, aký býval v zime. Philippa rada obviňovala rodičov, že im na nábytku záleží viac ako na vlastných deťoch, a hoci to nebola pravda, John si bol aj tak istý, že jeho ozajstný otec by mu urobil prednášku, na akú sa do smrti nezabúda. Dokonca aj tu, v Iraku, by ho to šialene rozzúrilo.
„Ocko? Asi by si mal vedieť jednu vec. Nie je to nič osobné, chápeš?“

S týmito slovami vrazil do otca meč, spomínajúc na Enove slová: „Votrelec musí siedmeho strážnika bez váhania zabiť, inak ho čaká večné zhatenie všetkých jeho ezoterických ambícií.“ Nevedel presne, čo znamená „ezoterických“ no bol si celkom istý, že keby veľkňazove slová nenaplnil do poslednej bodky, už nikdy by neuvidel svoju sestru – aspoň nie takú, akú ju poznal a mal rád.
Ak však očakával, že meč prejde iba vzduchom, kruto sa mýlil. Jasne cítil, ako narazil do niečoho tvrdého. Čo bolo ešte horšie, otec nahlas zavyl, akoby naozaj zomieral. Namiesto toho, aby zmizol ako ostatní strážcovia, zrútil sa doluznačky na zem a ostal nehybne ležať v kaluži krvi – krvi, ktorá vyzerala až priveľmi skutočná a červená.
Aj John zavyl.
„Čo som to spravil?“ nariekal.
Zahodil meč čo najďalej a rýchlo si kľakol k svojej obeti. Dvíhal sa mu žalúdok a premáhala ho desivá obava, že spáchal niečo nepredstaviteľne hrozné. Mátala ho predstava, že Eno sa pomýlil alebo Virgil Macreeby nesprávne preložil jeho slová. Ten muž aj po smrti vyzeral ako jeho otec.
„Nie, nie, nie! Toto nemôže byť pravda!“

Trasúcimi sa rukami zložil mŕtvemu okuliare a strčil mu ich do náprsného vrecka na obleku, kde zároveň objavil puzdro s cigarou Manyana Grand Cru – otcovým obľúbeným fajčivom. Prečo by iluzórny Edward Gaunt mal so sebou aj cigaru?
„Zobuď sa, ocko, prosím!“ bedákal. „Nemyslel som to tak.“ Podľa krvi na zemi a farby mužovej tváre však bolo jasné, že mu už niet pomoci. John pevne zavrel oči a po chvíli mu z líc začali slzy kvapkať až na mŕtveho.
„Je mi to hrozne ľúto,“ opakoval úplne paralyzovaný od žiaľu. Aj napriek všetkému, čo zažil predtým, si bol takmer istý, že zavraždil vlastného otca. „Je mi to hrozne ľúto, ocko.“

Alan a Neil ho nemali ako uistiť, že to určite nebol jeho otec, a tak sa ho aspoň márne pokúšali odtiahnuť od mŕtvoly. Odolal im a ostal pri nej niekoľko minút kľačať so zavretými očami.
Potom Neil hlasno zaštekal, a keď John otvoril oči, zistil, že mŕtvola, ktorá ešte pred chvíľou vyzerala dokonale skutočná, kamsi zmizla.
Pokrútil hlavou a trhane si vydýchol. Chabo sa usmial na Neila, no vedel, že sa bude znova cítiť dobre až vo chvíli, keď čo najpevnejšie objíme svojho skutočného otca.
Vtom sa vrátil Alan, ktorý bežal dopredu preskúmať terén. Niekoľko ráz zaštekal, chytil Johna za rukáv a pokúsil sa ho prinútiť, aby vstal.
„Dobre, dobre,“ povedal mu chlapec. „Už idem.“

Vykročil so psami za ďalšiu zákrutu špirálovitého tunela vinúceho sa podzemnou časťou samarskej veže, a rýchlo pochopil, čo psa tak nadchlo. Tunel sa totiž končil a v stene na jeho konci sa nachádzali nízke dvere. Nesiahali vyššie ako bežný stôl, boli z prastarého dreva obitého železnými nitmi s kľučkou z čierneho železa v tvare ľudskej hlavy. Bola to hlava muža so zapletenou bradou a kučeravými vlasmi. Najzaujímavejšie na nej bolo, že ako samotná kľučka slúžil dlhý vyplazený jazyk, ktorý však bol priklincovaný k dverám. Johnovi to pripadalo veľmi symbolické, asi ako odkaz od Ena pre všetkých, čo vojdú do podzemnej ríše, že o tom majú navždy mlčať.
O tom, čo sa dá čakať za dverami, veľkňaz napísal iba veľmi málo. John mal po všetkom tom trápení nervy napnuté na prasknutie, takže sa niet čo čudovať, že sa mu ich priveľmi nechcelo otvárať. Ležalo za nimi Iravotum, jeho by však nijako neprekvapilo ani to, keby ho tam čakal sedemhlavý tiger. Alebo možno ešte niečo horšie, čo si momentálne nevedel ani predstaviť.
„Čo vy na to?“ spýtal sa psov, ktoré už nejaký čas oňuchávali dvere. „Počujte, niečo mi napadlo. Čo ak sú zamknuté?“

A presne tak aj bolo. Chvíľu mu trvalo, kým pochopil, že dlhý klinec, ktorým bol pribitý koniec kľučky, sa dá vytiahnuť. Potom sa už dala ľahko stisnúť a dvere sa bez odporu otvorili.
„Super!“ zvolal, potiahol ich k sebe, sklonil sa a prešiel na druhú stranu.
Na rozdiel od špirálovitého chodníka osvetleného fakľami, ktorý ich viedol sto či viac metrov pod samarskou vežou, sa mu na druhej strane dverí ani nechcelo veriť, že sú vôbec v podzemí, a na chvíľu ostal aj s oboma psami užasnuto stáť.
Rozprestieralo sa pred nimi more omývajúce pobrežie s drobným zlatým pieskom. Jemný vetrík Johnovi strapatil vlasy a vrhal mu do tváre osviežujúce spŕšky slanej vody. Najúžasnejšie však na tom neboli ani tak rozmery či dokonca vietor, ktorý čeril hladinu, ale skutočnosť, že to všetko videli, lebo podzemie zalievalo chladné, akoby mesačné či elektrické svetlo. John sa zahľadel nahor a spomenul si na televízny dokumentárny film o polárnej žiare, ktorej sa hovorí aj svetlo severu. Celkovo to vyvolávalo dojem samostatného sveta.
Pokúsil sa predstaviť si, aký geologický úkaz by mohol vysvetliť existenciu tohto podzemného sveta. Raz bol s rodičmi v ozrutnej jaskyni v Kentucky, tá však v porovnaní s ním pôsobila ako obyčajná zajačia nora. No a ani najväčšie jaskyne sveta nemali vlastnú klímu a čudesné osvetlenie.
Žasol aj nad tým, že po siedmich ťažkých skúškach, ktoré ho pripravili o posledné zvyšky síl, sa mu odrazu vracia všetka energia. Možno to spôsoboval ten chladivý vzduch, ktorý voňal a chutil úplne inak ako atmosféra plná benzínových výparov, na akú si zvykol na povrchu. Z myšlienok ho nakoniec vytrhol až Alan, keď zavetril na kraji vody a pozrel sa naňho, takmer akoby sa chcel spýtať: „A čo teraz?“

„Eno spomína akúsi loď“ odvetil John a vybral z vrecka dva štvrťdoláre. Podľa veľkňaza bolo treba dať prievozníkovi dve mince, a hoci neuviedol, v akej mene, Nimrod tvrdil, že na tom zrejme nezáleží. „Akurát, že nijakú nevidím.“

Ani to poriadne nedopovedal a Neil, ktorý mal oveľa lepší zrak ako jeho brat aj jeho mladý pán a pozorne hľadel na neistý obzor – neistý preto, lebo nebolo vôbec jasné, kde sa končí voda a začína jagavá obloha –, zaštekal na čosi, čo sa tam práve objavilo.
„Čo je, Neil?“ spýtal sa ho John sledujúc jeho pohľad. „Ty niečo vidíš?“

Neil znova zaštekal a vbehol do vody, hneď z nej však s bolestným zavytím znova vyletel na breh, lebo bola nepríjemne horúca. „Tým sa veľa vysvetľuje,“ skonštatoval John, keďju skúsil prstom. „Tie mraky sú z pary.“ Oblizol si ho. „Ale inak je celkom pitná. Škoda, že sme si nepriniesli trocha instantnej kávy. Je taká horúca, že by sa ňou normálne dala zaliať.“

O chvíľu neskôr rozoznal v tej veci na vode tvar člna s človekom stojacim vzadu a poháňajúcim ho pomocou jediného dlhého vesla asi ako benátski gondolieri. Ale až keď sa čln dotkol behu, uvedomil si, že to bola iba ľudská silueta, lebo čln poháňal akýsi automat či robot celý z mosadze.
„Ahoj,“ pozdravil ho nervózne. „Napadlo mi, či by si nás nemohol zobrať na druhú stranu, kde má modrý džin babylonský svoj palác.“ Podal mu dva štvrťdoláre, hoci mu to vôbec nepripadalo ako dostatočná odmena za takú službu. Mosadzný muž ich mlčky prijal a ukázal na sedadlá v člne. Všetci doň rýchlo nastúpili.
Muž s nadľudskou silou odrazil svoje plavidlo od brehu a o pár minút sa už rútili po hladine rýchlosťou, ktorá by nebola možná, ak by čln poháňal obyčajný človek. O ďalšiu chvíľu im pobrežie celkom zmizlo z dohľadu.
John skusmo poklopal po doskách člna. „Dúfam, že to vydrží,“ poznamenal. „Hrozne nerád by som tam musel doplávať. Po piatich minútach by som bol ako varený morský rak.“ V skutočnosti sa bál viac o psy ako o seba. Ako džinovi by mu horúca voda zrejme príliš neublížila, no u Alana a Neila si tým vôbec nebol istý.
Prešla hodina, po nej druhá a Johna premohol spánok. Snívalo sa mu o čomsi príjemnom, hneď však na to zabudol, lebo keď znova otvoril oči, nachádzali sa na dohľad od zalesneného pobrežia. Alan a Neil sa netrpezlivo vrteli, pretože sa už nevedeli dočkať, kedy budú môcť spraviť to, čo psy robia, keď po dlhej ceste konečne zbadajú poriadny strom.
John sa pozrel na veslára, priateľsky mu kývol a povedal: „Je to od teba veľmi milé. Naozaj neviem, čo by sme si bez teba počali.“
Veslár mlčal.
„Ak to nie je priveľmi neslušné,“ pokračoval John, snažiac sa ho zatiahnuť do rozhovoru, „rád by som sa na niečo spýtal. Niežeby som mal niečo proti, to ani náhodou. Vo svete treba najrôznejších ľudí, no nie? Ale prečo si vlastne celý z mosadze?“

Veslár nevedel rozprávať. To už bolo jasné. Okrem toho, že vedel veslovať, však dokázal aj ukazovať prstom, a práve to teraz urobil. Ako odpoveď na Johnovu otázku ukázal dlhým mosadzným prstom na oblohu nad nimi a potom sa opäť vrátil k veslovaniu. John zdvorilo prikývol, no chvíľu mu trvalo, kým to gesto pochopil v celej jeho vážnosti. Iba veslár z mosadze totiž mohol prežiť to, čo sa stalo potom.
OSEMNÁSTA KAPITOLA
DENNÍK PHILIPPY GAUNTOVEJ (POKRAČOVANIE)
Svoj denník som, prirodzene, skryla, aby sa nedostal do rúk pani Mrzorovej, Ajiše alebo niektorého z neviditeľných sluhov, lebo inak by ho určite zničili. Ak pre nič iné, tak preto, lebo mi poskytuje nielen možnosť zistiť, ako dlho tu už som, ale aj príležitosť zamyslieť sa nad vecami, ktoré som povedala a urobila, a uvedomiť si, aké zmeny sa vo mne dejú. Teraz myslím zmeny, o ktorých hovorila Ajiša a ktoré spôsobuje dýchanie vzduchu v paláci a pitie miestnej vody – aj keď šťavy pani Mrzorovej som sa už ani nedotkla. Má ich na svedomí strom logiky.
Videla som ho a musím povedať, že za veľa nestojí. Rastie v špeciálnej sieni v paláci a vyzerá skôr ako dub než ako jabloň, aj keď na ňom rastú jablká. Nepochybujem však, že na mňa vplýva. Ako inak by sa dalo vysvetliť to, čo som pri raňajkách povedala pani Mrzorovej?
Bola celá zasnená a sentimentálne sa rozplývala nad vecami, ktoré si bude želať, kým sa vráti do Greenvillu v Severnej Karolíne (zrejme po tom, čo sa Ajiša odoberie do veľkej lampy na nebi). Bolo to nudné a totálne neoriginálne. Chvíľu som to počúvala, potom som ju prebodla svojím najhorším pohľadom a oznámila jej, že keď „tá stará striga o trčí kopytá“ vypustím na ňu elementála.
„Ohňového,“ zdôraznila som nenávistne. „Nekonečne pomstychtivého ohňového elementála, ktorého sa do smrti nezbavíte!“

Bolo toho ešte viac. Oveľa viac. Bolo toho toľko, že sa až hanbím napísať, čo všetko som jej povedala, kým napokon celá uplakaná vybehla preč. Ajiša iba nevšímavo pozorovala, čo hovorím jej služobnej a spoločníčke, lebo keď je džin povznesený nad dobro aj zlo, pozerá sa na svet práve takýmto nezaujatým pohľadom. Napadlo mi, že sa nemením na veľmi logického džina, ale skôr na totálne nevraživú bytosť, a aj som jej to povedala.
„Spočiatku je to celkom normálne,“ vysvetlila mi. „Logika vie byť krutou paňou, Philippa. Kým sa nenaučíš, ako ju zvládať, tvoja myseľ bude tlačiť logiku faktov až k ich konečným záverom v podobe strašných činov. To dokáže byť niekedy veľmi nepríjemné. Napríklad teraz vnímaš pani Mrzorovú ako jednu z prekážok na ceste domov a celkom logicky si želáš odstrániť ju.“

Možno to aj bola pravda, no nepochybujem, že už začínam mať srdce takmer také tvrdé ako ona. Napĺňa ma to hrôzou, ale čo s tým môžem robiť?
TRETÍ DEN: V skutočnosti si vlastne nie som vôbec istá, ako dlho tu už trčím, lebo denné svetlo tu trvá hrozne dlho a tma zase krátko. Možno je to tým, že sa tu spomalil čas, asi ako keď pri transsubstanciácii vchádzame do fľaše alebo lampy. Visutý palác aj celé Iravotum možno existujú mimo bežného trojrozmerného priestoru a času. Veľkňaz Eno o tom vo svojej knihe nepíše, aleje pravda, že žil pred niekoľkými tisícmi rokov, takže sa dá predpokladať, že nemal šajnu o veciach, ako je relativita či astrofyzika.
Tak či onak, dvakrát sa mi stalo, že som si ľahla ešte za svetla, a keď som sa zobudila, opäť bolo svetlo. Chcela som sa na to spýtať pani Mrzorovej, lenže po tom, čo som jej včera povedala, sa so mnou nerozpráva. Pravdaže, neodpustila som si niekoľko ďalších poznámok, ktoré ju očividne ranili. Priam som pritom cítila, ako vo mne čosi tvrdne – akoby sa mi srdce, či čo to ľuďom spôsobuje, že sa starajú o emócie iných, zaťalo ako päsť. Ten pocit bol nesmierne čudný, ale zároveň…

Nuž, nie je to až také hrozné. Uviesť do svojho života trochu logiky má aj svoje výhody. Napríklad už začínam chápať niečo veľmi dôležité – to, že usporiadanie sveta nemá absolútne nič spoločné s ničím vyšším. Veci sú často jednoducho také, aké sú, a nemá význam posudzovať ich z hľadiska dobra či zla.
Aj tak si však želám, aby za mnou prišiel John. Cítim ho oveľa silnejšie ako vo chvíli, keď som si začala písať tento denník, takže si myslím, že som sa nemýlila a naozaj ma ide zachrániť. Možno je bližšie, ako by sa zdalo. To je zároveň ďalší dôvod, prečo musím tento denník poriadne schovať. Ajiša totiž určite nevníma Johnovu prítomnosť alebo si ju možno mýli s mojou.
TEN ISTÝ VEČER: Už som sa dvakrát pokúsila dostať k schodom, ktoré podľa Poussina vedú k Bocca Veritas – ústam pravdy. Bohužiaľ, zakaždým som tam našla pani Mrzorovú upravujúcu záhony s ružami. Dnes tam však nebol nikto okrem chudáka Poussina, ktorý je stále prikovaný ku kreslu a nahlas číta Muža so železnou maskou. Kým som zbehla po schodoch k BV pristavila som sa pri ňom, aby som sa mu ospravedlnila. Bolo to odo mňa veľmi láskavé, keď vezmeme do úvahy, čo všetko som kvôli nemu musela pretrpieť.
„Nebojte sa, pán Poussin,“ povedala som mu. „Nebudete tu naveky. Keď sa zo mňa stane modrý džin, odpustím vám zvyšok trestu.“
„D’Artagnan, stále zmätený a zdrvený rozhovorom s kráľom…“
čítal Poussin, lebo zrejme nemal dovolenú nijakú inú formu reči. Chabo sa na mňa usmial, čítať však neprestal.
„… sa musel sám seba pýtať, či je naozaj ešte pri zmysloch: či sa tá scéna skutočne odohrala vo Vaux, či on – D’Artagnan – je naozaj kapitánom mušketierov a Fouquet majiteľom zámku, na ktorom si momentálne užíva jeho pohostinnosť sám Ľudovít Štrnásty.“
Nechala som ho jeho nešťastnému osudu a zbehla po schodoch tam, kde by sa s trochou šťastia mali nachádzať ústa pravdy Našla som tam slabo osvetlenú jaskyňu. Na jej konci svetlo silnelo, tak som vykročila tým smerom, aj keď ma tam čakalo niečo desivé. Vo výklenku v tehlovej stene sa tam totiž nachádzala ľudská hlava, ktorá pri mojom príchode bleskovo otvorila oči a zahľadela sa na mňa bez toho, aby čo i len jediný raz žmurkla. Nebol na nej jediný vlas ani chlp a nech už jej pleť mala pôvodne akúkoľvek farbu, teraz zo všetkého najviac pripomínala kožu na topánky, takže môžem povedať iba toľko, že to hrozné stvorenie bol muž.
„Polož mi otázku,“ prikázala mi hlava. Jej pery sa pritom takmer nepohli, až som sa podvedome obzrela, či to nie je nejaký trik. Na druhej strane však jej hlas celkom ladil s tým, ako vyzerala. Znel ako z hlbokej temnej diery. Jej utrpenie ma tak dojalo, že mi odrazu vôbec nepripadalo vhodné pýtať sa jej na veci spojené s mojou situáciou.
„Kto si?“ spýtala som sa. „A ako si sa sem dostal?“

„Kedysi som sa volal Charles Gordon. Hovorili mi Číňan Gordon, hoci som sa v skutočnosti narodil v Londýne. Bol som generálom anglickej armády a pred vyše sto rokmi ma zajali nepriatelia. Odovzdali ma akýmsi černokňažníkom a uctievačom démonov, ktorí ma na štyridsať týždňov ponorili až po krk do sezamového oleja. Celý čas pritom nado mnou a na mne vykonávali nevysloviteľne desivé rituály, až sa mi olúpalo všetko mäso z kostí a oni mi oddelili hlavu od tela. Dlho ma potom vozili po bazároch, aby ma tam vystavovali ako atrakciu a nútili vynášať proroctvá. Nakoniec ma zachránila Ajiša. Uložila ma do tejto chladivej jaskyne, v ktorej som konečne našiel aspoň aký-taký pokoj. Ja totiž nemôžem byť pochovaný, lebo nemôžem ani zomrieť. Takže to som a tak som sa sem dostal. Tvoja otázka bola pravdivo zodpovedaná.“

„To je ale hrozný osud,“ zdesila som sa. „Nemôže ti niekto nejako pomôcť? Nemáš aspoň nejakú nádej?“

„Všetky nádeje sú stratené,“ odvetil. „Nádej, ktorú som v sebe prechovával, bola iba snom. Nádej už pre mňa znamená iba dávno zabudnuté spomienky. Tvoja otázka bola pravdivo zodpovedaná.“

„Nemôžem pre teba niečo urobiť aspoň ja?“

Číňan Gordon, či skôr jeho hlava, na chvíľu zmĺkol. „Rád by som si opäť vychutnal cigaru,“ odvetil nakoniec. „Tvoja otázka bola pravdivo zodpovedaná.“

„Tak ti nejakú prinesiem,“ povedala som mu.
Pripadalo mi to ako to najmenšie, čo preňho môžem spraviť. Odbehla som naspäť do paláca a zobrala z veľkého humidora na stole v knižnici jednu z cigár, ktoré tam mala pripravené Ajiša. Po večeri si tam vždy rada zašla zafajčiť a vypiť kávu.
Naspäť v jaskyni som ju zastrčila medzi Gordonove našpúlené pery, zapálila ju a sledovala, ako sa z nej teší.
„Cigaru som nefajčil už celé roky,“ prezradil mi.
„Strýko Nimrod vraví, že fajčenie ľuďom hrozne škodí,“ poznamenala som. „Podľa neho smú fajčiť iba džinovia, no za týchto okolností ti asi veľmi uškodiť nemôže.“ Usmiala som sa naňho. „Ako dlho tu už si?“

„Presne stodvadsať rokov. Tvoja otázka bola pravdivo zodpovedaná. Ale vieš, Philippa, že si za celý ten čas bola jediná, kto sa ma spýtal práve na toto?“

„Na čo presne?“

„Na to, či pre mňa môže niečo urobiť. Tvoja otázka bola pravdivo zodpovedaná.“

„Odkiaľ vieš, ako sa volám?“

„Odtiaľ, odkiaľ viem aj všetko ostatné. Som ústami pravdy. Taký je cieľ mojej existencie a práve preto si tu aj ty, však? Tvoja otázka bola pravdivo zodpovedaná.“

„Ak ma poznáš, potom poznáš aj moje dvojča Johna.“

„To nie je otázka.“

„Chystá sa ma John zachrániť?“

„Áno. Tvoja otázka…“

„Kde je teraz?“

„Blízko. Veľmi blízko. Ale hrozí mu veľké nebezpečenstvo. Tvoja otázka bola…“

„Aké nebezpečenstvo?“

„Ruch-ch. Tvoja otázka…“

„Kto alebo čo je ten Ruch-ch?“

„Ruch-ch je ozrutný mäsožravý vták. Je nebezpečný pre všetkých okrem starcov a márnomyseľníkov, lebo je isté, že nik, kto zje jeho vtáča, nikdy neosivie. Tvoja otázka bola pravdivo zodpovedaná.“

„Prežije to môj brat? Prosím, Gordon, povedz mi, čo s ním bude!“

„Nemôžem predpovedať, lebo tu, v Iravote, neexistuje minulosť ani budúcnosť. Aspoň teda pre nikoho okrem modrého džina babylonského. Pre všetkých ostatných tu existuje iba prítomnosť. Tvoja otázka bola…“

„Prečo musíš hovoriť v hádankách?“ spýtala som sa ho nahnevane.
„Lebo prítomnosť je rovnaká záhada ako budúcnosť a tiež preto, lebo riešenie záhady života v čase a priestore leží mimo času a priestoru. Tvoja otázka bola pravdivo zodpovedaná.“ Veľmi ma trápilo, že Johnovi hrozí nebezpečenstvo, ale čo som mohla robiť? Nemohla som mu pomôcť o nič viac ako sebe. Alebo nie? Napadlo mi, že sa na to spýtam Číňana Gordona, aby som mala istotu.
„Môžem mu pomôcť?“

„Jedno dvojča vždy môže pomôcť druhému, či už je džin alebo človek. Želania dvojčiat sa vždy naplnia, najmä ak v nich ide o počasie. Práve preto sa im niekedy hovorí ‚deti oblohy! Spôsobuje to ich skrytá moc nad počasím. Tvoja otázka bola pravdivo…“

„Prezradíš mi, ako to spraviť s tým Ruch-chom, prosím?“

„Ruch-ch je vták. Vtáky lietajú vo vzduchu a atmosféra v Iravote je hrozne citlivá. Za tisíce rokov, čo je oddelená od vonkajšej, začala byť dosť nepredvídateľná. No a keďže si Johnovo dvojča, môžeš ju ovplyvniť svojím dychom a pohybom svojich rúk. Jednoducho povedané, spôsobíš tým, že sa zdvihne vietor, a vtáky, dokonca aj veľmi veľké, nemajú vietor rady. Musíš teda ísť na najvyššie miesto v záhrade a fúknuť smerom k obzoru. Tým sa Ruch-cha obaja zbavíte. Ale ponáhľaj sa. Tvoja otázka bola pravdivo zodpovedaná.“

„Ďakujem, Číňan Gordon,“ povedala som mu. „Veľmi si mi pomohol.“ Otočila som sa na odchod.
„Ale ešte stále máš jednu otázku, však?“

„Áno. Ako si to vedel?“

„Som ústami pravdy. Taký je cieľ mojej existencie. Mám hovoriť pravdu. Tvoja otázka bola pravdivo zodpovedaná.“

„Prečo si Ajiša vybrala práve mňa? Už dlho mi to vŕta v hlave a stále nepoznám odpoveď.“

„No predsa preto, lebo si jej vnučka. Tvoja otázka bola pravdivo zodpovedaná.“

Nato som hlasno vykríkla, no na nič viac mi už neostal čas. Každá sekunda zdržania mohla znamenať sekundu, v ktorej Johna zabije tá lietajúca obluda. Vybehla som na najvyššie miesto visutých záhrad, z celej sily som zadula smerom k obzoru a zamávala pritom oboma rukami. Opakovala som to celých dvadsať minút, až som bola v tvári celá sinavá. Až potom som sa odobrala do svojej izby premýšľať o tom, čo mi Číňan Gordon povedal o Ajiši.
DEVÄTNÁSTA KAPITOLA
TEN BLÁZON SI DÁVA TRÁVU
Útok, ktorý nasledoval, akoby prišiel odnikiaľ. V jeden moment mosadzný veslár poháňal čln na takmer vrelej hladine a o sekundu neskôr sa John aj oba psy chúlili na prove pred vtákom veľkým ako prehistorický Quetzalcoatlus (najväčší z pterodaktylov), ktorý preletel tesne nad nimi sekajúc zobákom, ktorým by dokázal roztrhnúť hoci aj bok Boeingu 747. Iba mosadzný muž pri vesle ostal vzpriamený a mlátil tú obludu veslom, až sa na Johna znieslo jedno jej pero.
Vták odletel, pripravujúc sa na ďalší útok, a John si uvedomil, že to pero je veľké ako celé kuracie krídlo. Tá obluda mohla zdvihnúť zo zeme slona rovnako ľahko ako sova myš, na ktorú poľuje. Vrčala ako aligátor, keď sa otočila vo, vzduchu a znova sa na nich vrhla. Veslár ju opäť tresol veslom. Teraz už John chápal, prečo musí byť z mosadze. Ten hrozný zobák a ostré pazúry nemohol zvládnuť nijaký človek. Bohužiaľ, zakaždým, keď sa zahnal veslom, sa čln pod jeho nohami povážlivo naklonil, až sa zdalo, že všetci popadajú do horúcej vody. To Johna trápilo zo všetkého najviac. Aj keby on sám dokázal v tej vulkanickej teplote prežiť – a ani tým si nebol celkom istý –, psy by to jednoducho nezvládli.
Pri treťom nálete vták zaťal pazúry do člna a bol by ho celý zdvihol z hladiny, keby nie psov, ktoré vyskočili a z celej sily sa mu zahryzli do nôh. Hlasno zareval, pustil čln, mávol krídlami a vzniesol sa do vzduchu s Alanom a Neilom stále zahryznutými do jeho členkov.
„Pustite sa!“ kričal na nich John. „Pustite sa, inak obaja zomriete!“

Možno by ho aj boli poslúchli, no práve vtedy od súše dorazil ostrý závan vetra a vyniesol tú obludu vysoko do vzduchu a ďaleko od člna. Bolo jasné, že ak sa psy teraz pustia, spadnú rovno do vrelej vody.
„Držte sa!“ bleskovo zmenil John svoj pôvodný príkaz. „Držte sa, inak obaja zahyniete!“

Obrovský vták aj napriek bolesti štvrtý raz zaútočil na čln, no kým sa k nemu dostal, ďalší poryv vetra ho odniesol ešte ďalej. Nakoniec uznal porážku, zamával krídlami a vyrazil k pobrežiu v diaľke aj so psami, ktoré mu stále pevne zvierali čeľusťami nohy.
„Za nimi!“ zakričal John na veslára, ktorý už opäť pokojne vesloval. Potom si kľakol na provu, nepúšťajúc oči z vtáka miznúceho v diaľke. Tesne pred tým, ako sa dostali k pobrežiu, videl, ako sa Alan aj Neil pustili a dopadli z výšky na piesčitú pláž.
„Rýchlo!“ volal John. „Rýchlejšie, prosím!“ Na jeho prekvapenie ho veslár poslúchol, takže sedemsto metrov, ktoré ich delili od pobrežia, prekonali už za pár minút.
Srdce mal až kdesi v hrdle a dvíhal sa mu žalúdok. Utešoval sa, že piesok azda stlmil ich pád, no keď sa dostali bližšie a on uvidel dve nehybné telá, uvedomil si, že ich môže zachrániť už azda iba zázrak.
Keď už k brehu ostávalo iba desať metrov, skočil do vody a prebrodil sa na pláž k miestu, kde vedľa seba ležali Alan a Neil. Ešte dýchali, no iba veľmi slabo, a keď sa ich dotkol, bolo mu jasné, že došlo k najhoršiemu a ani jeden z nich sa už nikdy nepostaví na nohy. Do očí sa mu nahrnuli slzy.
Prvý dodýchal Alan a po ňom aj Neil. John si k nim ľahol s pocitom, že v živote nebol osamelejší. Nech už jeho dvaja verní spoločníci kedysi – ešte ako ľudia – spáchali čokoľvek, svojou, nezmernou vernosťou a odvahou to už dávno odčinili. Nikto nemohol mať lepších priateľov ako tieto dva psy.
Veslár to celé sledoval, no z člna nevystúpil. Nakoniec John povedal „Už nežijú“ a ľahol si medzi Alana a Neila. Po tom, čo zdanlivo urobil svojmu otcovi, toho už naňho bolo jednoducho priveľa. Sám by bol najradšej mŕtvy. Zaboril tvár do piesku, snažiac sa zoškriabať si z líc slzy. Teraz už chápal, prečo pštrosy údajne strkajú hlavu do piesku. Svet je niekedy jednoducho neznesiteľný. Nakoniec, keď mu už neostala ani slza, sa posadil a smutne sa zahľadel na mŕtve psy v nádeji, že ich smrť bola iba ilúzia, rovnako ako smrť jeho otca. Bohužiaľ, obe telá tam stále nehybne ležali a nezdalo sa, že by mali zmiznúť.
Po chvíli mu napadlo, že by ich mal pochovať, lenže nemal nič, čím by mohol kopať, lebo armádnu zákopovú lopatku nechal hore na povrchu. Preto priniesol iba niekoľko palmových listov a zakryl ich, hovoriac si, že možno Philippa bude vedieť, čo s nimi urobiť. Dalo sa predpokladať, že vracať sa budú práve tadiaľto, lebo Enova kniha nehovorila o nijakej inej ceste tam ani späť. Podľa veľkňazovej mapy mu už ostávalo prekonať iba veľmi krátku vzdialenosť. Palác sa nachádzal len niekoľko kilometrov od pobrežia a až k jeho bránam sa dalo dôjsť chodníkom vedúcim cez zdanlivo nepreniknuteľný les. To ešte, pravdaže, neznamenalo, že pôjde o prechádzku ružovým sadom. Eno naznačil, že na návštevníkov podzemnej ríše ešte stále číha nejedno nebezpečenstvo a tí, čo sa pustia po chodníku, by si mali dávať pozor na hady. Preto John vytiahol švajčiarsky vreckový nožík a odrezal si poriadnu palicu, potom sa rozlúčil so psami, ešte si trocha poplakal a vykročil.
Takmer okamžite si na konári jedného zo stromov všimol nádherne sfarbeného vtáka. Bol to sokol sťahovavý a on inštinktívne vedel, že to nebude nik iný ako Finlay, syn Virgila Macreebyho, za súčasnú podobu ktorého bol do veľkej miery zodpovedný aj on sám. Napadlo mu, že možno existuje spôsob, ako tomu chlapcovi vrátiť pôvodnú podobu. Zložil si ruksak, odrezal z neho kus hrubej látky, ovinul si ju okolo zápästia a zavolal na sokola: „Poď sem, Finlay!“

Vták takmer ani nezaváhal. Vzlietol z konára, hladko preplachtil k Johnovi a posadil sa mu na zápästie.
„Počuj,“ povedal mu John, hladiac ho po malej vtáčej hlave, „ak pomôžeš ty mne, pomôžem aj ja tebe. Len čo nájdem svoju sestru, vrátim ti pôvodnú podobu – pokiaľ budem môcť. Dobre?“

Sokol krátko zaškriekal a schoval si hlavu pod krídlo.
„Jedno zaškriekanie budem pokladať za áno a dve za nie,“ pokračoval John. „Môžeš byť mojimi očami ako Horus. Môžeš lietať nad stromami a vidieť nebezpečenstvá, ktoré číhajú niekde vpredu. A čo je ešte dôležitejšie, môžeš byť mojím priateľom, lebo všetci priatelia, ktorých som mal, sú buď ďaleko, alebo mŕtvi.“

Sokol znova zaškriekal a preskočil na popruh ruksaka, aby mal John pri chôdzi voľné ruky.
Asi o poldruha kilometra ďalej sa chodník rozšíril do širokej cesty lemovanej po oboch stranách radmi veľkých kameninových nádob. Boli vysoké ako dvere, mali tvar zvona a každá stála na malej pyramíde z piesku. John uvažoval, či v nich niečo nie je, a prikázal Finlayovi pozrieť sa na ne zo vzduchu, lebo sám na to nebol dosť vysoký. Sokol vyletel nad cestu a preletel cez niekoľko z nich. Zdalo sa mu, že sú plné oleja, takže nepredstavujú nijaké nebezpečenstvo. Spokojne sa vrátil na Johnovo plece.
„Videl si niečo? Myslím niečo nebezpečné.“

Finlay dvakrát zaškriekal čo znamenalo „nie“ a John znova vykročil Bol o čosi pokojnejší, no nezabudol na Enovo varovanie týkajúce sa hadov, a tak klopal palicou po zemi pred sebou, akoby bol slepý. Vďaka tomu veľmi rýchlo zistil, že veľkňaz ani trocha nepreháňal. Tie nádoby boli pasce. Navrchu mali tenkú vrstvu oleja, pod ktorou sa skrývalo veko zakrývajúce nebezpečného plaza. Vibrácie Johnových krokov, alebo skôr buchot jeho palice, spôsobili, že prvá pyramída z piesku sa zosypala, nádoba z nej spadla a praskla ako vajce. Okamžite sa z nej vyplazil nechutný had dlhý azda pätnásť metrov. Keby aj John mal nejaké pochybnosti o tom, či je nebezpečný, okamžite by sa rozplynuli – ten plaz totiž chytil ozrutnými čeľusťami jeho palicu, vytrhol mu ju z ruky a polámal ju v záhyboch svojho tela ako zápalku. Potom jedovato zasyčal a prešiel pohľadom na chlapca.
Len čo Finlay zazrel jeho oči, bez váhania sa naňho vrhol. S naplno vysunutými pazúrmi mu šiel priamo po hlave, vydávajúc pritom zvuky, za aké by sa nemusel hanbiť ani krvilačný Ruch-ch. Pre Johna to znamenalo šancu na útek. Kým sa ozrutný had snažil zabrániť tomu drzému sokolovi vytrhnúť mu oči z jamôk, zvrtol sa a bleskovo sa rozbehol k niekoľko sto metrov vzdialenému koncu širokej cesty. Podarilo sa mu tam dostať bez ďalších nehôd, takže sa posadil k najbližšiemu stromu, oprel sa o jeho kmeň a odpočíval, až kým sa k nemu nevrátil Finlay. Bol živý a zdravý, až na pár pier, ktoré stratil v súboji. Na pazúroch mal krv.
John sa napil vody, zavrel oči a po chvíli si v tichu lesa uvedomil, že pred nimi sa pohybuje čosi veľké. Najprv mu napadlo, že by to mohol byť ďalší had alebo možno Ruch-ch, a tak poslal Finlaya do bezpečia stromu – les tam bol taký hustý, že zhora sa doň nedalo nazrieť – a sám vyrazil po indiánsky preskúmať, čože to tam je.
Na kraji čistiny si ľahol na brucho a čakal. Bol si istý, že nech je tá vec kdekoľvek, ešte pred chvíľou bola práve tu. Pripadalo mu nemožné, že by sa niečo také veľké dokázalo pohybovať tak rýchlo. Potom sa však čosi pohlo priamo pred ním. Bolo to takmer neviditeľné, takže sa to dalo rozoznať iba podľa toho, ako okolo toho vibroval vzduch vytvárajúci nejasné náznaky ozrutného tela. Musel to byť nejaký duch – možno duch obra, lebo bol vysoký ako stromy naokolo a široký ako poriadny dom. Z času na čas ticho zastonal a po tele mu prebehli zelenkasté elektrické výboje, takže sa lepšie dal rozoznať jeho v podstate ľudský tvar.
John pomaly vybral Enovu knihu a zistil, že aj sám veľkňaz o tomto stvorení prezrádza iba veľmi málo. Oveľa viac informácií sa nachádzalo v poznámke pod čiarou, ktorú pri prekladaní pridal k textu Virgil Macreeby:
Iravotum nepriťahuje iba nepremyslené, zlé a ničotné želania. Veľkňaz Eno v dodatku k svojej knihe, z ktorého sa zachovalo iba pár útržkov, naznačuje, že okrem takýchto naplnených želaní sa do Iravota sťahujú aj všetky ľudské želania, ktoré sa nikdy nenaplnili ani nenaplnia. Eno poznamenáva, že energia týchto nesplnených želaní sa spája do väčšej nadprirodzenej sily, ktorú nazýva Optarew alebo Optareu. Tento výraz sa dá voľne preložiť ako „žrút želaní“. Podľa jeho vysvetlenia sa tento tvor – ak ho môžeme pokladať za tvora – pôvodne vynoril z mysle spiacej Ištar, keď si želala, aby jej Nabukadnesar postavil chrám. Zároveň to môže byť aj vysvetlenie starého džinovského porekadla „Daj si pozor, čo si želáš“.
John pri pohľade na to zelenkasté, takmer neviditeľné stvorenie, zo stredu ktorého sa z času na čas vydral tichý ston, nevedel prísť na nič iné, čím by mohlo byť. Nakoniec sa rozhodol, že si to overí jednoduchým pokusom. Vytlačil z mysle svoje spúšťacie slovo – aby Ajiša nezaregistrovala jeho silu – a tak silno, ako sa len odvážil si zaželal, aby Alan a Neil znova ožili.
Jeho pokusné želanie okamžite zabralo. Neviditeľné stvorenie preťal výrazný elektrický výboj a bol by odprisahal, že aj viditeľne narástlo. Nebolo o tom pochýb. Mal pred sebou bájneho Optarewa, a hoci nevedel, ako veľmi, bol si istý, že je nebezpečný. Otočil sa, že radšej zmizne, a zarazene skonštatoval, že sa pozerá do tváre čudesného muža, ktorý je rovnako ako on na všetkých štyroch. Tým sa však všetka podobnosť končila, lebo ten neznámy bol úplne nahý a celý mokrý od trávy, ktorou sa predieral a ktorú jedol. Po celom tele mu rástli chlpy ako vtákom perie a nechty na rukách aj na nohách mal hrubé a zahnuté ako vtáčie pazúry. John by zrejme aj skríkol od úľaku, no muž mu pritisol silnú a dosť smradľavú ruku na ústa a krútil hlavou, až kým chlapec mlčky nenaznačil, že bude ticho. Až potom ruku zasa stiahol a ticho štvornožky vyrazil kamsi preč. John šiel za ním.
Keď boli v relatívne bezpečnej vzdialenosti od obludy, muž zastal a sadol si pred chlapca, spletajúc si dlhé vlasy a trhajúc chumáče trávy, ktoré si strkal do úst a žul ako krava. Zuby aj pery mal od nich celé zelené. Nezdalo sa, že sa ponáhľa s rozprávaním.
„Kto si?“ spýtal sa ho napokon John.
„Som kráľ. Pokoj s tebou nastokrát.“

„Aký kráľ?“

Muž iba pokrčil plecami a napchal si do úst ďalšiu hrsť trávy. „Proste kráľ,“ vyhlásil a ponúkol chumáč aj Johnovi.
„Ďakujem, neprosím si,“ povedal mu chlapec. „Nadúva ma po nej.“ Priateľsky sa usmial, akoby sa zoznamoval s novým chlapcom v škole. O chvíľu neskôr sa mu na plece posadil Finlay, čo bylinožravého kráľa zjavne potešilo.
John ticho premýšľal, či je ten človek naozaj nejaký kráľ. Konzumovanie trávy, nedostatok starostlivosti o vlasy a nechty či lezenie po štyroch hustým lesom rozhodne nepatrilo medzi vlastnosti, ktoré sa spájali s jeho predstavou panovníka, no na druhej strane musel uznať, že v Iravote to môže byť iné. Tam bolo možné úplne všetko. No a, koniec koncov, aj králi sa niekedy zbláznia, nie? Tento vyzeral trocha šibnutý, nie však nebezpečný. „Tá vec tam vzadu,“ nadhodil, „to bol Optarew?“

Kráľ sa uškrnul. „Veru tak,“ odvetil. „Žrút želaní.“

„Je nebezpečný?“

„Veľmi nebezpečný. Všetci, ktorí prichádzajú do Iravota, majú jedno želanie. Iba jedno, ale hrozne silné. Želanie, aby sa veci napravili alebo aby sa zrušilo pôvodné želanie, či prípadne aby sa práveže naplnilo. Optarew sa nimi živí. Žerie ich práve kvôli želaniam, ktoré ich sem priviedli.“ Kráľ si veľavravne pobúchal chlpatou päsťou po hrudi. „Vďaka tomu je silný. Veľmi silný.“ Potom ukázal na Finlaya a smutne pokrčil plecami. „Ak tu ostane dosť dlho, zožerie aj jeho. Aj teba. Je to iba otázka času. Buď to, alebo si nesmieš vôbec nič želať. Ale – pýtam sa ťa – kto to dokáže? Kto vie byť skutočne a dokonale spokojný?“ Napchal si do úst veľký chumáč trávy a začal ho hlasno žuť. Potom si ešte hlasnejšie prdol. Trvalo to takmer tridsať sekúnd a zdalo sa, že mu to robí radosť.
John sa obdivne zarehotal. „To bolo fakt úctyhodné!“ vyhlásil. „A čo ty, jeho veličenstvo?“ spýtal sa po chvíli. „Ty si úplne spokojný?“

„Presne tak,“ uistil ho kráľ. „Neželám si absolútne nič. Môj trest bol spravodlivý. Preto som prežil. Nič, absolútne nič si neželám. Všetko, čo potrebujem, tu mám. Kam sa pozriem, všade je kopa šťavnatej trávy najedenie.“ Spokojne si odgrgol. „A vody na pitie,“ dodal. „Čo viac by už mohol kráľ chcieť?“

„Netuším,“ odvetil John zdvorilo. „Ak tvoj život stojí na tomto, tak máš šťastie. Ako dlho tu už vlastne si?“

„Veľmi dlho.“ Kráľ sa na moment zamyslel. „Pozrime sa… Kdesi tuje strom, do ktorého som si robil zárezy pre prípad, že by sa ma niekto práve na toto pýtal. Mimochodom, ty si prvý.“

Zaliezol kamsi do krovia a John s Finlayom šli za ním. O niečo ďalej zastal na malej čistinke a pyšne ukázal na strom s niekoľkými stovkami zárezov. „Tu je to,“ vyhlásil. „Na strome je presne dvestopäťdesiat zárezov a každý z nich znamená jeden rok. Aspoň myslím.“ Hneď nato ho však zaujal šťavnatý chumáč trávy, a tak sa znova pustil dojedla.
Až potom si John všimol, že tam je ešte niekoľko ďalších stromov s kmeňmi zjazvenými stovkami zárezov. Spočítal ich a zistil, že je tam celkovo desať stromov s dvestopäťdesiatimi zárezmi a jeden so šesťdesiatimi piatimi. Keď si to v duchu spočítal, až mimovoľne otvoril ústa od úžasu. „Chceš povedať, že si tu už celých dvetisícpäťstošesťdesiatpäť rokov?“ Odrazu mal celkom jasnú predstavu aj o tom, kto ten muž zrejme bude.
„Veľmi dlho,“ odvetil kráľ. „Niekomu, ako si ty – človeku zvonka –, to musí pripadať ako celá večnosť, ale tu je to iné. V Iravote je všetko iné.“

„A to si sa nikdy nepokúsil ujsť?“ vyzvedal John.
Kráľ pokrútil hlavou. „Kam by som šiel? Mám tu všetko, čo potrebujem. Je tu kopa šťavnatej trávy na jedenie.“ Znova si prdol.
„Áno. Vidím a počujem, že si ju naozaj užívaš,“ prikývol John.
Kráľ sa naňho usmial zeleným úsmevom a zasnene sa zahľadel kamsi na vrcholce stromov.
„Hľadám visutý babylonský palác,“ prezradil mu chlapec. „Je tu niekde blízko?“

„Myslíš Ištarin palác?“

John prikývol.
„Áno,“ odvetil kráľ. „Celkom blízko.“

„Musím doň ísť,“ oznámil mu John.
„Všetci, čo sem prídu, chcú ísť do Ištarinho paláca,“ povedal kráľ. „Ale ani tam ti nikto nepomôže.“

„Ty to nechápeš. Ja nechcem, aby mi tam niekto pomohol. Väznia tam moju sestru. Musím sa dostať do paláca, priviesť ju naspäť k východu a potom domov do New Yorku. To je mesto – veľké mesto, väčšie ako Babylon.“

Pri zmienke o Babylone sa kráľovi rozžiarili oči. „Väčšie ako úžasný Babylon? Naozaj?“

„Naozaj.“

„Stoja v ňom vysoké domy?“

„Vyššie ako niektoré hory.“

„Rád by som to tvoje mesto videl.“

„Tak uzavrime dohodu, výsosť. Dostaň ma do Ištarinho paláca a ja ťa na oplátku vezmem do New Yorku.“

Kráľ opäť prikývol. „Existuje spôsob, ako sa doň dostať. Nepozná ho nikto okrem mňa. Odvediem ťa tam a potom ma ty odvedieš do toho tvojho New Yorku, dobre?“

John sa nad tým bleskovo zamyslel. V New Yorku sa prebíjali životom najrôznejší ľudia. Kto by si už všímal jedného muža, čo sa pasie na trávniku v Central Parku? Určite nikto, ani keby mal také nechty ako tento kráľ. Niektorí texaskí petrolejárski miliardári sa správali ešte oveľa výstrednejšie ako on. Okrem toho, s pomocou manikúry, zásahu poriadneho pánskeho kaderníka, niekoľkých nákupov na Madison Avenue, dobrého dietetika – skrátka s pomocou trochy džinovskej moci – by z neho mohol byť celkom decentný Newyorčan.
„Poďme,“ povedal mu. „Vyrazme, skôr ako sa nás tá potvora vyberie hľadať.“

DVADSIATA KAPITOLA
CHLAPČEK JOHN
Philippa si prestala viesť denník. Už nevidela dôvod, prečo by si ho mala písať. Vlastné myšlienky a úvahy z nedávnej minulosti jej teraz pripadali primitívne a dokonca aj trocha trápne, no nedokázala sa prinútiť zničiť ho. Svojím spôsobom ju bavil, asi ako niečo, čo mala ako malé dieťa. Momentálne namiesto písania vo svojej izbe trávila čas v knižnici, kde čítala filozofov, napríklad Aristotela, Platóna, Kanta a Wittgensteina alebo hrala džinverso s pani Mrzorovou a Ajišou.
Teraz jej už pripadalo dokonale logické, že Ajiša je jej stará mama. Dokonale to vysvetľovalo jej záujem aj hádku, ktorú mala v newyorskom hoteli Pierre s pani Gauntovou, ba dokonca aj to, prečo o nej mama nechcela hovoriť. Možno to bolo aj odpoveďou na otázku, prečo ani mama, ani strýko Nimrod nikdy nespomenuli starú mamu, takže deti si mysleli, že už nežije. Rozhodne to bolo vysvetlením, prečo sa mama na Ajišu svojím spôsobom dosť výrazne podobá. Obe boli veľkolepé, uhladené a tak trocha ako z ocele. Jediným prekvapením pre ňu bolo, že si to nikdy predtým neuvedomila a ani nik iný sa o tom pred ňou nezmienil. Inak však o tom nebolo pochýb. Layla bola jednoznačne Ajišina dcéra. Bola šikovnejšia než strýko Nimrod, presne tak, ako bola Philippa šikovnejšia ako jej brat John.
Chudák chlapec! Čo si počne, keď už nebude s ním, aby mu pomáhala z problémov? Niežeby jej na tom záležalo, to nie.
Príbuzní predstavovali vlastne iba samé mrzutosti. Mrzutosti a trápne chvíle. Vlastne si na Johna ani veľmi nespomínala. Pamätala si iba toľko, že je čosi ako jej groteskná karikatúra. Napríklad celkom zabudla farbu jeho očí. Aj on má ryšavé vlasy ako ona? Alebo sú tie jeho skôr tmavé? Napadlo jej, koľkokrát sa musela sústrediť na jeho lepšie stránky, len aby aspoň ako-tak zvládla jeho prítomnosť.
Na svojho otca Edwarda radšej skoro vôbec nemyslela. Pripadal jej zo všetkých najtrápnejší. Mundánec jej otcom? To snáď nie! Ako si ho vôbec mohla matka vziať? Veď ani nie je pekný! Veru, aj na obyčajného človeka vyzerá až priveľmi obyčajne.
Všetky tieto myšlienky si radšej nechávala pre seba. Nezdalo sa jej, že by mohla niečo získať tým, že sa bude o svojej rodine rozprávať s Ajišou. Aký by to už mohlo mať význam? Nijaký a nič by sa tým nezmenilo. Rovnako sa jej nechcelo debatovať o tom s pani Mrzorovou. Načo by to bolo? A vlastne, načo je tu tá ženská? Nedávalo jej zmysel, prečo by si inteligentná, vzdelaná a rozhľadená Ajiša vydržiavala ako komornú a spoločníčku takú úbohú ľudskú bytosť. Keď sa stanem modrým džinom, vravela si, zoženiem si na to niekoho oveľa šikovnejšieho. Dúfam, že to bude čo nevidieť, lebo Ajiša je už napoly dementná. Ako inak by sa dalo vysvetliť to fiasko s posielaním Iblisa do exilu na Venušu?
Dopočula sa, že Ajiša zaplatila Bullovi Huxterovi desať miliónov dolárov za to, že umiestni nádobu s tým Ifritom do vesmírnej sondy Vlčiak smerujúcej na Venušu. Podľa novinových správ sa však štart rakety, ktorá ju mala vyniesť zo Zeme, oddialil pre technické problémy vo francúzskom vesmírnom stredisku v Guyane. Ešte problematickejšie však vyzneli správy o tom, že sa kamsi vyparil Bull Huxter aj s nádobou s Iblisom. Najhoršie to vyzeralo z pohľadu tuchemetra – zariadenia na meranie šťastia a smoly vo svete –, ktorý momentálne predpovedal do najbližšej budúcnosti obdobie veľmi zlej smoly. Podľa Ajiše to naznačovalo, že Iblis sa opäť dostal na slobodu a chystá strašnú pomstu.
„A koho je to vina?“ spýtala sa jej Philippa. „Nikdy si nemala zveriť takého dôležitého džina mundáncovi, ako je Huxter. Určite zistil, čo je v tej nádobe, a napadlo mu, že uzavrie s Iblisom dohodu – napríklad, že ho vypustí výmenou za tri želania. Prečo si ho jednoducho nenechala v jednej z izieb tejto tvojej zrúcaniny? Deje sa tu toho asi toľko ako na Venuši a navyše by si ušetrila desať miliónov dolárov.“

„Berieš to priveľmi osobne, Philippa,“ povedala jej Ajiša. „Pravdaže to beriem osobne. Asi si už zabudla, že som to bola ja, kto Nimrodovi pomohol toho džina uväzniť. Z milosrdne krátkeho stretnutia s ním viem, že je to hnusný darebák, ktorý by bol schopný vyniesť vindictu proti Nimrodovi, môjmu bratovi Johnovi, a čo je najdôležitejšie, aj proti mne. Preto ma celkom prirodzene trápi, že sa dostal na slobodu.“

„Preháňaš, dieťa moje,“ upokojovala ju Ajiša.
„Na džinversovom turnaji som musela hrať proti jeho najmladšiemu synovi Rudyardovi. Nedokázal sa prinútiť ani k tomu, aby ma oslovil, Ajiša. Všetky hlášky radšej adresoval jednému z rozhodcov. Ver mi, keby sa dalo pohľadom zabíjať, už by som nebola medzi živými.“ Philippa pokrútila hlavou. „Z toho ešte budú problémy, na to môžeš vziať jed. Veľké problémy.“

„To zrejme posúdim sama lepšie ako ty, dieťa moje.“

„No jasné,“ zasmiala sa Philippa. „Veď vidíme, kam nás ten tvoj úsudok dostal! Nechcela som ti robiť náhradníčku, Ajiša, ale ak už ňou mám byť, mala by si aspoň predstierať, že vieš, čo robíš.“

Ajiša si na moment zahryzla do pery, no skutočne sa nahnevala až vo chvíli, keď Philippa začala takmer nečujne nadávať, lebo aj napriek vysokému veku mala stále výborný sluch. Takáto neúcta – nevedela, ako inak by sa to dalo nazvať – bola pre džina v jej postavení neprijateľná a ona zlé správanie neznášala takmer rovnako ako prejavy emócií.
„Choď do svojej izby, Philippa, a ostaň tam, až kým sa tvoje móresy nezlepšia!“

Philippa bleskovo vyskočila z pohovky. „S radosťou!“ zvolala a vykročila k dverám, pri ktorých sa ešte na moment zastavila, aby mohla drzo dodať: „Ale ak mám zlé móresy, tak len pre to, čo si so mnou spravila vďaka tomu svojmu sprostému stromu logiky a na smrť nudnému palácu.“ Zasmiala sa a neodolala pokušeniu uraziť pre istotu ešte aj pani Mrzorovú. „A to už nehovorím o tej zoschnutej chudere, čo tu máš za spoločníčku. Pani Mrzká, či ako sa to volá.“

„Odíď, prosím!“ prikázala jej Ajiša prísne.
„S radosťou.“

Hlasno za sebou tresla dverami, aby dala najavo, čo si o nich myslí, a vykročila po chodbe smerom k svojej izbe. Vlastne to naozaj urobila s radosťou.
Tá izba sa jej spočiatku nepáčila, lebo jej pripadala priveľká a príliš honosná, no teraz jej odrazu bola ako ušitá na mieru. Všetok ten hodváb, pozlátka a mramor… A páčilo sa jej aj to, ako sa tam veci robili bez toho, aby niekoho videla. Musela uznať, že Ajišin nápad s neviditeľnými sluhami je naozaj veľmi logický. Koniec koncov, sluhovia sú len na oštaru – ale iba dovtedy, kým ich vidieť. Teraz si už zvykla, že vidí, ako sa jej izba sťaby sama upratuje, vysáva, posteľ ustiela a vo vázach sa mení voda, a nevedela si predstaviť, že by to niekedy mohlo byť aj ináč. Ľutovala azda iba to, že aj pani Mrzorová nie je neviditeľná.
Zabočila na druhú chodbu a ocitla sa zoči-voči veľmi neupravenému špinavému chlapcovi. Prísne si ho premerala, sústreďujúc sa najmä na jeho špinavé ruky a zablatené topánky Napadlo jej, či to nie je niektorý zo sluhov, ktorý sa nejakým nedopatrením stal viditeľným. Možno je to ten, čo má na starosti topánky. Hneď si však uvedomila, že to nebude ono, lebo nijaký zo sluhov by sa ju neopovážil osloviť. Tým si bola stopercentne istá.
„Ahoj,“ povedal jej a pokúsil sa usmiať, no márne, lebo jej mrazivý pohľad ho priveľmi znervóznil.
„Želáš si stretnúť sa s Ajišou?“ spýtala sa ho.
„Nie,“ odvetil podráždene. „Pravdaže nie!“

„Tak potom povedz, čo tu chceš, chlapček, a choď si po svojom, lebo koberec, ktorý špiníš blatom z topánok, bol veľmi drahý.“

„Na to kašlem,“ vyhlásil. „Čo je to s tebou?“

„So mnou nie je absolútne nič. To nie ja tu vyzerám, akoby ma prevliekli cez živý plot.“

„Nuž, v skutočnosti ma naozaj cez jeden prevliekli,“ povedal jej. „Svojím spôsobom. A to iba preto, lebo som musel prejsť hroznú cestu, kým som sa dostal až k tebe. Veď to som ja, John, tvoj brat! Vari ma nespoznávaš, Philippa? Prešiel som pol sveta, aby som ťa dostal z tohto hrozného domu.“

Pokúsil sa chytiť sestru za ruku, ona ju však prudko stiahla, akoby sa bála, že od neho chytí nejakú nechutnú chorobu. „V skutočnosti,“ oznámila mu mrazivo, „to, čomu hovoríš hrozný dom, je kráľovský palác. Možno práve preto v ňom vyzeráš tak nevhodne so špinou za nechtami a trávou vo vlasoch. Je to palác, chápeš? Zomrela v ňom kráľovná Viktória!“

„To ma vôbec neprekvapuje,“ vyhlásil John podráždene. S týmto vôbec nerátal. Vyzerala celkom ako jeho sestra aj hovorila ako ona, no nesprávala sa tak. Toto hrozné dievčisko sa správalo, akoby ho vôbec nepoznalo, aj keď spolu boli od narodenia. „A prestaň mi hovoriť ,chlapček’! Som tvoj brat, ty malá bosorka!“

„No teda!“ zasmiala sa Philippa pohŕdavo. „A takto sa správa dobrý braček?“

„Prišiel som ťa zobrať domov,“ vyhlásil, ignorujúc jej posmešky.
„To si už vravel, chlapček,“ dodala a odtisla ho nabok. „Ale možno by si si mal najprv vyčistiť tie otrasné nechty a potom umyť uši. Toto je totiž palác. Je to môj domov, spolu s kopou ďalších palácov, ktoré vlastní Ajiša. Len sa naň pozri. Je fantastický, no nie? Moja izba je veľká ako tenisový kurt. Spím na hodvábnej plachte a jem zo zlatých tanierov, tak prečo si myslíš, že by som sa chcela vrátiť do tej úbohej škatule v New Yorku, ktorú nazývaš domovom?“ Znova ho odsotila. „Odpovedz, chlapček! Teda ak môžeš.“

John sa pozrel na honosné schodisko a obrovský luster nad ním. Kam len zablúdil pohľadom, všade bol nádherný starožitný nábytok a ešte nádhernejšie obrazy. Otec mal niektoré skutočne pekné kúsky, ani jeden sa však nevyrovnal tejto nádhere. Náhle ho premohol pocit hanby. Cítil sa ako pes, ktorého karhajú za to, čo urobil v dome na koberec – akoby sestrine výčitky neboli neopodstatnené. Predtým o tom takto nikdy nepremýšľal, no v porovnaní s týmto palácom mu ich rodinné sídlo naozaj pripadalo až priveľmi skromné. Začal mať pocit, akoby navrhoval niečo neslušné – akoby ich domov už pre Philippu naozaj nebol dosť dobrý. Akoby sa už dostala niekam, kam on nesmie. Že by prišiel neskoro? Že by sa už navždy zmenila?
„Len si poplač,“ povedala mu posmešne. „Vyzeráš na to.“

„Nevyzerám!“ odvrkol.
„Ale áno, vyzeráš,“ vyhlásila víťazoslávne a tretí raz ho sotila.
„Nie!“ trval na svojom John. „A ak do mňa neprestaneš strkať, oľutuješ to!“

Iba sa tomu kruto zasmiala. „Čo také by si mi už mohol spraviť?“ Štvrtý raz ho sotila. „Chlapček?“

Radšej sa od nej odvrátil, lebo inak by ju asi musel udrieť. Ako väčšina súrodencov, aj oni dvaja sa neraz pobili. Philippa ho raz dokonca kopla do zadku, no zdalo sa mu hlúpe merať celú tú cestu a prežiť všetky útrapy iba preto, aby jej to teraz vrátil, aj keď práve na to mal momentálne veľkú chuť. Chytil sa stola v strede haly, aby sa mu ruka náhodou sama nezaťala v päsť a netresla jej jednu po hube, čo by si nepochybne zaslúžila.
„Ty sprostá malá striga,“ zamrmlal si, spomínajúc na všetky trápenia, ktoré musel prestáť, aby sa k nej dostal. A nielen on. Alan a Neil za ňu položili život a ona im to opätuje takýmto spôsobom?
Odvrátila sa od neho a vykročila po schodoch. Ešte stále sa mu smiala. „Hlúpy chlapček.“ Povedala ešte mnoho iných vecí, pre ktoré sa cítil oveľa hlúpejšie a mizernejšie, ako by sa mal po tom, čo sa dostal tam, kam sa takmer ani dostať nedalo. Zjavne jej nezáležalo na tom, čo cíti. Bola znútra celá zoschnutá od toho, ako pila šťavu z plodov stromu logiky a dýchala omamnú vôňu jeho kvetov. Zoschnutá a tvrdá ako kus hliny, čo ostal pridlho na páliacom slnku.
Rozhodol sa, že je načase tú zoschnutú hlinu trocha zvlažiť. Vytrhol z veľkej vázy na stole kvety, hodil ich na zem, potom ju zdvihol, a kým si Philippa uvedomila, čo má za lubom, dobehol ju a vychrstol jej celý obsah vázy na hlavu.
„Tu máš!“ zvolal. „Aby si vedela, čo si o tebe myslím.“ Philippa zvrieskla, keď sa na ňu ako vodopád vyvalilo azda päť litrov vody. Na chvíľu zmeravela od ľaku a potom od hrozného šoku, lebo si náhle uvedomila, kde je a čím sa takmer stala.
Až teraz odrazu spoznávala aj svojho brata, ten však bol priveľmi nazlostený na to, aby si to všimol.
„A toto si myslím o tvojom sprostom koberci a tvojej sprostej váze!“ dodal a šmaril vázu na zem, kde sa rozletela na niekoľko kusov.
„John!“ zvolala Philippa nadšene. „Ty si tu! Ty si po mňa prišiel!“ Potom sa pozrela na všetky strany a dodala: „Ako som sa sem dostala?“

„Phil?“ Brat ju s úsmevom objal. „Takže ma predsa len spoznávaš?“

„Ale pravdaže, ty hlupák!“ Silne sa k nemu pritisla a od radosti sa rozplakala. Hneď nato začala kašlať a prskať, lebo trocha vody z vázy sa jej dostalo aj do hrdla, a John jej dal napiť z fľaše z ruksaka, aby trocha zriedil to, čo v nej ostalo zo stromu logiky. Už po niekoľkých dúškoch sa jej do úst nahrnula čierna, jedovato pôsobiaca tekutina, ktorá jej začala tiecť po brade a krku.
Hneď jej napadlo, že tá voda na ňu pôsobí očistné, a tak vypila všetko, čo ostalo vo fľaši. Znova sa jej do úst nahrnula tá čierna hnusota a s každou erupciou výťažku zo stromu logiky – lebo práve oň išlo – sa vracal kus starej dobrej Philippy. Keď sa zbavila aj jeho posledných zvyškov, chytila brata za ruku a spýtala sa ho: „Dá sa odtiaľto nejako dostať?“

„Pravdaže.“

„Tak poďme!“

Odviedol ju do pivnice so spleťou chodieb, ktoré už niekoľko ráz preskúmala. „Kam ideme?“ vyzvedala. „Tu dolu nič nie je. Už som sa tu pozerala.“

John jej námietky ignoroval a viedol ju do prastaro vyzerajúcej chodby, ktorá zdanlivo nikam neviedla. Keď došli na jej koniec, vytiahol baterku a zasvietil na písmená v omietke tesne pod stropom.
„Podrž mi ju,“ povedal a podal jej baterku. Potom sa postavil na stoličku, ktorú si tam práve na tento účel hneď na začiatku prichystal, a prebehol po písmenách končekmi prstov. Celé sa pritom rozžiarili dozlata a Philippa videla, že tvoria štyri slová, hoci nie v jazyku, ktorému by rozumela. Len čo sa rozžiarilo aj posledné z nich, stena sa premenila na dvere.
„‚Prst pohybom píše’“ povedal John a zoskočil zo stoličky. „‚A keď dopíše, ide ďalej!‘ Alebo aspoň my určite, ak máme rozum.“

„Ani neviem, čo je čudnejšie,“ poznamenala Philippa. „Či tie tajné dvere alebo fakt, že môj brat cituje z básne.“

„To bola báseň?“

„Presne tak. Bol to úryvok z Rubajjátov Omara Chajjáma.“

„A vieš čo? Ja som si myslel, že je to len nejaká sprostosť, čo som čítal v novinách.“

Usmiala sa naňho od ucha k uchu. „Som rada, že sme zasa spolu, braček.“

John ju vyviedol cez dvere. „Zatiaľ je to dobré,“ vyhlásil. „Dúfajme, že tu ešte stále ostal kráľ, ktorý nás prevedie cez labyrint.“

„Kráľ? Aký kráľ?“

„Nie som si celkom istý, ako sa volá,“ pripustil John. „Hlavne sa nezľakni, keď ho uvidíš. Vyzerá aj správa sa dosť hnusne, ale v skutočnosti je to celkom fajn chlapík. Mimochodom, berieme ho so sebou. Chce vidieť New York.“

Keď sa stretli s bylinožravým kráľom a Philippa sa dozvedela, aký je zrejme starý, povedala Johnovi, že podľa nej to bude kráľ Nabukadnesar.
„Presne to som si myslel aj ja,“ prikývol. „Nabukadnesar Druhý, kráľ dávneho Babylonu.“

Vyslovenie toho mena kráľa veľmi vzrušilo, čo im potvrdilo, že majú pravdu. „Kráľ Nabukadnesar Druhý,“ vyhlásil šťastne a prehltol chumáč trávy, ktorý už nejaký čas prežúval. „Áno. Kráľ Babylonu. Práve na toto som sa snažil celé tie roky rozpamätať.“ Ponúkol Philippe za hrsť trávy.
„Ďakujem, vaša výsosť, ale neprosím si,“ odmietla zdvorilo. „Tadiaľto,“ prikázal im. „A nieže sa zatúlate. Tento labyrint je hrozne zložitý. Sú tu kilometre a kilometre chodníkov.“

Bludisko pred nimi bolo vytvorené zo živých plotov tvorených hustou spleťou hrabov. Vyzerali, že sú minimálne o hlavu vyššie ako kráľ, hoci v skutočnosti sa to dalo iba odhadovať, pretože sa takmer stále pohyboval po štyroch. Z rovnakého dôvodu napredovali iba veľmi pomaly. Kráľ vždy držal jednu ruku na stene a na križovatkách si dával veľký pozor, aby odbočil iba tak, aby ju pritom nemusel spustiť. Po chvíli si Philippa uvedomila, že práve preto sa dokáže zorientovať aj v zdanlivo nepreniknuteľnom labyrinte.
Kým kráčali, vypytoval sa ich na New York a aké to tam bude. „Majú tam visuté záhrady?“

„Áno,“ odvetil John, mysliac na záhradu na streche domu oproti číslu 7. „Svojím spôsobom áno.“

„A veľa trávy najedenie?“

„Jasné.“ John sa pokúsil predstaviť si Central Park, no spomenul si na to, ako vyzeral vo chvíli, keď odchádzali z New Yorku – pokrytý niekoľkocentimetrovou vrstvou snehu. „Nuž, možno jej tam nie je zasa až tak veľa,“ opravil sa rýchlo. „Keď sme odchádzali, bol tam sneh. Ale na jar a v lete tam je všade kopa trávy.“

Kráľ sa však na možnosť odísť z Iravota už pozeral oveľa skeptickejšie, a tak John dodal: „Ale to môžeme ľahko napraviť. Vieš, ja a moja sestra sme džinovia. Môžeme ti zabezpečiť toľko trávy, koľko len budeš chcieť. Alebo – aj keď to je iba taký nápad – ak ti už lezie na nervy vegetariánska strava, nemôžeš si vybrať lepšie miesto ako New York. Vieš, kým neochutnáš korenenú údenú hovädzinu pastrami, nevieš, čo je život. Alebo taký biftek z dobre odležanej sviečkovice… Daj na moje slová – napcháš sa do prasknutia.“

V tej chvíli si kráľ znova hlasno prdol.
„Svojím spôsobom,“ dodala Philippa.
Keď vyšli z bludiska, kráľ si odtrhol pár hrstí trávy a mlčky ich zjedol, podozrievavo sa obzerajúc na všetky strany. Z jedného zo stromov k nim zletel Finlay a posadil sa Johnovi na plece. John práve vysvetľoval sestre, kto to je, keď im kráľ naznačil, že majú byť všetci ticho.
John prebehol pohľadom po lese. Medzi stromami panovalo hlboké ticho a nič nenaznačovalo, že by tam okrem nich ešte bolo niečo živé a už vôbec nie, že by niečo išlo po nich. „Čo je?“ spýtal sa pošepky kráľa. „Čo po nás ide?“

„Optarew,“ odvetil kráľ. „Žrút želaní.“

DVADSIATA PRVÁ KAPITOLA
OBLUDY MYSLE
Hlboko v lese sa čosi pohlo. Ozvalo sa zapraskanie statickej elektriny, potom hlasné zastonanie a zatriasla sa zem, pretože kdesi medzi stromami sa čosi veľké pohlo. John rýchlo povedal Philippe o žrútovi želaní. „Usiluj sa neželať si, aby šiel preč,“ radil jej. „To by ho k nám totiž ešte viac pritiahlo. Vlastne by si si nemala želať vôbec nič.“

„To sa ľahšie povie ako urobí,“ namietla. „Päťdesiat percent myslenia je spojeného s nejakým želaním.“

„Možno by ste sa mali rozdeliť,“ navrhol im kráľ. „Aby sa rozdelili aj vaše želania. Optarew vás potom bude môcť sledovať oveľa ťažšie ako takto.“

John rázne pokrútil hlavou. „Ani náhodou,“ vyhlásil. „Iba pred chvíľou sme sa dali znova dokopy. Riskneme to spolu.“

Zem a stromy sa znova zatriasli.
„Tak potom by ste mali veľmi rýchlo prestať na niečo myslieť,“ varoval ich kráľ. „Je čoraz bližšie.“

„Už to mám!“ zvolala Philippa. „Musíme myslieť na matematiku. Matematické úlohy neobsahujú absolútne nijaké želania ani voľné myšlienky. Sú exaktné. Ak si budeme v duchu precvičovať aritmetiku, ten žrút nás nevystopuje.“

Johnovi neprišlo vôbec ľahké prejsť od želaní, aby už bol doma, k matematickým úlohám, no musel uznať, že je to celkom dobré riešenie. Navyše dobre poznal svoju sestru. A tak zatiaľ čo sa Philippa pustila do kvadratických rovníc, on si vybral násobenie trinástimi, štrnástimi, pätnástimi, šestnástimi, sedemnástimi a osemnástimi. Les na chvíľu stíchol, akoby ich žrút želaní naozaj stratil.
„Devätnásť krát sedemnásť je… tristodvadsaťtri,“ zamrmlal si John po chvíli urputného počítania. Vedel, že v tom už nemôže dlho pokračovať. Optarew stíchol, no podľa toho, ako sa tváril kráľ Nabukadnesar, bol stále niekde nablízku. Musel vymyslieť nejaký lepší plán, inak tam stvrdnú naveky. Náhle mu čosi napadlo. Preložil si Finlaya z pleca na zápästie a pozrel sa mu do očí.
„Počuj, Horus,“ povedal, „pravým okom tvojho predchodcu bolo slnko a ľavým mesiac. Potrebujem tvoju pomoc.“

Sokol nadšene roztiahol krídla. Nevedel sa dočkať, kedy bude môcť poskytnúť tomuto mladému džinovi láskavosť, ktorou si vyslúži slobodu.
„Aleje to nebezpečné,“ pokračoval John.
Finlay zdvihol hlavu so silným zobákom a ticho zaškriekal, aby dal najavo, že to zvládne, nech je to akokoľvek nebezpečné.
„Chcem, aby si odlákal žrúta želaní. Drž sa nad ním, ale tak, aby na teba nedosiahol, a z celej sily si želaj byť zasa človekom. Kým to budeš robiť, ja so sestrou ujdeme na pobrežie, kde na teba počkáme. Dobre?“

Sokol znova krátko zaškriekal, a len čo si ho John zdvihol nad hlavu, vyrazil splniť svoju úlohu, zúfalo si želajúc byť zasa normálnym chlapcom. Len čo sa mu vráti jeho pôvodná podoba, kruto sa otcovi pomstí. Urobí mu množstvo kadejakých vecí. Ešte nevedel, čo presne, no bolo mu jasné, že musia byť hrozné.
Pod sebou zazrel takmer neviditeľnú postavu, ešte silnejšie si zaželal ľudskú podobu a spustil sa k nej. Optarew zacítil jeho silné želanie, vzpriamil sa a chňapol po ňom hrozivou rukou ako z iného sveta. Finlay neodhadol správne jeho výšku a iba šťastnou náhodou sa mu podarilo uniknúť z jeho smrtiaceho zovretia. Tá beštia by z neho nepochybne vysala všetky želania a s nimi aj život. Zamával krídlami, dostal sa o niečo vyššie a znova si začal želať, ako silno len vládal.
Len čo bol Finlay vo vzduchu, kráľ s Johnom a Philippou vyrazil hustým iravotským lesom. Veľkému chodníku sa celkom logicky vyhol, ale v lese mal iný, ktorý dokázal rozoznať iba on, vedúci na pobrežie toho podzemného jazera či mora.
Tam ich čakal poriadny šok. John už stihol Philippe porozprávať o smrti Alana a Neila a chystal sa ukázať jej ich telá, aby ich mohli spolu pochovať, kým nasadnú na čln. Na brehu však nenašiel ani veslára, ani čln a ani dva mŕtve psy. Ostali tam po nich iba palmové listy, ktorými ich prikryl.
„Určite boli mŕtve?“ spýtala sa ho Philippa.
„Áno!“ odsekol rázne.
„Možno ich odniesol ten veslár,“ nadhodila. „Alebo niekto iný.“

Johnovi to pripadalo ako celkom rozumné vysvetlenie, ale iba pre toho, kto nepozná celú pravdu. Napadlo mu, že ich rodinných miláčikov mohol zožrať Ruch-ch alebo ten ozrutný had, a hoci sa o tom pred sestrou radšej nezmienil, zlostilo ho, že ich telá asi neskryl dosť dobre.
Nazlostený na vlastnú nedbanlivosť prešiel k hladine a uprel pohľad na obzor v nádeji, že tam niekde uvidí čln s mosadzným veslárom.
„Neboj sa, príde,“ povedal mu mužský hlas s newyorským prízvukom, ktorý určite nemohol patriť kráľovi. John sa bleskovo zvrtol a zistil, že k nemu kráčajú dvaja muži. Obaja mali na sebe obleky a ani jeden z nich nebol veľmi vysoký. Jeden mal okuliare a vyzeral tak trocha ako jeho otec.
„Ty nás nespoznávaš?“ spýtal sa ten s okuliarmi.
„A odkiaľ by nás asi mal poznať, dofrasa?“ namietol druhý. „Nikdy nás nevidel. Aspoň teda nie v tejto podobe.“

„Asi máš pravdu,“ prikývol prvý so širokým úsmevom. „Pravdaže mám.“ Druhý muž, ktorý sa naňho aj bez okuliarov veľmi podobal, ukázal na obzor. „Povedal by som, že prichádza náš prievozník.“

„A ja by som povedal, že máš zrak dobrý ako vždy, Neil,“ dodal ten s okuliarmi.
Johnovi padla sánka až kamsi k topánkam.
„Strýko Neil?“ zvolal. „Ty si môj strýko Neil?“

„Veru tak, milý môj,“ odvetil muž a vrelo synovca objal, zatiaľ čo Alan objímal Philippu.
„Strýko Alan?“ spýtala sa. „Si to naozaj ty?“

„Som to ja,“ prikývol. „A musím povedať, že je úžasné znova stáť na dvoch nohách. Štyri mi rozhodne chýbať nebudú.“

„Myslel som, že ste mŕtvi,“ prezradil im John so slzami na tvári.
„Aj my,“ prikývol Alan. „Ten pád nebol vôbec príjemný.“

„Ani ho nespomínaj,“ zastonal Neil. „Ešte stále ma z neho bolí chrbát.“

„A čo sa stalo?“ vyzvedal John. „Ako to, že ste zasa ľudia?“

„Tak to naozaj netuším,“ pokrčil plecami Neil. „Pravdu povediac, nepamätám si skoro nič po tom, čo ten vták vzlietol aj s nami zahryznutými do nôh. O pár hodín neskôr som sa proste zobudil na pláži prikrytý akýmisi listami a okrem toho, že ani jeden z nás už nie je psom, nechápem vôbec nič.“

„Zrejme by to vedela vysvetliť Layla, keby tu bola,“ dodal Alan. „Koniec koncov, bola to ona, kto nás premenil na psy. Bolo to jej puto či želanie, alebo ako sa to správne nazýva.“ Pokrútil hlavou. „Niežeby sme si to neboli zaslúžili po tom, čo sme spravili alebo chceli spraviť Edwardovi.“

John obrátil pohľad naspäť na vodu, kde sa už celkom jasne črtala silueta veslára stojaceho na korme svojho člna.
„Neprešiel jediný deň, aby som neľutoval, čo sme spravili,“ pokračoval Neil. „Celým srdcom si želám, aby sa to nikdy nebolo stalo.“

„A mojím najúprimnejším želaním zasa je,“ obrátil sa k Johnovi Alan, „aby nám tvoj otec odpustil. To si želám zo všetkého naj…“

„Nie!“ skočil mu do reči kráľ. „Nehovorte to! Nič si neželajte!“

Bolo však už neskoro. Asi o sto metro ďalej sa za stromami pri pobreží ozvalo hlasné prašťanie nasledované revom a praskaním statickej elektriny, prezrádzajúcimi, že už zasa majú v pätách Optarewa. Krátko nato sa k nim zniesol Finlay s chvostom otrhaným od priveľmi blízkeho stretnutia s tou príšerou a nemotorne sa posadil Johnovi na ruku. Potom prenikavo zaškriekal a zamával krídlami, aby dal najavo, že sa musia poponáhľať. John zakričal na prievozníka, aby pridal, a mosadzný muž na údiv všetkých prítomných skutočne zrýchlil, takže posledných sto metrov, ktoré ho delili od pobrežia, prekonal za necelú minútu. To sa však už spomedzi stromov vynoril aj žrút želaní a pomaly, ale isto vyrazil k čakajúcej skupinke. Bol od nich iba na päťdesiat metrov, keď sa konečne prova člna dotkla brehu a všetci mohli naskákať dnu. Teda až na kráľa, ktorý sa namiesto toho zaprel silným zarasteným plecom o čln a odtisol ho naspäť do vody.
„Rýchlo!“ kričal naňho John z rýchlo sa vzďaľujúceho plavidla. „Naskoč!“

Veľký Nabukadnesar však už po všetkých štyroch cúval naspäť k lesu ako nervózny kôň. Zamával im chlpatou rukou a zjavne si nič nerobil z Johnovho kriku, že príšera je už takmer pri ňom.
„To je v poriadku,“ kričal mu naspäť. „Mne nič neurobí. Je to tak, ako som už hovoril. Nič si neželám. Mám podozrenie, že v tejto ríši je aj tak tráva zelenšia ako v tej za morom.“

Ešte čosi dodal, to však zaniklo v reve žrúta želaní, ktorý sa vrhol k vode. Keďže si John, Philippa, Alan, Neil aj Finlay zúfalo želali byť čo najďalej od neho, musel šalieť pri predstave, že by mu mali uniknúť. Teplota vody ho však zjavne odradila a rýchle zábery prievozníkovho vesla ich onedlho dostali do slušnej vzdialenosti od brehu aj bezmocného revu obludy zo spiacej mysle bohyne Ištar.
„Uf!“ uľavila si Philippa. „To bolo o vlas!“

„A to ešte nemusí byť koniec,“ dodal John, nervózne hľadiac na oblohu. „Cestou sem nás napadol ozrutný vták.“

„Aha, áno,“ prikývla. „To musel byť Ruch-ch. Počula som o tom.“ Porozprávala mu o Číňanovi Gordonovi a jeho ústach pravdy aj o tom, ako vytvorila vietor, ktorý tú príšeru odohnal.
John nemal to srdce prezradiť jej, že vietor neodfúkol iba Ruch-cha, ale aj Alana a Neila.
Ozrutný vták sa však neukázal. Alan a Neil to okomentovali slovami, že sa ani nedivia, keďže predtým mu tak dokatovali nohy. „Myslím, že sa poriadne dlho nepostaví bez toho, aby si na nás nespomenul,“ vyhlásil Alan hrdo. „Ale, poviem vám, tie jeho nohy chutili čudne. Celkom ako údený syr. Ešte stále som sa tej chute celkom nezbavil.“ Vystrúhal grimasu a odpľul si do vody. „Je odporná.“

Po niekoľkých hodinách čln dorazil k pobrežiu na druhej strane, oni sa rozlúčili s veslárom (nie však už s člnom, ktorý mal dar reči, takže ho to dosť urazilo) a prešli malými dverami na začiatok špirálovitého chodníka stúpajúceho podzemnou časťou samarskej veže. Ako sa blížili k povrchu a vzduch sa otepľoval, Philippa cítila, že sa jej vracia aspoň náznak jej bývalých schopností.
„Uvažovali ste už niekto,“ nadhodil Alan bez toho, aby oslovil niekoho konkrétneho, „ako vysvetlíme svoj nečakaný príchod do vojenského tábora?“ Pozrel sa na Johna. „Ty si jediný z nás, koho tá žena – poručíčka Sanchezová – videla aj predtým. Nemyslím, že sa bude stavať veľmi zhovievavo k trom úplne neznámym ľuďom a jednému sokolovi sťahovavému, ktorí sa objavia uprostred dokonale zabezpečenej zóny.“

„Áno, premýšľal som o tom,“ odvetil John stroho.
„Tak premýšľaj ďalej a rýchlo, milý synovec,“ radil mu Neil. „Nepáči sa mi totiž predstava, že by sme mali trčať v nejakom irackom väzení, kým sa nerozhodne, čo s nami.“

„Podľa mňa je načase, aby si nám vyrobil lietajúci koberec alebo také niečo,“ navrhol Johnovi strýko Alan.
„Nesmiem využívať džinovské schopnosti, kým sa nedostaneme do Jordánska,“ pokrútil hlavou chlapec. „Nimrod mi to veľmi prísne zakázal, a okrem toho som na smrť unavený. V tomto stave by som nedokázal ani lietajúcu podložku pod pivo, nieto ešte koberec.“

„Ja som na tom rovnako,“ pridala sa k nemu Philippa. „Neviem, čo to tam bolo vo vzduchu, ale pripravilo ma to o všetky sily.“

„Takže nás čaká basa,“ zamrmlal si Neil pod nos.
„Počkajte moment!“ zvolal náhle John. „My síce džinovské schopnosti využívať nesmieme a nedokážeme, to však nijako nebráni Nimrodovi, aby niečo spravil za nás.“

Už boli pod šachtou vedúcou do spŕch.
John vytiahol mobil, a keď sa ukázalo, že má signál, nadšene zamával strýkom. „Mám super nápad.“

Nebolo ľahké presvedčiť Hedvigu, aby sa stala novým modrým džinom, no Nimrod si už bol celkom istý, že sa mu to podarilo. Vravel si, že bude ľahšie odtrhnúť ju od jej životného poslania spočívajúceho vo finančnom likvidovaní kasína v Monte Carle vtedy, ak nájde skupinu mundáncov, ktorí sa odhodlajú staviť na jej systém vlastné peniaze. V Café de Paris priamo oproti slávnemu kasínu narazili na skupinu dôchodkýň z Anglicka, ktoré tam boli na cirkevnom zájazde po Azúrovom pobreží. S Hedvigou si hneď padli do oka a vďaka jeho diplomatickým a obchodníckym schopnostiam sa onedlho nevedeli dočkať, kedy skúsia jej „zázračný“ systém.
Osem dám z Cheltenhamu sa poskladalo po päťdesiat eur, za ktoré si kúpili žetóny v hodnote asi päťsto dolárov, a vyrazili k stolu s ruletou. Tam presne podľa návodu počkali, kým neprejde desať kôl, dobre si zapamätali ich výsledky a potom stavili všetko, čo mali. V prvom kole vyhrali osemnásťtisíc dolárov, v druhom už šesťstoštyridsaťosemtisíc a tretie im vynieslo parádnych dvadsaťtri miliónov tristodvadsaťosemtisíc dolárov. Stavili by aj štvrtý raz, lebo už boli pevne presvedčené, že Hedvigin systém skutočne funguje, no vedenie kasína v tej chvíli oznámilo, že podnik sa na zvyšok dňa zatvára. Zachránilo si tým nemalé problémy, pretože ďalšia stávka by dôchodkyniam priniesla neuveriteľných osemstotridsaťdeväť miliónov, čo by kasíno nepochybne zruinovalo. Hedvigu však aj čiastkový úspech celkom uspokojil, takže sa podvolila, že sa teda stane modrým džinom. O chvíľu neskôr už obaja putovali v Nimrodovom vzdušnom víre do Ammánu v Jordánsku. Nimrod sa odtiaľ chystal skontaktovať s Ajišou, len čo sa mu ozve John s tým, že on aj Philippa sú v bezpečí.
Johnov telefonát ho zastihol v hotelovej hale. Zagratuloval mu k záchrane sestry a zdôraznil, ako nesmierne sa mu uľavilo, že sú obaja v poriadku, no musel priznať, že je z toho trocha zmätený.
„Ak sa Alan a Neil premenili naspäť na ľudí vďaka Laylinej moci, potom ju musela cítiť aj Ajiša. Bez Laylinej moci by sa ich podoba nezmenila, no a pre teba to znamená, že je celkom jedno, či použiješ tú svoju, alebo nie. Ajiša už nepochybne vie, že Philippa ušla. Nech sa prepadnem do najhlbšej fľaše, ak ma neprekvapuje, že sa vám nepokúsila zabrániť v odchode z Iravota. Radšej sa majte na pozore pre prípad, že by plánovala niečo celkom iné.“

„Je síce pekné, že už môžem používať svoje schopnosti,“ povedal mu John, „ibaže momentálne skoro nijaké nemám. Som hrozne unavený. Nespal som, ani nepamätám, a keby som chcel nechať zmiznúť trebárs hamburger, asi by som ho radšej zjedol. Na viac nemám. No a Philippa je zasa ešte stále oslabená z toho, čo tam na ňu vplývalo a čo z nej robilo takú bezcitnú beštiu. Mám však plán. Budem pri ňom potrebovať tvoju pomoc, strýko.“

Poručíčka Sanchezová si práve leštila čižmy, keď k nej napochodovala jedna desiatnička, aby jej oznámila, že ju nutne potrebujú v sprchách. Keď tam dorazila, našla tam dvoch mužov v tmavých oblekoch, dve deti a dravého vtáka.
„Čo sa tu, dofrasa, deje?“ oborila sa na seržantku strážiacu štvoricu nevítaných hostí. „Kto sú tí ľudia?“

„Prichytila som ich, keď liezli z diery v zemi za jedným z košov na špinavú bielizeň,“ odvetila seržantka. „Tí dvaja tvrdia, že sú zo CIA.“

„Presne tak, pani poručíčka,“ potvrdil to Neil. „Sme tu na prísne tajnej misii.“

Poručíčka Sanchezová mala čo robiť, aby potlačila ohromnú zlosť. Aj keď sa nachádzali na vojenskej základni, toto boli stále dámske sprchy a muži v nich nemali čo robiť. „Aký dôvod môže mať CIA na to, aby liezla z diery za sprchami mojich dievčat?“ spýtala sa Alana. „A kto sú tie dve decká?“

„Bohužiaľ, to je prísne tajné,“ odvetil.
„To určite!“ zavrčala. „Ale moment!“ dodala hneď, lebo si uvedomila, že Johna vlastne pozná. „My sme sa už stretli, však? Ty si ten chlapec, čo tu bol s bruchovravcom – s tým jednorukým.“

„Máte tu počítač, pani poručíčka?“ spýtal sa jej Neil, aby predišiel ďalším otázkam.
„Pravdaže.“

No a tak Alana, Neila, deti aj Finlaya odviedli do kancelárie, kde Alan požiadal Sanchezovú, aby sa pripojila na stránku CIA.
„A čo teraz?“ spýtala sa ho, keď sa na obrazovke objavila požadovaná stránka.
„Celkom dolu nájdete sekciu kontakty. Vyberte si e-mail a do správy napíšte mená Alan Gaunt a Neil Gaunt. Stránka by mala spoznať naše mená a vygenerovať odpoveď, ktorá potvrdí, kto sme, a prezradí vám aj čo-to o našej misii.“

Poručíčka neznášala špiónov – aj takých, čo boli na jej strane –, napokon však urobila, ako jej kázal. V armáde je to tak vždy jednoduchšie.
V hlavnom počítači CIA v tisíce kilometrov vzdialenom Washingtone bleskovo spracovali jej správu a vďaka Nimrodovmu zásahu – sľúbil jednému starému priateľovi splnenie troch želaní za to, že do databázy pridá niekoľko fiktívnych záznamov – sa do púšte vrátila kompletná správa.
„Alan a Neil Gauntovci sú terénni agenti. V súčasnosti operujú v oblasti Iraku. Pátrajú po dvoch deťoch s kódovými menami John a Philippa, ktoré sú podľa našich informácií zapojené do programu vývoja tajných zbraní. Príkazom riaditeľa tajného spravodajstva Vás žiadame, aby ste agentovi Gauntovi a agentovi Gauntovi poskytli všetku pomoc potrebnú na úspešné ukončenie ich misie.“

Sanchezová dočítala a neveriacky si premerala Johna a Philippu. „Musím povedať, agent Gaunt, že na také niečo mi pripadajú trocha primladí. Veď viete, vyzerajú ako úplne obyčajné deti.“ Na moment sa zamyslela. „Teda až na toho sokola na chlapcovom pleci. Ten je trochu nezvyčajný.“

Neil sa usmial. „Možno naozaj vyzerajú obyčajné,“ prisvedčil, „ale môžem vás uistiť, že také rozhodne nie sú.“ Pozrel sa na Johna. „Do toho, chlapče. Predveď jej malú ukážku.“

John prikývol. „Pozrite sa na tú šálku s kávou,“ povedal a ukázal na hrnček na poručíčkinom stole. Pritom si potichu zamrmlal „ABECEDARIÁN“. Keďže nemal takmer nijakú moc, chystal sa nechať ho iba zmiznúť, lenže bol vyčerpaný. Hrozne vyčerpaný. Preto sa hrnček namiesto zmiznutia rozletel na tisíc kúskov. Keďže bol plný kávy, výsledný efekt bol ešte silnejší, a poručíčka už ani v najmenšom nepochybovala, že s nimi má bez debaty spolupracovať.
„Fíha!“ zvolala. „Keby som to nevidela na vlastné oči, neverila by som, že je to vôbec možné. Tie dve deti… Pripadajú mi ako z nejakého komixu, alebo čo.“

„Ako som vravel,“ pripomenul jej Alan, „je to prísne tajné. To, čo ste práve videli, sa nikdy nestalo. Tie deti tu nikdy neboli. Nikdy ste o nás ani nepočuli, rozumiete?“ Pozrel sa na ňu a aj ona rýchlo prikývla.
„Áno, pane,“ odvetila. „Ako rozkážete. Povedzte mi, čo mám urobiť.“

„Fajn,“ vyhlásil Neil. „Od vás potrebujeme iba džíp, ktorý by nás dopravil do reštaurácie Kebabylon v Samare.“

„Už som tam posielala toho jednorukého,“ prezradila mu. „Vravel, že sa volá Groanin. Včera alebo predvčerom sa tu objavil aj s chlapcom.“

„Profesor Groanin? Ten patrí k nám.“

„To by vysvetľovalo, čo dokázal so svojím hlasom,“ poznamenala poručíčka.
„Keby ste vedeli, čo všetko dokáže, nevychádzali by ste z úžasu,“ uistil ju Alan. „Ale nechajte ho radšej na nás. My sa oňho postaráme.“

DVADSIATA DRUHÁ KAPITOLA
MAGNUM OPUS
V reštaurácii Kebabylon nikomu zjavne neprekážalo, že Groanin neje kebab, ktorý tu pripravovala pani Lamoorová, sesternica Dariusovej mamy. Darius jej povedal, že z náboženských dôvodov musí jesť balíčky, ktoré dostal od vojakov.
„Radšej by som jedla kobylky ako to svinstvo,“ okomentovala to.
Darius sa iba ticho pousmial, lebo mu to pripomenulo, ako ich konzumoval s Johnom. „Aj ja,“ odvetil, vraviac si, že vojenské prídely sú možno chutné, no iba pre tých, čo majú radi umelú hmotu.
Boli to balíčky obsahujúce kompletné jedlo v pružnom balení, sterilné ako detská výživa z pohárika, s trvanlivosťou až tri roky. Keď Groanin po veľmi úspešnom predstavení odchádzal zo základne v Samare, namiesto honoráru mu ponúkli dvanásť z nich, a keďže nemal svoju detskú výživu, bol za ne veľmi vďačný. Práve pracoval na špeciálnom zariadení na zohrievanie balíčkov, aby si pripravil predjedlo, keď sa vo dverách reštaurácie objavil niekto, koho tak trocha poznal. Bola to novinárka, s ktorou sa stretli na ceste z Ammánu. Nespoznal ju ani tak podľa tváre ako skôr podľa kožených nohavíc a bundy, čo mala na sebe.
„Zdravíčko,“ oslovila ho. „Môžem si prisadnúť?“

„Nech sa páči,“ ukázal na plastovú stoličku oproti sebe.
Posadila sa a hlasno zavetrila. „Vonia to fantasticky,“ nadhodila. „Čo je to?“

„Vojaci tomu hovoria poľná strava,“ odvetil Groanin. „Obsahuje v priemere tisícdvesto kalórií, nehovoriac už o tretine odporúčanej dennej dávky vitamínov a minerálov podľa tabuliek amerického ministerstva zdravotníctva. Všetko veľmi chutné a sterilné ako argumentácia ostrieľaného politika. Viete, mám citlivý žalúdok, takže si nemôžem dovoliť jesť tie zahraničné hnusy. Dáte si aj vy? Ostalo mi ešte zopár kompletných jedál.“

„Ďakujem, ale asi nie,“ odmietla jeho ponuku.
„No tak, nezdráhajte sa,“ presviedčal ju. „Skúste aspoň koláčik. Sú výborné.“

„Dobre teda. Jeden si dám.“

„To je ono! Veru tak, to je ono! Ako sa tak na vás pozerám, poriadne jedlo by vám rozhodne neuškodilo. Ste celá vychudnutá.“

Zahrabal v škatuli s prídelmi, kde mal okrem iného aj lampu s majstrom Rakšasasom, a vytiahol z nej hnedý koláčik. „Nech sa páči,“ ponúkol jej ho. „Dajte si.“

Novinárka v koženej bunde ho rozbalila a odhryzla si. „Máte pravdu,“ vyhlásila. „Naozaj je chutný.“ Prebehla pohľadom po ľuďoch sediacich na opačnom konci reštaurácie pod veľkým plagátom s usmievavým Michaelom Schumacherom. „Nebude im to prekážať?“ spýtala sa. „Veď viete, toto je reštaurácia s kebabom, a keď jete vojenské prídely, nemôžu vám ho predať.“

„Nevadí im to,“ pokrútil hlavou komorník. „Vlastne sú to veľmi milí ľudia. Milí a pohostinní. Pani Lamoorová je hotový poklad. Nič pre ňu nie je priťažké. Keby som nemal taký citlivý žalúdok, u nej by som sa určite schuti najedol. O tom niet pochýb. Okrem toho im aj tak platím za ubytovanie, kým čakám na návrat svojho spoločníka. Veď viete, toho chlapca, čo so mnou cestoval.“

„Naozaj? On niekam išiel? Kam?“

„Iba si chcel obzrieť zrúcaniny,“ odvetil Groanin, pretože nenašiel najmenší dôvod, prečo by jej mal povedať pravdu. „Zaujíma sa o archeológiu.“

„A nie je to nebezpečné? Veď je to ešte len dieťa, nie?“

„John sa o seba dokáže postarať ako málokto. Na to môžete vziať jed, slečna…“

„Montana Retchová. Som fotografka.“

„Groanin,“ predstavil sa a prijal podávanú ruku. „Harry Groanin.“

„Poznáte moju prácu?“

„Nuž, vlastne ani nie,“ pripustil. „Pokiaľ teda vaše fotografie nevychádzajú v Daily Telegraphe.“
„A ako sa vám darí pri pátraní po jeho sestre?“ vyzvedala.
„Čože?“ zamračil sa na ňu.
„John spomínal, že sa zatúlala, či čo.“

„Takže on s vami o tom hovoril?“ Groanin rozpačito pokrčil plecami. „Asi sa aj ona onedlho objaví.“

„A vy ste čo? Ich strýko alebo také niečo?“

„Som zamestnanec ich strýka. Vlastne som jeho londýnsky komorník.“

„Fíha! Ešte nikdy som nevidela ozajstného komorníka.“ Nervózne sa zasmiala. „Mohla by som si vás vyfotografovať?“

„Ak je to vaše želanie, madam, tak áno. Aj keď si neviem predstaviť, načo by vám bola fotografia úbohého jednorukého muža.“

„Ste priskromný, pán Groanin,“ namietla. „V skutočnosti ste nesmierne distingvovaný džentlmen a ten váš anglický prízvuk je proste rozkošný.“ Zdvihla fotografickú brašnu, vybrala z nej fotoaparát a začala fotografovať.
„Škoda filmu,“ komentoval to Groanin. „Mrhať ho na mňa… Fakt škoda.“ Pritom sa však usmieval, lebo mu to lichotilo.
„Vôbec to nie je škoda,“ uistila ho slečna Retchová. Mala pravdu, pretože vo fotoaparáte nebol nijaký film.
V skutočnosti sa o jeho snímky nezaujímala o nič viac ako o fotografovanie ako také. Keby nebol taký natešený z toho, že mu hovorí, aký je distingvovaný (každý muž by sa mal mať na pozore, keď mu nejaká žena tvrdí niečo také), všimol by si, že sa pritom ani nenamáhala zložiť kryt z objektívu. Montana Retchová totiž nebola fotografka. Bola to profesionálna hľadačka džinov, ktorú si Mimi de Ghulle najala na to, aby našla Philippu Gauntovú.
Išlo však o niečo ešte oveľa horšie, lebo pátranie po džinoch, ktoré je pre mundánca samo osebe veľmi náročnou prácou vyžadujúcou nesmiernu odvahu a prefíkanosť, tvorilo iba prvú časť jej špecializácie. Mimi de Ghulle mala presne také čierne srdce, ako si Nimrod vždy myslel, a aj napriek pokusom nakloniť si Ajišu po dobrom tušila, že ak má vyhrať a stať sa modrým džinom babylonským, bude musieť použiť aj oveľa drastickejšie metódy. Preto dve z troch želaní, ktoré od nej dostala Montana Retchová, boli podmienené tým, že nájde a zavraždí osobu, ktorú Mimi pokladala za najväčšiu prekážku na ceste k postu modrého džina. Najala si ju, aby zabila Philippu, tesne po tom, ako sa od Izáka Balajagu dozvedela, že Ajiša sa chystá vymenovať ju za svoju nasledovníčku. Jej dcéra Lilith s týmto rozhodnutím srdečne súhlasila. „Neznášam to dievčisko,“ vyhlásila. „Jediné, čo ľutujem, je, že nebudem pri tom, keď Philippa Gauntová dostane, čo si zaslúži.“

Nájsť džina však bola ťažká a nebezpečná práca a zabiť ho – aj keď bol taký mladý ako Philippa – bolo ešte ťažšie a nebezpečnejšie. Pre Montanu Retchovú to riziko však stálo za to. Výsledok prvého z jej troch želaní už ležal v trezore švajčiarskej banky Suchard a Lindt. Boli to peniaze – hrozne veľa peňazí. Oveľa viac, ako bankový úradník, ktorý ich prijímal, kedy videl pokope. Bolo ich dosť na to, aby sa za ne dala kúpiť menšia africká krajina alebo poriadna usadlosť v nejakej väčšej. Už sa nevedela dočkať toho, keď skončí túto prácu a pustí sa do míňania. Bola však trpezlivá. Musela. Rozhodla sa, že najlepší spôsob, ako nájsť Philippu Gauntovú, bude sledovať jej brata Johna. Práve preto sa objavila v Samare, kde sa vypytovala tak dlho, až kým nevystopovala Groanina do reštaurácie Kebabylon na Bagdadskej ceste.
Skončila s fotografovaním a strčila fotoaparát naspäť do brašny, priamo na revolver Magnum Opus, ktorým sa chystala zlikvidovať svoju obeť. Zo skúsenosti vedela, že najlepší spôsob, ako zabiť džina, je vystreliť po ňom zo zbrane s najvyššou možnou rýchlosťou strely. Pri menších pištoliach sa stávalo, že džin sa premenil na dym, skôr ako projektil preletel prvého pol metra. Pri revolveri Magnum Opus na to jednoducho nedostal šancu. Strely z neho vylietali rýchlosťou takmer deväťstopätnásť metrov za sekundu. Jedinou nevýhodou jeho použitia bola jeho hmotnosť. Vážil vyše dva a štvrť kilogramu, takže bol ako činka. Tento revolver ste netasili. Mohli ste ho nanajvýš tak zdvihnúť. Väčšinou ho používali na lov medveďov grizly, no pre Montanu Retchovú to bola najobľúbenejšia zbraň. Hovorila jej „džinobijec“.
„Ste veľmi fotogenický,“ povedala Groaninovi.
Komorník sa šťastne usmial. Už dávno nepočul od žiadnej ženy takýto milý kompliment.
Ešte vždy tam sedeli, keď o hodinu neskôr dorazil John so sestrou, sokolom sťahovavým a dvoma mužmi, ktorých Groanin nepoznal. Montana na počesť ich hlasného a jednoznačne šťastného stretnutia opäť vytiahla fotoaparát a priložila si hľadáčik k oku, predstierajúc, že fotografuje. Tentoraz však mala taký, ktorý dokonale ovládala. Bola v ňom skrytá termálna kamera využívaná na snímanie telesného tepla osôb a predmetov. Používala ho z jednoduchého dôvodu – z tela džinov totiž vychádza dvojnásobne viac tepla ako z ľudí.
„Philippa!“ zvolal komorník a pritisol si ju k svojmu rozložitému bruchu.
„Pán Groanin!“ vítal sa s ním John. „Poďte, zoznámim vás s Alanom a Neilom.“

„To akože…“

„Veru tak.“

„Nuž, je mi cťou, páni. Veru tak, je mi veľkou cťou.“ Komorník si podal ruku s Alanom a Neilom, ktorí mali v hľadáčiku termálnej kamery slečny Retchovej žltú farbu.
John kývol na pozdrav aj Montane a ona sa naňho sladko usmiala. Podobne ako jeho sestra, aj on bol v hľadáčiku celý červený, čo znamenalo, že vyžaruje silné teplo. Je to celkom milé decko, pomyslela si. Škoda, že musím zabiť aj jeho, ale nedá sa nič robiť. Zlikvidovať iba jeho sestru a jeho nechať nažive by znamenalo priveľké riziko.
K Johnovi pristúpil Darius a nadšene ho objal. „Rád ťa zasa vidím,“ povedal.
Slečna Retchová uložila termálnu kameru naspäť do brašny a chytila pogumovanú pažbu svojho strieborného revolvera. Kým sa Groanin objímal s Johnom a Philippa sa predstavovala Dariusovi, naslepo vyklopila bubienok a hmatom skontrolovala, či je v každej komore výkonný náboj. Keď mala istotu, že je všetko tak, ako má, znova bubienok zacvakla, odistila poistku a vytiahla zbraň z brašny. Vravela si, že keby sa John posunul ešte o kúštik doľava, mohla by obe dvojčatá dostať jednou ranou.
Montana Retchová bola naplno zabratá do práce, takže si vôbec nevšimla, že v tieni za ňou sa objavila vysoká, oslnivo krásna žena. Keby si ju prezrela termálnou kamerou, videla by, že jej telo je celé červené, presne ako telá jej dvoch detí. Nebol to totiž nik iný ako Layla Gauntová, ktorej nečakaný a zatiaľ aj neohlásený príchod do reštaurácie Kebabylon bol priamym následkom toho, čo sa stalo s Alanom a Neilom.
Nijaký džin nemôže prehliadnuť, keď zomrie niekto, koho premenil na zviera. Alan a Neil mali šťastie, že vtedy, keď ich pred vyše desiatimi rokmi premenila na psy, to urobila tak, aby po skončení svojho psieho života opäť nadobudli ľudskú podobu a žili ďalej ako ľudia. Nechcela ich život obmedziť iba na roky, počas ktorých budú psami. Bola už proste taká.
A bolo, pravdaže, jasné aj to, že ak zomreli naraz, znamená to, že dvojčatám hrozí nejaké vážne nebezpečenstvo. Medzičasom sa aj napriek veľmi obmedzeným kontaktom so svetom džinov dopočula, že Ajiša uniesla jej dcéru, a porušila svoj sľub, že už nikdy nevyužije džinovskú moc. Vytvorila si mimoriadne silný veterný vír a okamžite sa na ňom odviezla na stretnutie s modrým džinom.
Zbraň v ruke Montany Retchovej nevidela. Aspoň teda nie hneď. Bola priveľmi zamestnaná pozeraním na dvojčatá a ohromnou úľavou z toho, že sú v poriadku. Ďalším dôvodom, prečo si ju hneď nevšimla, bolo to, že mala oči plné slz. Boli to slzy ľútosti, pretože presne vedela, prečo Ajiša Philippu neprenasledovala. Bolo to preto, lebo jej Layla sľúbila, že sama prevezme funkciu modrého džina namiesto svojej dcéry, keď Ajiša zomrie.
Bolo jej jasné aj to, že Ajiša práve toto chcela od samého začiatku – už od chvíle, keď jej to ponúkla v newyorskom hoteli Pierre a ona to odmietla, zrejme presne podľa Ajišinho očakávania. Ani na moment jej vtedy nenapadlo, že by sa Ajiša zachovala tak bezcitne a uniesla jej dcéru, aby ju prinútila urobiť, čo od nej žiada. Podcenila ju, čo bolo teraz bolestne očividné. Predstava, že sa niečoho takého dopustila jej vlastná matka a Philippina babička, ju celkom vyviedla z miery Teraz s tým už aj tak nemohla nič robiť, no aspoň načas sa chystala svoju dohodu s modrým džinom pred deťmi utajiť.
„Ani hnúť!“ zvolala Montana Retchová a namierila štyridsať centimetrov dlhú hlaveň svojho revolvera na Philippinu hlavu.
Boli to posledné slová, ktoré v živote vyriekla. Len čo totiž zazneli, v miestnosti sa modro zablyslo a ozvalo sa ohlušujúce zadunenie, takže všetci – alebo aspoň všetci mundánci – si mysleli, že tá žena skutočne vystrelila. Iba John a Philippa tušili, čo sa naozaj stalo, lebo vedeli, že využitie džinovských schopností v stave veľkého hnevu často sprevádza pach síry – látky, ktorá sa hojne vyskytuje v tele každého džina.
Nasledovalo hlasné buchnutie. Vyše dvojkilový revolver Magnum Opus spadol na plastový stôl a z neho na podlahu. Všetci si odrazu uvedomili, že slečna Retchová kamsi zmizla, na jej mieste je akási striebristá mačka a akoby odnikiaľ sa tam objavila Layla Gauntová.
„Mama!“ zvolala Philippa a rozbehla sa k nej o zlomok sekundy skôr ako jej unavenejší brat.
„Zlatká moje!“ povedala Layla a oboch ich láskyplne objala. Groanin zdvihol zo zeme revolver a poťažkal ho v ruke. „Slečna Retchová,“ nadhodil neisto, „nehovorte, že…“

„Bohužiaľ, áno, Groanin.“ Pani Gauntová rozkopla fotografickú brašnu, a keď uvidela termálnu kameru, smutne prikývla. „Podľa všetkého to bola profesionálna hľadačka džinov. A nájomná vrahyňa.“

„Ale mne pripadala taká milá…“ jachtal komorník. Potom mu však pohľad padol na Magnum Opus a konečne pochopil, ako vážne to tá žena myslela. „Kto ju najal? Ajiša?“

„Nie,“ odvetila pani Gauntová s absolútnou istotou. „Bol to niekto iný.“

„Kto?“ chcela vedieť Philippa.
„Mám isté podozrenie,“ pripustila Layla, hoci vedela, že naisto by sa to mohla dozvedieť iba vtedy, keby zrušila svoje puto a premenila Montanu naspäť na človeka, a to sa jej nechcelo. Okrem toho bolo možno dobre, že to nevie. Aspoň nateraz.
„Preto si prišla?“ spýtala sa jej Philippa. „Vedela si, že nám niečo hrozí?“

„Áno,“ prikývla mama. „Keď som cítila, čo sa stalo s Alanom a Neilom, vedela som, že je zle. Máme šťastie, že som sa sem dostala včas, aby som zastavila tú ženskú.“

„Nech už však bola ktokoľvek a plánovala čokoľvek,“ poznamenala Philippa zdvíhajúc mačku a hladiac ju po sivej hlave, „teraz je z nej rozkošná mačička. Môžeme si ju nechať? Prosím, mami… Najmä teraz, keď už nemáme psy. Veď vieš, že som vždy túžila po mačke.“

„Áno, zlatko,“ odvetila Layla. „Ak chceš, môžeš si ju nechať.“ Letmo sa pozrela na Alana a Neila. „Zo skúsenosti viem, že najlepšími domácimi maznáčikmi sú zvieratá, ktoré boli kedysi ľuďmi.“

„Nebyť ich dvoch, zrejme už nie som medzi živými,“ vyhlásil John.
„Ja viem.“ Layla prešla k bratom Gauntovcom a podala si s nimi ruku. „Ďakujem vám,“ povedala. „Dúfam, že ste nezatrpkli.“

„Ale kdeže,“ uistil ju Alan. „V skutočnosti to bola celkom zábava. Myslím to, keď sme boli psami.“ Pozrel sa na Groanina a pokrčil plecami. „Naozaj. Malo to svoje svetlé stránky.“

„Až na chvíľu, keď sa nás John pokúsil premenovať na Winstona a Elvisa,“ dodal Neil.
„Edward bude rád, že vás opäť vidí v ľudskej podobe,“ povedala im pani Gauntová. „A ja takisto. Veľmi ste mi chýbali.“

„Pozri sa, Layla, dostali sme, čo sme si zaslúžili,“ pripustil NeiL „Poučili sme sa z toho.“

Alan zatiaľ hľadel na mačku vo Philippinom náručí, akoby sa po nej hrozne túžil vrhnúť. „Musím povedať, že som rád, že si nás premenila na psy a nie na mačky,“ poznamenal. „To by som asi nezvládol. Neznášam mačky.“

„To z teba hovorí pes, Alan,“ vysvetlil mu Neil. Mal pravdu. V oboch bratoch už navždy ostalo čosi z čistokrvného rotvajlera.
John poškrabkal mačku pod bradou. „Ako ju budeme volať?“ spýtal sa. „Nemôžeme jej hovoriť slečna Retchová.“

„Tá ženská sa volala Montana,“ zapremýšľal nahlas Groanin. „Lenže Montana nie je vôbec dobré meno pre britskú krátkosrstú mačku.“ Na chvíľu sa odmlčal. „Malo by to však byť niečo, čo by ladilo s jej predchádzajúcim menom a zároveň evokovalo jej mačaciu podobu. Čo takto Monty podľa slávneho britského generála?“

„Dobre. Bude sa volať Monty,“ súhlasil John. „Mimochodom, mami, znamená to, že si sa vrátila do rodinného podnikania?“

Pani Gauntová sa usmiala. Nemalo význam kaziť túto šťastnú chvíľu pravdou o tom, prečo prišla do Iraku. „Áno, miláčik. Či sa mi to už páči, alebo nie. Vieš, podľa bagdadských pravidiel musia zrieknutie sa džinovskej moci rešpektovať všetci džinovia a nechať toho, kto sa takto zaviazal, na pokoji. Ak však tento sľub poruší a využije svoju moc, nemôže čakať, že ho ostatní budú rešpektovať. Rovnako nie je možné ani ho znova zložiť. Veci sa majú tak, že momentálne by bolo jednoducho príliš nebezpečné, keby som svoju moc nevyužívala. Ja totiž môžem svoj nový sľub ctiť, ale ostatní džinovia – nepriatelia nášho kmeňa – ho ctiť nebudú. Nemusia.“

„Otec z toho nebude práve nadšený, čo?“ nadhodila Philippa.
„Nie, zlatko. Nebude tým vôbec nadšený, no nedá sa s tým nič robiť. Na druhej strane som si istá, že toto rozhodnutie pochopí, keď mu vysvetlím, čo ma k nemu viedlo. Vždy mi rozumie. Je to jeden z dôvodov, prečo som sa zaňho vydala.“

„Čo mi pripomína jednu vec,“ povedal John, ktorého stále mátala spomienka na to, ako musel zabiť siedmeho strážcu podsvetia v podobe svojho otca. „Ako sa má?“

„Dobre,“ odvetila mama.
„Naozaj? Celkom dobre?“

„Naozaj. Videla som ho len včera. Pozdravuje ťa, zlatko.“ John si ticho vydýchol. „Počuj, asi by som mal zavolať Nimrodovi. Mali by sme mu povedať, že sme v poriadku.“

„Áno,“ súhlasila. „A je načase, aby sme odtiaľto odišli. Aj otec si už určite robí starosti.“

„Neviem si predstaviť, ako sa všetci natrepeme do toho auta,“ namietol Groanin. „Teraz je nás už sedem, a to nerátam Finlaya.“

Layla iba pokrútila hlavou. „Nemusíme ísť autom. Mám v púšti zaparkovaný vzdušný vír.“

„To je výborné,“ vyhlásil John. „Lebo ja by som sa na to momentálne nezmohol. Myslím na vír.“

„Ja som taká unavená, že to radšej ani neskúšam,“ pripustila Philippa.
„Ajiša na teba zrejme použila džinhibítor,“ povedala jej mama. „Špeciálne puto, ktoré ťa pripravilo o všetky schopnosti, aby si ich nemohla použiť proti nej. Chvíľu potrvá, kým to prejde.“

„Ale kým odídeme,“ ozval sa John, „mohla by si niečo spraviť pre Dariusa a jeho rodinu. Má ťažký život. Musí jazdiť s taxíkom, aby ich všetkých uživil, a to má iba dvanásť rokov.“

„Dobre,“ súhlasila. „Zabezpečím, aby jeho rodina netrpela núdzou. Darius sa potom bude môcť vrátiť do školy.“

„Do školy?“ Chlapec vystrúhal bolestnú grimasu.
„Existuje iba jediná škola, do ktorej by rád chodil,“ vysvetlil John s úsmevom. „A to je taká, v ktorej sa človek naučí, ako sa stať jazdcom Formuly jeden.“ Ukázal na plagát na stene. „Ako Michael Schumacher.“

„Nuž,“ vyhlásila mama, „keď na to bude mať vek, zabezpečíme, aby sa do takej dostal. Ale predtým musí chodiť do normálnej školy ako všetky deti. Dobre, Darius?“

Darius bol v siedmom nebi. Už mu neprekážala ani predstava, že sa má vrátiť do školy. „Ale nemohli by ste pre mňa urobiť ešte jednu vec?“ spýtal sa Johna. „Ide o toho chlapa, čo mi zabil otca. Nedalo by sa premeniť ho na mačku, prosím? Alebo na psa. Pes, mačka, to je jedno, ale hrozne rád by som videl, ako sa mení na nejaké zviera.“

„Nie,“ zasmial sa John. „To je absolútne vylúčené.“ Tá prosba mu však pripomenula sľub, ktorý dal sokolovi Finlayovi. Chytil sa teda mamy za ruku, využil jej energiu, vyslovil svoje spúšťacie slovo a premenil ho naspäť na človeka. Bolo to len dobre, lebo sokol a mačka Monty po sebe už nejaký čas veľmi nepríjemne zazerali.
„Ďakujem pekne,“ povedal Finlay a vypľul na podlahu reštaurácie zvyšky vrabca – svojho posledného jedla v tele sokola sťahovavého.
„Chceš sa s nami odviezť?“ spýtal sa ho John. „Mohli by sme ťa vysadiť trebárs v Londýne. Pán Groanin tam býva spolu so strýkom Nimrodom, ktorý na nás však čaká v Ammáne. Najprv sa teda zastavíme tam. Viezol si sa už niekedy vo vzdušnom víre, Finlay? Je to parádny zážitok.“

DVADSIATA TRETIA KAPITOLA
EPILOGUYANA
Len čo sa Nimrod od svojej sestry Layly dozvedel, že Ajiša už má inú kandidátku na post modrého džina a Philippa je na slobode, došlo mu, čo sa stalo. Vedel, že Layla sa musela ponúknuť, že to namiesto dcéry vezme ona sama. Vravel si, že pre ňu vždy bolo typické práve takéto nesebecké konanie, a bol na ňu nesmierne hrdý. Kvôli jej manželovi a dvojčatám, ktoré veľmi rád znova videl, však radšej nič nepovedal, a to aj vo chvíli, keď to deti samy nadniesli pri neskorom obede v ammánskom hoteli.
„Ktovie, kto teraz bude novým modrým džinom,“ nadhodila Philippa.
„Ajiša iste niekoho nájde,“ odvetil Nimrod nevinne, vyhýbajúc sa pohľadu svojej sestry.
„Svojím spôsobom mi jej je celkom ľúto,“ pokračovala Philippa. Momentálne aj ona čosi tajila, a to zistenie, že Ajiša je jej starou mamou a teda mamou Nimroda a Layly. Zatiaľ to neprezradila ani Johnovi. „Myslím Ajišu. Modrý džin babylonský musí byť hrozne osamelý.“

John, ktorý netušil, že Hedviga prišla do Ammánu na Nimrodovo naliehanie, aby sa dobrovoľne prihlásila na tento post, sa spýtal: „Nechcela by si niečo také skúsiť, Hedviga?“

Hedviga takisto vytušila, že to miesto už patrí Layle, a tak sa iba nervózne usmiala a pokrútila hlavou. „Ale kdeže, John!
To nie je nič pre mňa. Mám priveľa práce so svojím poslaním. Vlastne som na ceste do Káhiry. Chystám sa pozrieť na zúbok miestnym kasínam.“

„Asi tam pôjdem s tebou,“ vyhlásil Nimrod. „Pred pár hodinami mi telefonoval Kremolláh, ktorý – ako zrejme všetci viete – mi tam dáva pozor na tuchemeter. Vravel, že ručička sa výrazne nachyľuje smerom k smole, takže by som sa na to asi mal pozrieť osobne a potom prípadne zistiť prečo.“

„S tým ti môžem pomôcť aj ja,“ vyhlásila Philippa.
„Ty?“ začudovala sa jej mama. „Ako?“

„Kým som bola u Ajiše, prišla jej správa o tom, že Bull Huxter zmizol aj s nádobou, v ktorej je zavretý Iblis,“ vysvetlila im obom. „S tou, v ktorej mal putovať do vyhnanstva na Venušu.“

„Zmizol?“ zvolal Nimrod. „Ako to myslíš, že zmizol?“

„Obe sme došli k záveru, že ten mundánec Ajišu jednoducho podviedol,“ odvetila Philippa. „Proste sa vyparil aj s jej peniazmi alebo, čo by bolo ešte horšie, so svojimi plánmi s Iblisom. Veď vieš, tri želania po tom, čo ho prepustí z fľaše.“

„No do lampy, dieťa moje!“ zdesil sa Nimrod. „Chceš vari povedať, že kým si tu nenáhlivo vychutnávame fajnové jedlá, kdesi na zemi pobehuje Iblis s vindictou v srdci?“

Philippa mlčky prikývla.
„Prečo si mi to nepovedala hneď?“

„Hovorím ti to teraz, no nie?“ odsekla, a keďže toho všetkého už začínala mať naozaj dosť, dodala: „Vieš, pripadá mi trocha čudné, že sa na mňa dokážeš takto zlostiť aj po tom všetkom, čím som musela prejsť v rukách vlastnej starej mamy!“

Ak si však myslela, že to zapôsobí ako bomba, poriadne sa mýlila.
„Na to teraz nie je čas,“ povedal Nimrod a vstal od stola. „Toto je oveľa vážnejšie. Musíme toho Huxtera nájsť, a to čo najskôr.“

„Možno viem, kde je,“ ozvala sa Layla. „Edward s ním predvčerom telefonoval. V tom čase bol vo Francúzskej Guyane, v akomsi meste Kourou.“

„Môžeme sa tam zastaviť cestou do New Yorku,“ vyhlásil Nimrod a smutne sa pozrel na Finlaya. „Je mi ľúto, ale, bohužiaľ, asi ťa nebudeme môcť odviezť až domov. Musíme okamžite vyraziť do Francúzskej Guyany. Vieš, jeden veľmi nebezpečný džin menom Iblis sa…“

„To je v poriadku,“ uistil ho Finlay. „Aj tak som sa nechcel vracať domov.“

„Pozri sa,“ povedal mu Nimrod jemne, „určite ti budem vedieť pomôcť urovnať to, čo sa stalo medzi tebou a tvojím otcom. Keď k tomu došlo, bol veľmi nahnevaný. Určite mal medzičasom dosť príležitostí popremýšľať o tom a teraz to ľutuje.“

„To je pravda, ako aj to, že ani ja nie som bez viny,“ pripustil chlapec. „Nesprával som sa ako práve najlepší syn, aj keď to bolo možno preto, lebo som mal takého mizerného tatka. Teraz som však hovoril s Hedvigou a dohodli sme sa, že s ňou pôjdem do Káhiry. S jej pomocou vyhrám dosť peňazí na to, aby som mohol doštudovať. Nakrátko si tam nájdem nejakú prácu, a to, čo mi za ňu zaplatia, investujem do stávky v kasíne, aby som vyhral nejakú poriadnu sumu.“

„Presne tak,“ podporila jeho slová Hedviga. „Myslím, že nám to spolu výborne pôjde. Teda za predpokladu, že sa bude držať môjho systému.“

„Nie som si istý, či také niečo schvaľujem,“ namietol Nimrod. „Hazardné hry sú hrozná neresť.“

„Lenže toto nebude nijaký hazard,“ bránil sa Finlay. „Nie vtedy, keď využijem jej systém. Povedala mi o ňom úplne všetko. Hazard znamená, že človek riskuje a môže aj prehrať, ale to sa s týmto systémom jednoducho nedá. Pri ňom ide o istú výhru.“
Nimrod si pamätal, ako to dopadlo v Monte Carle, a tak s ním nakoniec musel súhlasiť. No a aj keby nemusel, nemal dosť času na to, aby sa tam s nimi hádal.
„Tak veľa šťastia,“ povedal Finlayovi John. „Ospravedlňujem sa za to všetko.“

„Kašli na to. Byť sokolom bolo zábavné.“

„Všakže?“ prikývol John nadšene. „Je to fakt paráda, no nie?“

Galibi Magana bol chlapec z Francúzskej Guyany. Mal asi tak desať rokov, no naisto to nevedel. Živil sa prehrabávaním odpadkov na veľkej skládke neďaleko hlavného mesta Cayenne. Bol jedným z azda stovky detí, ktoré tam niekedy aj šesť či osem hodín v kuse prehľadávali odpadky a vyberali z nich všetko, čo by im vynieslo aspoň pár halierov. Pracoval holými rukami, bol bosý a nemal ochrannú masku, hoci na skládku sa ukladal aj nebezpečný odpad. Niekedy v odpadkoch dokonca aj spal. Väčšinou sa z nich snažil vyhrabať hovädzie kosti, plechovky od nápojov, polyetylén a plastové fľaše, no jedného dňa medzi nimi narazil na lesklú kovovú nádobu, ktorá sa líšila od všetkého, čo tam kedy videl. Zdalo sa mu, že je z hliníka a určite bude veľmi cenná. Jej krása však bledla v porovnaní s nádherou toho, čo ukrývala – krištáľovej fľaštičky, ktorá sa nepodobala na nič, čo ľudia vyhadzovali do smetí.
Keď ju našiel, nikomu o tom nepovedal. Mal na to dva dôvody. Prvým z nich bol strach, aby mu ju niekto neukradol. Tá nádoba bola krásna a fľaštička priam prenádherná. Keď ju pridržal proti slnku, jeho lúče sa odrážali na brúsenom hrdle, takže mu pripomínala vesmírne rakety, ktoré občas štartovali z neďalekého centra v Kourou. Všetci kamaráti by mu ju šialene závideli. Ešte dôležitejším dôvodom bol však hlas, ktorý ho z nej oslovoval. Bál sa, že by si všetci mysleli, že mu preskočilo, a možno by tam už potom nemohol pracovať. Veď ako inak sa dá vysvetliť hlas vychádzajúci z brúsenej fľašky?
Francúzska Guyana leží v Južnej Amerike a Galibi, ktorý nevedel čítať a nikdy nechodil do školy, nemal ani potuchy o džinoch a tradícii, podľa ktorej musia splniť tri želania každému, kto ich vyslobodí zo zajatia vo fľaši alebo lampe. Preto si skôr myslel, že prichádza o rozum, a niežeby to mohlo byť niečo, čo prinesie do jeho života obrat k lepšiemu – a nie iba jeden, ale hneď tri.
Vravel si, že ak mu náhodou nepreskakuje, potom by to mohol byť Kajeri – nebezpečný démon, ktorý sa často objavoval na miestach, kde bolo veľa mravcov. No a na skládke ich bolo skutočne veľa. Kam sa človek pozrel, všade ich boli celé milióny.
Pre Iblisa z kmeňa Ifritov, lebo práve on bol ten džin vo fľaštičke, to znamenalo vážny problém – ako presvedčiť niekoho, kto v živote nepočul o Aladinovi ani inej rozprávke z Blízkeho východu, že mu môže splniť želanie, a nie jedno, ale tri.
„Určite si už počul príbeh o duchovi z lampy,“ vravel mu, škrípajúc v duchu zubami, že používa slovo, ktoré by správny džin nikdy nevyslovil, lebo je vyhradené pre hlúpych mundáncov. „Musel si ho vidieť aspoň v kine alebo televízii.“

Pri zmienke o televízii si takmer od zlosti zahryzol do jazyka. Neznášal ju nado všetko na svete. Keby mohol, osobne by zničil každý televízny prijímač na celom svete. Zatiaľ sa však musel uspokojovať s tým, že rušil signál vysielania a príjem programov, ktoré mundánci z akéhosi neznámeho dôvodu považovali za nesmierne dôležité. Ak by mal povedať, prečo sú mundánci takí prízemní, určite by na prvom mieste uviedol ich lásku k televízii.
„My nemáme televízor,“ odvetil Galibi, „a ja som nikdy nepočul ani o nijakom Aladinovi, ani o tom duchovi, o ktorom hovoríte.“

Tentoraz si Iblis už naozaj do toho jazyka zahryzol. Sprostá smola! Zo všetkých deciek na svete musí naraziť na debilného negramotného zasrana, ktorý o džinoch ešte ani nepočul! Nuž, aj to asi bolo lepšie ako ten mundánec – Bull Huxter –, ktorý mal pôvodne na starosti jeho fľašu. Bol to kretén, ktorému Ajiša zaplatila desať miliónov dolárov za to, že tú fľašu uloží do vesmírnej sondy Vlčiak smerujúcej na Venušu. Na Iblisa sa usmialo šťastie – ten chlap zhrabol peniaze, no namiesto do sondy hodil nádobu s fľaškou do kufra svojho auta. Iblis predpokladal, že to robí preto, lebo zistil, že v nádobe je uväznený mocný džin, a chce od neho splnenie troch želaní. Nakoniec sa však ukázalo, že Huxter jednoducho predal trikrát viac nákladného priestoru, ako v sonde naozaj bolo, a nielenže nemal tušenia, že v nádobe je džin, ale zjavne sa ju vôbec nechystal otvárať. Navyše bol hluchý ako delostrelecký kôň – ohluchol zrejme z toho, že sa zúčastnil priveľkého počtu štartov vesmírnych rakiet – a nepočul nič z toho, čo sa mu Iblis snažil povedať. Toto decko ho aspoň počulo, aj keď mu zatiaľ nedôverovalo.
Iblis bol však prefíkaný. Veľmi prefíkaný.
„Nie som démon, Galibi,“ uistil ho sladkým hlasom, snažiac sa prekonať jeho celkom rozumné obavy. „Som vedec, ktorému sa nepodaril jeden experiment. Nie démon, ale človek, ktorý sa nešťastnou náhodou zmenšil. Chápem však tvoje obavy, že by som mohol byť démon. Mám pre teba návrh: Túto fľašu ani nemusíš otvárať. Stačí, ak ju odnesieš niekomu, kto ti za ňu dá parádnu odmenu. Predtým však musíš zatelefonovať do Spojených štátov. Vieš, čo je hovor na účet volaného, Galibi?“

„Nie.“

„Poviem ti číslo toho človeka, a keď naň zavoláš, bude za telefonát platiť on a nie ty. Potom príde sem a dá ti veľa peňazí. Bude to zaslúžená odmena, presne, ako som vravel. Je to jednoduché.“

„Ale čo ak je aj on nejaký démon?“

„Koľkokrát ti to mám ešte zopakovať, Galibi?“ vzdychol si Iblis. „Nie som zlý duch. Som dobrý.“ Už pri týchto slovách však v duchu zvažoval, aký krutý a bolestný osud uvalí na toho chlapca, len čo sa ocitne na slobode. Potrestá aj Bulla Huxtera – ak za nič iné, tak za to, že je hluchý ako poleno. Najhoršie útrapy si však, pravdaže, nechá pre Nimroda a tých dvoch malých hnusákov, ktorí ho dostali do tejto fľaše.
„Mohol by si byť Kajeri,“ nedal sa presvedčiť Galibi.
„Čo presne je ten Kajeri? Prezraď mi to!“

„Treba si naňho dávať pozor v období dažďov a aj všade, kde je priveľa mravcov.“

Iblis si znova vzdychol. „Pozri sa, Galibi, naozaj nie som Kajeri Ak pre nič iné, tak preto, lebo neznášam dážď. Nemám rád ani mravce, a ak aj áno, tak iba ako potravu.“

Na moment sa zľakol, že urobil chybu, a u väčšiny obyčajných detí by to tak aj bolo. Predstava, že konzumuje mravce, by u nich nepochybne spôsobila, že by začali šípiť, že vo fľaši je čosi čudné, a dali by si väčší pozor. Lenže Galibi bol chudobný, veľmi chudobný, a hrsť mravcov preňho niekedy znamenala užitočný zdroj proteínov.
„Aj ty rád ješ mravce?“ spýtal sa chlapec.
„Pravdaže,“ uistil ho Iblis, ktorému neunikol fascinovaný tón jeho hlasu. „Najmä…“ a teraz sa uňho prejavila typická ifritovská genialita vo veciach zla, „… najmä také, čo sú obalené v čokoláde.“

„V čokoláde?“ Galibimu tá predstava až takmer vyrazila dych. „Naozaj?“

„Naozaj,“ uistil ho. „Sú fantastické. Je to jedna z najlepších vecí, aké som kedy jedol.“

„Aj ja by som to niekedy rád ochutnal,“ pripustil chlapec.
„Galibi, chlapče drahý, ak zavoláš môjmu synovi Rudyardovi, ako som ťa prosil, dostaneš odo mňa toľko mravcov v čokoláde, koľko len zvládneš zjesť.“

Na severe sa začínal Atlantický oceán plný smrteľne nebezpečných žralokov. Na juhu sa rozprestieral dažďový prales, v ktorom po desaťhodinovom lete pristál Nimrodov vzdušný vír. Spomedzi stromov sa postupne vynorili John, Philippa, Nimrod, Layla, Alan, Neil a pán Groanin s mačkou Monty a lampou, v ktorej bol majster Rakšasas. Pred nimi sa ťahal elektrický plot chrániaci Central Spatial Guyanas – vesmírne stredisko vo Francúzskej Guyane. Nachádzalo sa iba niekoľko kilometrov od Diabolských ostrovov, na ktoré Francúzsko kedysi posielalo dovolenkovať svojich kriminálnikov, a strážila ho Cudzinecká légia, známa po celom svete svojou čestnosťou a zdvorilosťou. Napohľad sa zdalo, že do centra nikto nemá šancu len tak preniknúť, pre päticu džinov a ich ľudských spoločníkov to však neplatilo.
„Nemyslím, že sa im bude páčiť, keď sa v ich vesmírnom stredisku len tak objaví sedem cudzincov a jedna mačka,“ nadhodil Alan. „Toto by mala byť prísne zabezpečená oblasť. Musíme byť opatrní, inak by nás mohli zastreliť alebo také niečo. Napríklad sťať gilotínou.“

Nimrod však iba zamrmlal „QWERTYUIOP“ a inštaloval do elektrického plota zmenšeninu Víťazného oblúka, aby sa ním dalo nielen bezpečne prejsť, ale aj aby to lahodilo oku.
„Ani toto sa im nebude páčiť,“ okomentoval to Alan. „Vyzerá to trocha pohŕdavo. Akoby sme si z nich chceli robiť posmech.“

„Nezmysel,“ vyhlásil Nimrod. „Ako by sa im mohol nepáčiť Arc de Triomphe? Dal ho postaviť sám Napoleon na oslavu bitky pri Slavkove a toto je dokonalá kópia v mierke jedna k desiatim. Máš však pravdu v tom, že nie sme Francúzi. Áno, asi bude naozaj lepšie, keď tam pôjdem sám. Hovorím perfektne po francúzsky, takže si ma nikto ani nevšimne.“

„V takom obleku?“ zasmial sa John.
Nimrod sa na seba pozrel. Ani červená na semafore nemohla vyzerať nápadnejšie ako on. Mal červený oblek, červenú košeľu, červenú kravatu, červené topánky, červenú vreckovku a červené ponožky. „To je pravda,“ povedal. „QWERTYUIOP.“

V okamihu tam pred nimi stál ten istý Nimrod, no v uniforme generála Cudzineckej légie. V bielej čiapke képi, bielych rukavičkách a s ostročervenými výložkami vyzeral veľmi distingvovane.
„Čo vy na to?“ spýtal sa.
„Veľmi beau geste“ odvetila Layla.
„Tak mi držte palce.“ Rázne im zasalutoval a prešiel cez Víťazný oblúk smerom, ktorým mali ležať hlavné budovy vesmírneho centra.
Všetci sa posadili, aby počkali na jeho návrat.
„Ten modrý džin… Ajiša… je naozaj naša stará mama?“ spýtal sa po chvíli John.
„Áno, zlatko,“ odvetila mu mama.
„Prečo si nám to nikdy neprezradila?“

„Nechcelo sa mi o tom hovoriť,“ pripustila. „Veľmi ma bolelo, že dala prednosť postu modrého džina pred starostlivosťou o mňa a Nimroda. Aspoň teda v tom čase.“

„Boli ste veľmi malí?“ vyzvedala Philippa. „Myslím vtedy, keď od vás odišla.“

„Nuž, asi sme boli trocha starší ako ty a John, ale nie oveľa.“ Mama sa na chvíľu odmlčala. „Myslím, že to bol aj jeden z dôvodov, prečo som sa vzdala džinovskej moci.“

„Prečo to spravila?“ spýtal sa John. „Prečo vás opustila?“

„Myslím, že bola presvedčená, že to jednoducho musí urobiť“

„A z rovnakého dôvodu ma zrejme aj uniesla,“ dodala Philippa.
„Áno. Je to celkom možné.“

„Ajiša nie je úplne zlá,“ pokračovala Philippa, „ale rovnako sa dá povedať, že nie je ani dobrá. Je proste…“ Pokrčila nad tým plecami. „Život nie je vždy a všade iba o logike. Spraviť niečo nesprávne je niekedy presne rovnako dôležité ako urobiť to správne. Práve vďaka tomu je život zábavný. Keby sme ho žili akýmkoľvek iným spôsobom, popreli by sme jeho základnú podstatu.“

Layla chvíľu mlčala a potom potešene zistila, že sa vracia Nimrod, takže k tomu už nebude musieť nič povedať. Strýko k nim prišiel v obrnenom transportéri, ktorý si požičal od nižšieho francúzskeho dôstojníka.
„Allons y!“ zavolal na nich po francúzsky. „Ide sa! Naskočte!“

„Kam ideme?“ spýtala sa ho Philippa nastupujúc do pancierového vozidla.
„Do Hotela des Chvaabes,“ odvetil. „Je v Kourou, iba asi dva či tri kilometre odtiaľto. Zdá sa, že v ňom držia v domácom väzení Bulla Huxtera. Francúzi ho vykopli vo chvíli, keď sa ukázalo, že predal niekoľkonásobne viac transportného priestoru, ako v tej rakete v skutočnosti bolo. Sú naňho poriadne nazlostení, ale zároveň sa to snažia udržať pod pokrievkou. Naturellement.“
„Ale ako si to potom všetko zistil?“ vyzvedal John.
„To je najzábavnejšie na tom, keď zo seba urobíš francúzskeho armádneho generála,“ vysvetlil mu Nimrod. „Vojaci ti ochotne povedia všetko, čo vedia. Ak ich požiadaš, dokonca ti uvoľnia aj obrnený transportér.“

Bulla Huxtera skutočne našli v príznačne pomenovanom Hoteli des Chvaabes. Bol v poriadne zúboženom stave. Mal horúčku, no po niekoľkých silných kávach a horúcej sprche im povedal, čo od neho chceli počuť: kde presne sa zbavil nádoby, ktorú dostal od Ajiše. Len čo to z neho dostali, vyrazili na obrovskú skládku odpadov neďaleko Cayenne.
Jej pach cítili už dávno pred tým, ako k nej vôbec dorazili, a presne, ako sa dalo čakať, dokonale ich znechutila. Najhorší bol však šok z toho, keď zistili, že sa na nej živí až stovka detí konkurujúcich kŕdľom morských vtákov, ktoré to tam zjavne pokladali za lacný zdroj potravy.
„Hrozný spôsob, ako stráviť detstvo,“ vzdychol si John.
„V chudobných krajinách si väčšina detí nemôže dovoliť normálne detstvo,“ povedala mu mama. „Vôbec nechodia do školy. Namiesto toho musia odmala pracovať, aby pomohli uživiť svoje rodiny.“ Smutne pokrútila hlavou. „Len čo sa vrátim do New Yorku, musím urobiť niečo, čím by som tým chúďatám pomohla.“

Nimrod medzičasom zohnal všetkých malých zberačov a ponúkol im päťdesiat dolárov za informáciu o striebornej nádobe, ktorú im podrobne po francúzsky opísal.
Deti sa na seba chvíľu iba pozerali – Johnovi a Philippe sa zdalo, že dosť ustráchané –, nakoniec však jeden chlapec menom Herbin našiel odvahu a odviedol ich k miestu, kde ležala. Nimrod ju okamžite otvoril, no ako sa dalo čakať, bola prázdna. Brúsená fľaštička na parfum z nej kamsi zmizla.
Nimrod povedal Herbinovi, že v nádobe bol pôvodne cenný egyptský flakón a že je ochotný zaplatiť ďalších päťdesiat dolárov, ak mu ho dajú. Chlapec sa spočiatku veľmi zdráhal prezradiť im čokoľvek viac, napokon však priznal, že iba deň predtým videl, ako práve také čosi schováva jeho kamarát Galibi. Len čo vyslovil jeho meno, medzi deťmi sa začalo šíriť čosi ako panika. Niektoré sa dokonca rozplakali. Nimrodovi bolo jasné, že to neveští nič dobré.
„Kde je ten Galibi?“ spýtal sa ufúľaného chlapca. „Musím s ním okamžite hovoriť.“

Herbin vystrúhal bolestnú grimasu. „Galibi zmizol,“ šepol vyplašene.
„Preto niektorí z vás plačú?“

„Áno. Myslia si, že sa stal obeťou vudu.“

„Vudu? A to už prečo?“

„Ja na také veci neverím,“ vysvetlil mu chlapec, „ale nedá sa poprieť, že Galibi zmizol a namiesto neho tu ostala iba jeho bábka.“

„Ak smiem, rád by som ju videl,“ povedal mu Nimrod. Herbin ich teda všetkých odviedol k malej svätyni na kraji skládky, v ktorej bolo niekoľko predmetov poskladaných tak, aby tvorili provizórny kríž* Uprostred neho stála na počudovanie verná, asi pol metra vysoká soška chlapca. Zdalo sa, že má okolo jedenásť rokov. Bol bosý a mal oblečené dotrhané džínsy a špinavé tričko.
„Neviem, z čoho je vyrobená,“ pripustil Herbin, „aleje veľmi ťažká, monsieur. A strašne sa naňho podobá. Najmä tie oči. Vidíte? Zdá sa, akoby vás sledovali. Preto sa jej všetci boja.“ Nimrod vytiahol miniatúrnu baterku na krúžku od kľúčov a posvietil ňou soške do očí. „Skutočne je ako živá,“ zamrmlal pochmúrne, keď videl, ako sa zreničky zužujú od svetla. Potom sa obrátil k Layle a po anglicky, aby mu deti nerozumeli, jej povedal: „Je to on.“

„Chceš povedať, že je to ten chlapec?“ zdesil sa John.
„Niet o tom najmenších pochýb.“ Nimrod zamyslene vybral soške z úst akúsi smietku. Spočiatku si myslel, že je to iba špina, no pri bližšom preskúmaní sa ukázalo, že v skutočnosti ide o akýsi hmyz obalený v čokoláde.
„Čo je to?“ chcela vedieť Philippa.
Nimrod ho podozrievavo ovoňal. „Vyzerá to na mravca v čokoláde,“ odvetil. „S najväčšou pravdepodobnosťou obsahuje diminuendo – džinovské puto, ktoré po zjedení spôsobí, že sa zmenšíš a stuhneš na takúto bábku.“

„Chudák chlapec,“ vzdychla Philippa. „Nimrod, mami – musíme mu nejako pomôcť.“

„Čo už môžeme robiť?“ posťažovala sa mama. „Je to Iblisovo dielo. Je to jeho puto vytvorené z jeho moci. Nemôže ho zvrátiť nik okrem jeho samého. Tak to proste je, zlatko.“

Philippa sa spýtavo pozrela na strýka, aj on však iba smutne pokrútil hlavou. „Tvoja mama má pravdu. Je to presne taký nechutný, zlý skutok, akého je Iblis schopný vo chvíli, keď ho niekto vyslobodí z fľaše alebo lampy. Namiesto toho, aby mu splnil obligátne tri želania, doslova ho zredukuje na takúto živú bábku.“

„Živú?“ zvolal Groanin. „Vari nechcete povedať, že nás normálne vidí a počuje?“

„Bohužiaľ, presne tak som to myslel,“ odvetil Nimrod.
„Musí existovať niečo, čo by sme preňho mohli spraviť,“ vyhlásil John s nádejou v hlase.
„Nie bez toho, aby sme mali vo svojej moci Iblisa,“ opravil ho Nimrod. „Vieš, John, je to rovnaké, ako keď si premenil Finlaya na sokola. Iba ty si mu mohol vrátiť ľudskú podobu.“

Kdesi za nimi sa ozval veľký krik. Otočili sa a zistili, že k nim beží niekoľko špinavých detí zo skládky. Jedno z nich nieslo starožitnú brúsenú fľaštičku, do ktorej Nimrod v Káhire uväznil Iblisa. Chýbala na nej zátka a vnútri bol zastrčený kúsok papiera. Bol na ňom odkaz adresovaný Nimrodovi.
„Drahý Nimrod,“ začal čítať strýko. „Kým sa dostaneš k tomuto odkazu, budem už dávno preč, ale nemaj strach, onedlho sa opäť uvidím s Tebou aj tými Tvojimi otrasnými dvojčatami. Možno to bude aj oveľa skôr, ako by si čakal Hovorí sa, že deti majú rady bábiky, a tak som Johnovi a Philippe nechal jednu špeciálnu, aby sa mali s čím hrať Mala by im pripomínať, čo môžu čakať pri našom najbližšom stretnutí Povedzme, že je to taký oneskorený vianočný darček od strýka Iblisa.“
„Toho chlapca berieme so sebou do New Yorku,“ rozhodla Layla.
„Nevravela si, že preňho nemôžeme nič urobiť?“ nechápala Philippa.
„Áno, vravela, ale to bolo pred tým, ako sme sa dozvedeli, že sa nás Iblis chystá navštíviť,“ odvetila mama rázne. „Ak sa u nás ukáže, budem naňho pripravená. Keď ho potom budeme mať tam, kde chceme – zavretého vo fľaši od bielidla –, uvidíme, či ho dokážeme presvedčiť, aby niečo spravil aj s chudákom Galibim.“ Zlostne si zahryzla do pery. „Aj keby to mala byť posledná vec, ktorú dokážem, kým…“ Včas sa zarazila a nedopovedala to. Keď na sebe zacítila Nimrodov pohľad, dodala: „Iblis bude do smrti ľutovať, že sa vyhrážal mojim deťom.“

Po Iraku a Francúzskej Guyane im New York pripadal strašne chladný. Dokonca aj mundánci si sťažovali, že tento január je akýsi priveľmi mrazivý. Deň po tom, čo sa vrátili domov, teplota klesla na mínus dvadsaťsedem stupňov, čo bola podľa novinových správ najnižšia teplota, akú kedy namerali v Central Parku. Johnovi a Philippe to tak rozhodne pripadalo, a keď už museli ísť von, nosili so sebou salamandrie kamene doktorky Sachertortovej, aby si udržali aspoň akú-takú teplotu. Našťastie mali doma saunu, vďaka ktorej sa aspoň občas mohli cítiť ako praví džinovia.
Jedna z prvých vecí, ktoré John urobil po návrate domov, bolo to, že pevne objal otca a skontroloval, či naozaj žije, lebo ho stále mátali spomienky na smrť siedmeho strážcu pod samarskou vežou.
„Čo je to s tebou?“ spýtal sa ho pán Gaunt, keď ho už akosi pridlho nadšene stískal.
„Nič,“ usmial sa John. „Absolútne nič. Iba som rád, že ťa zasa vidím, ocko.“ Usmieval sa od ucha k uchu ešte aj vo chvíli, keď sa priznal, čo spravil s malou zlatou Sochou slobody, a otec mu za trest na štyri týždne zastavil vreckové.
„To nie je smiešne, John,“ vyhlásil. „Mal by si sa tváriť aspoň trocha previnilo.“

„Áno, ocko,“ prikývol chlapec a ďalej sa naširoko usmieval.
„Tak už len za toto ti musím trest predĺžiť na osem týždňov. Ostaneš dva mesiace bez vreckového.“

John pokrútil hlavou, snažiac sa potlačiť ten nadšený úsmev. „Áno, ocko. Je mi to hrozne ľúto. Naozaj.“ Potom ho pre istotu ešte raz poriadne vyobjímal.
Monty si na život u Gauntovcov rýchlo zvykla a svoje vražedné sklony obmedzila na myši a vrabce, ku ktorým sa občas dokázala dostať. Televíziu nemala ani zďaleka tak rada ako Alan a Neil, no rada vylihovala v škatuli na dne skrinky vo vstupnej hale alebo v kuchyni pri sporáku, kde spolu s pani Trumpovou počúvala rádio. Pani Trumpová ju mala zo všetkých najradšej. Niekedy ju dokonca brala do svojho bytu v dome Dakota, pretože Monty zasa zo všetkého najviac obľubovala hudbu Johna Lennona, ktorú mala rada aj ona. Z času na čas sa Monty prešmykla do kina na Východnej 86. ulici, keď tam hrali niečo, čo chcela vidieť. Najmä ak v tom vystupoval nájomný vrah alebo mačka.
Edward Gaunt sa, pravdaže, potešil stretnutiu s bratmi Alanom a Neilom. Pomohlo mu to nemyslieť toľko na skutočnosť, že jeho žena sa vrátila k využívaniu džinovských schopností, a veľkoryso ich pribral do rodinnej investičnej firmy ako plnohodnotných partnerov. Krátko nato Alan a Neil prevzali spoločnosť Mutt n‘ Pooch – najväčšieho výrobcu psích konzerv v Amerike –, a všetci traja z toho ešte viac zbohatli. Na akcionárov spoločnosti nesmierne zapôsobila dôvera v jej produkty, ktorú bratia Gauntovci prejavili tým, že na výročnom zasadaní správnej rady s chuťou zjedli psiu konzervu s bravčovým a jahňacím mäsom.
Layla Gauntová presvedčila Ajišu, aby vystúpila na stretnutí organizačného výboru džinversového turnaja a oficiálne zrušila Philippinu diskvalifikáciu. Potom poslala špeciálny džinovský odkaz Mimi de Ghulle. Bol ním balík obsahujúci revolver Magnum Opus Montany Retchovej, jej kožené rukavice a tri balenia potravy pre mačky.
Dva týždne po návrate prišla Johnovi pohľadnica z Káhiry. Bola od Finlaya a obsahovala samé dobré správy. Finlay s pomocou Hedviginho systému rozbil bank v kasíne Groppi a Ifritovia mu zakázali vstup do všetkých svojich podnikov. Keďže mu však na konte ostali desiatky miliónov dolárov, zjavne mu to neprekážalo, a krátko po pohľadnici poslal Johnovi aj balík. Bol ťažký ako jedna z činiek jeho otca – to preto, lebo sa v ňom skrývala čierna, asi štyridsať centimetrov vysoká soška sokola sťahovavého. Bol pri nej aj odkaz: „Posielam Ti tohto rara avis ako malé memento. Nedovoľ, aby ti uletel“
John tú sošku umiestnil na rímsu vo svojej izbe, kde si ju všimol jeho otec. Obdivne ju zobral do ruky a poťažkal si ju. „Je ťažká,“ skonštatoval. „Čo je to?“

„To, z čoho sa skladajú sny,“ odvetil John s trpkým úsmevom.
PRÍLOHA
Oficiálne pravidlá Džinversooktoanulára – prastarej hry s osemstennými kockami Astaragali.
Džinversooktoanulár je hra pre ľubovoľný počet džinov. Používa sa pri nej sedem osemstenných kociek so stranami označenými symbolmi DUCH, PRIESTOR, ČAS, OHEŇ, ZEM, VZDUCH, VODA a ŠŤASTIE. Poradie ich hodnoty je nasledujúce: najvyššiu hodnotu má šťastie a po ňom nasledujú duch, čas, priestor, vzduch, voda, oheň a zem.
Kocky sa hádžu v škatuľke a ponúkajú sa ďalšiemu hráčovi s hlásením stavu, ktoré musí vždy prevyšovať to predchádzajúce. Keď sa toto hlásenie napadne, jeden z dvojice hráčov príde o „želanie“ podľa toho, či bolo hlásenie pravdivé alebo vymyslené. Každý hráč má k dispozícii tri „želania“. Keď príde o všetky tri, vypadáva z hry.
Hra
Ľubovoľný počet hráčov sedí okolo stola tak, aby si mohli podávať škatuľku s kockami bez toho, že by porušili ich postavenie. Najlepšie sa hrá v skupine štyroch až ôsmich hráčov a na turnaji hrajú vždy iba štyria. Počas hry je prísne zakázané používať džinovské schopnosti, a preto sa kocky hádžu v špeciálnej krištáľovej škatuľke, ktorá má odhaliť každý pokus o nepovolené manipulovanie výsledkov. Takto sú džinovské vlastnosti prekonané schopnosťou hráča blufovať lepšie ako jeho protivníci.
Každý hráč, ktorý sa pokúsi použiť pri hre džinovskú moc, je okamžite diskvalifikovaný.
O prvom hráčovi kola rozhodne najvyšší hod. Ak dôjde u dvoch hráčov k rovnakému výsledku, daná dvojica hádže ešte raz.
Nato každý hráč hádže všetkými, niektorými alebo aj žiadnymi kockami, zvyčajne tak, aby to ostatní nevideli. Prvý musí hádzať všetkými siedmimi. Hráč musí pravdivo uviesť, koľkými kockami hádzal. Táto konvencia bola pri poslednej oficiálnej diskusii o pravidlách napadnutá, no výsledok najvyššieho rozhodcu znel že aj toto pravidlo ostáva v platnosti Tomuto rozhodnutiu sa dnes hovorí Badroulbadourovo pravidlo.
Prvý hráč po hode podá škatuľku s kockami hráčovi po svojej ľavici spolu s prvým hlásením. Hlásenie prvého hráča môže byť ľubovoľné, no každý ďalší musí hlásiť o niečo vyšší stav.
Ďalší hráč môže kocky prijať a hádzať, alebo napadnúť hlásenie. To sa robí vyslovením slova „mendax“, po ktorom sa škatuľka otvorí, aby sa dalo pozrieť na kocky. Ak je skutočný stav rovnaký alebo lepší ako hlásený, ten, kto ho napadol, prehráva jedno „želanie“ a kocky putujú k ďalšiemu hráčovi po jeho ľavici. Ak je skutočný stav horší ako ten nahlásený, potom prehráva „želanie“ ten, kto ho nahlásil, a z toho, kto ho napadol, sa stáva prvý hráč ďalšieho kola.
Celé sa to robí tak, aby pokiaľ možno vznikal zmätok a hráči sa museli viac sústrediť.
Nie každý ťah sa musí hlásiť celkom presne. Ak sa nenahlási konkrétny stav, znamená to hlásenie najnižšieho stavu prevyšujúceho predchádzajúci. Napríklad Lepší je platné hlásenie, rovnako ako Oveľa lepší, ktoré znamená „o stupeň viac ako Lepší“ a tak ďalej.
Ak niektorý hráč nahlási prinízky stav, berie sa to ako hlásenie Lepšieho, a môže ho odhaliť ktorýkoľvek z nasledujúcich hráčov, ktorý má potom zároveň právo ukázať aj skutočný stav na kockách.
Keď sa dosiahne stav so siedmimi ŠŤASTIAMI (Š/Š/Š/Š/Š/Š/Š), hráč, ktorý musí hlásiť lepší výsledok, musí hádzať všetkými kockami a potom ešte dvakrát všetkými, niektorými alebo žiadnymi, aby dosiahol ďalších sedem ŠŤASTÍ. Ak sa mu to podarí, nikto nestráca „želanie“. Po strate druhého z troch želaní hádže namiesto súpera po svojej ľavici ešte raz hráč, ktorý oň prišiel.
Každý hráč má tri „želania“ a prehráva, keď príde o všetky tri. Víťazí ten, ktorému ako poslednému ostane aspoň jedno „želanie“.
Ak hráč nie je prítomný vo chvíli, keď naňho príde rad, berie sa to tak, akoby prijal hlásenie, nehádzal ani jednou kockou a podal škatuľku ďalej s hlásením Lepší. Toto sa nazýva Káhirské pravidlo.
Hlásenia
V džinverse neplatia postupky. Typy možných hlásení od najslabších po najsilnejšie sú:
• Samotár
• Pár
• Dva páry
• Mág: tri rovnaké
• Tri páry
• Penta: tri rovnaké plus dve rovnaké, pričom vyššiu váhu má symbol trojice
• Kasáreň: dve trojice
• Štvorec: štyri rovnaké
• Štvorec a pár
• Archa: štyri rovnaké a tri rovnaké
• Áronovo striebro: päť rovnakých
• Päť rovnakých a pár
• Rubín a granát: šesť rovnakých
• Bašta: sedem rovnakých
• Džinverso: sedem ŠŤASTÍ
Často sa hlási iba Lepší. Musíte teda dávať pozor, lebo po troch takýchto hláseniach za sebou by ste mohli stratiť prehľad o tom, akú úroveň už hlásenie dosiahlo.
Hráč nie je povinný svoje hlásenie zopakovať, aby objasnil situáciu tomu, ktorý od neho preberá škatuľku s kockami.
Počet kociek, s ktorými sa hádže, sa musí hlásiť pravdivo. Tak znie Paribanonovo pravidlo. Nie je nutné pravdivo hlásiť, ktorými kockami hráč hádzal. Tak znie Šalamúnovo pravidlo.
Techniky
Keď na vás príde rad, nemusíte sa pozrieť na kocky, hoci zvyčajne je rozumné urobiť to.
Musíte si pamätať, aké bolo hlásenie tesne pred tým, ako ste dostali kocky, aj keby to bolo iba, Lepší. Odporúča sa pamätať si aj to, aké kocky ste posielali ďalej a koľkými z nich hádzali rôzni hráči, kým sa opäť dostali k vám.
Dobrou stratégiou je spolupracovať s hráčmi po svojej ľavici a pravici proti hráčom na opačnej strane stola.
Správanie
Nadávky, neslušné slová a urážanie druhých hráčov nie sú prípustné. Tolerujú sa výlučne u divákov, ani tí sa však nesmú vyhrážať jeden druhému. Vyhrážanie sa inému divákovi sa považuje za priestupok, za ktorý sa vylučuje z turnaja.

